 若一:1.        [若望一書]   共 1 章   [1 John]   [文言版][吳譯]
    
 若一:1.1    吾人所言者，乃元始生命之道，而亦吾人所曾耳濡目染，躬自瞻仰，親受撫摩者也。
 若一:1.2    此無始無終，向與聖父相俱之生命，曾現身於世。其在世時，吾人既得親炙，爰為作證，而宣之於爾。
 若一:1.3    吾人茲以所見所聞，傳之於爾，庶幾爾曹得與吾人神交心契，而吾人實已與聖父及其聖子耶穌基督神交心契矣。
 若一:1.4    吾人之作是書，亦欲使爾曹之神樂，沛然洋溢耳。
 若一:1.5    吾人所聞於主之妙音，而欲傳播於爾曹者，無他，即天主便是光明，無絲毫暗昧存乎其中。
 若一:1.6    吾人若曰，吾已與天主神交心契，而同時猶行於暗昧之中，是為欺心之人，言不顧行，行不顧言者也。
 若一:1.7    吾人能實踐光明之道，有如天主之光明者，則吾人實已彼此神交心契，而天主聖子耶穌之寶血，實已滌除吾人之罪矣。
 若一:1.8    若吾人自謂無罪，是為自欺，而無真諦存乎吾心。
 若一:1.9    吾人苟能自訟其罪，立志自新，則全信全義之天主，必寬赦吾罪，且為蕩滌眾穢矣。
 若一:1.10   若曰吾向未犯罪，是不啻使天主成為誑者，尚得謂有真諦存乎其心乎。
    
 若一:2.1    小子乎，吾作是書，欲爾等勿犯罪也。然即使不幸獲罪，則吾人在聖父臺前，自有恩保代為贖罪，即聖者耶穌基督是已。
 若一:2.2    基督者，贖罪之犧牲，不僅贖吾人之罪，亦贖全世人類之罪也。
 若一:2.3    然吾人將何以證明已與之相識乎﹖亦惟守其誡命而已矣。
 若一:2.4    火若自言與之相識，而不守其誡命，是為誑者，而無真理存乎其衷。
 若一:2.5    惟篤踐其道者，方能切身體認天主之愛德，漸達圓融純熟之境，此亦所以證吾人實與天主相契也。
 若一:2.6    人若自言止乎天主，則亦宜行天主之所行矣。
 若一:2.7    愛友乎，吾茲所書，非新誡命，乃爾等自始所受之舊誡命，亦即爾等素聞之道也。
 若一:2.8    雖然，吾所書者，亦可謂之新誠命，主所體認，亦爾等所體認者也。蓋暗昧寖消，而真光已著矣。
 若一:2.9    凡人自言處光明中，而猶嫉惡其兄弟者，則依然未脫暗昧之域也。
 若一:2.10   惟愛其兄弟者，方為處於光明，而其心中罪根已除，
 若一:2.11   反之，嫉惡其兄弟者，實仍處於暗昧，行於暗昧，而茫然不知其所向；蓋其心目已為暗昧所蒙，而失其視覺矣。
 若一:2.12   小子乎，吾致書於爾，蓋爾罪已賴主之聖名而獲赦矣。
 若一:2.13   父老乎，吾致書於爾，蓋爾已識元始永生之主矣。青年乎，吾致書於爾，蓋爾已克服元兇矣。(元兇即魔鬼)。
 若一:2.14   小子乎，吾報爾嘉音，蓋爾已識天父矣。父老乎，吾報爾嘉音，蓋爾已與元始永生之主相識矣。青年乎，吾報爾嘉音，蓋爾年富力強，且有天主聖道常寓爾衷，而爾已克服元兇矣。
 若一:2.15   毋戀世俗世物；人若戀世，安得有愛慕天父之情，存乎其心。
 若一:2.16   蓋世間所有，不外物欲聲色，榮華富貴。凡此皆非本乎天父，乃本乎人世。
 若一:2.17   而人世及其所貪圖者，皆暫而不久，俯仰之間，已為陳跡。惟有遵行天主聖意之人，可大可久，永古長存。
 若一:2.18   小子乎，末日至矣。夫反基督之必臨，爾所風聞也。今反基督，果已蠡起並作，吾是以知末日之已至也。
 若一:2.19   此輩雖自吾儕中出，然自始非吾道中人；若真屬吾道中人，則應始終與吾儕相偕；今若輩半途而廢，與我分道，則其本非吾道中人，彰彰明矣。
 若一:2.20   爾等則沐聖神之膏澤，了悟萬事。
 若一:2.21   吾致書於爾等者，非以爾等不識真諦，正以爾等已識真諦，而真之與妄，不相為謀耳。
 若一:2.22   夫誰為妄人，其惟否認耶穌為基督者歟。若是之人，即是反基督，既不認父，亦不認子。
 若一:2.23   拒其子者，不得其父；認其子者，乃得其父。
 若一:2.24   爾其慎旃，務使所素聞者常寓爾衷。苟得所素聞者常寓爾衷，則爾亦必獲常寓聖子，乃至聖父之懷中。
 若一:2.25   此即永生，亦即天主所夙許於吾人之恩諾也。
 若一:2.26   吾作此語，乃欲斥責一般意圖搖奪爾心之人也。
 若一:2.27   若夫爾等，則固有聖神之膏澤常潤爾心，實無庸人之喋喋也，蓋聖神之膏澤，循循善誘，真實無妄。務望爾等於其所誨，拳拳服膺，守之勿失。
 若一:2.28   總之，望吾小子，常寓基督懷中，庶幾於彼重臨之日，吾人得具自信，而不致無顏以下對。
 若一:2.29   爾既知彼聖善，則亦應了悟凡行為聖善者，乃彼之所生也。
    
 若一:3.1    嗚呼，天父愛吾人之深，待吾人之厚，有不能言喻者。吾人竟蒙恩召，得稱為天主之子女，而亦實為天主之子女矣。然則吾人之不容於世，不亦宜乎；即天主亦未嘗見容於世也。
 若一:3.2    愛友乎，吾人今茲已為天主之子女矣。前途之光明，不可思議。惟當吾主顯現之日，吾人必獲見其本來面目，而酷肖之，此則吾人之所知也。
 若一:3.3    凡向天父懷此望德者，亦必努力自致聖潔，以期克配聖潔之天父也。
 若一:3.4    人而犯罪，便是不順恩命，一切罪惡，莫非悖逆也。
 若一:3.5    天主以無罪之身，顯現於世者，欲滌除吾人之罪也。
 若一:3.6    故凡止於主者，不犯罪。犯罪者，未見主，不識主也。
 若一:3.7    望我小子，莫受迷惑，應知行善者方為善人，克為聖主；
 若一:3.8    作惡者，則出於自始作惡之魔鬼。而天主聖子之降世，正為掃蕩魔鬼之惡業也。
 若一:3.9    故凡天主所生者，不犯罪，良以天主之道根，常存其心中故也。蓋既為天主之所生，尚能沉溺於罪中乎﹖
 若一:3.10   且天主之子女，與魔鬼之子女，皆不難分辨也。凡行為不正者，不屬天主，不愛其兄弟者亦然。
 若一:3.11   蓋爾等所素聞之道無他，亦曰彼此相愛而已。
 若一:3.12   勿效該因，彼乃元兇之屬，而殘殺其兄弟者也。且彼亦何為而殺之耶﹖非以其行之邪惡，而其兄弟之孳孳為善乎。
 若一:3.13   然則世俗之嫉我兄弟，亦不足為怪矣。
 若一:3.14   須知吾輩已因實行友愛之道，而出死入生，而彼不具愛德者，則依然未脫死域也。
 若一:3.15   凡嫉惡其兄弟，罪同殺人；而殺人者，其無永生存乎其身，可知矣。
 若一:3.16   吾主曾為吾人舍生致命，天主之愛德，於此可見。然則吾人亦宜為兄弟舍生致命矣。
 若一:3.17   若有人擁有斯世之財富，見其兄弟有急，而閉塞其同情之心，則安得有天主之愛德，存於其衷乎。
 若一:3.18   望吾小子，愛人以行、以誠，勿可徒騰口說，而愛人以巧言令色也。
 若一:3.19   此實為吾人服膺聖道之徵，
 若一:3.20   而使吾人心曠神怡，對越天主者也。
 若一:3.21   吾人若問心有疚，懇切自訟，則應念天主慈量大於吾心，而無所不諒也。
 若一:3.22   若我愛友內省不疚，則更可從容自在，與天主心心相印，而所求必得矣。
 若一:3.23   無他，吾人守其誡命，而恆行其所悅也。誡命云何，曰：信仰其聖子耶穌基督之名義，並遵其所諭，而彼此相愛是已。
 若一:3.24   總之，凡守天主之誡命者，常寓於天主之懷，而天主亦常寓於其心。然吾何由知天主之常寓吾心，亦惟憑其所賜於我之聖神耳。
    
 若一:4.1    望我愛友，勿泛信一切靈感，應細心察驗其靈感之是否淵源天主。蓋偽先知已蠡起於世矣。
 若一:4.2    然則爾將何以辨識天主之聖神乎﹖曰：凡承認耶穌基督確曾降世為人者，皆受天主之靈感者也。
 若一:4.3    凡否認耶穌者，悉非感於天主，而感於反基督者也。夫反基督之將臨也，爾等夙已聞之，今則已在人間矣。
 若一:4.4    可愛哉小子，爾等則本乎天主，而戰勝若輩矣。無他寓於爾內者，實遠勝乎寓於世間者也。
 若一:4.5    若輩屬於世俗，故其所言不外世俗之事，而世俗亦惟彼是聽。
 若一:4.6    吾人則屬於天主，惟識天主者樂聽吾言。凡不屬天主者，則不我聽也。靈感之真偽正邪，可以由是而辨矣。
 若一:4.7    望我兄弟，彼此相愛。蓋愛德本乎天主；凡懷愛德者，乃係天主所生，且必體認天主。
 若一:4.8    人而不懷愛德，則不能體認天主。何以故，以天主即是愛德故。
 若一:4.9    夫天主竟遣其惟一之聖子降世，俾吾人得賴之以生，天主之垂愛吾人，不已明乎﹖
 若一:4.10   吾人未愛天主，而天主先愛吾人，且遣其聖子，為吾人之罪惡，作息怒之犧牲；愛德即在斯中。
 若一:4.11   愛友乎，天主如此垂愛吾人，則吾人亦宜彼此相愛矣。
 若一:4.12   人未有獲睹天主者也。苟吾人能彼此相愛，則天主實寓吾心，而吾人亦能身體天主之愛德，爾達圓融純熟之境矣。
 若一:4.13   吾人固知吾人寓於天主之懷，而天主亦寓於吾心也。何以故，以天主已賦吾人以聖神，使吾人得與之心交神契矣。
 若一:4.14   且吾人亦知聖父曾遣其聖子為救世主，此則吾人所親睹而可作證者也。
 若一:4.15   故凡承認耶穌為天主聖子者，天主實寓其心，而其人亦寓天主之懷中。
 若一:4.16   至天主對吾人所抱之愛德，則尤吾人所親知，而深信不疑者也。天主即是愛德，是故以愛德為安宅者，即是以天主為安宅，而天主亦以其人為安宅矣。
 若一:4.17   吾人苟能涵養愛德，使臻於圓融純熟之境，則吾人對於審判之日，可以泰然無憂矣。何則，吾人在世克肖天主具體而微也。
 若一:4.18   愛德之中，不含憂懼，愛德純熟，憂懼自消。心懷憂懼，鰓鰓畏刑，坐愛德未熟之故耳。
 若一:4.19   天主投我以愛，吾人亦惟報之以愛而已矣。
 若一:4.20   苟有人自言吾愛天主，而猶嫉惡其兄弟，是亦妄人也已。夫日常所見之兄弟，彼且不知愛焉，尚能愛其向所未見之天主乎﹖
 若一:4.21   不寧惟是，凡愛天主者，亦當愛其兄弟，此固吾人所受於天主之明誡也。
    
 若一:5.1    凡信耶穌為基督者，乃生於天主者也。凡孝其親者，亦必愛其親之所出。
 若一:5.2    是故吾人苟愛天主而順其命，則必兼愛天主之子女矣。
 若一:5.3    愛天主之道無他，守其誡命而已矣。且天主之誡命實屬簡易輕便，不難肩荷。
 若一:5.4    蓋凡為天主所生者，必能克服世俗；而吾人所以克服世俗，卒致勝利者，實惟信德是賴。
 若一:5.5    夫誰能克服世俗﹖其惟恪信耶穌為天主聖子者歟!
 若一:5.6    聖子非他，即以水以血救世之耶穌基督是已。以水以血，不僅以水也，尚有聖神為之作證。聖神者，真諦也。
 若一:5.7    天上三證，曰父、曰道、日神；三者一體。
 若一:5.8    地上三證，曰神、曰水、曰血；三者同德。
 若一:5.9    人證吾且信之，況天主之證乎﹖蓋天主已為其聖子作證矣。
 若一:5.10   因是，凡信天主聖子者，自有作證者寓乎其心。(或可譯其心中自有印證，待攷）凡不置信於天主之證者，不啻以妄證之罪加諸天主矣。無他，天主為其聖子作證，而彼人竟莫之信也。
 若一:5.11   其證云何﹖曰：天主已賜吾人以永生；而永生即在其聖子之身。
 若一:5.12   故有聖子者，有永生；無聖子者，無永生。
 若一:5.13   吾作是書，欲爾曹信仰天主聖子之名義者，自知已具永生也。
 若一:5.14   吾人可拓開心胸依恃天主；如能先意承志，則天主必樂於垂聽矣。
 若一:5.15   既知天主樂於垂聽，則知吾人凡有所求，莫不如願以償也。
 若一:5.16   爾見兄弟犯罪，情跡較輕，尚不致死者，亟宜為之代求，主必賜以生命。若其所犯為致死之罪，則吾亦不強爾為之代求。
 若一:5.17   一切諸惡，莫非罪也；然亦有非死罪者。
 若一:5.18   吾知凡為天主所生者，不犯罪；以有天主之惟一聖子為之監護，而元兇莫之能近也。
 若一:5.19   須知吾人乃天主之屬，而世俗之人莫非元兇之奴也。
 若一:5.20   吾亦知天主聖子實曾降臨，賜吾澈悟，而認識真主，且吾人已與真實無妄之聖子耶穌基督，結為一體；是真天主，是真永生。
 若一:5.21   務望小子對於一切偶像，避之若浼也。 [若望一書完篇]

