 弟後:1.        [弟茂德後書]   共 4 章   [2 Timothy]    [文言版][吳譯]
    
 弟後:1.1    奉天主恩旨，為基督耶穌宗徒，宣揚天主所許因基督耶穌而獲永生之恩諾者，保祿，
 弟後:1.2    致書於我愛子蒂茂德曰：伏願恩寵、慈愍、平安，降自天主聖父，及吾主耶穌基督，加於汝身。
 弟後:1.3    予承祖宗遺風，一秉純潔之心，昭事天主；實天主之洪恩，有以致之；咸激之情，充溢五內；予又感謝天主，使予能為汝祈禱，晝夜不輟；
 弟後:1.4    每憶汝之熱淚，欣幕之心，油然而生，渴欲與汝相見，用充神樂。
 弟後:1.5    蓋予知汝之信德，實出至性，自汝外祖母羅懿，已具篤信；汝母幼儀，亦稟斯德；家學淵源，由來舊矣。
 弟後:1.6    予昔親自為汝行覆手之禮，汝即受有天主之寵光，務望將斯寵光，重復燃起，令其煥然一新。
 弟後:1.7    蓋天主所授於吾人者，絕非畏首畏尾，因循苟且之精神，乃剛毅仁愛，刻苦自勵之精神也。
 弟後:1.8    故望勿以為主作證是羞，亦勿以予之因主被囚為恥。當賴天主之德，毅然與我共為福音而忍辱負重也。
 弟後:1.9    夫天主之救拔吾人，而授吾人以聖召者，初不憑吾人之功績，乃憑其自己之聖意，與夫在基督耶穌身上，夙所賜於吾人之聖寵也。蓋此聖寵之授乎，實在萬世以前；
 弟後:1.10   顧其昭著，則有待乎我恩主耶穌基督之降生耳。今彼已將死亡置於死地，且藉福音之道，已將永生與不朽布之於世，昭然若揭矣。
 弟後:1.11   予之奉命而任傳道、而作宗徒、而充師導者，為此福音而已。
 弟後:1.12   予之造次顛沛，備嘗艱辛，亦為此福音而已。然予不以為恥也。無他，予知所仰望者之為誰氏之子，且深信彼之所寄於予者，彼必能保其完整，以待彼日之臨也。
 弟後:1.13   務望將予所授聖道之真傳，奉為圭臬；恆以信德、愛德，仰體耶穌基督之心；
 弟後:1.14   且依恃寓於吾人懷中之聖神，守此至寶，莫使被劫也。
 弟後:1.15   亞細亞諸教友之背我，爾所知也。就中尤以費者路與赫爾毛為甚。
 弟後:1.16   奧乃西弗則屢次予我以寬慰，不以予之縲絏為恥，願主矜恤其闔家大小是祝。
 弟後:1.17   渠一抵羅馬即四處探聽我之所在，而惠然來訪，渠實有心人也。
 弟後:1.18   吾願其在大審判日，蒙主慈恩。曩在伊法所時，吾如何承其多方照拂，固汝所素稔也。
    
 弟後:2.1    是故望吾兒賴耶穌基督之恩寵，再接再勵，自強不息。
 弟後:2.2    予在眾證人前所傳授於爾之事，爾亦當傳授於忠實之信徒，令彼亦得轉以傳人。
 弟後:2.3    更望與我同勞，庶不愧為基督耶穌之雄兵。
 弟後:2.4    夫從軍者，欲得其長官之獎許，必專心一志，不以雜務自累。
 弟後:2.5    競賽者欲奪得錦標，亦必嚴守紀律，弗違規章。
 弟後:2.6    嘉禾初熟，農夫先嘗其粒者，亦恃平日耕耘之勤耳。
 弟後:2.7    汝其深味吾言，則主必賜汝明悟，而無所不達矣。
 弟後:2.8    務將予所傳之福音，存之於心! 一言以蔽之，即大維之裔，耶穌基督，確自死者中復活是已。
 弟後:2.9    予之所以身被桎梏，一若匪徒者，惟為斯福音而已。雖然，天主之道，則無人能加以桎梏也。
 弟後:2.10   予之忍受一切，實為選民之故，欲使其恃基督耶穌以邀天恩，而承無疆之休。
 弟後:2.11   建言有之：「人若共其死，亦必共其生。
 弟後:2.12   人若共其辱，亦當共其榮。人若不認主，主亦無從認。
 弟後:2.13   人若無信義，彼則仍有信。至誠無妄者，安能違其性。」
 弟後:2.14   吾兒宜將此至理名言，傳之於眾，耳提面命，務使同人仰體主心，勿為文字上之爭執，此種爭執，非惟無益，抑且惑眾。
 弟後:2.15   汝當努力善操聖道，莫使失真，庶幾不愧為天主所悅之良工。
 弟後:2.16   一切不經之論，無謂之辯，矣當避之若浼。其言不經者，其行亦必日趨腐化。
 弟後:2.17   謬種流傳，壞風敗俗，喜買乃及非肋多即屬此類。
 弟後:2.18   若輩淆亂真理，妄稱復活，已是明日黃花；同人中因此而喪失信德者有焉。
 弟後:2.19   雖然，天主堅實之基礎，固屹然不可搖動；其基礎之上，鐫有銘曰：凡屬主者，皆主所識。誦主名者，宜遠罪孽。
 弟後:2.20   雖然，同一大宅之中，固有金銀之器，亦有木器瓦器；或為貴器，或為賤器。
 弟後:2.21   人苟能滌垢蕩瑕，澡身浴德，則必得成為高尚之器，既聖且潔，必蒙其主大用，以成善工。
 弟後:2.22   吾兒年事尚輕，懲忿窒慾，尤為當務之急。務望與心定光明，奉主不貳者為者伍，相與勵志砥行，修養信德，實踐愛德，心氣和乎，怡然自得。
 弟後:2.23   凡無知愚昧之辯，徒滋口角，慎莫為之。
 弟後:2.24   為主之僕，豈宜耳紅面赤，與人爭論；惟當和氣迎人，循循善誘，寬裕溫柔，足以有容。
 弟後:2.25   即欲規人之過，亦須平心靜氣，委宛言之，庶幾天主啟牖其衷，俾得領悟大道，
 弟後:2.26   改過遷善，自拔於妖魔之羅網，而脫其拘係。
    
 弟後:3.1    然吾兒當知季世必有危時，
 弟後:3.2    人將逞其私欲，孳孳為利，驕矜自慢，輕薄褻瀆，不孝父母，忘恩負義，不虔不敬，
 弟後:3.3    天良泯滅，結怨不解，譖入不輟，沉湎無度，兇暴不馴，疾善如讎，
 弟後:3.4    叛逆無信，則愎自用，桀傲成性，不愛天主，惟愛荒逸，
 弟後:3.5    外飾虔誠之貌，內實麻木不仁。此類之人，務望吾兒避之若浼。
 弟後:3.6    蓋若輩夤緣勾結，入人之家，引誘意志薄弱之婦人，使其棄正入邪，罪累重重，
 弟後:3.7    逐物移意，但知下學，不知上達。
 弟後:3.8    若輩心術已壞，喪失信德，反抗真道，正如昔日亞乃、芒伯之反抗摩西也。
 弟後:3.9    雖然，吾知其行不遠矣。蓋其愚妄，已昭昭在人耳目，亦如彼二人之荒謬之終見暴露耳。
 弟後:3.10   惟吾兒素承吾之教誨，對於吾之行實、吾之志向、吾之信德、吾之刻苦、吾之愛德、
 弟後:3.11   吾之忍耐，以及吾之顛沛造次，艱辛憂戚，莫不耳濡目染。當日吾在安底阿、宜高念、利斯特諸地，所遭受之一切危難迫辱，想汝猶能憶之；然吾恃主之恩佑，至今猶依然無恙也。汝其識之。
 弟後:3.12   凡真心奉事基督耶穌，而實踐其道者，靡有不遭受危難迫辱。
 弟後:3.13   而狂妄不肖，妖言惑眾之徒，且將變本加厲。嗚呼，若輩之欺人也，其亦自欺而已矣。
 弟後:3.14   惟望吾兒，篤守所學，毋負所託，應念所師承者為何如之人。
 弟後:3.15   莫忘幼承慈訓，素諳經籍。凡經籍所載，莫非令人醒悟，信仰基督耶穌，以自求多福耳。
 弟後:3.16   全部聖經，皆天主之所默啟，有益於人，其所以覺世牖民，警惡勸善，導人於正者，亦云備矣。
 弟後:3.17   是在天主之徒奮發自勵，孳孳為善，以臻才德全備之地耳。
    
 弟後:4.1    予在天主及黜陟幽明者，基督耶穌明鑒之下，且以基督之重臨及乘權為質，剴切命汝，
 弟後:4.2    努力傳道，處順毋弛，處逆毋餒。務須一秉堅忍不拔之耐德，及真實無妄之教理，以規人之過，懲人之惡，而勗人之善也。
 弟後:4.3    蓋時有必至，將見正道不容於世矣。滔滔者將徇其私意，好新務異，各師其師；
 弟後:4.4    於真諦妙理，則褒如充耳，惟恐有聞；於妖言邢說，則洗耳恭聽，惟恐不聞也。
 弟後:4.5    吾兒當朝乾夕惕，忍辱負重，毅然以光大聖道為己任，克盡司鐸之職。
 弟後:4.6    須知予已準備舍生致命矣。予之解脫，即在目前；
 弟後:4.7    予之奮鬥，不為徒勞；予之行程，已告完成；予亦何幸而得篤守信德，舍命不渝。
 弟後:4.8    今而後已有正義之榮冠，備以待我；一俟彼日之臨，公明之主，將以斯冠加諸我首；豈惟於我為然，凡渴望其來臨者，亦莫不然也。
 弟後:4.9    極望吾兒能速來伴我。
 弟後:4.10   代馬士不能忘情於斯世，已離我而赴德颯洛尼矣；格肋森則往加拉西亞，提多亦赴達爾馬西亞。
 弟後:4.11   與我作伴者惟露稼一人而已。望吾兒攜瑪爾谷同來，彼於傳道，大有用也。
 弟後:4.12   弟吉各予已遣之前往伊法所。
 弟後:4.13   汝來時，勿忘隨攜予所寄存於特羅亞、加爾布處之外衣，及所有書籍，尤以革皮書為最需用。
 弟後:4.14   銅匠亞立山與我為難，無所不用其極，願主按其所行而報答之。
 弟後:4.15   吾兒亦當加意提防，此人乃吾教之勁敵也。
 弟後:4.16   我首次提審時，竟無一人為我辯護；同人皆紛紛棄我而去。願主曲恕其行。
 弟後:4.17   當時惟主佑我，充我以大無畏精神，俾我猶克從容布道於異邦人，且竟能安然脫出獅口。
 弟後:4.18   吾主必全我於諸惡，而保我之清白，以歸天國也。願主享受光榮，永世靡暨，心焉祝之。
 弟後:4.19   波立西拉、亞吉拉以及奧乃西亞一家代我問安。
 弟後:4.20   伊拉多現在格林多。吾離米來多時，特洛斐莫適患病滯留。
 弟後:4.21   望吾兒摒擋一切，務於冬季以前趕到此處。歐布路、布登、理諾，格老弟以及此間眾兄弟皆囑筆問安。
 弟後:4.22   伏願主與汝靈常偕，聖寵被汝之身。 [弟茂德後書完篇]

