 迦:1.        [迦拉達人書]   共 6 章   [Galatians]    [文言版][吳譯]
  
 迦:1.1      宗徒保祿，非由人所遣，亦非因人而立，乃奉命於耶穌基督，及賜其復活之天主聖父者，
 迦:1.2      偕此間諸同道，致書於加拉太各教會曰：
 迦:1.3      伏願我天主聖父，及吾主耶穌基利斯督，降爾聖寵，錫爾平安。
 迦:1.4      耶穌秉承我天主聖父之旨，為吾人之罪而自舍其身，以脫吾人於斯邪惡之世。
 迦:1.5      惟願光榮歸於聖父，永世靡暨，心焉祝之。
 迦:1.6      曩者爾等因基督之聖寵，而蒙天主之恩召；曾幾何時，爾等竟已背棄所天，而信從另一福音，此吾之所為驚訝不置者也。
 迦:1.7      夫福音豈有二哉﹖特有人予爾攪亂，而欲混淆基督之福音耳。
 迦:1.8      雖然，即在吾儕本人，或自天降臨之天神，苟其所傳於爾之福音，有異乎吾儕嚮所傳授者，皆宜服咒咀也。
 迦:1.9      吾儕前已言之，茲予重復言之，倘有人授爾等以福音，異乎爾等嚮之所受者，則斯人之服咒咀也必矣。
 迦:1.10     吾豈欲迎合世俗乎﹖抑求悅於天主乎﹖吾又焉能閹然而媚世乎﹖閹然媚世，則不得為基督之僕矣。
 迦:1.11     明告兄弟，吾所傳之福音，非淵源於人世；
 迦:1.12     蓋吾既未受之於人，又非學而知之，惟憑耶穌基督之啟示而已。
 迦:1.13     吾舊日在猶太教中之生活，固爾等所夙聞也。當時吾於天主之教會，迫辱摧殘，無所不用其極；
 迦:1.14     而於猶太教義，造詣之深，超乎當年一般國人之上，以一片丹忱，擁護祖宗遺訓，不敢後人。
 迦:1.15     然選我於胎中，而召我以特恩者，
 迦:1.16     按其所悅樂之時，惠然以其聖子啟示吾心，令我傳道於外邦。吾即當機立斷，不屑謀之於血氣肉情，
 迦:1.17     亦未上耶路撒冷探訪前輩宗徒，逕赴阿刺伯，後又返大馬士革。
 迦:1.18     閱三載，乃上耶路撒冷，謁基法，相處旬有五日。
 迦:1.19     其他宗徒，自主之表弟雅各伯而外，悉未之見。
 迦:1.20     凡此種切洵非虛言，天主照臨，實鑒斯忱。
 迦:1.21     厥後我乃入敘里亞及西利濟亞之境。
 迦:1.22     爾時猶太宗奉基督之諸教會，與予素無一面之緣；
 迦:1.23     第聞昔日之逼辱同人，摧殘聖道者，今已幡然歸正，而弘揚聖道矣；
 迦:1.24     莫不因予之故，而歸榮天主。
  
 迦:2.1      十四年後，予偕巴拿巴，攜提多，再上耶路撒冷；
 迦:2.2      蓋蒙天主啟示，乃有此行。至則將予所傳於外邦之福音，自陳於德高望重之同人；庶幾我前後之所奔走努力者，莫為徒勞。
 迦:2.3      從予之提多，希臘人也，亦未有強之受割禮者。
 迦:2.4      惟時頗有偽兄弟者，私自混入同道，蓄意偵伺吾人托庇耶穌基督所享之自由，欲引吾人復墮奴隸之堿。
 迦:2.5      然吾人屹然不搖，未嘗於須臾之間，受其羈糜；此亦所以使福音之真傳，長存爾中，始終不渝耳。
 迦:2.6      至於眾望所歸之同人，予亦未因其聲價之特殊，而另眼相看。夫人之貴賤，於天主乎何有﹖實則彼等於予亦未有所增；
 迦:2.7      反之，彼等洞察予實受有傳福音於未割者之使命，適如伯鐸祿之傳福音於受割之人也。
 迦:2.8      蓋啟發伯鐸祿，使為本國之宗徒者，主也；而啟發鄙人，使為外邦之宗徒者，亦主也。
 迦:2.9      彼等既見予所受聖寵之不虛，於是號稱教會柱石之雅各伯、基法及若望，相率與予及巴拿巴，殷勤握手，以表心契；我往外邦，而彼等則傳道於受割禮者。
 迦:2.10     彼等惟提一事，欲吾儕不分彼此，眷顧貧人，此亦予所樂為也。
 迦:2.11     惟伯鐸祿至安提阿時，有過，予曾面斥之。
 迦:2.12     蓋有人來自雅各伯，當其未至，伯鐸祿與外邦人同食；及其既至，彼乃逡巡引退，離群索居，惟恐受割禮者之誹己也。
 迦:2.13     其餘猶太人，相率效尤，即巴拿巴亦被虛偽之風所靡。
 迦:2.14     予見若輩之行，不遵福音正道，乃當眾而謂基法曰：「夫汝雖猶太人，起居飲食，猶且從眾，而不復拘泥於猶太俗矣。則又安得強外邦人從猶太俗乎﹖
 迦:2.15     吾人為猶太人，而非外邦之罪人，固矣；
 迦:2.16     雖然，吾人既知人之成義，非憑律法，惟憑篤信基督，故毅然惟基督是信，亦欲緣篤信基督，不恃律法而成義耳。無他，血氣之倫，未有僅憑遵行律法而成義者也。
 迦:2.17     今如一面求成義於基督聖道之中，同時仍以律法下之罪人自居，是不啻以基督為罪階也。有是理乎﹖
 迦:2.18     倘使吾所破壞者，吾又從而建設之，是吾自承為犯法之人矣。
 迦:2.19     夫吾既因法而脫於法，則宜專為天主而生矣。
 迦:2.20     蓋吾已與基督同釘於十字架，而今茲生存者，不復為我，實基督假吾而生。吾今雖尚生於形體之中，亦惟憑信德而生。蓋吾固篤信愛我，而為我捐軀之天主聖子也。
 迦:2.21     吾寧能辜負天主之恩寵哉﹖苟尚緣律法而求義，則基督之死，為徒然矣。」
  
 迦:3.1.     噫，昏昧無知之加拉太人乎! 曩者曾將十字架上之耶穌基督，昭然呈爾目前；今復受誰氏之蠱惑，以至於此耶﹖
 迦:3.2.     于但問爾，爾之領受聖神，由遵行律法乎﹖抑由篤信福音乎﹖
 迦:3.3.     其以聖神始，而以形跡終乎﹖豈爾之冥頑不靈，一至於此乎﹖
 迦:3.4.     果爾，則爾向之所受一切痛苦艱難，亦有何益，將非盡付東流乎﹖
 迦:3.5.     夫天主既賜爾以聖神，又於爾中廣施靈蹟，彼之為此，憑律法乎﹖抑憑信德乎﹖
 迦:3.6.     即亞伯漢亦未始非因篤信天主，而稱義焉。
 迦:3.7.     應知凡有信德者，皆屬亞伯漢之子孫。
 迦:3.8.     古經實已逆睹天主之將使普天萬民因信成義，故預報福音於亞伯漢曰：「天下萬民，咸將蒙休於爾懷中。」
 迦:3.9.     然則，凡有信德者，必當與富於信德之亞伯漢同受其福矣。
 迦:3.10     若夫徒恃律法者，則實處於咒咀之下。經不云乎：「凡不遵行律法之一切規定者，應服咒詛。」
 迦:3.11     是則無人能因律法而成義。不亦彰彰明甚。蓋「義若惟恃信德而有生命，」
 迦:3.12     而律法則無與於信德，但云：「順此者存」而已。
 迦:3.13     夫基督已代我受詛，而贖我於律法之詛矣。蓋經有云：「懸於木上者，服咒咀」也。
 迦:3.14     此亦所以使亞伯漢之福澤，藉基督耶穌之所身而普被萬民，俾吾人得因信德而領受所許之聖神也。
 迦:3.15     茲姑據人情，為兄弟言之。人之遺囑一經確立，則無人能使其無效，或有所增益。
 迦:3.16     夫天主所許之恩諾，早向亞伯漢為為之，「以及其裔」。於此所當注意者，主未曰「及爾眾裔，」一若多數也者；但曰：「以及其裔，」裔一而已，基督是也。
 迦:3.17     故吾曰：主之恩諾既已確立於前，則產生於四百三十年後之律法，又安能廢棄之，而致前諾於無效乎﹖
 迦:3.18     若云嗣業係據律法，則不復淵源於恩諾矣。然而嗣業，固天主所許於亞伯漢之恩賜也。
 迦:3.19     然則，律法何為而作乎﹖蓋人多為非作惡，乃有律法之添設，以俟承受嗣業者之來臨。且律法之制，乃由主之使者授之於居間人之手。
 迦:3.20     夫既曰居間，則顯非純屬一方之事；而天主固獨一無二也。
 迦:3.21     然則律法豈與恩諾相牴牾乎﹖無是理也。蓋所賜之律法，苟能予人以生命，則吾人所恃以成義者，誠在律法之中矣。
 迦:3.22     然律法之所以將一切歸納於罪責之下者，正欲使後人篤信耶穌基督之福音，而承受天主之恩諾耳。
 迦:3.23     惟在信德未興之前，吾人則受律法之監護約束，以俟行見啟示之信德。
 迦:3.24     是故律法實為吾人之蒙師，所以引導吾人，達於基督，俾因信德而成義也。
 迦:3.25     然信德既至，則吾人不復受蒙師之監督；
 迦:3.26     蓋爾等皆因信仰耶穌基督，而成天主之子女矣。
 迦:3.27     爾中凡已領洗而歸依基督者，實已服膺基督，有如衣之被體焉。
 迦:3.28     無論猶太人也、希臘人、奴也、主也、男也、女也、悉在基督耶穌之身，融為一體矣。
 迦:3.29     夫爾等既屬基督即為亞伯漢之裔，亦即承恩諾之嗣子也。
  
 迦:4.1      竊謂嗣子雖為業主，方在稚齡，則亦無異奴僕，
 迦:4.2      必受師傅家宰之監護，以待父命承嗣之日。
 迦:4.3      吾人亦然，方吾人之尚屬幼稚，亦受制於世俗之蒙學。
 迦:4.4      時既成熟，天主乃遣其聖子，使之出於婦人之腹，而生於律法之下，
 迦:4.5      庶幾諸凡生於律法之下者，悉蒙拯贖，而吾人皆獲得兒女身分。
 迦:4.6      正惟吾人之為兒女，故天主以其聖子之神，注於吾人之心，俾孺慕之情，油然而生，而發為呼親喊父之聲。
 迦:4.7      總之，爾如今不復為奴僕，而為兒女矣。既為兒女，則亦為天主之哲嗣也。
 迦:4.8      然曩日爾未識天主，猶為偽神所奴；
 迦:4.9      今爾已識天主，抑且為天主所識矣，何又返於支難瑣碎之蒙學，抱殘守缺，而甘為之奴乎﹖
 迦:4.10     爾今又拘泥歲時日月矣。
 迦:4.11     我實為爾寒心，深恐我於爾中所費之心神，皆屬徒勞耳。
 迦:4.12     兄弟乎，我懇切求爾同化於予，亦如予同化於爾也。夫兄弟之待我，非不厚也。
 迦:4.13     尚憶初次為爾講述福音時，微軀患恙，不堪憔悴，
 迦:4.14     而爾非惟未嫌病軀而厭棄之，且竭誠予以接待，一若歡迎天神或基督本人也者。
 迦:4.15     嗟乎，爾向之所為興高采烈者，而今安在哉﹖依爾當日之情緒，即自剜其目以舁吾，亦所不惜，此則予能為爾作證者也。
 迦:4.16     豈今以直陳真理，而反開罪於爾耶﹖
 迦:4.17     夫人之媚爾，非出善意，乃欲爾轉以媚之，而成其私黨耳。
 迦:4.18     然吾固願爾常能受人之愛戴，且不僅與吾相晤時為然也；所望其愛戴乃出於誠意耳。
 迦:4.19     嗟爾小子，吾今重為爾曹受分娩之痛苦矣。非至基督成形於爾心中，吾之劬勞，寧有已時。
 迦:4.20     恨不得即日與爾把晤，以不同之辭調，而作婉勸。爾中真相究屬如何，吾尚有未盡了然者也。
 迦:4.21     惟望爾明以示我，爾既遵守律法，曷一諦審律法之精義乎。
 迦:4.22     經中明載亞伯漢有二子，一為婢女所出，一為主婦所出。
 迦:4.23     然婢女之子，乃因肉情而生；而主婦之子，則憑恩諾而生。
 迦:4.24     於此寓有象徵焉：彼二婦者，即二約也；一約出於西乃山，生子為奴，夏甲是也。
 迦:4.25     此夏甲即亞刺伯之西乃山，亦可象徵現在之耶路撒冷；蓋耶路撒冷及其子女，猶未解放也。
 迦:4.26     惟在彼之上，尚有一耶路撒冷焉，則為主婦，亦即吾人之母氏也。
 迦:4.27     經有之：「不妊不育之婦乎，爾可揚眉而吐氣矣。未經劬勞之女乎，爾可引吭而歡呼矣。無夫者之兒女，將多於有夫之婦者矣。」
 迦:4.28     兄弟乎，吾人恰同伊灑格，乃應恩諾而生者也。
 迦:4.29     夫血氣之兒女，必仇視聖神之兒女，古今一體。
 迦:4.30     雖然，經不云乎：「婢女及其所生，必須驅而出之；蓋婢女之子，斷無與主婦之子同承嗣業之理也。」
 迦:4.31     兄弟其識之，吾人非婢女之子，乃主婦之子也。
  
 迦:5.1      夫基督之予吾人以解放也，其非欲吾人享受自由乎﹖故吾儕當確立不移，不宜妄自菲薄，復入奴隸之軛也。
 迦:5.2      我保祿剴切告爾，爾如承受割禮，則基督於爾為無益。
 迦:5.3      不寧惟是，凡承受割禮者，即有遵行全部律法之義務。
 迦:5.4      爾既欲求義於律法之中，則與基督絕緣，而自置於恩寵之外矣。
 迦:5.5      蓋吾人惟恃聖神而起信心，始有成義之望耳。
 迦:5.6      在基督道中，受割與否，無關宏旨，亦惟與於仁而立於信而已矣。
 迦:5.7      曩者，爾等兢兢業業，力行聖道，載欣載奔；今乃半途而廢，果受誰氏之阻礙乎﹖
 迦:5.8      此種影響，決非召爾者之原意。
 迦:5.9      些須之酵能醱全飥，此可慮也。
 迦:5.10     然吾托主之靈，深信爾等心本無他。惟彼攪亂爾等之心靈者，無論其為何人，吾知其罪案已定，而不可倖免矣。
 迦:5.11     兄弟乎，苟我今猶鼓吹割禮，則何為尚受排擯耶﹖夫然則十字架亦不當復被視為眼中釘矣。
 迦:5.12     嗟夫，彼以割禮為號召，而圖搖動爾之信心者，曷不進而自閹其身乎﹖
 迦:5.13     今兄弟等已蒙召而獲自由矣，惟勿以自由為名，而行其放縱恣肆之實；務望以仁愛之精神，而彼此互相服務也。
 迦:5.14     蓋全部律法，一言以蔽之，曰：「愛鄰如己。」
 迦:5.15     若不此之務，而彼此相噬相吞，其不同歸於盡也幾希!
 迦:5.16     吾故曰：爾等亟應努力於靈修，而不可縱情恣慾也。
 迦:5.17     蓋情慾長則靈心消，靈心長則情慾消；兩者相敵，致爾心有餘而力不足。
 迦:5.18     然爾如能順從聖神之靈感，則不復吟呻於律法之下矣。
 迦:5.19     夫情慾之事，亦顯而易見也；凡姦非污濁，淫蕩奢侈，
 迦:5.20     拜偶像，行巫術，仇恨爭競，好勝忿怒朋比釁隙，
 迦:5.21     迷惑異端，嫉妒殘殺，沉醉荒宴等類皆是。吾夙已言之，今復鄭重相告，凡行此等事者，必不得承受天主之國也。
 迦:5.22     若夫聖神之果，則為仁愛、神樂、安怡、忍耐、慈祥、良善、忠信、
 迦:5.23     溫恭、克己，凡此種種非律法所能制裁也。
 迦:5.24     凡屬於基督者，皆已將其肉體及一切情慾同釘於十字架。
 迦:5.25     吾人既恃聖神而生，亦應依聖神之默感而行，不可復貪虛榮，以致互相鬥爭，互相妒忌矣。
  
 迦:6.1      兄弟，人如有誤犯過失者，爾中之有靈修者當以溫和之精神，勸其改過遷善；亦須慎自檢點，庶免本身亦陷於罪。
 迦:6.2      尤宜彼此包荒，甘願代人受過。
 迦:6.3      如此方能成全基督之道。若無而為有，虛而為實，是為欺心之人。
 迦:6.4      各應自省行實。蓋足珍者，在內而不在外，在己而不在人；
 迦:6.5      因各人肩上，自有所負也。
 迦:6.6      又有囑者，學道之人，務須與教導者通其有無。
 迦:6.7      幸毋自誤，天主不可罔也。人之所種，必收其果。
 迦:6.8      凡播種於慾田者，必於慾田獲朽腐之果；而播種於靈田者，則於靈田穫常生之果。
 迦:6.9      吾人但須努力耕耘，為善有恆，始終不渝，時既成熟，必有收穫。
 迦:6.10     是故吾人亟應隨機為有益於人之事，而尤以扶助同道中人，為當務之急也。
 迦:6.11     識之哉，吾親筆大書特書，向爾等陳之：
 迦:6.12     人之欲以形體之事眩世，而強爾受割禮者，其惟一動機，乃欲避免為基督十字架而被擯於世耳。
 迦:6.13     蓋若輩雖受割禮，自身亦何嘗遵守禮法﹖其所以欲爾同受割禮者，惟欲借爾之形體，為彼炫耀之資耳。
 迦:6.14     吾則異於是，吾所誇者，惟在吾主耶穌基督之十字聖架而已。因此，世之與我已互釘於十字聖架之上，而恝然相遺矣。
 迦:6.15     總之，割禮無足貴，不割亦無足貴；惟恃再造之功，變化氣質，為足貴耳。
 迦:6.16     凡遵此則而行者，願平安及慈恩加之，並加於天主之真義塞也。
 迦:6.17     今後，望勿添我煩惱，我已身被耶穌之創痕矣。
 迦:6.18     但願吾主耶穌基督之聖寵，常佑兄弟之神魂，心焉祝之。 [迦拉達人書完篇]

