 格前:1.     [文言版][吳譯]
    
 格前:1.1    奉天主恩旨，蒙召為耶穌基督之宗徒者保祿，偕兄弟蘇士丹，
 格前:1.2    致書於格林多天主教會，凡沾溉基督耶穌之聖德而蒙召為聖徒，以及各處虔誦吾人所共仰之主耶穌基督之聖名者，曰：
 格前:1.3    伏願我天主聖父及主耶穌基督降爾聖寵，錫爾平安。
 格前:1.4    予每思天主因耶穌基督而沛賜爾等以聖寵，未嘗不為爾等向天主代謝洪恩。
 格前:1.5    蓋天主之所以寵飾爾等者，實無微不至；賜爾等善於辭令，富於智慧，一切靈賦，應有盡有，
 格前:1.6    而基督之妙證得確立於爾曹之中，
 格前:1.7    俾爾等安心靜候吾主耶穌基督之顯現。
 格前:1.8    天主亦必賜爾等堅守信德，始終不渝；庶幾爾等於耶穌基督重臨之日，聖德全備，無懈可擊。
 格前:1.9    蓋感召爾等得與其聖子耶穌基督神交心契者，乃誠實無妄之天主也。
 格前:1.10   第有一事，頗欲以吾主耶穌基督之名義，奉勸兄弟；惟望爾等精誠團結，眾口同辭。兄弟之間不可有絲毫分裂；務須一心一德，和衷共濟。
 格前:1.11   頃革來氏之家人來為予言，兄弟中頗有意氣之爭。
 格前:1.12   試舉一例，爾中或云「我乃保祿之人，」或云「我乃亞波羅之人，」或云「我乃基法之人，」或云「我乃基督之人。」
 格前:1.13   夫基督安可分裂乎？為爾等殉身十字架上者，豈保祿乎？抑爾等系奉保祿之名而受洗乎？
 格前:1.14   予私心謝主，自吉士布及迦猶而外，未曾為爾中之任何人付洗；
 格前:1.15   庶可杜絕以我之名受洗之謬說。
 格前:1.16   尚有斯德法納一家，亦係予所付洗者，餘則不復記憶矣。
 格前:1.17   蓋予所受於基督之使命，非為付洗，乃為傳道。而巧言妙語，未嘗用之，誠恐基督之十字架轉失效能。
 格前:1.18   夫聖架之道，在喪心病狂、不可救藥者視之，愚莫甚焉；而在沾溉救恩之吾人視之，則天主之德能也。
 格前:1.19   經不云乎，「吾將毀智者之智，滅巧者之巧。」
 格前:1.20   而今哲人安在哉？經師安在哉？世之辯士又安在哉？此非天主已使世浴之智化為下愚乎？
 格前:1.21   蓋按天主之上智，世俗之智既不足以認識天主，故天主甘用若愚之道，以救信眾。
 格前:1.22   猶太人所望者，靈驗也；希臘人所求者，智慧也；
 格前:1.23   而吾人所傳揚者，乃一被釘於十字架之基督耳。此於猶太人為躓石，於異邦人為愚妄；
 格前:1.24   而於蒙召之人，無論其國籍之為猶太或希臘，則為天主之德能與神慧也。
 格前:1.25   蓋天主之愚，猶智於世人之智；而天主之柔，猶剛於世人之剛耳。
 格前:1.26   願吾兄弟一思其聖召之所在。爾中鮮有世俗之所謂哲人，亦鮮有強有力者與出身於貴族之人，
 格前:1.27   雖然，世俗所視為愚者，天主別則簡拔之，以愧眾哲；世俗所視為弱者，天主別則簡拔之，以勝強有力者；
 格前:1.28   世俗所認為卑卑不足道而視若無物者，天主則簡拔之，以毀滅有名無實之徒；
 格前:1.29   庶幾血肉之身，無敢自衒自誇於天主之前。
 格前:1.30   爾等得優遊於耶穌基督之中，天主之恩也；而耶穌基督實已成為吾人之智慧、正義、聖德與救贖矣。
 格前:1.31   經云：「誇耀者，誇耀天主也可」，此之謂歟。
    
 格前:2.1    因此，囊者予在爾處講述天主之妙證，亦未嘗用高言奇智；
 格前:2.2    予在爾中，惟欲直陳基督，即被釘於十字架上之基督而已，餘則非予之所敢知也。
 格前:2.3    然予在爾中，實自慚才短，中心恐懼，惴惴不安；
 格前:2.4    蓋予之談吐及論道，非恃人智之巧言妙語，惟恃神力之明徵，
 格前:2.5    欲使爾等之所信，不本乎人世之智，而本乎天主之德能也。
 格前:2.6    雖然，吾人所傳之道，在完善之人視之，乃真智慧也；非斯世之智慧，亦非世上王公大人終歸烏有者之智慧。
 格前:2.7    吾人所傳者，乃玄妙幽微之智慧，即天主在有世以前，留為吾人誇耀之智慧也。
 格前:2.8    此天主之智慧，世之王公未知識也；苟其識之，亦不至將光榮之主釘於十字架矣。
 格前:2.9    然經有之：「天主為孝愛者所豫備諸事，實有目所未睹，耳所未聞，人心之所意想不到者焉」。
    
 格前:2.10   惟吾人則知之，因天主恆以聖神啟迪吾衷也。聖神洞徹萬事，即天主之堂奧亦無所不窺。
 格前:2.11   蓋知人之事者，莫若人之心；知天主之事者，亦莫若天主之聖神耳。
 格前:2.12   吾人所受者非世俗之精神，乃天主之聖神；故能領會天主所賜於吾人之一切也。
 格前:2.13   且吾人論述天主之事，不假人智之術語，而悉循聖神之默啟，亦欲以心明心，以神會神而已。
 格前:2.14   若夫氣質未化之人，則不能領悟聖神之眾妙，且以為愚妄焉。是無他，聖神之妙理，必須具有超性之靈光，始能發其底蘊，固非氣質未化之人所得而領悟也。
 格前:2.15   惟超性之人能評騭萬事，而入則莫測其高深。
 格前:2.16   夫誰能洞識天主之心，而參贊化育乎？然而吾人則已具有基督之心矣。
    
 格前:3.1    兄弟乎，前次予為爾等講道時，未能以超性之人語之，蓋爾等仍不脫本性，而於基督道中猶為嬰孩。
 格前:3.2    故予惟能哺之以乳，而不能遽進以乾糧，以爾等當時猶未成熟耳。即就目今而論，爾等亦未有長進，
 格前:3.3    蓋依然未脫本性也。爾中一日有相妒相爭之事，即一日未克進於超性之境，而脫盡世俗之習。
 格前:3.4    甲云：「我乃保祿之人，」乙云：「我乃亞波羅之人，」此非世俗人之所為乎？
 格前:3.5    夫亞波羅何人耶？保祿何人耶？不過天主之僕，銜主之命，各盡其能，以使爾等信奉真道者耳。
 格前:3.6    我種植之，亞波羅從而灌溉之；而使其發榮滋長者，則天主也。
 格前:3.7    種植者與灌溉者均不足貴也；所可貴者，惟賜其發榮滋長之天主耳。
 格前:3.8    夫種植者與灌概者原屬一體，且亦必各得其工作之酬勞。
 格前:3.9    吾儕乃天主所假之手，爾等則為天主之田園，天主之第宅也。
 格前:3.10   天主賜我以聖寵，得充大匠，而奠其基；惟在基上建築其房屋者，固另有人在，但望其人善為建築而已。
 格前:3.11   蓋元基已奠，孰能捨而另植，元基惟一，基督耶穌是已。
 格前:3.12   人若在此基礎之上有所建築，則無論其為金也、銀也、玉也、木也、茅草也、禾稿也，
 格前:3.13   要之，各人之工作終必昭然若揭，無可隱匿。在主之日，主將以炬火燭照各人之工程，且加以煆煉焉。
 格前:3.14   苟其所建築於基上者依然無羔，則必獲賞；
 格前:3.15   若其工作被火燒燬，則必受損，僅以身免，有若脫火而已。
 格前:3.16   爾豈不知爾乃天主之宮殿，天主聖神之所寓乎？
 格前:3.17   人而毀傷天主之宮殿，則天主必棄絕之；應知天主之宮殿至為聖潔，而爾實天主之宮殿也。
 格前:3.18   幸毋自欺！苟爾中有自矜其世俗之智巧者，吾願其人棄其智巧而反於愚拙，是則真智巧矣。
 格前:3.19   蓋世之所謂智巧，自天主視之，愚拙莫甚焉。經不云乎：「天主令智者自墮其巧計之中。」
 格前:3.20   又曰：「天主深知智者之千思萬慮，皆屬虛空。」
 格前:3.21   是故切勿因人而誇也，應知萬物皆備於爾矣。
 格前:3.22   保祿也、亞波羅也、基法也、宇宙也、生也、死也、現在也、將來也，一切之一切也，皆屬於爾矣，
 格前:3.23   爾則屬於基督，而基督屬於天主。
    
 格前:4.1    人當視吾輩為基督之臣僕，天主眾妙之司庫。
 格前:4.2    夫世之所求於司庫者，亦惟忠信而已矣。
 格前:4.3    然爾等或世人之褒貶毀譽，於我猶如浮雲，我亦不敢自評功罪。
 格前:4.4    蓋我雖內省不疚，亦不能因是而知免；知我罪我，惟有主耳。
 格前:4.5    故望爾等在時機未熟之前，勿遽下評斷；務須靜候主之來臨。屆時，彼必燭幽揚隱，揭曉人心之思慮，而人人必得公允之褒獎矣。
 格前:4.6    吾之所以不惜以自己及亞波羅為例，而為此諄諄告誡者，乃為兄弟之益也。務望爾等以吾儕為則，謹守經訓，不可驕矜自慢，而抱出奴入主之態度。
 格前:4.7    夫爾之優越，孰令致之？爾所有之一切，何一而非受之於主耶？既有所受，又安得自誇其所有，一若未之受耶？
 格前:4.8    今爾等已饜足矣，爾等已富裕矣，駸駸乎將捨吾儕而獨立稱王矣！然吾固願爾等之真能為王，而使我輩亦得彈冠相慶，揚眉吐氣也；
 格前:4.9    蓋天主已使我輩為其宗徒者，似成為最卑賤之人，一若擬死之囚，又似優伶演劇於世，以博人神之一笑者。
 格前:4.10   吾儕已為基督之故，而成斯世之狂徒矣；爾等則優遊基督之中，而聰明自若也。吾儕弱而爾等強，爾等享榮而吾儕蒙辱。
 格前:4.11   吾儕至今猶忍饑耐渴，衣衫檻褸，被毆受撻，無家可歸，
 格前:4.12   躬自操作，不遑寧處；被人詬誶，我則福之；被人凌虐，我則耐之；
 格前:4.13   被人譭謗，我則禱之。而吾儕至今猶為天下之所唾棄，眾污之所歸集也！
 格前:4.14   予之書此，非欲愧爾，乃欲規爾。予視爾如愛兒，有所見不忍不告也。
 格前:4.15   爾在同道中儘有千萬之導師，第愛爾以父母之愛者，恐亦不可多得耳。夫以福音之道使爾等因基督而得神生者，非我也耶？
 格前:4.16   此予之所以懇爾以予為則也。
 格前:4.17   吾茲遣吾之愛兒，主之忠僕，蒂茂德適爾，以便為爾面授我因基督耶穌所取之途徑；蓋我在各處教會所教者，莫非同然也。
 格前:4.18   爾中有人，近頗言大而誇，一若我無再來爾處之可能也者。
 格前:4.19   然，主若許者，我最近必來就爾。其時我所欲知者，非誇者之言，乃欲一測其實際之品德；
 格前:4.20   蓋天主之國，在德不在言也。
 格前:4.21   然則爾果何擇？欲予佩教方而來乎？抑懷慈愛與和氣而來乎？
    
 格前:5.1    據報爾中竟有奸其繼母者，如此淫亂，即在異邦人中，亦未之前聞。
 格前:5.2    爾等尚驕矜自滿，而不痛自懲創，毅然擯絕如此亂倫忤逆之子耶？
 格前:5.3    吾身雖在遠方，心則與爾等相俱；於此亂倫之人，予已判其罪矣。
 格前:5.4    爾等奉耶穌基督名義召集會議，吾之神魂亦必參加斯會；
 格前:5.5    吾人托吾主耶穌之權能，將此人交忖於沙殫之手，以毀其肉身，庶幾彼之靈魂，或可蒙救恩於主之大日。
 格前:5.6    爾等實無誇耀之理由。豈不知些須之酵，能醱全飥乎？
 格前:5.7    爾須徹底澄清舊酵，俾爾得成新飥，一如爾因聖洗而成無酵之餅。蓋吾人之免難恙羊基督之自獻，即欲為吾人清除舊酵耳。
 格前:5.8    故吾人勿可再以陳腐之酵過節，亦勿用暴戾毒狠之酵，惟當用清純平實之無酵餅耳。
 格前:5.9    我於前書中，曾誡爾勿與淫亂之人來往；
 格前:5.10   非指外界淫亂、慳吝、掠奪、迷信偶像之人也。吾豈欲爾脫離人世乎？
 格前:5.11   吾意乃謂苟有自名為吾道中人，而猶淫亂、慳吝、迷信、謾罵、狂飲、勒索、誅求也，若此之人應羞與為伍，雖拒與同席可也。
 格前:5.12   夫外界之人何與於我？我亦何所用其評騭？吾人所欲評騭者，非會中人乎？
 格前:5.13   若夫外界人之行乎為，自有天主為之評騭。惟爾中之為非作惡者，務望爾等痛絕之也。
    
 格前:6.1    兄弟間如有訟案，理當請聖徒決斷；豈有逕向不義者請求裁判者乎？
 格前:6.2    爾豈不知聖徒必將審判世界乎？世界尚受爾審判，豈曰不能處理細事乎？
 格前:6.3    應知吾人行將審判天神矣，而況於世俗之事乎？
 格前:6.4    然則，爾如有世俗之事應須解決者，即付諸會中之最低能者為爾裁判，亦應綽綽乎有餘裕也。
 格前:6.5    我作此言，欲爾知恥耳。其實會中豈絕無聰明才智之人，能為兄弟排難解紛，
 格前:6.6    而必欲對簿於外教人之前乎？
 格前:6.7    又有進者，兄弟間有爭訟之事，已屬不是；孰若甘心抱屈，犯而不校之為善乎？
 格前:6.8    而爾等竟侮人、欺人且侵及兄弟，
 格前:6.9    寧不知為不義者必不得承天主之國乎？幸毋自欺！凡行淫亂、拜偶像、犯奸惡、為孌童、親男色、
 格前:6.10   作盜賊、貪污、沉緬、謗人、勒索之徒、未有能承受天主之國者也。
 格前:6.11   爾中以前亦有屬此類者，今則已賴吾主耶穌基督之名，及天主聖神之恩，而洗滌夙穢且受聖而復義矣。
 格前:6.12   「苟非犯罪，萬事皆可為之，」然亦有緩急輕重之分。「苟非犯罪，萬物皆可享之，」然亦不可令外物累吾之心，而使心為形役也。
 格前:6.13   食為腹，腹為食；惟腹與食皆非永久之物，轉瞬天主即將使之朽污無遺矣。至於吾人之身，豈為縱淫恣慾而存乎？身為主也，主為身也，如是而已。
 格前:6.14   天主已復活吾主之身；將來亦必憑其大德，復活吾人之身也。
 格前:6.15   豈不知爾等之身，乃基督之肢體乎？寧能將基督之肢體，一變而為娼妓之肢體乎？無此理也！
 格前:6.16   又豈不知與娼妓相結合者，則與娼妓成為一體；正加經之所云：「二人成為一體」乎？
 格前:6.17   惟與主相結合者，斯與主融為一神矣。
 格前:6.18   故兄弟務須自愛，於邪淫之事，避之惟恐不遠。一切罪惡，施於身外，惟邪淫為褻瀆自身。
 格前:6.19   豈不知天主已賜爾以聖神，而爾身即為聖神之宮殿乎？爾身非復爾之所有；
 格前:6.20   蓋主曾出重價以贖之矣。故爾亟宜在爾身上光榮天主也。
    
 格前:7.1    至於來書所提各節，吾意以為，如能恆抱獨身，不接觸任何女性，尚矣。
 格前:7.2    惟為避免邪淫起見，則男娶女嫁，亦屬無妨。
 格前:7.3    為夫者當對其妻盡其應盡之義務，妻之於夫亦然。
 格前:7.4    為妻者對其自身不能自由處置，處置之權屬於乃夫；為夫者亦不能自由處置其自身，處置之權屬於乃妻。雙方不得彼此剝奪其權；
 格前:7.5    如經雙方同意，為專務祈禱，暫時分居，則亦無妨。惟事後仍宜同居，恐因節制過度，反授沙殫以邪誘之機耳。
 格前:7.6    然吾作此論，乃係體諒人情，非命令也。
 格前:7.7    依我心意，固願人人能如我也。惟各人所秉賦於天主者，不能盡同；甲長於此，乙長於彼，固不可相提並論也。
 格前:7.8    對於尚未結婚之人，及守寡之婦，我則曰以我為法可也。
 格前:7.9    然彼等如不耐獨身，則亦不妨婚嫁；與其慾火焚身，何如琴瑟和諧之為愈乎？
 格前:7.10   至於已有家室者，予有命焉，豈第予命，實主命也：妻不得離其夫，
 格前:7.11   即離，當守獨身，或言歸於好；夫亦不得離其妻。
 格前:7.12   至於其他，予自言焉，非主言也：如兄弟中有不信教埋之妻，而其妻願意與之同居，則勿離之。
 格前:7.13   如姊妹中有不信教理之夫，而其夫願意與之同居，亦莫與之離。
 格前:7.14   蓋不信教理之夫，因其妻而沾聖澤；而不信教理之妻，亦因兄弟而沾聖澤焉。不然，爾等之子女將為不潔矣；然而若輩固聖潔也。
 格前:7.15   倘若不信教理之一造欲離，則聽之可也。在此情形之下，信男信女實不受拘束。蓋天主詔吾人，處世當以和平為本，
 格前:7.16   且安見為夫者之必能感化其妻，為妻者之必能感化其夫耶？
 格前:7.17   亦各守分安己，遵循天主之聖召而已。此予所囑付諸教會者也。
 格前:7.18   兄弟蒙召時，已領割禮乎，則勿求恢復原狀。蒙召時未領割禮，則終身勿割。
 格前:7.19   割無益也，不割亦無益也，惟遵行天主誡命為有益耳。
 格前:7.20   各人亦自安其蒙召時所處之分位而已。
 格前:7.21   爾蒙召時為奴乎，是亦何足為慮？然萬一有自由機會，則亦不妨利用之。
 格前:7.22   蓋為奴而蒙主之召，在主已為自由之人矣；自由之人而蒙召者，亦為基督之奴矣。
 格前:7.23   爾之見贖，代價重大，豈可甘作人世之奴？
 格前:7.24   總之，吾望兄弟各按其蒙召時之分位，對越天主云耳。
 格前:7.25   對於童貞者，吾未承主諭，惟吾既飽受主恩，自當忠實相告。
 格前:7.26   吾鑒於世難方殷，竊謂能保守獨身，莫善焉。
 格前:7.27   爾有妻室之累，則勿求自由；無妻室之累，則不必急於娶妻。
 格前:7.28   雖然，男娶女嫁，究非罪孽；惟肉身上之苦痛，在所不免；吾欲免爾苦痛耳。
 格前:7.29   第有一語，不得不為兄弟告者，即人生在世，為日無多；故有妻當若無妻，
 格前:7.30   有憂當若無憂，有樂當若無樂，有財當若無財，
 格前:7.31   用世當若遺世；蓋斯世之形形色色，皆如雲煙過眼，瞬即杳矣。
 格前:7.32   總之，予欲爾無憂無慮也。無妻者能專心事主，惟求取悅於主；
 格前:7.33   有妻者則注意世故，兼欲取悅於妻，則分心矣。
 格前:7.34   無夫者及處女，亦能專心事主，惟求神形之聖潔；有夫者則注意世故，兼欲取悅於夫矣。
 格前:7.35   吾作是語，為爾之益，不欲納爾於陷阱之中，乃欲導爾於康莊之路；庶得無阻無礙，從容事主耳。
 格前:7.36   倘有閨女，年已及笄，其父斟酌情形，若不速嫁，將貽其羞，則可權宜處置，俾成眷屬，亦不為過。
 格前:7.37   若無必要，其父又如能堅定心意，按其力之所及，使其女得常為童貞，斯為美矣。
 格前:7.38   總之，嫁其女，善也；不嫁其女，則更善矣。
 格前:7.39   夫在，為妻者則受法律拘束；夫亡，則可自由再嫁，惟應依天主規律。
 格前:7.40   然依吾之見，若能守寡，則更為有福；竊思此亦天主聖神之意也。
    
 格前:8.1    至論祭肉如何，吾人皆曰斯易知耳。然知能長傲，惟愛德則能立己立人也。
 格前:8.2    人若自以為有知，是誠昧於求知之道；
 格前:8.3    惟愛天主者，斯受知於天主矣。
 格前:8.4    關於祭肉問題，吾人固知偶像皆屬子虛烏有；亦知天主之外更無真神。
 格前:8.5    世之所謂「天神」、「地祇」亦已多矣；
 格前:8.6    而在吾人，則惟有一「神」，即萬物所自，吾人所歸之聖父是已；惟有一主，即萬物所藉以生，吾人所藉以歸之耶穌基督是已。
 格前:8.7    然非人人具此真知灼見；頗有數輩，至今尚以偶像有靈潛存於意識中，若知所食者為祭餘之物，則其脆弱之良心為所浼矣。
 格前:8.8    夫食物之事，亦焉能令吾人見悅於天主乎？蓋不食不為損，食亦不為益也。
 格前:8.9    惟爾其慎之，莫使爾之自由，成為弱者躓蹶之由。
 格前:8.10   人若見爾有知者宴於偶像廟中，則無知者亦將背其良心而食祭餘之物矣。
 格前:8.11   是則爾之有知，適足陷稚弱兄弟於淪亡；而基督固為之捨生矣。
 格前:8.12   然則得罪於兄弟，傷害其脆弱之良心，直獲罪於基督耳。
 格前:8.13   是故食物若為吾兄弟躓蹶之緣，吾寧永不食肉，而不敢為兄弟之厲階也。
    
 格前:9.1    予非自由之人乎？予非宗徒乎？予豈未見吾主耶穌基督乎？爾曹之依主也，又非予之功績乎？
 格前:9.2    即於他人為非宗徒，於爾曹予固宗徒也。蓋爾曹之歸主，即吾為宗徒之佐證，
 格前:9.3    亦即吾所持以答人之質問者也。
 格前:9.4    然則吾輩豈無權受人供養，以飲以食乎？
 格前:9.5    又豈無權攜一奉主之婦人出門傳道，一如其他宗徒，與主之諸弟，以及基法之所為耶？
 格前:9.6    抑吾與巴拿巴必須躬自操作，自食其力耶？
 格前:9.7    世焉有當兵而自備其餉者乎？又焉有經營果園，而不食其果？飼養牛羊，而不飲其乳者乎？
 格前:9.8    夫吾作斯言，豈徒循乎人情而已哉？即律法亦何嘗不有此明定乎？
 格前:9.9    摩西律中明載：「碾穀之牛，勿籠其口」。天主之意，豈在牛乎？
 格前:9.10   其作是語也，非為吾人之故乎？固為吾人之故也。欲使耕耘者，懷收穫之望而耕耘；勞作者，懷共享之望而勞作也。
 格前:9.11   然則吾儕既為爾播植精神上之種子，即從爾收穫物質上之供養，豈為過乎？
 格前:9.12   他人尚且對爾享此權利，況吾儕乎？然吾儕向未行使此權，而甘受困乏者，蓋不欲在基督福音道上，置任何之障礙也。
 格前:9.13   爾豈不知「在殿靠殿，在壇食壇」乎？
 格前:9.14   今主之所以明定傳福音者，得資福音以生，亦同一理耳。
 格前:9.15   顧我本人迄未利用此制；吾之書此，亦非欲為己有所主張。何則？我寧死，不願人毀我之榮也。
 格前:9.16   蓋我引以為榮者，不在宣傳福音；蓋宣傳福音，在吾為義不容辭之事，實有所受命耳。若中途而廢，則吾其休矣！
 格前:9.17   若予之傳道為出於自動，則受酬宜也，今既有所受命，則在予為一受託之義務而已。
 格前:9.18   然則吾果無報酬乎？曰：正惟吾傳福音而不受酬，而不享受權利，酬在其中矣。
 格前:9.19   夫吾乃自由之人，眾人不得而奴焉；顧甘自為眾人之奴者何也？亦欲感化眾人，使最大多數棄邪歸正而已矣。
 格前:9.20   故於猶太人，吾亦儼然以猶太人自居，所以感化猶太人也。於法內之人，吾亦儼然以法內之人自居，所以感化法內之人也；實則其法無與於我耳。
 格前:9.21   於法外之人，吾亦儼然以法外之人自居，所以感化法外之人也；實則就天主及基督之妙法言之，吾亦法內之人耳。
 格前:9.22   於弱者，吾亦欣然以弱者自居，所以感化弱者也。蓋我甘為一切人之一切，所以拯救一切人也。
 格前:9.23   吾之所為，莫非為福音之故；惟如此，始克共承福音所許之惠耳。
 格前:9.24   兄弟獨不見夫兢賽之事乎？趨者固眾，而奪得錦標者一人而已。故望爾等努力趨前，以求奪得錦標也。
 格前:9.25   今夫賽拳角力之人，靡不聚精會神，勉強克制。彼所求者，乃一易敝之冠耳；況在吾人追求不朽之冠乎？
 格前:9.26   故予之競走，非無目的，予之揮拳，非無對象，
 格前:9.27   予且痛鞭吾身，使之馴伏，蓋恐傳道於人而己遭擯棄也。
    
 格前:10.1   且吾不欲兄弟之昧於史訓也。昔吾列祖悉皆托庇祥雲，行經滄海；
 格前:10.2   祥雲滄海，即若輩共歸摩西之洗禮也。
 格前:10.3   且若輩亦共食同一神糧，
 格前:10.4   共飲同一神水，蓋靈磐常與之偕，若輩得隨時就飲焉。靈磐者何，基督是已。
 格前:10.5   惟當時多數之人，不為天主所悅，卒致橫屍遍野。
 格前:10.6   此事足為吾人炯戒；庶幾吾人毋敢貪戀卑污，如若輩之所為也；
 格前:10.7   毋敢崇拜偶像，如若輩中所為者。經云：「民眾坐而飲食，起而荒嬉，」此之謂也。
 格前:10.8   吾人慎毋犯淫，如若輩中所為者，以致一日之內，二萬三千人同歸於盡。
 格前:10.9   亦毋試主，如若輩中所為者，以致喪命於虺蛇也。
 格前:10.10  亦毋心怨口讟，如若輩中所為者，而被殲於剿討者之手也。
 格前:10.11  凡若輩之種種遭遇，皆足為鑒，載之經籍，所以警我季世之人也。
 格前:10.12  故爾中自以為卓爾有立者，尤宜小心謹慎，時虞隕越耳。
 格前:10.13  爾等所遭遇之試探，固無一而非人性所能忍受者也。且天主至誠無妄，決不容爾受不能忍受之試探；苟有試探，亦必為爾預留出路，使爾必能忍受也。
 格前:10.14  是故，望我親愛之兄弟，對於拜像之事，切莫染指。
 格前:10.15  明人不必細說，爾等當自審之。
 格前:10.16  夫吾人所聖之寶爵，非吾人共飲之基督聖血乎？吾人所分之餅，又非吾人共領之基督聖體乎？
 格前:10.17  是知吾人雖眾，既共享一餅，則同屬一餅，而合為一體矣。
 格前:10.18  曷一觀義塞同族人之所為乎？若輩共食祭物者，非即同一祭壇之人乎？
 格前:10.19  然則何如？豈謂祭肉足以浼我乎？抑吾目中尚有偶像其物乎？非也！
 格前:10.20  然外教人所祭獻之物，乃獻於魔鬼，而非獻於天主也。吾固不願爾等之與魔鬼有所共享也。
 格前:10.21  爾等既飲主之爵，豈可又飲魔鬼之爵？既與主共席，能復與魔鬼共席乎？
 格前:10.22  吾人豈欲激主之怒乎？抑吾人較主為強乎？
 格前:10.23  凡依法之事，未必有益於己，依法之事，未必有益於人也。
 格前:10.24  吾人不可一意孤行，亦須為他人設想也。
 格前:10.25  凡購於市上者，食之；為良心平安計，勿問原委。
 格前:10.26  《聖詠》不云乎？「大地及所載，莫非主之物」。
 格前:10.27  凡有不信者邀爾，爾如應邀，食其所陳之物，則為良心平安計，勿問原委。
 格前:10.28  若有人告曰：「此為祭餘之物，」則雖為其人之故，亦不可遽食；是亦為良心平安計耳。
 格前:10.29  此所謂良心平安，非指爾之良心，乃指彼之良心。寧能以吾之自由，供他人之腹誹乎？
 格前:10.30  我既每飯不忘主恩，奈何以謝恩之由，轉成他人訾議之因！
 格前:10.31  是故飲食舉止，皆須以天主之光榮為前提。
 格前:10.32  無論對猶太人、或希臘人、或聖教同人，皆須小心謹慎，莫為厲階。
 格前:10.33  吾本人之所以和光同塵，舍己從人者，亦欲感化眾人，誘其歸主而已矣。
    
 格前:11.1   爾等曷亦法予，如予之法基督乎！
 格前:11.2   爾等事事以予為懷，且能遵守予之教訓，誠可嘉也；
 格前:11.3   第爾等當知基督為世人之乾綱，男為女之乾綱，而天主為基督之乾綱也。
 格前:11.4   男子祈禱宣道而蒙首，則其首蒙羞辱。
 格前:11.5   女子祈禱宣道而不蒙首，其首亦蒙羞辱，是則無寧雉髮乎！
 格前:11.6   雉髮既為女子之羞辱，則其蒙首也宜矣。
 格前:11.7   男子為天主之像與榮，故不宜蒙首；若夫女子，第顯男子之榮耳。
 格前:11.8   蓋男子非淵源於女子，乃女子出於男子也。
 格前:11.9   男子之受造，非為女子，而女為男造也。
 格前:11.10  因此女子頭上宜有服從之表識；天神臨爾，可不慎乎？
 格前:11.11  雖然，在主懷中，男不可離女而獨立，女亦不可離男而獨立；
 格前:11.12  二者乃相須而成者也。女自男出，固矣；然男亦藉女而生也。究其原，則萬物皆淵源於天主耳。
 格前:11.13  顧爾等衡情酌理，以為女子不蒙首而祈禱天主，果宜乎否耶？
 格前:11.14  即自然現象，亦予爾以暗示焉。男子而蓄長髮，恥也；
 格前:11.15  女子之有長髮，女子之榮也；長髮者，乃女子天賦之帕耳。
 格前:11.16  若有持異議者，吾將應之曰：吾人無此習慣，天主教會中亦無此習慣也。
 格前:11.17  爾中尚有一事，予實未敢恭維。以爾等聚會，非惟無益，且有損焉。
 格前:11.18  聞爾等聚會時，彼此之間，分別黨派，議論紛紜。我亦略信此言；
 格前:11.19  蓋分派立異之事，在所不免；偽者既起，則真者彌著矣。
 格前:11.20  竊謂爾等集會，其意不在聖餐也。
 格前:11.21  蓋每人各先食其自備之餐；於是不獲一飽者有之，而縱飲無度者亦有之。
 格前:11.22  嗚呼！爾豈無私宅為爾飲食之所乎？抑爾藐視天主聖堂，而欲以飲食炫耀窮人之耳目乎？然則，吾將何言？謂吾與爾乎？吾弗與也。
 格前:11.23  夫吾所授於爾者，乃吾所受於主也。主耶穌於被逮之夕，取餅，
 格前:11.24  祝而分之，曰：此乃吾體，為爾等所捨者；爾等當行此禮，以誌永懷。
 格前:11.25  食後取爵亦然，曰：此爵乃吾血所立之新約，爾等每飲，當行此禮，以誌永懷。
 格前:11.26  是故，爾每食此餅，每飲此爵，即係紀念主之彌留，以待其重臨。
 格前:11.27  故凡輕率冒味，妄食聖餅，妄領聖爵者，則褻瀆聖體與聖血矣。
 格前:11.28  務必正心誠意，深自反省，然後可食斯餅，而領斯爵。
 格前:11.29  若冒昧食之，冒昧飲之，而不思此即主之聖體者，是以飲食而自取罪戾也。
 格前:11.30  爾中弱者、病者既多，死者亦復不少，坐是故耳。
 格前:11.31  吾人當初若能善自檢點，則亦何至如此受罪？
 格前:11.32  然今之受罪，即主之所以鍛鍊吾人，以免與世同科耳。
 格前:11.33  兄弟乎，聚食時宜彼此相待；
 格前:11.34  飢則可食於家，庶幾免乎因聚會而獲咎也。餘事俟吾親來部署。
    
 格前:12.1   關於聖神之靈賦，吾亦不欲兄弟之懵然無知也。
 格前:12.2   爾當猶憶昔為外教人時，如何溺於習俗，惑於無靈之偶像。
 格前:12.3   茲吾欲爾澈悟者，凡感於天主之神，而謂耶穌可詛者，末之有也；未感聖神，而稱耶穌為主者，亦未之有也。
 格前:12.4   故靈賦雖萬有不齊，而聖神則一；
 格前:12.5   所司之事雖殊，而所事之主則同；
 格前:12.6   功效雖變化無窮，而所以致之者，則為推動萬有之唯一天主也。
 格前:12.7   且聖神所授予各人之啟牖，莫非為眾人之益耳。
 格前:12.8   或感聖神而受妙諦，或感同一聖神而受智辯，
 格前:12.9   或受篤信，或受療疾之能，
 格前:12.10  或行靈蹟，或作預言，或識別神之真偽，或操方言，或譯方言；
 格前:12.11  凡此皆同一聖神之妙工，隨意所悅，以施於人。
 格前:12.12  夫人之一身，具有四肢百體；肢體雖多，不外一身。基督亦然；
 格前:12.13  故無論猶太人也、希臘人也、主也、奴也，皆洗於一神，融為一體，且共汲同一之活泉焉。
 格前:12.14  蓋身固非單獨肢體所成，乃多數肢體所成也。
 格前:12.15  足曰： 「吾既非手，故不屬身，」其果不屬身耶？
 格前:12.16  耳曰：「吾既非目，故不屬身，」其果不屬身耶？
 格前:12.17  若全身皆目，將何以為聽乎？全身皆耳，將何以為嗅乎？
 格前:12.18  今天主匠心獨運，置百體於一身，豈無意乎？
 格前:12.19  如百體皆屬一官，則不成其為身矣。
 格前:12.20  然揆諸實際，肢體雖多，其身惟一。
 格前:12.21  因此，目不得謂手曰：「爾於我何有？」首亦不得謂足曰：「我無需於爾也。」
 格前:12.22  大抵身之百體中，尤以其較柔者為切要，
 格前:12.23  人視為體之賤者，則愈益貴之；俗者，則愈益飾之使雅。
 格前:12.24  蓋雅者無庸飾也，此實天主調和全身，以有餘補不足；
 格前:12.25  庶幾一身之中，不生嫌隙，四肢百體咸能休戚相關，互相愛護耳。
 格前:12.26  一體痛，百體同苦；一體榮，百體同樂。
 格前:12.27  今吾人全體，乃基督之身也；各別言之，則皆此身之肢體也。
 格前:12.28  天主在教會內所建立者，一為宗徒、二為先知、三為教師、次則聖蹟異能、醫道、賑濟、管理及各種方言；
 格前:12.29  豈能皆為宗徒，皆為先知、皆為教師、皆施聖蹟、
 格前:12.30  皆行醫道、皆操方言、皆作繙譯者哉？
 格前:12.31  爾等自應志為較大之靈賦；惟吾欲示爾以盡善盡美之道焉。
    
 格前:13.1   使我無愛德，而徒能操萬國之音，作天神之語，則猶鳴鑼擊鈸而已矣。
 格前:13.2   使我無愛德，而具先知之靈賦，心通一切玄妙，一切知識，甚至有移山之信，則亦浮華無實耳。
 格前:13.3   使我無愛德，雖罄輸所有，以濟貧寒，甚至捨身以投諸火，亦何益之有？
 格前:13.4   夫愛之為德，寬裕含忍，愷悌慈祥，不忮不求，不矜不伐，
 格前:13.5   明廉知恥，尚義敦禮，於利不貪，見忤不怒，不念惡，
 格前:13.6   不逆詐，不樂人之非，惟樂人之是；
 格前:13.7   無所不容，無所不信，無所不望，無所不忍。
 格前:13.8   預言有時而息，方言有時而廢，智識有時而窮；而愛德則永久不匱也。
 格前:13.9   蓋吾人之所知，偏而不全；所預言者，亦偏而不全；
 格前:13.10  全者至，則偏者廢矣。
 格前:13.11  吾人當幼年之時，凡所言、所知、所思，無一而非幼稚也。及其成人，則稚氣脫矣。
 格前:13.12  吾人現時所見，猶如鑑中觀物，僅能得其彷彿；彼時則面面相對，更無隔閡矣。現時所知，偏而不全；彼時則洞悉無遺，有如天主之洞悉吾人者矣。
 格前:13.13  現所存者，惟信、望、愛三德；三德之中，愛為大。
    
 格前:14.1   爾等當追求愛德，亦當志於靈賦；而靈賦之中，預言尚矣。
 格前:14.2   何則？，操方言者，非與眾人語，乃與天主語也。心中雖言妙諦，而他人則莫名其妙也。
 格前:14.3   惟作先知之言，則所以覺眾；立人達人，勸人慰人，於是乎賴。
 格前:14.4   作方言者，立己；而作預言者，立眾。
 格前:14.5   吾固願爾等皆能操方言，顧吾尤望爾等能作預言。蓋操方言者，苟非自譯以裨會眾，則不若預言之為愈也。
 格前:14.6   譬如吾來兄弟處，儘操方言，則於爾何益？必也授爾以啟示，傳爾以知識，覺爾以預言，警爾以教訓，斯有益矣。
 格前:14.7   今夫簫與琴者，無生之物也；其聲律猶須釐然而不相混，不然將無以成音調。
 格前:14.8   再如吹角，若發音含混不明，其誰復鼓舞精神，從事戰鬥耶？
 格前:14.9   因此，爾操方言，亦必須加以闡明；不然，將何以使人曉然於爾之所言，是何異與西風作對話乎？
 格前:14.10  世間容有如許方言，且各有其義，
 格前:14.11  然吾若不識其所言之意義，則我之於彼如異邦，彼之於我如陌路耳。
 格前:14.12  是故爾既有志於靈賦，則須以建立聖會為宗旨。
 格前:14.13  操方言者，務須祈求繙譯之術，俾知如何譯述。
 格前:14.14  蓋吾若以方言祈禱，則吾之心魂誠禱矣，而吾之理智則未受其益也。
 格前:14.15  然則，何如斯可？吾固欲以心魂頌禱，亦欲以理智頌禱也。吾固欲以心魂歌詠，亦欲以理智歌詠也。
 格前:14.16  不然，爾若僅用心魂祝頌，則在無術者將莫明爾之所云，又何以應爾之稱謝而曰「心焉祝之」乎？
 格前:14.17  爾之謝恩，固善矣，顧彼則未受惠也。
 格前:14.18  感荷天主大德，吾所操方言，多於爾眾。
 格前:14.19  然在集會時，吾無寧用理智說述五句教人之語，而不願用方言說千萬語也。
 格前:14.20  兄弟，吾人對邪惡之事，宜若童蒙，一無所知；惟對於理智，則莫為童蒙，當作老成練達之人。
 格前:14.21  經載主言云：「吾將用異舌、異脣警告斯民；雖然，其亦不我聽矣。」
 格前:14.22  可知方言之為用，非所以警信者，乃所以警不信者；而預言非所以曉諭不信者，乃所以曉諭信者也。
 格前:14.23  倘若全會同人於聚集時，相約共操方言；其時適有無術或不信之人，亦來到會，不將謂爾等作夢囈耶？
 格前:14.24  若同人共作預言，即來一不信或無術之人，亦將為爾眾所感化，為爾眾所詰究，
 格前:14.25  自覺心中隱念，昭然若揭，則必俯伏而頂禮天主，且自承天主之實與爾偕矣。
 格前:14.26  然則，兄弟究應如何？爾等聚會時，各有貢獻，或以聖詠，或以教理，或以啟示，或以方言，或以繙譯；總之，亦在己立立人，已達達人而已矣。
 格前:14.27  如有作方言者，以二人為限，多則三人，按次發言，且須有舌人為之繙譯。
 格前:14.28  若無舌人，則在會中應守緘默，逕向自己及天主陳述可也。
 格前:14.29  作預言者，亦以二、三人為限，其餘皆應靜聽，以辯其真偽。
 格前:14.30  設座中有人獲一啟示，則先發言者，即應停止發言。
 格前:14.31  如此則井井有序，各人皆得預言，使同人均獲教益，咸蒙鼓勵。
 格前:14.32  蓋先知之識，雖屬聖神所賦，而言、默則出己耳。
 格前:14.33  應知天主非紊亂之主，乃和平之主也。
 格前:14.34  婦人在會中宜謹守緘默，不許發言，此乃諸聖教會之通則也。法有明誡，婦人固應順服男子也。
 格前:14.35  若欲有所學，可歸問其夫。婦人而在會中發言，實可羞也。
 格前:14.36  夫天主之道，豈自爾中發源乎？抑僅傳至爾處乎？
 格前:14.37  倘有人自以為先知，或富於靈賦，則應知吾茲所書者，乃為主之命令也。
 格前:14.38  若並此而不知，則吾亦不之知矣。
 格前:14.39  總之，望兄弟志於預言同時，亦勿禁方言；
 格前:14.40  惟一切務求井然有序，無失體統耳。
    
 格前:15.1   吾茲欲為爾重述福音之道；此福音即吾嚮者所授。爾嚮者所受，至今猶賴以立焉。
 格前:15.2   爾能恪守福音，如吾所傳，則蒙救也必矣。若是而不蒙救者，其惟所信者妄歟？
 格前:15.3   顧吾所授於爾者，固有所受也。基督確為吾人之罪而死，一如古經之所預言也；
 格前:15.4   死而乃瘞，第三日自死者中復活，亦一如古經之所預言也。
 格前:15.5   復活後見於基法，又見於十二徒，
 格前:15.6   後五百兄弟同時見之，此中多數至今尚存，少數已死。
 格前:15.7   繼又見於雅各伯及諸宗徒；
 格前:15.8   最後乃見於生不及時之予。
 格前:15.9   予在宗徒中，為後生小子，實不堪稱為宗徒；以予曾窘辱聖教會故。
 格前:15.10  吾之得有今日，皆賴天主之寵佑；惟予黽勉勞苦，視他人有過無不及，則未辜負天主之寵佑也。雖然，是亦天主寵佑而已，初非予之功也。
 格前:15.11  要之，無論在吾，或在其他宗徒，吾人所傳者同，爾等所傳者同也。
 格前:15.12  既傳基督自死者中復活矣，則爾中何尚有人主張死者無復活乎？
 格前:15.13  若死者無復活，則基督亦未復活也；
 格前:15.14  基督復活，則吾輩之所傳，爾等之所信，悉屬無稽之談矣。
 格前:15.15  不寧惟是，吾人將為天主之偽證矣。蓋死者苟無復活，則天主實未復活基督，而吾人強為之證，曰：天主已復活之矣，是非偽證而何？
 格前:15.16  苟死者無復活，則基督亦未復活，
 格前:15.17  基督未復活，則爾所信，實為徒然，爾至今且仍在罪中，
 格前:15.18  而彼安寢於基督懷中者，悉已淪亡矣。
 格前:15.19  苟吾人所望於基督者，僅及斯世，則斯世之最可憐者，應無吾人若矣。
 格前:15.20  然按諸事實，基督固已自死者中復活，而為眾寢者先薦之果矣。
 格前:15.21  蓋死亡之來，由一人也；復活之興，亦由一人。
 格前:15.22  眾因亞當而死，亦因基督而生。
 格前:15.23  惟此中亦各按其序：基督實為先薦之果，而信奉基督者之復活，則有待乎基督之重臨；
 格前:15.24  厥後乃為末期，其時基督既已毀滅一切統治威權，乃還其國政於天主聖父。
 格前:15.25  蓋基督之乘權也，以俟天主之伏眾敵於其足下也。
 格前:15.26  最後勁敵，實為死亡，終亦被滅；
 格前:15.27  此亦天主制伏萬物於基督足下之真義也。雖謂萬物皆受其制，然制之者，固未始受其制也。
 格前:15.28  是故，萬物既經制伏，聖子亦必受制於制萬有於其下者，務使天主庇覆萬有，統於一尊而後已。
 格前:15.29  不然，為亡者領洗，亦胡為乎？死者果無復活，則人之為其領洗也，亦何為乎？
 格前:15.30  且吾儕之臨危蹈難，不遑寧息，所為何事乎？
 格前:15.31  兄弟乎，爾等非我在耶穌基督身上之光榮乎？吾敢憑斯光榮而誓曰：我實無日不處死地。
 格前:15.32  曩在伊弗所，予曾與猛獸格鬥矣；若依人之常情而論，我亦何樂而為此？若死者無復活，則「人生有酒須當醉，明日死來萬事休；」如是而已矣！
 格前:15.33  兄弟幸毋自欺，結交匪人，必致敗德。
 格前:15.34  當朝乾夕惕，孳孳為善，痛絕一切罪行。爾中頗有不識天主者焉！我之言此，爾等倘亦知恥乎？
 格前:15.35  或將曰：「死者果如何復活乎？將受何種之體以興乎？」
 格前:15.36  是亦愚人也已！夫爾所播之種，必先死而後萌發。
 格前:15.37  故爾所播者，非將來之體，乃介然一穀耳。或為麥種，或為其他百穀之種，
 格前:15.38  而天主則隨其聖意，賦之以體，且各依其種而授體焉。
 格前:15.39  蓋肉體固非祇一種；人之體，非獸之體；獸之體，非禽之體；禽之體，非魚之體。
 格前:15.40  且有天體者，有地體者；天體之榮，異於地體之榮；
 格前:15.41  日之榮異於月，月之榮異於星，一星之榮異於他星。
 格前:15.42  死者之復活亦然。所播者必朽，而所發者不朽；
 格前:15.43  所播者辱，而所發者榮；所播者弱，而所發者強；
 格前:15.44  所播者形體，而所發者靈體也。夫既有形體，則亦宜有靈體矣。
 格前:15.45  按經所載，始祖亞當賦有血氣之生命；而後來之亞當，則為賦予生命之神靈也。
 格前:15.46  雖然，具靈體者不在具形體者之先，乃在其後者也。
 格前:15.47  先者本乎地而屬地，後者本乎天而歸天；
 格前:15.48  一人屬地，則眾人屬地；一人屬天，則眾人屬天；
 格前:15.49  吾人既為屬地者形體之肖像，亦當克肖在天者之神靈也。
 格前:15.50  我告兄弟，血肉不能承天主國，朽者不能承不朽也。
 格前:15.51  我且示爾以神聖之秘密：吾人不必盡死，惟必須盡化。
 格前:15.52  其時乃當最後號角之鳴，瞬息之間耳。蓋號角一鳴，則死者復活，不能復朽，而吾眾盡化矣。
 格前:15.53  蓋朽者必須化為不朽，而有死者必須化為無死也。
 格前:15.54  一旦有死者能化為無死，則經中所云：「死亡已被吞滅於凱旋中」者，乃見應驗矣。
 格前:15.55  「嗚呼死亡！爾之勝利安在？爾之毒螫又安在哉？」
 格前:15.56  死亡之毒螫，罪孽也；而罪孽之威權，律法也。
 格前:15.57  感荷天主洪恩，吾人已藉吾主耶穌基督，而獲最後勝利矣。
 格前:15.58  故望我親愛之兄弟確乎不拔，屹然不動，恆在主之工作中發榮滋長，蔚為大觀；固知爾在主中所有艱辛困苦，不為徒勞耳。
    
 格前:16.1   為聖徒捐貲之事，予曩所訓示加拉太諸教會者，爾亦當遵例行之。
 格前:16.2   每週首日，爾等每人各按其經濟能力提出若干，各自貯之；務使予來時，不復有臨時勸募之必要。
 格前:16.3   予一抵爾處，即擬備函派人，將爾之嘉惠送至耶路撒冷。至於人選，請爾定之；
 格前:16.4   若須予親往，彼等伴我同行可也。
 格前:16.5   予目前須赴馬其頓一行，此行既畢，當赴爾處。
 格前:16.6   應可與爾小敘，或能在爾中過冬，再行辭別他往。
 格前:16.7   蓋予就爾時，雅不欲來去匆匆，希望能在爾中稍作勾留，主其能償我區區之願乎？
 格前:16.8   惟在復活節前，擬暫留伊法所，
 格前:16.9   因此間門戶洞開，頗有發展工作之餘地；第反對分子，亦不在少數耳。
 格前:16.10  蒂茂德如抵爾處，務望殷勤款接，勿使其有所顧忌。彼之為主服務亦猶予也，
 格前:16.11  任何人毋得輕視。又望恭送其行，使其平安來此；蓋予極盼其與諸兄弟同來也。
 格前:16.12  至於亞波羅同志，吾曾竭力勸駕，欲其偕同諸兄弟訪爾，然彼一時無此意念，待有機緣，當亦可能一來也。
 格前:16.13  務望恆自儆醒，堅信不拔，莊敬日強，剛毅不屈，庶幾不愧為大丈夫。
 格前:16.14  爾等一切行為，當以愛德為本。
 格前:16.15  斯德法一家，乃亞該亞之首先奉教者，專心為聖教服務，此兄弟之所知也。
 格前:16.16  望爾等對於此等之人，及諸同勞者，亦能盡力效勞。
 格前:16.17  斯德法、福都納、亞該谷三人抵此，令予喜甚。若輩之所為，實能補爾等之不足；
 格前:16.18  慰浣吾心，亦慰浣爾心也；若是者，可不敬乎？
 格前:16.19  亞細亞諸教會問候爾等。亞吉拉及波立西拉，會同彼等家中之同人，皆因主懇切問候爾等。
 格前:16.20  眾兄弟皆祝爾康樂。彼此當以聖潔之吻禮互祝平安。
 格前:16.21  我保祿親筆祝爾平安。
 格前:16.22  若有不愛主耶穌基督者，當被阿拿提瑪！(譯言「服咒詛」)瑪蘭阿他！(譯言「主即臨矣」)。
 格前:16.23  願主耶穌基督之聖寵，與爾等同在。
 格前:16.24  吾在基督耶穌懷中篤愛爾等！  [格林多前書完篇]

