 路:1.1       [路力福音]   共 24 章   [Luke]    [文言版][吳譯]
  
 路:1.1      方今已有數子，按據當初親炙聖道，宣述宏化者之所口授，
 路:1.2      就吾輩中既成事實，著手編纂，泐成紀錄，
 路:1.3      用是予亦發心推原諸事，縝密審訂，加以整理，筆之於書，
 路:1.4      以示善士德阿斐樂，俾知其平素所聞之道，皆信而有徵也。
 路:1.5      猶太王希祿在位之日，有沙加理者，亞比雅班之司祭也。其妻亞倫裔，名依灑白爾。
 路:1.6      二人居仁由義，昭事天主，遵行誡命，靡有愆忒，
 路:1.7      而獨患無後。蓋依氏素未妊，而夫婦年事俱高矣。
 路:1.8      會沙加理依其班次，供職主前。
 路:1.9      循司祭例掣籤，得進聖殿獻香。
 路:1.10     獻香時，民眾禱於外。
 路:1.11     忽有主之天神，立於壇右，向之顯現。
 路:1.12     沙加理一見天神，張皇失措，不勝驚怖。
 路:1.13     天神曰：「沙加理毋懼，爾禱已蒙垂聽，汝妻依灑白爾，將為爾舉一子，宜名如望。
 路:1.14     此子不惟貽爾慰稅，即眾庶亦將因其誕生而歡欣鼓舞。
 路:1.15     彼之天爵隆高，芳醴濁醪，點滴不入，蓋自胎中已飽濡聖神矣。
 路:1.16     將引義塞子孫群歸其所天之主，
 路:1.17     以伊理藹之風度神力為主前驅，必使為父者之心歸向兒女，而頑強之子服膺長者之智，為主作育心悅誠服之新民。」
 路:1.18     沙加理曰：「此事吾何由得知﹖老夫耄矣，妻又年邁! 」
 路:1.19     天神曰：「予乃素侍主前之嘉必爾也。今奉使來語，報茲嘉音，屆時必驗，汝乃不吾信；
 路:1.20     因是將成瘖啞，以迄事成之日。」
 路:1.21     眾俟沙加理，訝其滯留殿中。
 路:1.22     比出，不能言；乃知其在殿中有異遇。渠乃以手作勢，示意於眾；儼然一瘖者也。
 路:1.23     迨供職期滿，返家；
 路:1.24     既而其妻果有身，潛居五月，喟然而歎曰：
 路:1.25     「主於眷顧之日，為我雪恥於人間，其厚我有如此者。」
 路:1.26     第六月，天主遣天神嘉必爾，詣加利利、納匝勒府，
 路:1.27     朝報已字大維宗人若瑟之童貞瑪莉雅。
 路:1.28     天神入室朝見曰：「申爾福，滿被聖寵者，主與爾偕焉。」
 路:1.29     渠聞聲驚異，默思問安來繇。
 路:1.30     天神復曰：「瑪莉雅，勿驚! 爾實見寵於天主，
 路:1.31     將孕育一子，當名之曰耶穌。
 路:1.32     偉哉斯人，宜稱至尊者之子，天主將錫以厥父大維之御座，永王雅谷伯之家，
 路:1.33     國祚無疆。」
 路:1.34     瑪莉雅謂天神曰：「予乃童身，此事奚成﹖」
 路:1.35     天神對曰：「聖神臨汝，至尊之德庇汝，因是所生聖者，應稱天主子。
 路:1.36     且汝表姐依灑白爾雖年老胎荒，今亦妊有六月，
 路:1.37     天主固無所不能也。」
 路:1.38     瑪莉雅曰：「主之婢女在茲，希惟玉成於我，如爾之言。」天神乃別。
 路:1.39     於是瑪莉雅即起，奔程陟山，適猶太府，
 路:1.40     入沙加理家，問候依灑白爾。
 路:1.41     依氏一聆瑪莉雅問安之聲，其胎嬰即喜悅踴躍；聖神充其靈，
 路:1.42     不禁揚聲而呼曰：「女中爾為真福! 爾胎之果並為真福!
 路:1.43     吾亦何幸，而蒙吾主之母相顧耶﹖
 路:1.44     頃者爾問安之聲一擊吾耳，胎嬰即若舞若踴，喜不自勝。
 路:1.45     爾之篤信，實為爾福之基。主所許爾者，靡有不成。」
 路:1.46     瑪莉雅曰：「吾魂弘天主，
 路:1.47     中心不勝喜；感荷救主恩，
 路:1.48     眷顧及賤婢。行見後代人，稱我膺元祉；
 路:1.49     祇緣大能者，向我施靈異。厥名何聖潔，
 路:1.50     天慈洵靡已；但能懷寅畏，承澤無窮世。
 路:1.51     運臂耀神德，傲慢頓粉潰；
 路:1.52     王侯遭傾覆，卑賤身升高位；
 路:1.53     飢者飫珍饈，富人赤手退。
 路:1.54     扶植僕義塞，舊恩依然在；
 路:1.55     每許我列祖，恩諾終不改；矜憐亞伯漢，苗裔永見愛。」
 路:1.56     瑪莉雅作客三月乃歸。
 路:1.57     依灑白爾孕期既滿，舉一子；
 路:1.58     鄰親聞係受天主特賜，咸來慶賀。
 路:1.59     第八日舉行割禮，眾擬以厥父名沙加理名之，
 路:1.60     母曰：「不可! 如望其定名。」
 路:1.61     眾曰：「族中無斯名。」
 路:1.62     乃以手作勢，問厥父兒當何稱﹖
 路:1.63     父索簡書曰：「如望其定名! 」眾皆歎異。
 路:1.64     厥父口立豁，舌立伸，開言即頌天主，
 路:1.65     鄰里咸驚。此事風傳，遍及猶太山村，
 路:1.66     閒者心志之，而相語曰：「此子何如人耶﹖蓋主之大能與俱。」
 路:1.67     厥父沙加里滿充聖神而作預言曰：
 路:1.68     「可頌者主，義塞天主! 厥民見贖，恩德不富﹖
 路:1.69     救主崛興，大維之府；
 路:1.70     先知夙言，今乃見符；
 路:1.71     拯我於敵，脫我於侮；
 路:1.72     用示矜憐，於我列祖；以懷聖約，以踐誓許。
 路:1.73     亞伯漢者，吾族之父，仁主許之，厥裔是護；
 路:1.74     既脫諸敵，俾我無懼，
 路:1.75     無懼如何，安心事主；兢兢業業，聖道是步；[終我之身，聖德是務。]
 路:1.76     兒乃先知，至尊遣汝；為主開道，預備厥路；
 路:1.77     導民於正，福音是布；蕩污滌濊，宿罪攸除。
 路:1.78     憑主慈腸，東方已曙；
 路:1.79     久困晦冥，明光倏著；引我安覆，和平之路。」
 路:1.80     孩漸長，心靈日健，隱於曠野，以迨自顯於義塞之日。
  
 路:2.1      維時，羅馬皇奧古斯多詔天下人民咸登版籍；
 路:2.2      是為濟利諾撫西里亞以先之清查戶口。
 路:2.3      人民各歸原籍，報名入冊。
 路:2.4      若瑟以大維族系，亦自加利利之納匝勒，詣猶太大維故郡百利恆；
 路:2.5      與厥配瑪莉雅偕往登籍。
 路:2.6      時聖母已有身，會分娩期至，
 路:2.7      乃產元胎子，襁褓置馬槽中；以館舍旅客已滿，無處能容也。
 路:2.8      時郊外牧童未眠，守夜護羊。
 路:2.9      天神倏見，異光四射，牧童不勝震怖。
 路:2.10     天神謂曰：「勿驚，予來報爾嘉音，福於普天生靈。
 路:2.11     救世主基督，適為爾誕生於大維故郡。
 路:2.12     爾見襁褓嬰臥馬槽者，便是。」
 路:2.13     群神俄現，誦聲悠揚，曰：
 路:2.14     「天主受享榮福於天! 良人受享平安於地! 」
 路:2.15     天神既升天而去，牧童相語曰：「盍依主所詔示，其赴百利恆，一睹適成之妙。」
 路:2.16     於是，相與疾趨，覓見瑪莉雅與若瑟，果有嬰臥馬槽中。
 路:2.17     既見，乃以天神所報此子之訊，宣布於眾。
 路:2.18     聞牧童之言者，莫不歎異。
 路:2.19     而瑪莉雅惟將諸事藏之於懷，潛心玩味。
 路:2.20     牧童以所見所聞，悉符天神所示，乃歌詠天主大德而歸。
 路:2.21     八日既滿，聖嬰受割，名以耶穌，斯即降胎前天神所報之名。
 路:2.22     既屆取潔期，二親乃遵摩西規律，挈聖嬰上耶路撒冷，獻之於主。
 路:2.23     蓋主律明載：「凡元胎男子，當見聖於主也。」
 路:2.24     又遵主律：「班鳩一雙，或孺鴿二翼」之明定，貢獻祭物。
 路:2.25     時都中有寅恪之士，名西默翁，平生殷望義塞之慰藉聖神恆與之偕，
 路:2.26     嘗蒙默啟，生前必得親睹上主之基督。
 路:2.27     是日，被靈感而詣殿，適逢二親懷嬰入，欲行定禮，
 路:2.28     西默翁接嬰入抱，而頌揚天主曰：
 路:2.29     「求我主宰，覆爾所示，放爾僕人，安然謝世!
 路:2.30     既見救恩，我心則慰，
 路:2.31     念斯救恩，實爾所備；
 路:2.32     普天生靈，咸仰其惠；萬國之光，義塞之輝! 」
 路:2.33     二親聞言，驚喜交集。
 路:2.34     西默翁祝之，謂聖母曰：「此子之誕生，義塞眾人之禍福興亡繫焉。斯天下之正鵠，而又眾矢之的也。
 路:2.35     將有利刃刺透爾之心魂；而眾心之向背，亦將因是而昭然若揭矣。」
 路:2.36     又有先如亞納者，屬亞瑟枝派，法孥扼之女也；自童身後，與夫同居七載，
 路:2.37     遂守寡至今，年已八十有四歲矣；平生不離聖殿，朝暮嚴齋祈禱。
 路:2.38     至是，亦趨前讚主，並對都中盼望救贖之人，講述此子。
 路:2.39     禮既畢，返加利利納匝勒。
 路:2.40     嬰兒漸長，神力日增；睿知超識，沛然內充；天主聖寵，萃於其身。
 路:2.41     二親每逢免難節，必上耶路撒冷，歲以為常。
 路:2.42     耶穌十二歲時，循例同上耶路撒冷。
 路:2.43     期畢，二親返，而髫齡之耶穌獨留。厥親初弗之覺，
 路:2.44     意其雜於同行中也。履程一日，則於親友中訪求之，
 路:2.45     不獲，乃復返耶路撒冷，
 路:2.46     覓之三日，始得之於聖殿中，與律學傳士共坐，相與詰難辯疑；
 路:2.47     穎悟明達，應答如流；聞者莫不歎服。
 路:2.48     二親見之，不勝驚愕。聖母謂之曰：「兒何待我如此﹖汝父與我覓汝苦矣! 」
 路:2.49     答曰：「何覓予為﹖寧不知吾父宅中，自有吾所有事乎﹖」
 路:2.50     二親不達厥言。
 路:2.51     耶穌與之同返納匝勒，事之惟孝。聖母將諸事存於懷中潛心默識。
 路:2.52     耶穌聰明睿智，與年俱長；天主聖寵，蘊中發外。
  
 路:3.1      羅馬皇諦伯略在位之十五年，般雀比辣多方撫猶太；希祿治加利利；厥弟斐理伯治意都勒與達各尼；利撒尼治亞比里納；
 路:3.2      亞納蓋法方司教事；時沙加理子如望在曠野，奉天主諭，
 路:3.3      出遊約但一帶，傳悛悔之洗，用滌宿穢，
 路:3.4      正如先如意灑雅書所云：「曠野有人，揚聲而呼：為主除道，正直其途；
 路:3.5      充填空谷，蕩夷山凌；曲者使直，陂者使平，
 路:3.6      普天之下，血氣之倫，咸將親睹，天主救恩! 」
 路:3.7      眾出受洗，如望謂之曰：「蝮類! 誰警爾曹以避將臨之怒耶﹖
 路:3.8      宜結美果，用副俊悔之心。莫道有亞伯漢為我大父! 蓋吾語爾，天主固能化此頑石為亞伯漢之後裔也。
 路:3.9      今斧斤已加樹根矣，凡不結嘉實之樹，悉將伐而付諸一炬。」
 路:3.10     眾問曰「然則如之何而可﹖」
 路:3.11     對曰：「有二衣者，當與無衣者共之；有食者亦然。」
 路:3.12     稅吏至，欲受洗，曰：「夫子，吾當何為﹖」
 路:3.13     曰：「無索分外。」
 路:3.14     軍士亦問曰：「吾儕如何﹖」曰：「毋凌人! 毋誣人! 安於餉。」
 路:3.15     民眾私心揣測，疑如望卻為期待中之基督。
 路:3.16     如望對眾曰：「吾第以水洗爾，將有威力超我者來，吾雖為之釋履，亦非所宜稱；渠將洗爾以聖神與靈火，
 路:3.17     手執颺箕，簸汰場禾，斂麥入倉，而焚芻蒿於不息之火。」
 路:3.18     如望多方勸導民眾，傳布福音；
 路:3.19     而分封王希祿以弟婦黑落娣事及所行諸惡，見責於如望；
 路:3.20     於是惡上加惡，下如望於獄。
 路:3.21     民眾方受洗，耶穌亦來受洗，祈禱時，天倏洞開，
 路:3.22     聖神化作鴿狀，降臨於其身，有音發自天上曰：「汝乃吾愛子，吾心所欣悅。」
 路:3.23     耶穌開始傳道時，年甫三十許；人以其為若瑟之子也。若瑟乃赫理之子。
 路:3.24     其上瑪達，其上理味，其上義而基，其上亞乃，其上約瑟，
 路:3.25     其上瑪大第亞，其上亞莫斯，其上納洪，其上赫斯利，其上那格，
 路:3.26     其上瑪哈，其上瑪大第亞，其上塞梅，其上約瑟，其上樹德，
 路:3.27     其上若亞納，其上勒撒，其上佐洛巴伯，其上撒拉德，其上內里，
 路:3.28     其上美而基，其上亞第，其上葛山，其上藹而瑪當，其上海爾，
 路:3.29     其上葉素，其上伊理塞，其上若林，其上瑪達，其上理味，
 路:3.30     其上西默翁，其上樹德，其上約瑟，其上若難，其上愛理亞金，
 路:3.31     其上美來亞，其上門納，其上瑪大德，其上那舟，其上大維，
 路:3.32     其上葉瑟，其上阿伯德，其上保和，其上沙爾孟，其上乃松，
 路:3.33     其上阿米納大，其上亞達門，其上亞郎，其上耶士倫，其上法來斯，其上樹德，
 路:3.34     其上雅谷伯，其上依灑格，其上亞伯漢，其上德樂，其上乃高，
 路:3.35     其上沙祿，其上賴鰲，其上法來格，其上赫伯，其上灑辣，
 路:3.36     其上愷南，其上阿兒拂雪，其上鮮謨，其上諾亞，其上藍陌，
 路:3.37     其上瑪贖撒理，其上藹諾，其上雅肋，其上馬辣理，其上加衣納，
 路:3.38     其上恩諾，其上塞德，其上亞當，亞當者天主所造也。
  
 路:4.1      耶穌滿被聖神，返自約但；聖神導之於曠野者凡四旬，歷受魔試，
 路:4.2      期中未嘗進食，期滿始飢；
 路:4.3      魔乃語之曰：「汝苟為天主子，盍諭斯石變餅。」
 路:4.4      耶穌答曰：「經云：人之生，非專恃飲食。」
 路:4.5      魔又引之登高，於霎時間示以天下萬國，
 路:4.6      而謂之曰：「吾應以此權爵尊榮，悉以舁汝；蓋凡此皆委於我，惟所欲賜。
 路:4.7      第向我屈膝，俱為爾有。」
 路:4.8      耶穌應曰：「經云：昭事上主，毋貳爾心。」
 路:4.9      魔乃摯之入耶路撒冷，置之殿頂，謂之曰：「汝苟為天主子者，宜可一躍而下，
 路:4.10     蓋經有云：主必叮嚀眾天神，左輔右翼免爾傾；
 路:4.11     惟恐爾足觸躓石，天神親手托爾身。」
 路:4.12     耶穌答曰：「惟經亦云：莫試上主爾所天。」
 路:4.13     諸試既畢，魔乃引退，以待其時。
 路:4.14     耶穌充滿神德而歸加利利，聲名洋溢乎四境。
 路:4.15     施訓會堂中，眾人莫不頌揚。
 路:4.16     旋至納匝勒，其長育地也。禮日，循例入會堂，起誦，
 路:4.17     或以先知意灑雅書授之，展卷則見紀云：
 路:4.18     上主之神，臨我之身；恩膏沐首，大令是膺。天主遣我，所為何因：窮苦無告，得聆福音；俘囚獲釋，瞽者復明；困者以解，屈者以伸；
 路:4.19     揭布上主，開恩之春。
 路:4.20     耶穌揜卷授之侍者，復坐，會堂中人皆注目視之，
 路:4.21     耶穌乃徐以語之曰：「此經已於爾親聆之下見驗於斯日矣。」
 路:4.22     眾皆領教，且歎佩其口中所發之仁言，咸相謂曰：「此非若瑟之子耶﹖」
 路:4.23     耶穌曰：「爾等必引諺以責予曰：『為醫者，盍先自醫；吾聞汝在葛法農多行奇跡，亦宜行之於故鄉也。』」
 路:4.24     既又曰：「予誠語爾，先如未有見容於故土者也。
 路:4.25     予實告爾，伊理藹時，天閉三載有半，遍地大飢，義塞國中固多嫠婦，
 路:4.26     而伊理藹未曾奉命往視一婦，獨往視西同沙萊達之一婪，
 路:4.27     先如伊理叟時，義塞國中固多患痲瘋者，無有獲潔，有之惟西陸人南曼。」
 路:4.28     在堂之眾，聞言怒甚，
 路:4.29     群起而逐之城外。城固築於山上，眾因曳至崖顛欲推之崖下；
 路:4.30     耶穌逕出人叢，脫身而去，
 路:4.31     乃赴加利利之屬邑葛法農。禮日，復訓眾，
 路:4.32     人奇其道，以其言具有權力故。
 路:4.33     會堂中有一人，困於穢魔，大聲而呼曰：
 路:4.34     「嗚呼! 納匝肋之耶穌，吾與爾何于，乃來毀我乎﹖吾固如汝之為誰，天主之聖者耳。」
 路:4.35     耶穌曰：「毋聲! 速離此人。」穢魔在廣眾前，投其人於地而去，未加害。
 路:4.36     眾皆愕然相顧曰：「斯何道歟﹖言具威權，喻魔即出。」
 路:4.37     厥名遂傳全境。
 路:4.38     耶穌出會堂，入西門家，會西門之岳母患瘧甚厲，耶穌因人之請，
 路:4.39     至前斥瘧，瘧退，婦即起而供事之。
 路:4.40     向晚，眾紛攜患恙者詣前，耶穌一一撫之，咸獲康復，
 路:4.41     祛魔亦復不少。魔皆呼曰：「汝乃天主之子。」耶穌斥之，不許發言，以群魔識其為基督故。
 路:4.42     昧爽，耶第出，赴荒野，眾人追路相尋，既遇，攀留之，
 路:4.43     耶穌謂之曰：「予於他邑，亦須傳揚天國福音；此乃予之使命。」
 路:4.44     乃施訓於加利利諸會堂中。
  
 路:5.1      維時，耶穌立於日內色湖濱，眾爭欲聆天主道，不勝擁擠，
 路:5.2      耶穌見二舟泊湖邊，漁人在外滌網，
 路:5.3      其一為西門所有；耶穌登焉，囑移舟稍離岸，乃坐而訓眾。
 路:5.4      訓畢，謂西門曰：「放舟深處，下網捕魚。」
 路:5.5      西門曰：「吾儕通宵操勞，一鱗無獲，茲尊爾示，當復下網。」
 路:5.6      網下，果獲多魚，網且裂。
 路:5.7      乃招鄰舟漁伴前來相助。兩舟滿載，舟亦幾沉。
 路:5.8      西門伯鐸祿睹此，俯伏耶穌膝下，曰：「主，其離我罪人! 」
 路:5.9      蓋伯鐸祿及其舟人，乃至其夥慈伯德二子，雅谷伯、若望。
 路:5.10     睹此一網所得之魚，不勝驚愕也。耶穌謂西門曰：「毋懼! 今而後汝當為生靈之漁父矣。」
 路:5.11     彼等既曳舟上岸，盡棄所有，以從耶穌。
 路:5.12     一日，耶穌在某城中，有遍體患痲瘋者見之，伏地求曰：「主若願者，必能令予潔! 」
 路:5.13     耶穌以手撫之曰：「固所願也，汝其潔矣! 」，痲瘋應聲而脫其身。
 路:5.14     耶穌戒勿告人，惟曰：「逕去自陳於司祭，且以獲潔故，依摩西定例，呈獻禮品，以自證於眾可耳」
 路:5.15     於是，耶穌之名，傳揚益廣，民眾紛集聽道，並冀療疾；
 路:5.16     而耶穌退入曠野，從事祈禱。
 路:5.17     一日，耶穌訓眾，有法利塞人及律學博士在坐中，有來自加利利及猶太各村者，亦有來自耶路撒冷者。真宰威靈，粹於耶穌，發而治病。
 路:5.18     有人以榻舁一癩者至，欲進求耶穌，
 路:5.19     以人稠，不得入，乃登屋顛，啟瓦穿洞，並榻縋之下，適當耶穌之前。
 路:5.20     耶穌鑒其誠信，謂之曰：「汝罪赦矣! 」
 路:5.21     經生法利塞人腹誹曰：「狂言者誰乎! 自天主而外，又孰能赦罪者﹖」
 路:5.22     耶穌燭其意曰：「胡為腹誹﹖
 路:5.23     或曰『爾罪得赦。』或曰『爾起而行。』孰易﹖
 路:5.24     第欲爾曹知人子在世，自有赦罪之權耳。」乃顧謂癩者曰：「予命爾起! 將爾褥，返爾居! 」
 路:5.25     其人即起，當眾謳歌天主而歸。
 路:5.26     眾盡驚服，歸榮天主，心懷寅畏，而相語曰：「我儕今見神異之事矣! 」
 路:5.27     厥後，耶穌出行，見一稅吏名理味者，坐於稅關，諭之曰：「從予」。
 路:5.28     遂舍棄一切，起而從之。
 路:5.29     理味設盛筵，款耶穌於其家。同席者有稅吏，及其他多人。
 路:5.30     法利塞人與經生見而不悅，謂耶穌門徒曰：「爾等胡為與稅吏罪人共席﹖」
 路:5.31     耶穌曰：「無疾者不需醫，惟病者需之。
 路:5.32     予來非召義者，正欲召罪人悔過自新耳。」
 路:5.33     若輩又問曰：「如望門徒頻齋久禱，法利塞人亦然，惟爾門徒亦門徒亦飲亦食，何也﹖」
 路:5.34     耶穌曰：「新婿尚在，安能令新婿之友守齋乎﹖
 路:5.35     他日新婿被奪以去，斯若曹守齋時矣。」
 路:5.36     復設一喻曰：「人未有截新衣以補舊衣者也。不然，則待徒損新衣，且所截之新布，於舊衣亦未見相稱耳。
 路:5.37     人亦未有置新酒於舊囊者也。不然，新酒將發而穿囊，不第酒漏，而囊亦毀。
 路:5.38     必以新酒納諸新囊，斯克兩全，
 路:5.39     且素飲舊醅者，必無意於新釀，亦曰『舊者佳耳! 』」。
  
 路:6.1      安息日，耶穌行經麥田，門徒摘糠，搓而食之。
 路:6.2      法利塞人曰：「胡為擅犯禮日禁例﹖」
 路:6.3      耶穌應曰：「爾曹未讀大維及其從者飢時之所為乎﹖
 路:6.4      彼其如何入天主之殿，取食供餅，且以食其從者；顧依常例，此餅惟司祭可食也。」
 路:6.5      既又曰：「夫人子亦禮日之主也! 」
 路:6.6      又一安息日，耶穌入會堂施訓，有一枯右手者在焉。
 路:6.7      經生法利塞輩，共窺耶穌禮日亦施醫否，將欲借端以攻之。
 路:6.8      耶穌燭其意，乃謂枯手者曰：「起立眾前! 」即起立。
 路:6.9      耶穌乃謂若輩曰：「試問禮日宜行善乎﹖抑作惡乎﹖宜救生乎﹖抑害命乎﹖」
 路:6.10     環視坐眾，而諭其人曰：「伸汝手! 」伸之，手果全復。
 路:6.11     法利塞人憤怒填膺，共謀所以處耶穌。
 路:6.12     彼時，耶穌登山祈禱，通宵求主。
 路:6.13     昧爽，召門徒至，就中簡選十二人，稱為宗徒。
 路:6.14     十二人者，為西門，即耶穌錫名伯鐸祿者，及弟安德烈，更有雅谷伯、若望、斐埋伯、巴爾多樂茂、瑪竇、多默、
 路:6.15     亞爾咈子雅谷伯、奮銳黨西門、
 路:6.16     雅谷伯之弟樹德、尚有茹答斯， 依斯加略，即日後鬻主者也。
 路:6.17     耶穌率宗徒下山，立於郊原，弟子群集，復有眾庶自猶太全境，耶路撒冷、及諦羅、西同海邊，蜂擁而至，趨前聆道，受治百病，
 路:6.18     其為魔所祟者，咸霍然而愈。
 路:6.19     眾爭欲一撫之，蓋有神力發自其身，無疾不療也。
 路:6.20     耶穌舉目視諸徒曰：「福哉爾貧者，天國爾曹屬。
 路:6.21     福哉爾飢者，終必得飫足。福哉爾哀泣，先悲而後樂。
 路:6.22     若為人子故，不容於世俗，既被人棄絕，更受人凌辱，乃至將爾名，視之如荼毒，爾乃真福人，即日當歡躍；
 路:6.23     須知遭此者，沛然膺天爵；應念彼先人，如此待先覺。
 路:6.24     哀哉爾富人，享盡爾溫燠。
 路:6.25     哀哉爾飽飫，終當成空腹。哀哉爾歡笑，先笑後悲哭。
 路:6.26     若被人頌讚，讚中禍機伏；應念彼先人，亦媚偽先覺。」
 路:6.27     我告爾眾，爾其諦聽! 『愛爾仇，恤爾敵；』
 路:6.28     人咒爾，爾祝之；人辱爾，爾為禱；
 路:6.29     人批爾頰，向以他頰；奪爾外衣，任其兼取內衣；
 路:6.30     求者予之，取者無索；
 路:6.31     欲人施於己者，亦施於人。
 路:6.32     若夫以愛答愛，何惠之有﹖即罪人亦知愛答愛也。
 路:6.33     以德報德，何德之有﹖即罪人亦類能行之。
 路:6.34     貸而思償，何恩之有﹖罪人亦相貸而相償焉。
 路:6.35     惟愛爾仇人，以德報怨，貸則不望償，斯獲厚報，而得為至尊者之兒女矣。
 路:6.36     蓋天主對辜恩負義者，亦涵弘廣大也。故爾當慈祥惻怛，一如爾父之慈祥惻但也。
 路:6.37     慎毋評人，庶不受評；慎毋咎人，庶免獲咎。恕人者見恕，
 路:6.38     濟人者獲報，將以巨量大斛，抑之使實，搖之使盈，沛然充溢，以納汝懷中! 蓋爾以何等器量待人，爾之受報亦如之。」
 路:6.39     耶穌復諷諭之曰：「瞽而導瞽，有不相將入坑者乎﹖
 路:6.40     弟子不能超乎其師，然學養既深，則可與師並駕齊驅矣。
 路:6.41     爾何察察於兄弟目中之纖芥，而獨昧然於己目中之巨木乎﹖
 路:6.42     不見己目中之巨木，又安得謂爾兄弟曰「容吾去爾目中之纖芥」乎﹖嗟爾偽為善者! 盍先除爾目中之橫木，俾得明見，然後再思去兄弟目中之纖芥乎﹖
 路:6.43     嘉木不結惡實，惡木不枯嘉實；
 路:6.44     故視其實，可知其樹矣。世未有採鳳果於荊棘，摘葡萄於蒺藜者也。
 路:6.45     善人心存乎善，發之亦善；惡人心存乎惡，發之亦惡；蓋心有所蘊，口則道之。
 路:6.46     爾既尊吾為主，顧又不踐吾訓何也﹖
 路:6.47     人來從我，聞吾道而踐履之者，若斯之人，果何所似乎﹖吾實語爾，
 路:6.48     是猶人之建屋，掘地既深，植基於磐石之上，洪水驟至，橫流沖擊，而其屋屹然不動者，其基固也。
 路:6.49     聞而不行，則猶建屋於沙礫之上，全無根基，一經橫流沖擊，即頹然傾圮，而不堪收拾矣。」
  
 路:7.1      耶穌訓眾既畢，乃赴葛法農。
 路:7.2      有百夫長寵僕病危，
 路:7.3      百夫長聞耶穌令名，挽猶太長老謁耶穌，請為救治。
 路:7.4      長老既至，懇切求之曰：「百夫長素愛吾民，曾為吾人建立會堂；
 路:7.5      以此惠施此人宜也。」
 路:7.6      耶穌遂與偕往，及距宅不遠，百夫長遣諸友趨前代陳曰：「主毋勞駕! 主入敝廬，非所敢當!
 路:7.7      因此予亦不敢冒昧進謁。願賜一言，吾僕必愈。
 路:7.8      蓋予亦屬人權下，士卒又處予權下，諭此曰去即去，呼彼曰來即來，凡有所命，僕必從焉。」
 路:7.9      耶穌聞而奇之，顧謂從者曰：「予實語爾，具此大信，即猶太中亦未之前睹。」
 路:7.10     諸友返宅，見僕已愈。
 路:7.11     嗣赴一城名納音，諸徒及群眾與偕。
 路:7.12     將及城門，忽逢出殯。死者之母，惟此單丁，且寡婦也。邑人與偕者甚眾。
 路:7.13     主見寡婦，惻然憫之，慰之曰：「毋慟! 」
 路:7.14     乃進而撫柩，舁者止步。耶穌曰：「青年! 予令汝興! 」
 路:7.15     死者起坐發言。耶穌乃歸諸其母。
 路:7.16     眾皆驚駭，歸榮天主曰：「偉大先知，崛起吾中! 」又曰：「天主實眷下民! 」
 路:7.17     於是聲名洋溢乎猶太四境。
 路:7.18     如望弟子，以諸事報之。
 路:7.19     如望乃召二弟子，使往詢耶穌曰：「汝其為將臨者乎﹖抑吾人別有所待耶﹖」
 路:7.20     二人至，叩耶穌曰：「施洗者如望，遣我問汝，汝其為將臨者，抑吾人別有所待﹖」
 路:7.21     其時耶穌正治病療疾，祛魔啟盲，
 路:7.22     乃謂二人曰：「爾曹即以所見所聞，回報可也：盲者明矣，跛者行矣，癲者潔矣，瞽者聰矣，死者起矣，而窮苦無告者得聆嘉音。
 路:7.23     凡不予疑怪者，福哉斯人! 」
 路:7.24     如望使徒既返，耶穌向眾論如望曰：「曩者爾赴曠野，欲何睹乎﹖其飄搖風中之蘆葦乎﹖
 路:7.25     爾之去也，果欲何睹﹖將身被錦繡者乎﹖被華服而酖晏樂者，惟宮中有焉。
 路:7.26     然則爾之去也，將欲睹先知乎﹖予曰是矣，然不僅先知而已也。
 路:7.27     經云『予遣使爾前，為爾備道，』即斯人也!
 路:7.28     予實語爾，婦女所生，未有大於如望者也。然天主國中之至小者，視彼猶大。
 路:7.29     眾與稅吏，咸受洗於如望，聞其言莫不稱頌天主至德；
 路:7.30     惟法利塞與律學士輩，獨不受其洗，是亦辜負天主之宏謨而已矣。」
 路:7.31     「夫斯代之人，予將何以擬之，彼亦何所似乎﹖
 路:7.32     譬諸童子坐於市井而相呼曰：『我吹笛，爾未舞! 我悲歌， 爾不哭! 』
 路:7.33     蓋施洗如望之來也，不食餅，不飲酒，而爾別曰『伊中魔矣! 』
 路:7.34     人子之來也，食焉飲焉，而爾則曰：『盍視彼人，饕餮也，酒徒也，稅吏罪人之友也。』
 路:7.35     是惟智德之子，能識智德之蘊耳。」
 路:7.36     一法利塞宴耶穌，耶穌乃入其家，既坐席，
 路:7.37     城中一女子，風塵中人也，知耶穌宴於法利塞家，乃攜玉壺貯芳液以至，
 路:7.38     侍耶穌後，伏其足下而泣，淚濺其足，以髮拭之，繼而吻之，敷以芳液。
 路:7.39     法利塞見而自思曰：「斯人苟為先知，當知撫之者為誰，寧不識此女乃風塵中人乎﹖」
 路:7.40     耶穌謂之曰：「西門，予有一言相告。」西門曰：「夫子請言。」
 路:7.41     曰：「昔有一債主，有負債者二人。一負五百兩，一負五十兩，
 路:7.42     均無力以償，俱免之，二人之愛戴孰深﹖」
 路:7.43     西門曰：「予意寬貸較多者。」耶穌曰：「爾所見是也。」
 路:7.44     乃顧婦而謂西門曰：「盍視此女，予入爾家，爾未注水於我足，彼則以淚洗我足，以髮拭之；
 路:7.45     爾未嘗與予親吻，彼則自入室以來不輟吻予之足；
 路:7.46     爾未嘗以油敷我首，彼則以芳液敷我足。
 路:7.47     故予語爾，彼所有諸罪，悉見寬免；以彼之愛深也! 惟蒙赦少者，其愛亦淺耳。」
 路:7.48     乃謂女曰：「爾罪赦矣! 」
 路:7.49     同席者竊議曰：「彼何人斯，乃能赦罪耶! 」
 路:7.50     耶穌復謂女曰：「汝之信德，玉汝於成；其安心以去。」
  
 路:8.1      無何，耶穌周遊城鄉傳，宣揚天主國之福音；十二門徒從行；
 路:8.2      並有脫於鬼祟病苦之諸婦隨焉。其中瑪麗亦稱瑪達蘭者，曾憑七鬼而獲救，
 路:8.3      尚有希祿家臣苦撒之妻若翰納，及蘇三納等多婦；諸婦皆以私蓄供耶穌及其徒者也。
 路:8.4      眾自諸邑蜂集，爭就耶穌；耶穌為設譬曰：
 路:8.5      「昔有播種者，出而播種；種有落道旁者，行人踐之，飛鳥啄之；
 路:8.6      有落磽确者，以地無澤潤，旋茁旋槁；
 路:8.7      有落荊棘中者，荊棘叢生，卒被掩蔽；
 路:8.8      有落沃土者，發榮滋長，結實百倍。」諭畢，揚聲而呼曰：「凡有耳者，其諦聽焉! 」
 路:8.9      門徒問斯譬之旨，
 路:8.10     耶穌曰：「天主國之奧義，賜爾知之；為他人惟設譬而已。彼乃所謂視而不見，聞而不悟者也。
 路:8.11     斯譬所謂種者，天主之道也；
 路:8.12     落道旁者，言人聞道之餘，魔鬼旋至，恐其因信而獲救，乃自其心中奪之以去；
 路:8.13     落磽确者，言人聞道，初則欣然而受之，惟內無根基，雖信亦暫，一受磨鍊，則頹然而廢矣；
 路:8.14     落荊棘中者，言人聞道之後，漸為世慮貨利聲色所蔽，弗克成熟；
 路:8.15     其落沃土者，言人既以光明正大之心聞道，且能守之以誠，持之以恆，堅忍不拔，終乃結實。
 路:8.16     人未有燃燈而掩之以蓋，或置之榻下者，必安之於燈臺之上，使入室者得睹其光也。
 路:8.17     蓋隱者無不顯，而藏者無不彰也。
 路:8.18     爾其深味斯言，三覆思之；蓋有者必見增益，而無者則並其自以為有者，而奪之矣。」
 路:8.19     耶穌聖母及兄弟至，以人擠不得進，
 路:8.20     或告耶穌曰：「爾母及兄弟延佇於外，欲求一見。」
 路:8.21     耶穌應曰：「凡聞天主之道，而實踐之者，胥為吾母吾兄弟也。」
 路:8.22     一日，耶穌偕門徒登舟，諭曰：「盍渡彼岸! 」
 路:8.23     乃起椗而駛，耶穌寢焉，湖上風波忽作，水盈舟，勢危急；
 路:8.24     門徒醒之曰：「夫子，夫子，吾儕死矣! 」耶穌起斥風浪，風浪立止，一片安恬，萬籟俱寂。
 路:8.25     耶穌乃謂其徒曰：「爾信德安在﹖」眾皆愕然而相語曰：「斯果何人﹖並風與水，亦惟命是從矣。」
 路:8.26     舟抵熱辣瑟境，與加利利遙遙相望。
 路:8.27     耶穌甫登岸，鎮中有人迎面至；是人久為鬼魔所憑，不衣不廬，素寓塚中，
 路:8.28     一見耶穌，即驚呼而跪伏其前，揚聲而言曰：「至尊天主之子耶穌，吾與汝何干﹖祈毋相苦。」
 路:8.29     蓋耶穌命邪魔脫離其人也。而魔之屢憑此人，由來已久；雖繫以鐵索，械以桎梏，輒自折斷而為魔逐至曠野。
 路:8.30     耶穌乃問之曰：「爾何名﹖」對曰：「繁有徒；」以魔之入其身者甚夥，故云。
 路:8.31     眾魔哀求耶穌，勿投諸不測之淵，
 路:8.32     適有豖群，放牧山坡，魔求入豖身，耶穌允之；
 路:8.33     群魔乃離其人入豖群。豖忽闖下山坡，投淵而溺。
 路:8.34     牧豖者見之，奔告城鄉居民；
 路:8.35     眾出觀其事，至耶穌處，則見甫脫於魔者，正襟危坐耶穌足前，神志清明，眾皆駭絕。目擊者遂以此人見療事，一一為眾述之。
 路:8.36     熱辣瑟四境居民，皆惴焉而懼，共懇耶穌離境；耶穌乃登舟以返。
 路:8.37     惟脫魔者求與偕往，耶穌遣之歸，
 路:8.38     囑曰：「且回家以傳揚天主施汝之洪恩。」其人往，遍歷城鄉，廣傳耶穌所行神跡。
 路:8.39     耶穌歸，眾方佇望，欣然納之。
 路:8.40     有會董，名雅依祿者，跪伏耶穌足前，求赴其家。
 路:8.41     蓋彼惟有一女，年十二，病瀕危矣。耶穌起行，人極難擠。
 路:8.42     一婦患血崩者十有二年，曾就多醫，盡耗家貲，卒無能療之者，
 路:8.43     該婦潛至耶穌後，撫其衣角，血崩立止。
 路:8.44     耶穌曰：「孰撫予者﹖」眾不承，伯鐸祿及餘子乃曰：「夫子，群眾擁擠耳。」
 路:8.45     耶穌曰：「必有撫予者；蓋予感有神力發自吾身。」
 路:8.46     婦知不能隱，惴焉而前，伏其足下，當眾具道撫衣之故，及如何立愈事。
 路:8.47     耶穌曰：「女兒，爾之信德，實玉汝於成，其安心以歸。」
 路:8.48     言未已，有人來自會董家，報曰：「汝女已死，毋勞夫子。」
 路:8.49     耶穌聞言，謂之曰：「毋懼! 第信，必救汝女。」
 路:8.50     耶穌既至其家，惟許伯鐸祿、若望、雅谷伯及女之父母，與之同入。
 路:8.51     眾人哭女甚哀，耶穌曰：「勿哭! 女實未死，寢耳。」
 路:8.52     人知其已死，誚之。
 路:8.53     耶穌執女手，呼曰：「女兒，起矣! 」
 路:8.54     魂返而立甦；耶穌命予之食。
 路:8.55     父母驚喜欲狂，耶穌諭曰：「不足為外人道也。」
  
 路:9.1      耶穌召集十二徒，授以制魔治疾之權能，
 路:9.2      遣其宣揚天主國，施醫濟眾，
 路:9.3      囑曰「首途勿有所攜，毋杖、毋囊、毋糧、毋銀、毋二衣。
 路:9.4      入一家居之，以至別時，勿輕徙，
 路:9.5      有不爾納者，離時拂去足塵，以證其非。」
 路:9.6      諸徒出，偏歷鄉村，傳布福音，隨處施醫。
 路:9.7      分封王希祿，聞耶穌所行，疑不能決；蓋或謂如望復活，
 路:9.8      或謂伊理藹顯現，亦有謂古先如再世者；
 路:9.9      而希祿則曰：「如望已為予所斬矣，則令茲所聞者，果何人耶﹖」意欲一睹其人。
 路:9.10     宗徒返，向耶穌復命；耶穌率之，潛退至伯瑟德城；
 路:9.11     為眾所悉，紛紛從之。耶穌欣然接納，為講天主國，需醫者醫之。
 路:9.12     日既昃，十二子進謂耶穌曰：「盍遣眾散，俾往四鄉覓食投宿，此間乃荒涼之地也。」
 路:9.13     耶穌曰：「爾予以食可耳。」對曰：「吾儕僅有五餅二魚，非往購辦，安能供斯眾﹖」
 路:9.14     蓋當時人數不下五千，耶穌乃諭其徒曰：「令眾列坐，每列五十。」
 路:9.15     諸徒如命使眾列坐。
 路:9.16     耶穌乃持五餅二魚，仰天祈祝，剖而授徒，陳之眾前；
 路:9.17     眾食且飽，拾餘屑得十二筐。
 路:9.18     耶穌嘗燕居祈禱，諸徒與偕，耶穌問之曰：「眾人以予為誰﹖」
 路:9.19     對曰：「施洗如望也，或則以為伊理藹也，亦有謂古先知再世者。」
 路:9.20     耶穌曰：「顧爾曹以予為誰耶﹖」伯鐸祿曰：「天主之基督也。」
 路:9.21     耶穌嚴戒諸徒，勿以告人；
 路:9.22     且曰人子尚須備嘗苦難，為長老司祭經生所棄，終且被害，第三目復活。
 路:9.23     耶穌諭眾曰：「人欲從予，務宜克己，日負其十字架，而隨予後。
 路:9.24     蓋欲自保其生者，反將失之，惟為予之故，而舍其生者，克保其生。
 路:9.25     人即富有天下，而喪亡其真我，亦有何益﹖
 路:9.26     蓋凡以予及吾道為恥者，則人子憑己威光，且憑聖父聖天神之威光，赫然臨格時，亦必以其人為恥也。
 路:9.27     予實語爾，現立於斯者，必有未嘗死味之前，得睹天主之國者矣。」
 路:9.28     言後八日，耶穌率伯鐸祿、若望、雅谷伯登山祈禱。
 路:9.29     禱時，厥容頓改，厥衣潔白，而生輝；
 路:9.30     倏有二人，與耶穌語，是為摩西、伊理藹，
 路:9.31     顯現於榮光之中，共論耶穌將在耶路撒冷致命遂志之事。
 路:9.32     是時，伯鐸祿及其伴，昏昏欲睡比醒，見耶穌光采煥發，二人與之同立。
 路:9.33     方二人將別，伯鐸祿謂耶穌曰：「夫子，吾儕在茲樂甚；容設三幄，一為爾，一為摩西，一為伊理藹。」伯鐸祿實不審其所言也。
 路:9.34     言猶未已，有彩雲一朵，蔭覆諸徒。諸徒身入雲中，不勝駭怖；
 路:9.35     有音發白雲間曰：「斯吾聖子，吾所欣悅，爾曹其聽從之! 」
 路:9.36     當斯音之發，惟見耶穌獨留，是時，諸徒猶謹守緘默，未以所見語人也。
 路:9.37     翌日下山，眾人迎迓。
 路:9.38     一人自人叢中呼曰：「夫子，祈爾垂顧吾兒! 予惟此一子，
 路:9.39     不幸中魔，忽焉狂呼，頓起痙攣，口流涎沫，鬼魔重創之，終莫之離，
 路:9.40     曾求爾徒祛之，而若輩莫之能也。」
 路:9.41     耶穌應曰：「噫! 乏信乖戾之世代乎! 予之偕爾容爾，將至何時﹖且引爾子來。」
 路:9.42     童甫至，鬼復摔之倒地，痙攣益甚。耶穌訶斥邪魔，療童以歸諸其父。
 路:9.43     眾人目擊天主宏能，莫不驚心動魄。眾方稱羨其所行一切神蹟，耶穌獨告其徒曰：
 路:9.44     「爾等其將此言深貯耳中! 人子行將被付於人手矣! 」
 路:9.45     諸徒當時未達斯語，以其心尚有所蒙，故未解言旨，然亦不敢以問。
 路:9.46     諸徒嘗起爭心，欲知同人孰為最大。
 路:9.47     耶穌洞燭其意，乃攜一孩提至，使立己側，
 路:9.48     而謂其徒曰：「凡以予名義納此小兒者，即納予，亦即納遣予者。蓋爾中最小者，斯為大矣。」
 路:9.49     若望曰：「夫子，吾儕曾見一人，藉爾名以祛鬼魔；以其非吾黨中人，故禁之。」
 路:9.50     耶穌曰：「毋禁! 蓋不與爾相敵者，即附爾者也。」
 路:9.51     耶穌昇天之期既近，遂毅然決然嚮往耶路撒冷，
 路:9.52     命使者前行。使者至色馬里村，為之預備，
 路:9.53     邑人以其顯欲赴耶路撒冷也，不願予以接納；
 路:9.54     厥徒雅谷伯、若望睹此，乃曰：「主欲吾儕召天火下降，以焚其人乎﹖」
 路:9.55     耶穌顧而斥之曰：「爾等不自知所具者是何精神!
 路:9.56     蓋人子之來，非以毀人，正欲濟人耳。」乃折往他村。
 路:9.57     途次，有人謂耶穌曰：「任爾所之，吾願追隨。」
 路:9.58     耶穌應之曰：「狐有丘，鳥有巢，人子獨無枕首地。」
 路:9.59     又謂一人曰：「從予! 」其人對曰：「主，容吾先行歸葬吾父。」
 路:9.60     耶穌曰：「任彼死者葬死者，爾但宣揚天主國。」
 路:9.61     又一人曰：「吾願從主，第求許我別家人。」
 路:9.62     耶穌曰：「手既扶犁，又後顧，不堪擔當天主國。」
  
 路:10.1     厥後，主又簡七十二人，使其兩兩成行，豫往其將親蒞之城鄉，
 路:10.2     囑曰：「莊稼豐矣，而操作乏人。宜求莊稼之主，多遣工人，從事收穫。
 路:10.3     往矣，予遣爾等，猶羔羊入狼群!
 路:10.4     勿攜錢囊糧袋，及屐履等物。途中亦勿與人招呼。
 路:10.5     入一家，必先祝其平安；倘有平安子在，則爾之平安臨之；
 路:10.6     否則所祝仍反於爾。
 路:10.7     居是家，就其日常所備者，食焉飲焉；工而得值，孰云不宜。居則安之，毋輕徙。
 路:10.8     入一邑，見納，食其所供，
 路:10.9.    治其病者，告邑人曰：『天主之國，已近爾矣! 』
 路:10.10    入一邑，而不見納，則出至通衢，而告之曰：
 路:10.11    『爾邑之塵著我足，茲當爾拂去之。第爾應知天主之國在邇矣! 』
 路:10.12    予實語爾，他日索多瑪之刑，較斯邑猶易受也。
 路:10.13    哀哉歌絡潯! 哀哉珀璾達! 假令爾中所顯靈異，顯於諦羅、西同，則早已披麻坐灰，幡然悔悟矣。
 路:10.14    故審制時，諦羅、西同之刑，較爾猶易受也。
 路:10.15    鳴呼葛法農! 爾欲被陟而登青雲乎﹖爾必被降而入幽獄也!
 路:10.16    人能聽爾，是即聽予；人若拒爾，是即拒予；拒予，亦即拒遣予者也。」
 路:10.17    未既，七十二人欣然而返，報曰：「緣主之名，鬼魔亦受制於吾儕矣! 」
 路:10.18    主曰：「曩者予親睹沙殫如閃電自天而隕。
 路:10.19    識之哉! 予已授爾以權能，俾爾蹂踐蛇蝎，降伏邪魔，所向莫之能害。
 路:10.20    第勿以鬼神服爾為喜，應以爾名書於天上自慶也。」
 路:10.21    當時，主感於聖神，不勝忻愉曰：「偉哉聖父! 天地之主! 爾令世之智者昧於妙道，而獨啟迪赤子之心。父乎，是誠爾之美意!
 路:10.22    父已將萬有交付於予矣! 知子惟父，知父惟子，與夫受子啟迪之人。」
 路:10.23    乃謂諸弟子曰：「見爾所見，其目福矣!
 路:10.24    予實語爾，古來無數先知及君王，欲睹爾所睹，而未得睹；欲聞爾所聞，而未得聞也。」
 路:10.25    時有一經生起而試主曰：「夫子，吾何修始可獲永生乎﹖」
 路:10.26    曰：「經何云﹖」
 路:10.27    曰：「爾當盡爾之心，盡爾之情，盡爾之力，盡爾之知，以愛天主，並愛鄰如己。」
 路:10.28    主曰：「善哉對! 但遵此行，爾則生矣! 」
 路:10.29    經生又強辯曰：「誰為吾鄰﹖」
 路:10.30    耶穌對曰：「有人自耶路撒冷下日里閣，道遇寇，褫其衣，擊之，幾斃，乃棄而逸去。
 路:10.31    適有司祭偶經其地，視而去。
 路:10.32    理味人繼至，亦視而去。
 路:10.33    復有沙瑪里人，順道過此，見而愍焉；
 路:10.34    親注油酒於傷，以布裹之，乘以己馬，載至逆旅，予以照料。
 路:10.35    次日，出二金，授店主曰：『善為照料，如有不足，迨予返，悉歸補。』
 路:10.36    爾意三人中，孰為遭難者之鄰﹖」
 路:10.37    經生曰：「憐之者是。」耶穌曰：「往矣! 遵此行! 」
 路:10.38    一日途次，耶穌入一村，有女名瑪大，館之家。
 路:10.39    厥妹瑪麗，靜坐足前聆訓。
 路:10.40    瑪大忙於治席，向主訴曰：「妹任我獨自操勞，主寧無顧﹖請命之起而襄助。」
 路:10.41    主應曰：「瑪大! 瑪大! 爾煩心焦慮，所務何多!
 路:10.42    然所需者，一而已矣! 瑪麗所選，乃其善者，志之所在，不可奪也。」
  
 路:11.1     耶穌於某地祈禱畢，有徒謂之曰：「請主教我以祈禱之道，如如望之教其徒。」
 路:11.2     耶穌對曰：「爾祈禱時，應曰：『父乎! 願爾名見聖，願爾國來臨；
 路:11.3     求爾以吾人所需之食糧，逐日見賜；
 路:11.4     並求寬免吾罪，蓋吾亦寬免人之有負於我者，更求毋令見誘。』」
 路:11.5     耶穌復曰：「爾中設有一人，午夜赴其友處，曰：『友，請假餅三枚。
 路:11.6     蓋適有一友，順道過舍，而無以供也。』
 路:11.7     彼應於內曰：『毋擾! 門已扃，且兒輩酣睡吾榻，不便起而供汝。』
 路:11.8     倘叩之不已；予語爾，彼縱不以友誼之故而起，亦將為不堪騷擾，勉強起身而舁以所需矣。
 路:11.9     故予語爾，求則予爾，覓則見獲，叩則必為爾啟；
 路:11.10    蓋求者無不得，覓者無不獲，而叩者無不見啟也。
 路:11.11    爾中孰有求餅於其父，而見賜以石，求魚而見賜以蛇，
 路:11.12    求卵而見賜以蝎者乎﹖
 路:11.13    夫以爾等罪人，尚知以嘉惠賜爾兒女；況在爾之天父，有不更以聖神賦予求之者乎﹖」
 路:11.14    有鬼能使人啞，耶穌逐之。鬼既出，啞者言，眾皆歎異。
 路:11.15    惟有人則曰：「彼之袪鬼，乃恃魔王白責布爾之力也。」
 路:11.16    更有試耶穌者，求其自天示靈徵。
 路:11.17    耶穌燭其意，謂之曰：「國而分裂，其國必墟。屋上加屋，其屋必圮。
 路:11.18    誠如爾言，予之祛鬼，係憑白責布爾，是沙殫起而自攻，其國奚以立乎﹖
 路:11.19    設使予之祛魔，果憑白責布爾，則爾子弟之祛鬼，又將誰恃乎﹖故知判爾之罪者，必在若輩之身!
 路:11.20    苦予之祛鬼，乃恃天主之指，則天主之國，實已臨爾矣。
 路:11.21    夫壯士戎裝整備，以守其宅，則其財富，賴以無恙。
 路:11.22    倘有較強者，襲而勝之，則盡奪其所恃之武器，而分其貲矣。
 路:11.23    凡不向我者，即係背我；不與我聚斂者，即自消散。
 路:11.24    邪魔既離人身，徘徊於無水之地，欲求安身之所而不可得，乃曰：『吾將返吾故宅。』
 路:11.25    既至，則見掃除整潔，粉飾煥然；
 路:11.26    乃引更惡之七鬼以至，相與入而居之。其人之後患，必有甚焉者也。」
 路:11.27    耶穌言時，一婦自人叢中揚聲而讚曰：「孕爾之胎，哺爾之乳，福矣! 」
 路:11.28    耶穌應曰：「第未若聞天主之道，而身體力行者之有福耳。」
 路:11.29    眾既集，耶穌開講曰：「惡哉斯代之人也，乃欲求靈徵，除若納之靈徵，更無他徵可以示之。
 路:11.30    蓋適如若納身作靈徵，以示尼尼衛人，人子之於斯代亦然。
 路:11.31    當審判之日，南國之后必將起而定斯代之罪矣。蓋彼不惜奔波跋涉，不遠千里而來，以聆所羅門之嘉言慧語；顧在茲有大於所羅門者焉；
 路:11.32    當審判之日，尼尼衛人必將起而定斯代之罪。蓋若輩一聞若納之訓，猶知幡然悔改；顧在茲有大於若納者焉。
 路:11.33    人未有燃燈而置諸庫中斗下者，必安之於燈臺之上，使入室者咸得見光明也。
 路:11.34    爾目乃爾身之燈也，爾目明則全身光明，目眊則身陷昏暗。
 路:11.35    是以爾當省察，莫令爾之心光，轉成昏昧也。
 路:11.36    果能清明在躬，緣毫不昧，則光明瑩徹，正如燈火之輝煌照爾矣。」
 路:11.37    言畢，有法利塞人，邀耶穌同膳。既入席，
 路:11.38    法利塞見耶穌未盥手而異之。
 路:11.39    耶穌謂之曰：「爾法利塞人，惟滌盃盤外表，而爾之內心，實藏垢納污。
 路:11.40    無知之人乎，夫彼創造外物者，非即創造內心者乎﹖
 路:11.41    第能心存慈善，施人以德，則物之於爾，無不潔矣。
 路:11.42    哀哉法利塞! 蓋爾曹察察於薄荷芸香園蔬什一之貢，而獨漠然於公義及愛慕天主之道。彼固宜行，此亦不可忽也。
 路:11.43    哀哉法利塞! 蓋爾於會堂喜居首席，於市衢樂受人敬也；
 路:11.44    哀哉爾曹! 正如掩埋之墓穴，人履其上而不之覺也。」
 路:11.45    一明律士進曰：「夫子，爾為是語，亦辱吾儕矣。」
 路:11.46    耶穌曰：「哀哉明律士! 蓋爾曹以難負之任，加人仔肩，而己則不運一指也。
 路:11.47    哀哉爾曹! 蓋爾建先知之塋，而殺先知者，正爾祖也。
 路:11.48    祖殺先知，而爾築其墓。足徵爾實默認乃祖之所為矣。
 路:11.49    因此，天主之妙慧，曾作警言曰：『予遣先知宗徒於若輩，有為所害，有為所辱，
 路:11.50    故自有世以來，眾先知所流之血，咸將歸於斯代。』
 路:11.51    予誡語爾，自亞伯之血，以至被害於殿壇間者撒迦利亞之血，悉將歸咎於斯代也。
 路:11.52    哀哉明律士! 爾曹奪去知識之管籥，己不願進，亦不容人之進也。」
 路:11.53    耶穌方辭出，經生及法利塞人積怨既深，迫之彌甚，激使多言，
 路:11.54    欲伺其隙，以為語柄耳。
  
 路:12.1     維時民眾紛集，擁擠不堪，致相蹂踐，耶穌開言，先訓其徒曰：「毋染法利塞之酵，虛偽是也。
 路:12.2     蓋隱者莫不顧，微者莫不彰，
 路:12.3     爾雖言於暗中，必將聞於光天。耳語密室，乃必揚於屋巔。
 路:12.4     吾友乎，予語爾，彼僅能殺人之身，而餘無能為者，不足畏也。
 路:12.5     予今告爾，孰當畏者，既殺其身，而又能投之於地獄者，斯足畏焉。予勸爾畏之。
 路:12.6     五雀非售二分銀乎﹖然在天主之前，固無一雀被遺忘也。
 路:12.7     即爾頭上之髮，亦莖莖有數。毋事憂懼，爾固貴於群雀也。
 路:12.8     予語爾，凡認予於人前者，人子亦必認之於天主之眾天神前。
 路:12.9     其不認予於人前者，亦不被認於天主眾神之前也。
 路:12.10    語犯人子，罪猶可恕。語忤聖神，罪在不赦。
 路:12.11    人曳爾至會堂，或有司之前，毋庸鰓鰓過慮，其何以辯護，如何措詞，
 路:12.12    其時既至，聖神必示爾以所當言。
 路:12.13    群中有一人，謂耶穌曰：「夫子，請命我兄與我析產。」
 路:12.14    耶穌曰：「咄咄人乎，誰任予為法曹，伸裁爾家之事﹖」
 路:12.15    因謂眾曰：「爾其慎之，摒絕一切貪婪，人之生命，不在其產業之富裕也。」
 路:12.16    復為之設喻曰：「昔有富人，土地所產甚豐，
 路:12.17    乃自計曰：『吾無處囤此物產，將如之何﹖』
 路:12.18    曰：『有矣，吾將毀諸倉，而另建大者，以儲百穀諸貨。』
 路:12.19    吾將寬慰吾魂曰：『魂乎，爾有豐財，足供餘年，此後可安心飲食，姿爾宴樂。』
 路:12.20    詎天主謂之曰：『愚人，令夕欲索爾魂，爾之所備，將誰歸乎﹖』
 路:12.21    凡厚積私財，而貧於天爵者，皆此類也。」
 路:12.22    乃顧爾其徒曰：「故予語爾，勿慮生何以食，身何以衣。
 路:12.23    蓋生貴於食，身貴於衣也。
 路:12.24    盍觀群鴉，不稼不穡，無庫無倉，而天主猶養之畜之。爾之貴於飛禽，不亦多乎﹖
 路:12.25    且爾中誰能憑其思慮，而自延尺寸之壽命乎﹖
 路:12.26    此至微者，爾尚無能為力，遑恤其他。
 路:12.27    盍觀玉簪花，不勞不紡，而其發榮滋長，為如何耶﹖吾語爾，即所羅門之黼黻文章，盛極一時者，以視一朵玉簪猶有遜色。
 路:12.28    夫野草今日在田，明曰投爐，天主猶飾之如此，況於爾乎﹖噫! 何爾信心之薄也。
 路:12.29    是故勿謀何飲何食，毋事營營汲汲；
 路:12.30    凡此皆世俗之所營。爾之有需於此，爾父庸有不知﹖
 路:12.31    惟先求天國，餘物自加於爾矣。
 路:12.32    二三子毋庸憂疑，已承爾父美意，以國授爾矣。
 路:12.33    當罄售所有，博施濟眾，自製不敝之囊，積無盡之藏於天，盜不得而近之，蠹不得而蝕焉。
 路:12.34    蓋寶之所在，心之所存也。
 路:12.35    束爾腰，燃爾燈，
 路:12.36    一如僕人延佇其主之歸自婚筵。至而叩門，立為之啟。
 路:12.37    主至，見僕儆醒，斯僕福矣。予實語爾，主且酬以盛筵，躬自束帶而供役矣。
 路:12.38    倘至二更或三更始歸，而見其僕如此，福哉僕乎!
 路:12.39    爾其識之，家主苟知盜之何時來臨，必自戒備，不聽穿窬。
 路:12.40    爾等亦宜恆自警惕。蓋人子來臨，每在不意之時也。」
 路:12.41    伯鐸祿曰：「主設此喻為吾儕乎﹖抑為眾人乎﹖」
 路:12.42    主曰：「以爾度之，孰為忠敏之家宰，主可賦予職權，督理眾役，而能按時按糧者﹖
 路:12.43    當主之歸，見其克盡厥職，斯僕福矣。
 路:12.44    吾實語爾，主將盡所有以委之矣。
 路:12.45    倘是僕意謂「吾主必徐徐而歸，」於是擅扑僮婢，飲食酩酊，
 路:12.46    詎於不期之日，不意之時，主乃突然而臨，則必毅然斬之，使與不信者同科；
 路:12.47    僕若明知主人之意，而猶不朝乾夕惕，奉行厥旨，則受撻必多；
 路:12.48    其不知而行當罰之罪者，受撻猶少。誠以賦之厚，則望之深，託之重，則責之嚴也。
 路:12.49    予之來，所以投火於地也，苟其已燃，豈不美哉。
 路:12.50    惟予尚有洗禮當受，其事未成，衷心憂苦迫切，何可言喻。
 路:12.51    爾意予之來，為授世以和平乎﹖非也! 將予以分化耳。
 路:12.52    今而後，五口之家，將裂為二，三攻二，二攻三，
 路:12.53    分化所至，必有父攻其子，子攻其父，母攻其女，女攻其母，姑攻其媳，媳攻其姑者矣。」
 路:12.54    又謂眾人曰：「爾見雲霓西起，輒曰雷雨將作，而果作矣。
 路:12.55    南風拂拂，輒曰酷暑將至，而果至矣。
 路:12.56    虛偽之人乎，爾何察於天地之氣象，而獨不察乎今茲之時耶﹖
 路:12.57    盍不取譬於身，而一審機宜乎﹖
 路:12.58    方爾與控爾者，同詣有司途中，亟宜竭力求釋；不然，彼將扭爾至官，官將付爾於吏，吏將下爾於獄矣。
 路:12.59    予語爾，若非盡償所負，莫得而出獄也。」
  
 路:13.1     當時適有數人，以加利利人之慘事，為耶穌述之，謂比辣多竟以彼人之血和入祭牲。
 路:13.2     耶穌應曰：「爾意此加利利人在同邑人中，罪戾獨重，而遭斯極耶﹖
 路:13.3     吾曰，非也。爾不悔改，亦必淪胥以亡。
 路:13.4     曩者西羅亞塔突然傾圮，壓斃十有八人；爾意其負義獨甚於耶路撒冷之眾民乎﹖
 路:13.5     吾曰，非也。爾不悔改，亦必淪胥以亡。」
 路:13.6     又設一喻曰：「有植鳳果樹於葡萄園者，至而覓果，無所得。
 路:13.7     爰謂園丁曰：『予於此樹求實三載，卒無所得，不如斫之，何曠土為。』
 路:13.8     園丁對曰：『主，今春姑留，待我疏其周圍之土，而糞之，
 路:13.9     是後倘亦結實歟﹖不然，則決予斫除。』」
 路:13.10    禮日，耶穌施訓會堂中，
 路:13.11    適有一婦為魔所困，傴僂不能伸者，已一十有八年矣。
 路:13.12    耶穌見而呼之曰：「婦人，爾病脫矣。」
 路:13.13    遂撫以手；婦立即伸舒自如，而頌天主之德。
 路:13.14    顧會董以耶穌禮日治病，憾之，乃告眾曰：「六日之中，儘可工作，爾來就醫可也。毋在安息之日為之。」
 路:13.15    主應之曰：「虛偽之人，爾中誰有禮日不解牛驢出廄，而引之飲水乎﹖
 路:13.16    今此婦乃亞伯漢之女，為魔所困者，已十八年於茲矣。孰云安息之日，不宜釋其所縛乎﹖」
 路:13.17    耶穌言時，諸仇慚恧，而眾人則因其所行非凡之事，而為之歡欣鼓舞。
 路:13.18    耶穌復曰：「天主之國何似﹖吾將何以比之﹖
 路:13.19    譬諸芥子，人取以播其園中，旋乃發榮滋長，蔚為大樹，即天上之飛禽亦來棲於其枝。」
 路:13.20    又曰：「天主之國，吾將何以比之﹖
 路:13.21    譬諸酵母，婦人取而納之三斗麵中，終至全醱。」
 路:13.22    耶穌赴耶路撒冷，行經各城各村，隨處施訓。
 路:13.23    或問曰：「主，獲救者其鮮矣乎﹖」
 路:13.24    曰：「爾等當勉入窄門。予實語爾，欲入而不得入者，眾矣。
 路:13.25    迨家主一興而扃其門，爾等始立門外而叩曰：『主為我啟。』主將答曰：『吾不識爾為何許人也。』
 路:13.26    爾將曰：『吾嘗飲食於爾前，爾嘗施訓於吾巷矣。』
 路:13.27    彼將語爾曰：『吾實不識爾為何許人也。作惡之徒，其悉離吾! 』
 路:13.28    爾見亞伯漢、依灑格、雅谷伯及眾先知皆在天主國中，惟爾見擯於外，則必哀哭切齒矣。
 路:13.29    當時必有群眾，集自東西南北，咸得坐宴天主國中，
 路:13.30    且有後來居上，先來居下者焉。」
 路:13.31    是日，法利塞數人來告曰：「其速離此，希祿欲殺汝也。」
 路:13.32    耶穌對曰：「往告彼狐，予於今日明日逐魔治疾，第三日將畢吾程；
 路:13.33    雖然今日明日後日，必須奮赴前程；先知固不宜死於耶路撒冷外。
 路:13.34    耶路撒冷乎! 殘殺先知，石擊天主使臣之耶路撒冷乎! 吾之欲集汝兒女，若牝禽之覆翼其雛者，不已頻乎﹖而汝終莫之許也!
 路:13.35    茲者爾室其墟矣。吾實語汝，而今而後，以至汝歡歌『奉主名而來者，洵堪頌揚! 』之日，汝將不得見吾矣。」
  
 路:14.1     禮日，耶穌入法利塞總董家用膳，眾目注之，欲覘其動靜。
 路:14.2     適有一患蠱者在焉。
 路:14.3     耶穌乃詰經生及法利塞人曰：「禮日治病宜乎﹖否乎﹖」眾皆嘿然。
 路:14.4     耶穌乃撫面療之遣之去。
 路:14.5     復詰若輩曰：「爾中孰有一驢或一牛，禮日墮井，而不即曳之使出者乎﹖」
 路:14.6     眾皆莫知所對。
 路:14.7     時耶穌見被邀之客，紛紛自占上座，乃曉喻之曰：
 路:14.8     「爾赴婚筵，勿登首座，誠恐客中有尊於爾者，
 路:14.9     主人請爾讓位，則赧然而就末座矣。
 路:14.10    是故，爾被邀時，宜自居末座，主人至，乃曰：「吾友，請升。」爾則見榮於同席之前矣。
 路:14.11    蓋自尊者必見抑，而自謙者必見升也。」
 路:14.12    耶穌復告主人曰：「爾設宴時，毋邀良朋昆弟戚屬富鄰，誠恐若輩還禮，則爾獲報矣。
 路:14.13    惟宴請貧乏殘廢跛瞽之儔，乃為真福。
 路:14.14    蓋若輩無以相報，而爾必見報於諸聖復活之日矣。」
 路:14.15    一客聞之，謂耶穌曰：「獲宴於天主國中，斯真福矣。」
 路:14.16    耶穌答曰：「昔有人，設盛筵，柬諸多賓，
 路:14.17    屆時令僕速客曰：『一切皆備，即諸命駕。』
 路:14.18    客同聲辭謝；首曰：『予置一地，必須往視，請辭。』
 路:14.19    次曰：『予購十牛，須往試之，請辭。』
 路:14.20    又一人曰：『予方新婚，不克赴筵。』
 路:14.21    僕歸，白主，主怫然謂僕曰：『速入城，赴街頭巷尾，凡貧苦跛瞽殘廢者，引之以至。』
 路:14.22    僕旋報曰：『主，已遵令而行，尚有空位。』
 路:14.23    主曰：『出至大 路，及藩籬之間，強人來進，務使濟濟一堂。』
 路:14.24    予實語爾，前所柬請者，將無一人得嘗吾席上珍味也。」
 路:14.25    時與耶穌偕行者極眾，耶穌顧語之曰：
 路:14.26    「人來從予，而不甘舍其父毋妻子昆弟姊妹，乃至其生命者，不得為吾徒。
 路:14.27    凡不負其十字架，以從予者，亦不得為吾徒。
 路:14.28    爾中孰有欲建一塔，而不預籌所需之費，以觀厥成者乎﹖
 路:14.29    誠恐其基既奠，而不克竣工，則旁觀者，將起而誚之曰：
 路:14.30    『斯人經營，有始無終。』
 路:14.31    又如國王與他國之王交綏，安有不先自運籌帷幄，以視能否將兵一萬，以禦敵軍二萬者乎﹖
 路:14.32    苟其不能，彼必乘敵尚遠，遣使求和矣。
 路:14.33    是故爾中不拘誰何，苟不願犧牲一切。終不克為吾徒也。
 路:14.34    夫鹽，善也；鹽失其味，更將何以復之﹖
 路:14.35    無益於土，不宜於糞，亦惟棄之而已。有耳者，其諦聽焉。」
  
 路:15.1.    稅吏罪人群趨耶穌聆訓，
 路:15.2.    經生與法利塞人竊議其接納罪人，且與同席，
 路:15.3.    耶穌設喻以曉之曰：
 路:15.4.    「人有百羊，而亡其一，焉有不暫留其九十九於野，而覓其所亡，期在必獲者乎﹖
 路:15.5.    既獲，則忻然肩之而歸，
 路:15.6.    召其鄰友曰：『亡羊已獲，胥其與吾同樂。』
 路:15.7.    故予語爾，一罪人回頭，其慰悅天心，有逾於九十九善人之無庸悔改者焉。
 路:15.8.    再如婦人，有銀錢十而落其一，焉有不燃指掃室，爬羅剔抉以覓之者乎﹖
 路:15.9.    既得，則召其鄰友曰：『失銀已獲，胥其與我同樂。』
 路:15.10    故予語爾，上主之天神，見一罪人回頭，其歡忻雀躍，亦復如是」
 路:15.11    又曰：「某翁有二子，
 路:15.12    季謂父曰：『父，請以兒應承之產，提前見舁。』父乃為二子析產。
 路:15.13    無何，季挾貲離家，遠遊異域，荒淫無度，
 路:15.14    揮霍迨盡。值彼方大飢，貧不聊生，
 路:15.15    乃往投一土人，奉遣牧豖於田。
 路:15.16    此時，欲以群豖所食荳萊充飢，亦不可得，
 路:15.17    因自反曰：『父家多少傭工，皆得飽食而有餘，而吾將為他鄉之餓殍矣，
 路:15.18    吾其急起歸家，而稟父曰：『父乎，兒獲罪於天，有忝所生，
 路:15.19    今而後，不堪稱為爾子，待我如傭，足矣。』
 路:15.20    乃起而歸父，相距尚遙，父已瞥見，頓觸慈心，趨而迓之，抱其頸而吻焉。
 路:15.21    子曰：『父乎，兒獲罪於天，有忝所生，而今而後，不堪稱為爾子矣。』
 路:15.22    父謂僕曰：『亟取錦衣衣之，加環於指，置履其足，
 路:15.23    牽一肥犢宰之，攜設筵而慶焉。
 路:15.24    蓋吾兒死而復生，失而復得矣。』
 路:15.25    方宴，長子自田間歸，將及門，聞歌舞聲，
 路:15.26    乃喚一僕詢故，
 路:15.27    僕曰：『汝弟返矣，乃父以其無恙而歸，為宰一肥犢。』
 路:15.28    長子意頗忿忿，不欲入，父乃出而勸之，
 路:15.29    長子曰：『兒事父有年，未嘗有違，父向未賜兒一羔，與朋儕共讌。
 路:15.30    而此子狎妓耗財，返則宰肥犢以享之! 』
 路:15.31    父曰：『兒乎，汝常與予偕，予之所有，皆汝之所有也。
 路:15.32    汝弟則死而復生，失而復得，故宜歡忻鼓舞，而慶祝之。』」
  
 路:16.1     耶穌又誨其徒曰：「昔有為富翁掌家者，人以其浪費財物，告其主，
 路:16.2     主召之曰：『閒人言爾，何竟至此，茲後解雇，其速交代，毋掌吾家。』
 路:16.3     掌家自思曰：『主免吾職，將如之何﹖耕既無力，丐又無顏。
 路:16.4     予茲知所為矣。必使罷業後，有人迎我入其家，方為得計。』
 路:16.5     爰召各債戶，問先至者曰：『汝負吾主幾何﹖』
 路:16.6     對曰：『油百簍。』曰：『請收回尊券，速坐，改書五十。』
 路:16.7     又問其次曰：『汝負幾何﹖』曰：『麥百斛。』曰：『請收回尊券，改書八十。』
 路:16.8     掌家固不義，然其深思遠慮，即其主人，亦不能不為之歎佩。蓋世俗子之所以謀身者，有敏於光明子之所以謀道者焉。
 路:16.9     故予勸爾，亟以虛夸之財富，廣結良友，則爾謝世之時， 必有迎爾入於永宅者矣。
 路:16.10    夫人忠於小事，亦必忠於大事，不義於小事，亦必不義於大事。
 路:16.11    爾若處理虛夸之財富，猶不能盡忠，誰復託爾以真富耶﹖
 路:16.12    處理他人之事，猶不克盡職，誰復授爾以切身之事耶﹖
 路:16.13    一僕不能事二主，非惡此而愛彼，即厚此而薄彼，天主與財富，固不能兼事也。」
 路:16.14    貪婪成性之法利塞人，一聞此語，即嗤笑之，
 路:16.15    耶穌曰：「爾曹希俗取容，矯義人前，而天主固洞悉爾心。應知人之所貴，正天主之所賤也。
 路:16.16    律法與先知至如望而集其成，自如望而後，天主之國已宣揚於世。惟勉強力行者，始克進焉。
 路:16.17    雖然律法一成不變，天地可逝，律中無一點一畫可廢也。
 路:16.18    凡出妻而另娶者，姦也。娶人所出之妻者，亦姦也。
 路:16.19    昔有一富翁，衣紫披紗，日事飲食宴樂；
 路:16.20    一丐名辣柴魯，瘡痍遍體，臥其門外，
 路:16.21    欲食富翁几下餘屑，而不可得，更有犬來舐瘡。
 路:16.22    無何，丐死，天神送諸亞伯漢懷中。富翁亦死，葬後慘受地獄之苦，
 路:16.23    偶舉目遙見亞伯漢，與其懷中之辣柴魯，
 路:16.24    乃竭聲而呼曰：『大父亞伯漢，其垂憐焉! 予處燄中，苦不堪言，請發辣柴魯沾水指尖，以涼吾舌。』
 路:16.25    亞伯漢曰：『兒乎，當憶汝生前如何享樂，辣柴魯如何受苦，今則彼見慰，而汝受罪矣。
 路:16.26    況爾我之間，實隔巨淵，欲往不得，欲來無從。』
 路:16.27    曰：『大父，既如此，請發辣柴魯至吾父家中，
 路:16.28    以其所見，為我五昆弟證之，庶勿來此苦痛之所。』
 路:16.29    亞伯漢曰：『若輩自有摩西及先知，可資遵循。』
 路:16.30    曰：『大父亞伯漢乎! 斯未必可也。若有人自死者中起而往告之，則若輩必幡然悔悟矣。』
 路:16.31    亞伯漢曰：「不聽摩西與先知，縱死者復活亦不可勸化矣。」」
  
 路:17.1     耶穌復謂門徒曰：「厲階之生，在所不免；然而甘為厲階者，禍莫大焉!
 路:17.2     與其使一小子失足陷罪，孰若磨石懸頸，而被投於海之為愈乎!
 路:17.3     爾其小心翼翼，善自檢點。兄弟有罪，爾當諫之；悔則恕之。
 路:17.4     倘彼於一日之內，七次獲罪於爾，而七次向爾鳴，惟亦當恕之。」
 路:17.5     宗徒謂主曰：「求主增吾信德。」
 路:17.6     主曰：「第有信德如芥種，即命此桑樹自拔，而移植於海，亦從爾命矣。
 路:17.7     爾中孰有一僕，為爾耕牧，甫自田間返，而謂之曰：『請即來入席乎﹖』
 路:17.8     詎不曰：『為我備膳，束帶以侍，俟予既食且飲，爾乃可食而飲也。』
 路:17.9     僕既如命，爾乃復向彼致謝乎﹖
 路:17.10    是故爾等既盡厥職，亦宜曰：『吾儕無益之僕也，惟奉行所命而已矣。』」
 路:17.11    耶穌赴耶路撒冷，道經沙瑪里、加利利邊境，
 路:17.12    入一村，有痲瘋者十人迎面至，
 路:17.13    遙立而高呼曰：「夫子，耶穌，乞賜矜憐! 」
 路:17.14    耶穌見而諭之曰：「第回，可往示司祭。」方退，而身已潔。
 路:17.15    中有一沙瑪里人，見己已愈，返而揚聲歸榮天主，
 路:17.16    伏耶穌足前，鳴其忻感。
 路:17.17    耶穌問曰：「愈者非十人乎﹖其餘九人安在﹖
 路:17.18    自此異邦人而外，豈更無其他返而歸榮天主者乎﹖」
 路:17.19    乃謂其人曰：「起! 爾之信德，玉汝於成矣。」
 路:17.20    有法利塞者，問天主之國何時將臨。耶穌曰：「主國之臨，非目可見。
 路:17.21    人亦不能曰：睹矣在此，睹矣在彼。識之哉! 天主之國，即在爾心。」
 路:17.22    又謂門徒曰：「時日將至，爾曹欲親歷人子之一日，亦不可得。
 路:17.23    人或告爾曰：視之在此，瞻之在彼，慎毋出而從之。
 路:17.24    夫閃電之作，發於此而照於彼，霎時瑩徹全宇。人子降臨之日，亦復如是。
 路:17.25    惟彼先須飽嘗苦難，且為斯代所擯絕也。
 路:17.26    人子降臨之日，一如諾亞之日，
 路:17.27    當時人方飲食婚嫁，平適如恆，至諾亞一入方舟，洪水倏至，而盡滅之。
 路:17.28    又如羅德之日，人方飲食貿易，樹藝建築，晏如也。
 路:17.29    至羅德一離索多瑪，硫火即自天降而盡滅之。
 路:17.30    人子顯臨之日，亦復如是。
 路:17.31    當彼之日，人在屋上，器在室中，毋思下取；在田者，亦毋返其居，
 路:17.32    當以羅聽之妻為前車之鑒也。
 路:17.33    凡欲苟全其生者，失之；惟自舍其生者，能保其生。
 路:17.34    予實語爾，是夜二人同榻，將一取一遺；
 路:17.35    二婦推磨，亦一取一遺；
 路:17.37    二人在田，亦一取一遺。」
 路:17.38    門徒問曰：「主事在何方﹖」對曰：「屍之所在，鷹之所集也。」
  
 路:18.1   耶穌復設一喻，勸人恆禱，無餒於心，
 路:18.2   曰：「昔有邑宰，不敬天主，無恤於人。
 路:18.3   邑中有一嫠婦含冤，頻來訴，請為昭雪。
 路:18.4   邑宰置不理，既而自思曰：『吾雖不畏天命，不恤人言，
 路:18.5   奈此婦糾纏不休，姑為伸雪，用杜煩瀆。』」
 路:18.6   主又曰：「爾其識之! 夫彼不義之宰，尚如是言，
 路:18.7   況在天主，焉能不聽其選民之日夜呼籲，而為之昭雪乎﹖又焉能漠視其困苦，而久置不理乎﹖
 路:18.8   予實語爾，天主必迅予昭雪矣。雖然人子重臨之日，猶能見篤信之德，存於人世否乎﹖」
 路:18.9   有人自矜其義，目無他人，耶穌設喻以警之曰：
 路:18.10    「曩有二人，偕登聖殿祈禱；一為法利塞人，一為稅吏。
 路:18.11    法利塞昂立默念曰：『謝主俾我異若眾! 眾或貪污，或犯義，或奸淫，謝主俾我異斯稅吏!
 路:18.12    我每週守齋二次，所得什一以獻。』
 路:18.13    稅吏遙立，弗敢仰視，惟拊膺曰：『來主憐我罪人! 』
 路:18.14    予實語爾，斯人成義而歸，遠勝於法利塞人矣。蓋自高者必見抑，自卑者必見升也。」
 路:18.15    人有攜嬰兒而至者，求耶穌撫之，弟子見而斥焉。
 路:18.16    耶穌招之曰：「容嬰兒近予，莫之阻也! 蓋天主之國，惟若輩是屬耳。
 路:18.17    予實語爾，人若不以赤子之心，領受天主之國，無得入者。」
 路:18.18    某顯者問曰：「善夫子，吾當何修，得享永生﹖」
 路:18.19    耶穌曰：「胡稱予善﹖天主外無善者。
 路:18.20    誡律云：毋殺人，毋邪淫，毋盜竊，毋妄證，敬事父母，想爾知之。」
 路:18.21    其人對曰：「凡此皆自幼遵行。」
 路:18.22    耶穌聞其言，而謂之曰：「尚缺一事，當盡鬻所有，施諸貧人，用積寶於天，然後來從予遊。」
 路:18.23    其人聞言，不勝戚戚，固擁有巨貲者也。
 路:18.24    耶穌見其狀，而告眾曰：「難矣哉! 富人之進天主國也。
 路:18.25    駝經針孔較是猶易。」
 路:18.26    聞者應曰：「然則雖能蒙救乎﹖」
 路:18.27    耶穌曰：「在人固有所不能，在天主則無所不能也。」
 路:18.28    伯鐸祿曰：「吾儕不已盡棄所有，以從子乎﹖」
 路:18.29    耶穌曰：「予實語爾，人為天主之國，而棄其第宅，父母、兄弟、妻子，
 路:18.30    而今世不獲倍蓗，來世不得永生者，未之有也。」
 路:18.31    耶穌集十二門徒，而告之曰：「爾其識之! 吾儕上耶路撒冷，凡先知所紀當臨於人子之事，悉將見驗。
 路:18.32    渠將被付於外邦人，受垢被辱，
 路:18.33    受唾被撻，乃至受死，惟第三日復活。」
 路:18.34    門徒弗悟，蓋當時厥心，猶有所蒙故，但聞其言，而不識其蘊也。
 路:18.35    行經日里閣，有瞽者坐道旁乞食，
 路:18.36    聞從者諠譁，問何故。
 路:18.37    人告以納匝勒耶穌過境，
 路:18.38    乃大號曰：「大維子耶穌，其垂憐焉! 」
 路:18.39    前行者，斥勿暄。渠愈益大聲疾呼曰：「大維子，其垂憐焉! 」
 路:18.40    主止，命引至，
 路:18.41    問何求。曰：「求主賜明! 」
 路:18.42    主曰：「明矣! 爾信全爾。」
 路:18.43    應命立明，遂從之而歸榮天主，眾睹靈蹟，亦同聲丕揚。
  
 路:19.1   耶穌行經日里閣，
 路:19.2   有稅吏長名石開者，富室也，
 路:19.3   欲一睹耶穌為快，以人稠而身侏儒，不得見，
 路:19.4   乃趨至耶穌必經之地，攀登桑樹冀得一瞻豐采焉。
 路:19.5   耶穌既至，仰見其人，呼之曰：「石開速下，今日予應宿爾家。」
 路:19.6   石開即下，欣然迎之。
 路:19.7   眾見而非議曰：「彼竟投宿罪入家耶﹖」
 路:19.8   石開恭立而白主曰：「主，願以家貲之半，施濟貧人，如有詐取於人者，願四倍以償。」
 路:19.9   耶穌曰：「救恩臨於此宅，即在今日! 夫彼亦亞伯漢之後也。
 路:19.10    且人子之來正欲追求迷失之人，而援救之耳。」
 路:19.11    眾聞斯言，又以耶穌已近耶路撒冷，意天國實現在即，耶穌乃復設喻而曉之曰：
 路:19.12    「昔有貴人適遐方，將受國而歸，
 路:19.13    召其僕十人至前，各授一金，而囑之曰：『以此營業，俟予歸家。』
 路:19.14    其國人素惡之，至是乃遣使追告，聲言不願其為王。
 路:19.15    迨得國而返，傳令召受金諸僕，欲一審其經營之所獲。
 路:19.16    一僕先至曰：『主之一金，生利十金。』
 路:19.17    主曰：『俞! 忠僕哉! 爾既忠於小事，可掌十邑。』
 路:19.18    其次至曰：『主之一金，生利五金。』
 路:19.19    主亦曰：『可掌五邑。』
 路:19.20    又次至曰：『主之金，依然在此，予受之即藏諸帕中。
 路:19.21    緣汝為人苛刻寡恩，不放而收，不播而獲，予甚懼主。』
 路:19.22    主曰：『惡哉僕乎! 即以汝言，定汝之罪。汝既知予為人苛刻，不放而收，不播而獲，
 路:19.23    胡不以吾金存於錢肆，俾予歸時，亦得兼收本息乎﹖』
 路:19.24    遂命侍者奪其金，而畀諸獲有十金者，
 路:19.25    侍者曰：『主，彼已有十金矣。』
 路:19.26    主曰：『故予語爾，有得者當更益之，而無得者，並其所有而奪之矣。
 路:19.27    至我諸仇，不願予為其王者，曳來誅于吾前。』」
 路:19.28    言畢，前行，上耶路撒冷，
 路:19.29    將近白法基、伯大尼，折向忠果山，遣發二徒曰：
 路:19.30    「爾入前村，將見一小驢繫焉。向無御之者，可解而牽之來。
 路:19.31    倘有人問爾，釋之何為，則答曰：主所需。」
 路:19.32    使者往，所遇悉如言，
 路:19.33    方解驢，主人問曰：「解之何為﹖」
 路:19.34    對曰：「主所需。」
 路:19.35    遂牽至耶穌前，解衣披驢，扶耶穌騎之，
 路:19.36    隨所至，人以己衣舖道。
 路:19.37    至忠果山下，群弟子歡忻踴躍，且以已往親睹之聖跡，同聲頌揚天主曰：
 路:19.38    「奉主名以臨，君王堪丕揚，太平寓天闕，光榮徹上倉。」
 路:19.39    眾中有法利塞數人，謂耶穌曰：「夫子，請斥責汝徒。」
 路:19.40    耶穌應曰：「予實語爾，彼即噤口，石亦鳴矣。」
 路:19.41    耶穌將抵國都，望城而泣曰：
 路:19.42    「汝倘能於此日，恍然了悟平安之所自，豈不美乎﹖奈何至今! 汝目猶有所蒙也。
 路:19.43    定期將至，爾敵將周圍築壘，四面相逼，夷爾墉堞，
 路:19.44    滅爾子民，將無一片之石，仍留他石之上，凡此皆緣汝不識寵眷之日故也。」
 路:19.45    耶穌入聖殿，盡逐賈者，曰：
 路:19.46    「經云：吾宅乃祈禱之所，爾曹竟以之為盜窟矣。」
 路:19.47    耶穌日訓殿中，而司祭長、經生及諸紳正謀所以置諸死地，
 路:19.48    苦無良策；蓋民皆樂聆其訓，為之神往。
  
 路:20.1     一日，耶穌在殿施訓於民，宣講福音，司祭長、經生、長老進而謂之曰：
 路:20.2     「請示吾儕，爾憑何權行此一切，且孰授爾以斯權耶﹖」
 路:20.3     耶穌應曰：「予亦欲質爾一詞，請爾答覆。
 路:20.4     如望之洗禮，自天乎﹖抑自入乎﹖」
 路:20.5     若輩乃互議曰：「如謂自天，彼將曰：胡不信之；
 路:20.6     若云自人，又恐犯眾怒，而遭石擊。蓋眾皆確信如望之為先知也。」
 路:20.7     遂答以不知其所自。
 路:20.8     耶穌曰：「然則予亦不願告爾，憑何權以行此矣。」
 路:20.9     耶穌向眾設喻曰：「昔有經營葡萄園者，租於園戶，而離其鄉，久旅國外，
 路:20.10    及時遣一僕前往，催繳園果。園戶撻之，使空手而返。
 路:20.11    更遣一僕，復為其毆辱，亦徒手而返。
 路:20.12    三次命僕，又傷而逐之。
 路:20.13    園主曰：『將何以處此﹖且使吾愛子親往，若輩儻亦知敬歟﹖』
 路:20.14    詎意園戶見而互議曰：『此乃其嗣子，盎共殺之，產歸吾有矣。』
 路:20.15    遂相與逐諸園外，而殺之。如是，園主將何以報之﹖
 路:20.16    其必來殲滅園戶，而將厥園授於他人也。」眾聞言曰：「幸勿至此。」
 路:20.17    耶穌目之曰：「然則經中所云：梓人所棄，竟成隅石。果何謂乎﹖
 路:20.18    凡躓於斯石者，受傷必重，斯石而隕於其身，體則糜矣。」
 路:20.19    經生、司祭長知此喻之隱射於己，當時即欲執之，惟懾於民眾，有所顧忌，
 路:20.20    乃遣諜者偽為善人，伺其言有隙，執交有司。
 路:20.21    諜者問於耶穌曰：「夫子，吾知爾所言所教，一秉正義，不徇人情。惟天主之道是傳，
 路:20.22    敢問吾人納稅於凱撒，宜乎﹖否乎﹖」
 路:20.23    耶穌燭其詭謀，謂之曰：「胡為見試﹖
 路:20.24    且以銀幣示我! 夫此為誰氏之像號﹖」曰：「凱撒也。」
 路:20.25    耶穌曰：「然則，應以凱撒之物歸凱撒，天主之物歸天主耳。」
 路:20.26    若輩既不能當眾指摘其言，且深佩其應對，語為之塞。
 路:20.27    撒杜責黨素言無復活事。中有數人來問耶穌曰：
 路:20.28    「夫子，摩西錄示吾人云，兄既娶，無子而死，弟當娶其遺室，生子為兄立嗣。
 路:20.29    昔有昆弟七人，長娶妻，無嗣而歿，
 路:20.30    其次娶之，亦無嗣而歿，其三娶之，
 路:20.31    乃至七人，皆無嗣而歿。
 路:20.32    婦亦繼歿。
 路:20.33    當復活時，彼果為誰之妻乎﹖蓋七人皆曾娶之矣。」
 路:20.34    耶穌對曰：「今世之人，固有婚嫁，
 路:20.35    若蒙復活之恩，而臻於來世則不娶不嫁。
 路:20.36    蓋若輩乃天主之子，不復有死，一如天神，而為復活之子矣。
 路:20.37    且摩西於棘叢篇中，稱上主為亞伯漢之天主，義灑格之天主，雅谷之天主，於此實已明示，死人之確有復活矣。
 路:20.38    夫天主非死者之天主，乃生者之天主也。是知彼等在天主前，皆屬有生。」
 路:20.39    有經生應曰：「夫子，旨哉爾言。」
 路:20.40    自是無復敢質之者。
 路:20.41    耶穌又間之曰：「人何言基督為大維之裔乎﹖
 路:20.42    夫聖詠中大維親自言云：『主語吾主，坐我右側，
 路:20.43    待我克敵 ，供爾踐踏。』
 路:20.44    夫大維既稱之為主矣，彼又焉能為大維之子乎﹖」
 路:20.45    眾方聆訓，耶穌諭其諸徒曰：
 路:20.46    「尚其慎旃! 毋效一般經生好長服以遊行，樂於市上受人致敬，會必高居，席必首座，
 路:20.47    凌占孤寒之產，而以長禱為矯飾之具，此輩之受譴，必有異乎尋常者焉。」
  
 路:21.1     耶穌舉目，望見富人有獻於庫，
 路:21.2     復睹一貧嫠，投入二錢，
 路:21.3     乃曰：「予實語爾，此貧婪所納者，實視彼眾為多；
 路:21.4     蓋彼眾出其所餘，聊以為貢，而此婦則於不足中，而傾輸其生活之資矣。」
 路:21.5     有人稱羨聖殿美輪美奐，祭品紛陳，
 路:21.6     耶穌曰：「茲，所睹者，他日盡須傾圮，將無一片之石，仍留於他石之上矣。」
 路:21.7     人問之曰：「事在何時，將臨更有何兆﹖」
 路:21.8     曰：「爾其慎旃! 毋為所惑! 必有多人冒予名而來曰：『我即是也，時已近矣。』切勿從之!
 路:21.9     即聞戰亂紛起，亦毋庸驚惶；凡此諸事，必須先臨，而末日則有待也。」
 路:21.10    又曰：「將見民與民爭，國與國戰，
 路:21.11    大地劇震，飢饉癘疫隨在多有，駭兆異象，自天而現。
 路:21.12    唯此事之先，人必為予名之故，將爾拘捕，加爾迫辱，解爾於會堂，幽爾於囹圄，曳爾至王侯公卿之前；
 路:21.13    凡此皆所以授爾良機，為道作證耳。
 路:21.14    務宜鎮定爾心，毋庸事先考慮，何以應答，
 路:21.15    予當賜爾靈慧口才，非爾敵人所能駁覆。
 路:21.16    惟其時，爾將見鬻於父母、兄弟、親戚、朋友，且將有被人致死著焉。
 路:21.17    爾必因予之名，而見惡於眾也。
 路:21.18    然爾首將不喪一髮，
 路:21.19    堅忍不拔，必保爾靈。」
 路:21.20    「爾見耶路撒冷為敵軍所圍，當知其城墟無日矣。
 路:21.21    其時，在猶太境內者，亟宜避入深山；在城中者，亟出城；在鄉間者，勿入城。
 路:21.22    是為報應之日。經中所載，悉將見驗。
 路:21.23    當彼之時，孕婦乳母，實可哀也。蓋大難降於斯土，震怒臨於斯民，
 路:21.24    不死於刀兵，即被俘於列國。耶路撒冷必受外邦蹂躪，以迄外邦時運之滿盈。」
 路:21.25    「日月星辰，異兆色色，海濤怒吼，萬國杌隉，
 路:21.26    天德動搖，大難臨迫，人人危懼，倉皇喪魄；
 路:21.27    當是之時，將見人子駕雲而降，威光顯赫，
 路:21.28    此兆一見端倪，爾等當舉目翹首，蓋救贖之恩近矣。」
 路:21.29    又設一喻曰：「爾見鳳果樹及萬木茁芽舒葉，
 路:21.30    則知夏日非遙；
 路:21.31    故見以上諸兆，亦當知天主之國在邇矣。
 路:21.32    予實語爾，斯代未逝，諸事將現，
 路:21.33    天地可逝，吾言不廢。
 路:21.34    尚其慎旃! 莫使爾之心靈，困於酒食，蔽於世慮；蓋彼日將突然臨爾，有如陷阱，天網恢恢，
 路:21.35    舉世生靈，無得而逃焉。
 路:21.36    是故爾宜朝乾夕惕，虛靈不寐，恆自祈禱，庶得倖免將臨諸患，而立於人子之前。」
 路:21.37    耶穌晝在殿中施訓，夜則出宿忠果山中，
 路:21.38    眾民夙興，登殿聆訓。
  
 路:22.1     維時除酵節，亦稱免難節，已近。
 路:22.2     司祭長與經生正謀所以殺耶穌，第畏民眾。
 路:22.3     十二徒中，有茹答斯亦名依斯加略者，
 路:22.4     魔入其心，往謁司祭長及司堂董，建議如何交付耶穌，
 路:22.5     眾皆悅，許以酬金。
 路:22.6     茹答斯既諾，乃伺良機，欲俟其不與群眾同處時而執之。
 路:22.7     至除酵日，例宰免難羔。
 路:22.8     耶穌遣發伯鐸祿、若望曰：「往備免難羔，俾吾儕共食。」
 路:22.9     二徒問曰：「欲吾備之何處﹖」
 路:22.10    曰：「爾入城，將見一人，持水瓶迎面至，可從行入宅，
 路:22.11    告其主曰：『師詢客室何在，將與諸徒共食免難羔。』
 路:22.12    彼必示爾以一陳設完整之樓廳，即可設席於是處。」
 路:22.13    二徒往，所遇悉如言，乃備筵焉。
 路:22.14    屆時耶穌率十二徒入席，
 路:22.15    謂之曰：「予欲於受難前，同爾饗此免難羔，中心渴望，已非一日矣。
 路:22.16    予實語爾，從此予不復饗此，以俟其完成於天主國中。」
 路:22.17    既乃舉爵祝謝，謂徒曰：「爾其受而今之，
 路:22.18    予實語爾，從此予不復飲葡萄之液，以俟天主之國之臨格。」
 路:22.19    又持餅祝謝，剖而授徒曰：「此乃吾體，為爾舍者，爾當恆行此典，以誌永懷。」
 路:22.20    晚餐畢，復舉爵曰：「此爵乃吾新約之盟血，為爾傾流者也。
 路:22.21    顧鬻予者之手，即在此席之上。
 路:22.22    人子之長逝，固由前定，然而鬻予者禍矣。」
 路:22.23    門徒互詰誰其行此。
 路:22.24    門徒中，倏起爭端，各欲居長。
 路:22.25    耶穌諭之曰：「外邦之君，壓制其民；秉權者稱為恩主。
 路:22.26    汝曹勿爾! 最大者當如最幼，領導者當為僕役。
 路:22.27    夫坐席者與侍奉者孰大﹖非坐席者乎﹖然予在爾中，則如侍奉者也；
 路:22.28    惟爾曹乃與我共患難者。
 路:22.29    故正如吾父授予以國，予亦願以國授爾，
 路:22.30    使爾得於吾國之中，飲食於吾席之上，且升坐寶位，以判義塞十二支派。
 路:22.31    西門，西門，爾其注意! 沙殫欲簸汰爾曹，有如簸麥子，
 路:22.32    予曾為爾祈禱，使爾信德不渝，爾既回頭，務宜堅定爾兄弟之信心。」
 路:22.33    伯鐸祿對曰：「主乎，吾即偕子入獄，同子致命，亦所不辭。」
 路:22.34    耶穌應曰：「予實語汝，今宵雞鳴以前，行見汝三背予矣。」
 路:22.35    旋謂諸徒曰：「曩者予遣發爾曹，無囊、無袋、無履，爾曹曾受困窮否耶﹖」
 路:22.36    僉曰：「否也。」耶穌曰：「今則有囊者攜之，有袋者亦然，無劍者可鬻衣以購之。
 路:22.37    蓋予語爾，經中『彼與大憝同科』之語，當應於我躬。凡預言指予之諸事，悉將成全矣。』
 路:22.38    徒曰：「主，此處有二劍。」對曰：「可矣! 」
 路:22.39    耶穌出，至其常遊之忠果山，諸徒從。
 路:22.40    既至，諭諸徒曰：「宜虔禱，庶免陷誘。」
 路:22.41    主乃前行，離徒約擲石之地，跪而禱曰：
 路:22.42    「父! 若願者，請免我飲此爵；雖然，勿順吾意，惟遵爾旨。」
 路:22.43    有天神降現，加以慰勉。
 路:22.44    時耶穌憂鬱至極，祈禱彌切，汗如血珠，滴滴入地。
 路:22.45    禱畢而起，至門徒處，見其困憂而睡，
 路:22.46    謂之曰：「胡為睡耶﹖起而禱! 庶免陷誘。」
 路:22.47    言末竟，而眾已至，十二徒之一名茹答斯者，為之先導，趨耶穌而吻之，
 路:22.48    耶穌曰：「茹答斯，汝竟以一吻付人子耶﹖」
 路:22.49    左右見事急，謂耶穌曰：「主，可舉劍以擊乎﹖」
 路:22.50    一徒擊總司祭僕，削其右耳，
 路:22.51    耶穌曰：「且容之。」輕撫其人之耳而愈之。
 路:22.52    同來執耶穌者，有司祭諸長、殿庶司及長老。耶穌謂之曰：「爾等竟手刃持挺而出，一若捕盜耶﹖
 路:22.53    予日在殿中與爾眾俱，而爾未曾執予，惟今乃爾曹之時，黑闇乘權矣。」
 路:22.54    眾執耶穌解送總司祭署，伯鐸祿遙尾其後。
 路:22.55    庭中燃火，眾人環坐，伯鐸祿與焉。
 路:22.56    一婢見其面火坐，注視之曰：「此人從耶穌。」
 路:22.57    伯鐸祿不承曰：「女子，吾不識彼人。」
 路:22.58    無何，又一人見之曰：「汝亦彼黨。」伯鐸祿曰：「君誤矣! 吾非彼黨。」
 路:22.59    閱一時許，更有人堅言曰：「此人確為彼黨，亦加利利人也。」
 路:22.60    伯鐸祿曰：「吾實不知君之所云。」言未已而雞鳴矣。
 路:22.61    主回顧伯鐸祿，伯鐸祿方憶主所語「今宵雞鳴前，行見爾三背予」之言，
 路:22.62    遂出而痛哭。
 路:22.63    看守耶穌者，相與加以毆辱，
 路:22.64    蒙其目、批其頰，而嘲之曰：「先知，試言誰擊爾者。」
 路:22.65    褻瀆之言，不一而足。
 路:22.66    既曙，長老、司祭長、經生咸集，引耶穌至公會，曰：
 路:22.67    「爾苟為基督，請明以見告。」耶穌曰：「予告爾，爾不信也；
 路:22.68    予問爾，爾不應也。
 路:22.69    今而後，人子將坐於全能者天主之右矣。」
 路:22.70    眾曰：「然則，爾為天主之子乎﹖」對曰：「然，爾言是也。」
 路:22.71    眾曰：「更需何證﹖證出其口，而吾儕親聞之矣。」
  
 路:23.1     會眾遂起，解耶穌於比辣多而控之曰：
 路:23.2     「查得此人，煽惑我民，禁人納稅於凱撒，自稱受命之王。」
 路:23.3     比辣多乃問耶穌曰：「爾為猶太人之王乎﹖」耶穌對曰：「爾言之矣。」
 路:23.4     比辣多謂司祭諸長及群眾曰：「吾未見其罪也。」
 路:23.5     眾力言曰：「煽動民眾，傳教猶太全境，發自加利利，周遊至此。」
 路:23.6     比辣多聞言，詢是加利利人否，
 路:23.7     既悉其屬希祿管轄，乃移解之，當時希祿適在耶路撒冷也。
 路:23.8     希祿既見耶穌，不勝欣悅。蓋久耳其名，渴欲一見其人，且冀一睹其靈跡，
 路:23.9     因多方詰之，而耶穌嘿然不答一詞。
 路:23.10    司祭諸長及經生旁立，控之不休。
 路:23.11    希祿及其侍衛，則鄙而嘲之，披以采服，辭回比辣多。
 路:23.12    希祿與比辣多素來有隙，是日乃言歸於好矣。
 路:23.13    比辣多乃召集司祭諸長，及有司與民眾，而語之曰：
 路:23.14    「爾解斯人至，以為亂民；顧吾已就爾所控者，當眾審問，未見其罪；
 路:23.15    即希祿亦未見其罪，爰解之返，足見其實無可死之道。
 路:23.16    吾將責而釋之。」
 路:23.17    每屆斯節，例釋一囚。
 路:23.18    眾齊呼曰：「願去此人，而釋巴拉巴。」
 路:23.19    巴拉巴者，城中作亂殺人，而下獄者也。
 路:23.20    比辣多欲釋耶穌，復向眾言之，
 路:23.21    而眾又呼曰：「釘之十字架! 釘之十字架! 」
 路:23.22    比辣多三次謂眾曰：「斯亦異矣! 此人曾犯何罪﹖吾實末見其有可死之道也，是當責而釋之。」
 路:23.23    眾更呶呶不休，厲聲要求釘之於十字架上。聲勢洶洶，難以理喻。
 路:23.24    比辣多乃徇其請，
 路:23.25    釋作亂殺人之巴拉巴，而交耶穌於眾，聽所欲為。
 路:23.26    眾方拽耶穌出，有古利奈人西門者，來自田間，眾執之，使負十字架於耶穌後，
 路:23.27    群民隨之，行中有婦人哭之哀，
 路:23.28    耶穌顧而謂之曰：「耶路撒冷之女兒乎，莫為予哭，當為自身及子女而哭也。
 路:23.29    蓋來日人將曰：『未妊之婦，未產之胎，未哺之乳，斯為福矣! 』
 路:23.30    爾時，人將求山曰：『覆我! 』；求丘曰：『掩我! 』
 路:23.31    蓋青木尚遭此厄，枯木又將如何﹖」
 路:23.32    二犯偕行，同赴受刑，
 路:23.33    既抵髑髏地，乃以耶穌釘之十字架，繼釘二犯，一居右，一居左，
 路:23.34    耶穌曰：「父乎! 眾不知其所為，祈寬赦之。」
 路:23.35    有人鬮分其衣，民眾環立觀望，官吏相與嘲訕之曰：「彼曾救人；苟其為天主所選之基督，曷亦自救乎﹖」
 路:23.36    兵士亦加嘲弄，飲以敗醯，曰：
 路:23.37    「爾既為猶太人之王，宜可自救。」
 路:23.38    復懸標其上，書曰：「是為猶太人之王。」
 路:23.39    同釘一犯，亦譏之曰：「爾非基督耶﹖曷自救而救吾儕﹖」
 路:23.40    一犯應聲責之曰：「汝為同受刑者，尚不寅畏天主耶﹖
 路:23.41    夫吾儕受惡之報，宜也。彼則未嘗為非。」
 路:23.42    乃謂耶穌曰：「主歸天國，請垂念焉。」
 路:23.43    耶穌對曰：「予實語爾，今日汝當偕予同登福域。」
 路:23.44    自午正至申初，日光晦冥，
 路:23.45    遍地昏黑，殿幕中裂為二，
 路:23.46    耶穌揚聲呼曰：「聖父，敬將吾之神魂，託付於爾。」言畢遂絕。
 路:23.47    百夫長既親睹經過情形，乃歸榮於天主曰：「斯真聖者也。」
 路:23.48    聚觀著亦莫不拊膺感傷而歸，
 路:23.49    尚有耶穌素識，及加利利從行諸婦，咸遙立而望，目擊諸事。
 路:23.50    有議士名若瑟者，猶太亞利瑪大人也，為人愷悌正直，平生企盼天主之國，
 路:23.51    眾所圖謀，未嘗附和，
 路:23.52    至是乃入謁比辣多，求耶穌遺體。
 路:23.53    既卸之，殮以細葛，安葬於渾鑿石巖之生壙中。
 路:23.54    是為備禮日，即禮日之前夕也。
 路:23.55    自加利利偕來諸婦，隨後送之，既見塋壙，視遺體安葬始返，
 路:23.56    乃置備香科、香膏；禮日，循例休息。
  
 路:24.1   週首昧爽，諸婦攜所備香品謁墓，
 路:24.2   見墓門之石已開，
 路:24.3   既進，不見主耶穌遺體，
 路:24.4   正疑訝間，倏有二人，立於其側，衣光閃耀，
 路:24.5   諸婦驚怖伏地。二人謂之曰：「胡為覓求生者於死人之中﹖
 路:24.6   渠不在此，已復活矣。當憶其在加利利時，如何語爾；
 路:24.7   不言人子須陷於罪人之手，被釘十字架，至第三日而復活乎﹖」
 路:24.8   諸婦回憶，確有是言，
 路:24.9   遂離墓馳歸，以報十二徒及餘子。
 路:24.10  按向諸宗徒作是報者，有瑪達蘭之瑪麗、若翰納、雅谷伯之母馬利亞，尚有與若輩相伴之諸婦。
 路:24.11  顧諸徒聞言，猶以為無稽之談，未予置信，
 路:24.12  惟伯鐸祿起而趨至墓前，俯首內窺，惟殮布尚存，遂歸，心竊異焉。
 路:24.13  是日，同道中有二人，赴伊瑪伍村，是村距耶路撒冷約二十里之遙。
 路:24.14  途中，二人方敘論近事，
 路:24.15  耶穌來與偕行；
 路:24.16  時二人心目迷蒙，不之識。
 路:24.17  耶穌問曰：「爾等載行載言，所談何時﹖」二人駐足，面呈憂色，
 路:24.18  中名格流法者，答曰：「爾在耶路撒冷豈離群索居，而不知近日之消息乎﹖」
 路:24.19  耶穌曰：「何事﹖」曰：「納匝勒人耶穌事耳。渠乃先知，在天主與眾人之前，言行顯赫，
 路:24.20  詎知大司祭及紳宦，竟捕解判死，釘之十字架，
 路:24.21  而吾人正屬望於彼一人，以復興義塞國也。顧事有更可驚者，今已為出事後第三日，
 路:24.22  同道中有數婦，清晨謁墓，
 路:24.23  不見遺體，回言，親見天神報耶穌復活，
 路:24.24  同道諸友亦有往視者，所見盡符婦言，第未睹耶穌。」
 路:24.25  耶穌謂之曰：「愚人哉! 何爾心之冥頑，而不信歷來先知之所言乎﹖
 路:24.26  基督不當先受苦難，而躋於光榮乎﹖」
 路:24.27  於是，始自摩西以至歷代先知，凡經中之有關於己者，悉為詳釋。
 路:24.28  將抵村，耶穌若欲遠行，
 路:24.29  二人固留，曰：「時已向晚，日將西沉，爰請偕我宿也。」
 路:24.30  乃相與入室，餐時，耶穌持餅祝謝，剖而授之，
 路:24.31  二人心目頓啟，方識是主。瞬息主杳，
 路:24.32  二人乃相語曰：「途中與我共話，闡釋經言之時，吾儕不曾覺中心如沸乎﹖」
 路:24.33  乃立赴耶路撒冷，值十二宗徒與同人聚處，
 路:24.34  亦云主確已復活，曾現於西門，
 路:24.35  二人乃為具述途中所遇，及授餅時如何認主事。
 路:24.36  諸徒正共談此事，耶穌倏立其中曰：「錫爾平安! 」
 路:24.37  諸徒駭怖，以為見神。
 路:24.38  耶穌曰：「何事驚惶﹖何多疑懼﹖
 路:24.39  一視吾手吾足，便知是我；捫也! 視也! 神無骨肉，爾見我實有之。」
 路:24.40  言已，出示手足，
 路:24.41  諸徒驚喜交集，猶恐其非真也。耶穌曰：「爾有食乎﹖」
 路:24.42  徒乃授以炙魚一片，蜜窩一方；
 路:24.43  遂受而當眾食之。
 路:24.44  耶穌又謂諸徒曰：「曩日與爾同處，予曾明言，摩西律、先知書與聖詠中所載予事，悉當應驗。」
 路:24.45  遂啟其明悟，使領會經旨。
 路:24.46  復曰：「依諸經所載，基督固當受難，第三日自死者中復活，
 路:24.47  俾痛悔赦罪之道，得藉其名而傳於世，始自耶路撒冷以達萬邦。
 路:24.48  爾曹乃諸事之見證也。
 路:24.49  識之哉! 予將以吾父所許者，遣發於爾矣。惟爾曹宜暫留京中，靜候自天賦與之德能。」
 路:24.50  耶穌引諸徒至伯大尼，舉手為之祝嘏。
 路:24.51  祝時，離眾升天，
 路:24.52  諸徒羅拜既畢，欣然返耶路撒冷，
 路:24.53  恆在聖殿頌美天主。 [路加福音完篇]

