 哥:1.        [哥羅森人書]   共 4 章   [Colossians]    [文言版][吳譯]
  
 哥:1.1      奉天主恩旨，而為耶穌基督之宗徒者，保祿，偕兄弟蒂茂德，
 哥:1.2      致書於歌羅森信奉基督之忠實聖徒曰：伏願天主聖父，降爾聖寵，鍚爾平安。
 哥:1.3      吾儕每為爾等祈禱，未嘗不致謝於吾主耶穌基督之天主聖父也。
 哥:1.4      蓋聞爾等既能堅信基督耶穌，又能熱愛眾聖，
 哥:1.5      以篤永望；此望也，爾等於福音之真傳中，夙已聞之，且為爾等預儲於天矣。
 哥:1.6      方今普天之下，福音正在結實蕃衍，爾中亦復如是。蓋爾等自聞道以還，
 哥:1.7      從伊伯弗拉之教，確已領會天主之洪恩。伊伯弗拉，我親愛之同寅，而基督之忠僕也。
 哥:1.8      渠亦謂爾等已具超性之愛德矣。
 哥:1.9      吾人逖聽之餘，即不輟為爾祈求，賜爾靈慧妙識，俾能切身體認天主弘旨，臻於圓融洞澈之地；
 哥:1.10     且孳孳為善，有賁其實；
 哥:1.11     體認天主，日新又新，仰賴天主榮耀之宏能，充以神力，俾克忍耐諸苦，顛沛造次，不改其樂；
 哥:1.12     恒謝聖父，使吾人堪與諸聖共承光明之洪基，
 哥:1.13     拔吾人於暗冥之域，而躋吾人於其愛子之國。
 哥:1.14     愛子者，即吾人所賴以蒙贖，恃以脫罪者也。
 哥:1.15     夫基督者，乃無形天主之肖像，而造化之乾元也。
 哥:1.16     萬有皆本乎基督而受造焉；無論在天、在地、有形無形之物，以及一切爵位、權德、諸品天神、未有不因基督、為基督、而受造者也。
 哥:1.17     基督先萬有生，為萬有之綱領，萬有賴以維繫，而各得共所焉。
 哥:1.18     教會體也，基督其首也。渠實無始之始，亦首先自死中復活者也。
 哥:1.19     宜其於宇宙萬有中，基督位居乾元；天主無窮之蘊藏，欣然於基督乎是寓；
 哥:1.20     而天地萬物，皆藉基督咸得與天主重相契合，而歸於太和；而其所以致此太和者，則十字架上所流之寶血耳。
 哥:1.21     爾等前因惡業，向與天主睽隔；
 哥:1.22     今則藉基督之死，托基督之身，而得與之融融洩洩，重相契合矣。基督且欲使爾等純潔無疵，無可指摘，而獻之於天主之前；
 哥:1.23     在爾等篤守信德，確乎不拔，以保因聞福音而得之希望而已。此福音已布於普天生靈，而我保祿竟得供役於斯。
 哥:1.24     故予樂為爾等遭受苦難，且吾身所遭受者，實足以補基督苦難之所缺也。夫教會者，基督之體也；予既為教會之公僕，則為此體親嘗其苦難，
 哥:1.25     是實天主所托於我，對爾等應盡之本分，亦所以發揚天主之道也。
 哥:1.26     斯道無他，即天主自始所蘊藏之玄妙，至今始顯示於諸聖，命其弘宣於萬邦者也。
 哥:1.27     斯玄妙乃無窮景福之寶庫，而光榮希望之靈淵；即寓爾心中之基督是也。
 哥:1.28     吾人之所宣揚者，基督也；所以勸人教人，啟人智慧者，亦基督也。務使人人托基督而成完人，俾得獻之於天主之前，
 哥:1.29     此吾所為不辭勞苦一恃天主施於我躬之神力，而奮鬥者也。
  
 哥:2.1      爾等應知予為爾等及老底嘉同人之故，且為未曾睹面者之故，如何勞心焦思，而為之努力奮鬥也。予之為此，亦欲有以鼓勵同人之心，
 哥:2.2      使其團結一致於愛德之中，寖達和融瑩徹，沛然不疑之地，俾能切身體認天主之妙道而已矣。妙道無他，基督是已。
 哥:2.3      基督者，一切智慧之淵府也。
 哥:2.4      予作是語，庶幾爾等不致為人之巧言妙語所惑，
 哥:2.5      應知吾身雖遐，吾神實邇，見爾等之循規蹈矩，實事求是，信仰基督，確乎不拔，而感無限之欣慰焉。
 哥:2.6      夫爾等既奉基督耶穌為主，自當行於其中，
 哥:2.7      植於其中，長於其中；確守真傳，堅信不移，恒懷洪恩，而發為慷概之情緒也。
 哥:2.8      爾其小心謹慎，毋令他人以其鑿空蹈虛之詭辯，支離妄本之曲學，劫奪爾之心魂。此種詭辯曲學，囿於習俗，扭於形跡，而不能上達於基督也。
 哥:2.9      蓋天主之神性，實全寓於基督之身。
 哥:2.10     彼乃一切爵品、權品天神之元首也。爾等惟體基督乃臻充實之美。
 哥:2.11     即爾等之領受割禮，亦在某基督之中，惟斯割禮非以人手為之，乃克已去欲之基督割禮也。
 哥:2.12     蓋爾等受洗時，實已與之同葬，且因信賴復活基督者天主之神力，而與之同復活矣。
 哥:2.13     夫爾等本已死於罪中，縱情恣慾，漫無克制，而天主竟賜爾等與基督同生，惠然赦免吾人宿罪，
 哥:2.14     慨然將吾人之罪狀一筆鉤銷，取而釘之於十字聖架，
 哥:2.15     於以解除群魔之武裝，揭其慘敗，而慶聖架之凱旋。
 哥:2.16     是故若有人以飲食、節期、新月、安息等事，訾議爾等，弗恤可也。
 哥:2.17     此等事僅係後事之虛影，而其真體則屬於基督。
 哥:2.18     莫令他人以虛偽之謙卑為詞，誘爾敬拜天神，於以奪去爾等之榮冠也。若輩矜其所見，以肉情之幻覺，妄自尊大，舍本逐末，甘自與元首隔絕；
 哥:2.19     殊不知元首為全體之綱領，全體之筋脈骨節，賴之以生，賴之以固，賴之以調暢滋長於天主懷中。
 哥:2.20     爾等既與基督同死，而已灑然脫於世俗之蒙學矣，乃何又鰓鰓遵循人為之禁令，一若尚生於世俗之中耶﹖
 哥:2.21     人之言曰：「此物不可觸也，此物不可食也，此物不可執也。」
 哥:2.22     寧不知萬物終歸朽腐，正備人之一用乎﹖
 哥:2.23     如此之言，虛有智慧之表，徒令人多諱忌，妄自菲薄，戕賊己身，而於真正克己工夫，毫無實益也。
  
 哥:3.1      今爾既因基督之復活，而得新生，則宜力求上達，仰望位於天主右手之基督，
 哥:3.2      高尚其事，而不復汲汲於世俗之瑣事也。
 哥:3.3      蓋爾已死；爾之生命，與基督同匿於天主懷中。
 哥:3.4      基督乃吾人之真生命，一俟基督之顯，爾將與之同顯於光榮之中。
 哥:3.5      故應將一切卑污之心事，置諸死地，凡淫亂、卑污、邪情、惡慾、貪孌，莫非崇拜偶像之變相，
 哥:3.6      而天主所以譴怒其悖逆之子者，正為此等事耳。
 哥:3.7      爾等舊日生活，亦嘗沉溺於此；
 哥:3.8      今望爾等毅然棄絕，亦望蕩滌憤怒嫉恨，舉凡謗誹之言，污穢之語，
 哥:3.9      欺人之詞，慎莫出諸於口。須知爾已棄絕舊人，及其故態，
 哥:3.10     而易以新人矣。是宜日新又新，止於良知，而克肖作育新人之主也。
 哥:3.11     既云新人，則不復分異邦人與猶太人，割禮中人與非割禮中人，化外人與西古提人，為奴之人與自由之人矣。蓋基督包羅萬有，而寓乎萬有也，
 哥:3.12     爾等既為天主寵愛之子民，亟宜以慈善、謙恭、忍耐為佩，寬容大量，彼此體諒，
 哥:3.13     即有釁隙，亦宜相恕；爾之恕人，當如主之恕爾也。
 哥:3.14     諸善之上，冠以愛德；愛德者，眾德之綱維也。
 哥:3.15     務使基督之平安，主爾心中。爾等之蒙召而為一體者，正為此耳。亦宜恆懷天恩，無忘大德，
 哥:3.16     俾基督之道，寓爾五內，使之發榮滋長，蔚為眾慧。以聖詠、聖詩、聖歌，相互淬勵切磋，心歌腹詠，同聲頌美天主。
 哥:3.17     凡所言所行，皆須以主耶穌名義為之，且因彼而致謝於天主聖父焉。
 哥:3.18     為妻者應順服其夫，此為宗主者之所宜。
 哥:3.19     為夫者亦應愛惜其妻，毋得待以非禮。
 哥:3.20     為子者應孝順父母，一切惟命，此事最能獲主歡心。
 哥:3.21     為父者不可苛責其子女，使之灰心。
 哥:3.22     為奴者應服從其世俗之主人，一切惟命，毋陽奉陰違，一如專務取悅於人者之所為，務宜表裏如一；畏主故也。
 哥:3.23     總之，爾等凡有所為，應由衷而行，所以為主也，非為人也。
 哥:3.24     應知惟主能賜爾以所望之洪基。尚其一心奉事主基督；
 哥:3.25     蓋惡人所作之孽，必受報應；天主固大公廓如，不徇私情也。
  
 哥:4.1      主人之待其奴僕，務宜公平忠厚，應知爾在天亦自有一主也。
 哥:4.2      祈禱之道，惟誠與恒，務望常懷儆惕，莫忘洪恩，
 哥:4.3      亦乞為吾儕祈求天主，為我洞開傳道之門，
 哥:4.4      俾我得闡揚基督之玄妙，而暢發其底蘊。願爾祈求天主，使我能闡發聖道；我今身被桎梏正為此
 哥:4.5      對待外人，務望應時制宜，循循善誘!
 哥:4.6      若作和羹，爾為鹽梅；庶知如何因人而施教也。
 哥:4.7      予之近狀，第吉各當為爾詳述。渠為吾所愛之兄弟，忠實事主之同寅也。
 哥:4.8      茲特遣其就爾，俾爾得悉吾儕情況，以慰爾心。
 哥:4.9      尚有阿乃西謨與偕，渠為爾之同鄉，亦一忠實可愛之兄弟也。此間諸事，彼等必為爾一一道之。
 哥:4.10     與予同囚者亞里達古，祝爾平安。巴納伯之表弟瑪爾谷，亦祝爾平安。瑪爾谷來時，當竭誠晉接之，前此吾已予爾囑託。
 哥:4.11     尚有別號儒斯多之葉素，亦祝爾平安。割禮中人，第有此輩與吾同勞，傳天主國；此輩慰我多矣。
 哥:4.12     爾之同鄉，基督之僕，伊伯弗拉，亦祝爾平安。此君在祈禱中，恒為爾等祈求，使爾等在天主聖意之中，確立不移，廓然無疑，俾成完人。
 哥:4.13     渠為爾等，並為洛底嘉及耶拉保利同人，甘受多辛，此予可為渠證明也。
 哥:4.14     可愛之醫生露稼，及代瑪斯，祝爾平安。
 哥:4.15     請為我向洛底嘉諸兄弟，及寧發與其家中會眾，代祝平安。
 哥:4.16     爾等既閱此書，請即付洛底嘉教會傳閱；另致洛底嘉一書，爾等亦請一閱。
 哥:4.17     寄語亞吉布，務出全力勉盡天主所寄之任。
 哥:4.18     我保祿親筆祝爾平安。請恆念吾之縲絏。願恩寵常與爾偕，心焉祝之。 [哥羅森人書完篇]

