 費:1.       [費肋孟書]   共 1 章   [Philemon]    [文言版][吳譯]
  
 費:1.1        為基督耶穌而被縲絏者保祿，偕弟蒂茂德，致書於我親愛之同勞費立孟，
 費:1.2        並問候我女弟亞媲亞，我同伍亞基博，以及爾家中之聖家同人；
 費:1.3        伏願我天主聖父，及主耶穌基督，降爾聖寵，錫爾平安。
 費:1.4        吾於祈禱中，未嘗不以爾為念，且為致謝天主。
 費:1.5        蓋爾之確信吾主耶穌，篤愛眾聖，時有所聞；
 費:1.6        行見爾之信德，發為妙果，令人景仰，而翕然歸依基督。
 費:1.7        仁愛如兄，實令吾歡忭鼓舞，情不自禁；即諸聖之心，亦因兄而獲浣慰焉。
 費:1.8        茲有美事，予本可托賴基督，毅然命爾行之；
 費:1.9        惟為成全愛德，寧以勸勉出之。我保祿已龍鍾老矣；今且為基督耶穌之故，而遭受禁錮；
 費:1.10       但欲憑此，而為吾兒阿乃西謨，向爾懇求。阿乃西謨者，乃予縲絏中所生之愛兒也。
 費:1.11       曩者彼於爾誠屬無益，今則於爾與我，均為有益矣。
 費:1.12       茲特遣之歸爾，務請以吾之心腹待之。
 費:1.13       本擬留與予俱，俾為福音之故，代爾事予於獄中；
 費:1.14       惟未識爾是否樂意，故不願擅作主張，且欲使爾之為善，出諸本心，而無勉強之意。
 費:1.15       以今思之，彼昔日之與爾暫離，或正所以促成爾等今後之永合耳。
 費:1.16       且昔為家奴，今為兄弟，豈不更美；此在予猶然，況在爾等本屬一家，今又共宗一主，愈當相親相愛矣。
 費:1.17       是故爾若以予為同道，務希接納此子，一如納予。
 費:1.18       若彼以前對爾有所虧負，一切請歸我負責。
 費:1.19       我保祿親筆書此，我必悉予清償；實則爾獲靈救，予與有力，此固不待予之喋喋也。
 費:1.20       祈我兄仰體基督，有以慰吾之望，寬吾之心。
 費:1.21       素稔爾之從善如流，故敢不揣冒昧，致書於爾，且知爾之所為，將有超乎予之所言者焉。
 費:1.22       同時並諸為我預備客舍，希望賴爾等之祈禱，吾終獲與爾等團聚耳。
 費:1.23       伊巴弗拉為基督耶穌之故，與我同受幽禁，
 費:1.24       餘如瑪爾各、亞利斯大各、代瑪斯、露稼，亦皆與我通力合作皆囑筆向爾問安。
 費:1.25       伏願主耶穌之聖寵，恒寓爾心。 [費肋孟書完篇]

