 斐:1.        [斐理伯人書]   共 4 章   [Philipians]    [文言版][吳譯]
  
 斐:1.1      基督耶穌之僕，保祿、蒂茂德，致書於斐立比宗奉基督耶穌之聖徒，與監牧副祭曰：
 斐:1.2      伏願天主我等父，及主耶穌基督降爾恩寵，錫爾平安。
 斐:1.3      予每懷爾等，必致謝於我天主；
 斐:1.4      每有所禱，亦必樂為爾等祈求。
 斐:1.5      蓋爾等與予通力合作，贊助福音，自始迄今，猶如一日。
 斐:1.6      主既以善工導爾於初，亦必有以成爾於終，以迨耶穌基督之日；
 斐:1.7      此則予所深信不疑者也。且予對爾懷此感想，允非過情；蓋爾我神交心契，實為一體；故予之縲絏，亦即爾之縲絏；予之護道樹教，爾托主恩，亦與有功焉，
 斐:1.8      因是予仰體基督耶穌之慈心，切慕爾眾，有如飢渴；耿耿此心，主實鑒之。
 斐:1.9      吾所為心禱者無他，惟望爾之仁愛與日俱進，發為真知卓見，
 斐:1.10     俾識至善之所在，廓然無疑，馴至誠實無妄，心跡雙清，以俟基督來臨之日；
 斐:1.11     同時仰賴耶穌基督滿結仁義之實，以顯揚天主。
 斐:1.12     茲欲告慰於兄弟者，即予所遭受之一切，適足促成福音之發揚光大也。
 斐:1.13     蓋予為基督而受縲絏，已為御營內外公認之事。
 斐:1.14     而多數宗主之兄弟，因予之被囚，舉相率鼓其勇氣，再接再勵，以大無畏之精神，弘宣天主之道。
 斐:1.15     雖間亦有以嫉妒好勝為心，而宣傳基督者；然出於誠意者，亦不在少。
 斐:1.16     此以仁愛為懷，知予之護道，有所受命也；
 斐:1.17     彼則不本至誠，徒以基督為號召，而自立門戶，藉欲重貽吾憂於囹圄之中。
 斐:1.18     雖然，是亦何傷？無論其心意之誠也、偽也，其揄揚基督則一；此吾之所為歡欣鼓舞，而不能自已者也。
 斐:1.19     且予固知因爾等之虔求，並賴耶穌基督之神助，一切境遇，無非玉我於成，俾獲靈救，
 斐:1.20     亦所以償吾心期，終不致有所愧忝。因是平生勇氣，至今未衰。必欲獻吾之身，以弘基督。生可也，死亦可也。
 斐:1.21     自予觀之，生是基督，死是福，如是而已矣。
 斐:1.22     若尚須予暫延此生，以收工作之效，則予誠不知奚擇。
 斐:1.23     今予正徬徨於二者之間；衷心固顧能早脫塵世，永與基督為伴；為本身計，蓋莫善於斯矣。
 斐:1.24     顧為爾等計，則尤需予之暫留塵世。
 斐:1.25     本此信念，予知必得與爾眾重聚舊雨，以增益爾之信德，成全爾之神樂，
 斐:1.26     且因吾人之團欒，而歸榮於基督耶穌也。
 斐:1.27     所望爾等立身處世，日用之間，在在以無忝基督之福音為念；且不僅於爾我相晤時為然，即暫相睽隔，亦願聞爾等團結一致，堅立不移，
 斐:1.28     一心一德，通力合作，以廣福音之傳。勿以敵眾而萌畏縮之意；爾之無畏，即為敵人敗亡之朕兆，亦即爾獲天主恩救之保障也。
 斐:1.29     蓋爾所受之特寵，不惟在信仰基督，亦在為彼受難忍苦耳。
 斐:1.30     已往予之奮鬥，爾所目擊；今之奮鬥，爾所耳聞；為主奮鬥，亦爾之分內事也。
  
 斐:2.1      夫爾等既宗基督，能無所興奮乎？既懷愛德，能無所慰勉乎？既有聖神，能無感應乎？既有心肝，能無同情乎？
 斐:2.2      如其有之，則當有以成全吾之神樂也。惟望爾等同心同德，精神團結，
 斐:2.3      毋分黨派，毋爭虛榮；謙卑自牧，先人後己；
 斐:2.4      毋各自為謀，當休戚相關，而和衷共濟也。
 斐:2.5      爾等宜以基督耶穌之心為心。
 斐:2.6      夫彼神也，與天主等齊而不居焉，
 斐:2.7      乃屈尊紆貴，甘自為僕，而降生為人。
 斐:2.8      其為人也，復謙之又謙，損之又損，惟天主之命是從；鞠躬盡瘁，死而後已，終至致命於十字架上。
 斐:2.9      因是天主亦舉之於萬有之上，鍚以聖名，舉世無匹，萬古流芳，
 斐:2.10     使天上人間乃至地下一切生靈，莫不聞其名而屈膝，
 斐:2.11     眾口同聲，咸稱耶穌基督為主，而歸榮於天主聖父焉。
 斐:2.12     是故，吾親愛之同道乎，爾其戰戰兢兢，力行弗懈，以保爾終。素稔爾等從善如流；當予與爾等偕時固已如此，今予遠在他方，爾等更宜小心翼翼，服膺聖教。
 斐:2.13     應知一切善念，主實啟之；一切善工，主實佑之；爾有所成，莫非主之美意。
 斐:2.14     故任作何事，勿存怨尤，毋滋紛爭，
 斐:2.15     俾成完人，而為天主之孝子，處邪污之世，而能保守清白，明如日月，照耀乾坤；
 斐:2.16     使惟生之道，因爾益彰。如是，則予平生之所為，僕僕風塵，不遑寧息者，庶幾不為徒勞，且得揚眉吐氣於基督之日矣。
 斐:2.17     不寧惟是，苟能有補於爾等之信德，即須傾流吾血，以作獻祭之酒，亦所甘心；且將因爾等之樂而樂焉。
 斐:2.18     所望爾等亦能怡怡欣欣，而樂予之樂也。
 斐:2.19     予賴主耶穌，極望能遣蒂茂德即來就爾，俾得知爾之近狀，用慰懸懸。
 斐:2.20     與予同心懷爾者，莫如此君；
 斐:2.21     餘子皆各懷私意，不以耶穌基督之事為事；
 斐:2.22     蒂茂德則一片丹忱，無懈可擊。彼之事予如父，亦步亦趨，共贊福音之傳揚，爾等所知也。
 斐:2.23     故一俟此間情形稍見明朗，即當遣之。
 斐:2.24     予托主恩，不久亦必克躬造爾處也。
 斐:2.25     伊巴弗提與予同勞共伍，予甚愛之，且原為爾之所遣，以慰我之勞者，故特率先派其就爾。
 斐:2.26     蓋渠懷爾甚切，曩者因爾等聞其嬰疾，
 斐:2.27     渠心中有戚戚焉？然渠之嬰疾，確係事實，且瀕死焉。幸蒙天主垂憐，得告弗藥；此恩此德，不啻予身受之也。不然，予將憂以增憂矣。
 斐:2.28     今急急遣之使還者，欲爾等因重與相見，而獲欣慰，亦所以減我之憂耳。
 斐:2.29     望爾等拓開心胸，而歡迎之於主之懷中；且當括目相視也。
 斐:2.30     彼為從事於基督之工作，而瀕於死，不惜代爾冒險，以周予之急；若是之人，實可敬也。
  
 斐:3.1      兄弟乎，在主懷中，自有至樂，爾等其勉乎哉。予不憚諄諄以此相勉者，蓋於爾等為有益也。
 斐:3.2      諸凡衣冠禽獸，為非作惡，甘自毀傷體膚之徒，望爾避之若浼。
 斐:3.3      吾人苟能以天主之精神，昭事天主，一心以基督耶穌為榮，而不恃形體，斯則真受割禮矣。
 斐:3.4      若形體之事為足恃，予亦不敢多讓。人加以此為誇，則應更可誇矣。
 斐:3.5      予生八日，即受割禮，以血統論，固義塞人也，屬於便雅明支派，而出於希伯萊人之希伯萊人也；以律法論，固法利塞人也；
 斐:3.6      以熱情論，固迫辱聖教會，不遺餘力者也；以守法論，固無懈可擊也。
 斐:3.7      然昔以為得，今以為失；無他，為基督之故也。
 斐:3.8      以予視之，一切莫非失也；惟認識吾主基督耶穌之為得耳。因此予已犧牲一切，而視之如糟粕，一心惟望贏得基督，
 斐:3.9      而與之合為一體。蓋予自身了無仁義，律法亦不足為恃，惟天主為仁義之泉源，而所以致之者，則惟信仰基督而已矣。
 斐:3.10     予渴欲識之更深，而親領其復活之力量，且與之共受苦難，追踵其死，
 斐:3.11     俾成自死者中復活之望。
 斐:3.12     予非自謂已奪得錦標，或已臻無過之境；第予仍朝乾夕惕，努力前進，以冀能把握基督，亦加予之夙為基督所把握也。
 斐:3.13     兄弟乎，予自分尚無把握，惟有一事可以告慰兄弟，即從前種種，悉已置諸腦後，脫然忘懷；此後種種，尚在孳孳不倦，繼續努力，
 斐:3.14     聚精會神，看定目標，奮赴前程，必欲自附於基督耶穌，以臻上達，庶幾無負天主之寵昭。
 斐:3.15     願凡信德成熟之兄弟，皆欣然以此為志也。設爾之懷抱與此略有出入，吾知天主亦必有以牖爾之衷。
 斐:3.16     惟無論吾人之造詣如何，知行務求相契耳。
 斐:3.17     予以身作則，願兄弟效之。凡善學吾儕所立之規範者，爾等亦當親之近之，而思齊焉。
 斐:3.18     蓋方今天下，與基督之十字架為敵者滔滔皆是也。此予已屢為爾曹陳之，今復涕泣為爾等道之；
 斐:3.19     若輩之終局，淪喪也；若輩之所天，口腹也；若輩之所引以為榮者，無恥之行也；若輩之所志，不外塵世之事也。
 斐:3.20     吾人則為自由自在之天民，延頸舉踵，而望救世主耶穌基督之自天而降，
 斐:3.21     操其統御萬有之大柄，而化吾人朽腐之身為神奇，俾克配其榮耀之體焉。
  
 斐:4.1      是故，我之歡心，我之榮冠，我所愛慕欣羨之兄弟乎！吾望爾等於主道中，立定腳跟，確乎不拔也。
 斐:4.2      奉勸友娣、莘季二位姊妹，仰體主意，同心一德。
 斐:4.3      更望我親愛之莘疇與諸姊妹通力合作。彼等已往助予傳揚福音，不遺餘力；即葛雷孟及其他錄名於生命書之同道，亦屢承其照拂也。
 斐:4.4      望爾等常能怡然自樂於主之懷中；予且重複言之，爾固宜常怡然自樂。
 斐:4.5      望爾等以溫柔寬裕見稱於世。主實在邇，
 斐:4.6      爾宜無憂。爾有所需，宜用懇切之祈禱，威激之情懷，向天主坦率陳之；
 斐:4.7      則天主不可思議之平安，將作爾之守備，保爾心魂，常得優游於基督懷中。
 斐:4.8      最後，尚有一言，以奉兄弟：凡屬真實無妄，溫雅有度，公正高尚，可愛可喜，可歌可泣之事，苟有一德之美，片善之著，皆爾所當盡心也。
 斐:4.9      平素所學、所受、所聞、所見於予者，亦望爾能身體而力行之，則平安之主，必與爾俱矣。
 斐:4.10     此番承爾關懷不勝欣慰，感主之至。實則，爾錦注已久，特未得機緣以作表示耳。
 斐:4.11     此非予之寒酸語也。蓋就予一己言之，實已修得隨遇而安，知足常樂之境。
 斐:4.12     窮約之味，予固知之；寬裕之味，予亦知之；一切境遇，予已窺其堂奧，測其深淺，外物何有於我哉？故溫飽可也，凍餓亦可也；有餘可也，不足亦未始不可也。
 斐:4.13     總之，予恃全能之主，故能應付萬變，遊刃有餘耳。
 斐:4.14     雖然，爾等與我共患難，而濟我之急，爾之所為誠善矣。
 斐:4.15     且當予初傳福音，自馬其頓出發之際，未有其他教曾與我合作，惟爾斐立比人已慨然與我通有無。
 斐:4.16     即在德颯洛尼時，爾亦會一再遣人供我之需。
 斐:4.17     顧予所為汲汲者，不在爾之資助，而在為爾廣收慷慨之妙果耳。
 斐:4.18     如今予已綽綽有餘；蓋爾托伊巴弗提所賜多珍，悉已謹領；此不惟使予裕如，即在天主臺前，亦猶一瓣心香，無瑕之牲，焉有不蒙悅納者乎？
 斐:4.19     吾知天主亦必因基督耶穌，按其無窮之蘊藏，日新之光榮，饜飫爾之心願也。
 斐:4.20     伏願天主我等父受享光榮，永世靡暨，心焉祝之。
 斐:4.21     各位聖徒處務請爾等以基督之愛，為我問安。此間諸兄弟祝爾平安，
 斐:4.22     眾聖徒亦祝爾平安；該撤家人尤拳拳於爾。
 斐:4.23     伏願耶穌基督之恩寵常臨爾之心神，不勝馨香禱祝之至。[斐理伯人書完篇]

