 伯前:1.        [伯多祿前書]   共 5 章   [1 Peter]   [文言版][吳譯]
    
 伯前:1.1    耶穌基督宗徒伯鐸祿，致書於客居本多、加拉大、加巴道濟亞、亞細亞、彼底尼亞各地，
 伯前:1.2    蒙天主聖父按預知而拔擢，因聖神而成聖，服膺恩命，而霑濡耶穌基督寶血之眾兄弟，曰：願恩寵康寧，錫爾不匱，日進無疆。
 伯前:1.3    可頌哉，吾主耶穌基督之天主聖父也! 天主大慈大悲，藉耶穌基督之復活，予吾人以新生，
 伯前:1.4    使吾人欣欣向榮，以望承其不朽、不染、不衰之洪基，斯則夙為爾曹預儲於天矣。
 伯前:1.5    蓋天主之神力，必能因爾之信德，保爾始終不渝，俾沐將顯於末日之恩澤也。
 伯前:1.6    因是爾當拓開心胸，歡欣雀躍。蓋爾目前雖不免殷憂多難，
 伯前:1.7    然此乃所以鍛鍊爾之信德，而於耶穌基督顯現之日，玉成爾之光榮及天爵耳。夫黃金乃必朽之物，尚且以火煉之；而信德固貴於黃金也。
 伯前:1.8    夫耶穌基督，爾等未之見也，而已衷心慕之；雖無所睹而能毅然信之。故爾等歡樂難言，寵榮被身，
 伯前:1.9    信德既熟，心靈蒙休。
 伯前:1.10   是即歷來先知所潛心探索而預言者，爾等則親沾其澤矣。
 伯前:1.11   蓋基督神靈，啟迪先知之衷，故彼等能逆知基督之先苦後樂，與夫其事之成於何時何世。
 伯前:1.12   彼等且逆知其所預言諸事，非為本身，乃為爾等。凡此奧義，即眾天神亦渴欲一窺，而爾曹則因布道者憑天主所遣聖神之靈感，而得諦聽矣。
 伯前:1.13   故宜振作爾心，昭昭惺惺，凝神壹志，以望耶穌基督臨格時所攜之聖寵。
 伯前:1.14   務為天主之孝子，毋復縱情恣慾，一如昔日未聞道時之所為也。
 伯前:1.15   蓋召爾者聖，爾亦宜修身砥行，克肖其聖。
 伯前:1.16   經云：「爾其克念作聖，如予之聖；」此之謂也。
 伯前:1.17   夫爾等所呼為父者，乃大公無私，按各人行實而施黜陟者也。是宜戰戰兢兢以度羇旅塵世之日。
 伯前:1.18   應知爾等之得脫於習俗之羈絆，其贖價非爾可朽之金銀，
 伯前:1.19   乃為基督之寶血。基督乃無玷無染之羔羊!
 伯前:1.20   其受命誠在無始之始，其顯現則在茲末世。
 伯前:1.21   凡此皆為爾等之益也。爾等之得信奉天主，實賴基督之德，而天主者，則起基督於死者之中，而鍚以光榮者也。是故爾宜堅守信德，一心仰望天主。
 伯前:1.22   今者，爾之靈魂已因服膺聖道而致潔矣；應能身體誠實無妄之愛德也。務望一秉赤誠，彼此相愛。
 伯前:1.23   蓋爾之新生，非萌自可朽之種子，乃藉永生天主之聖道，而萌於不朽之種子也。
 伯前:1.24   經云：「人生如野草，榮華草上花。草枯花亦謝；
 伯前:1.25   聖道獨無涯。」聖道無他，即所傅於爾之福音是已。
    
 伯前:2.1    是宜痛絕一切惡意、欺詐、虛偽、忮心、謆謗，
 伯前:2.2    當如新生之嬰，一心愛幕純粹乳汁，日漸月漬，涵養心靈，以邀救恩。
 伯前:2.3    蓋爾已親嘗主味，知其芳飴，
 伯前:2.4    自宜欣然就之。渠乃具有生命之磐石，世人之所擯棄，而天主之所器重也。
 伯前:2.5    爾等亦當勉成具有生命之小石，俾充建造聖殿之材料，而作神聖之司鐸，仰賴耶穌基督，奉獻精神上之祭祀以望天主之悅納，
 伯前:2.6    蓋經有之：「我選一隅石，置之熙雍上；斯石我所珍，賴之無觖望。」
 伯前:2.7    斯石於爾等信賴之者，實為至寶。然於不信之徒，則曰：「梓人所棄，竟成隅石。」
 伯前:2.8    又曰：「此為躓石，觸之必蹶。」若輩不順天主之道，宜其蹶也，亦定命耳。
 伯前:2.9    而爾等則為蒙選之族，赫赫司祭，雍雍神國，實天主之眷屬也。天主既召爾等出於黑暗，入於靈光，爾等可不表彰大德乎﹖
 伯前:2.10   爾等昔日不成民族，今乃成為天主之民矣；昔日未蒙矜憐，今則已蒙矜憐矣。
 伯前:2.11   親愛之同道乎，人生在世，猶如作客他鄉，務望自愛，切弗縱情恣慾，以戕賊心靈。
 伯前:2.12   爾等與異邦人雜處，尤宜慎自檢點，勉立善表，務使謗爾者見爾善行，而頌揚天主於眷顧之日。
 伯前:2.13   爾等應為天主之故，順服在位執權之人。君王乃人間元首，固無論焉；
 伯前:2.14   即其所派之督撫，亦無非為懲惡勸善而設也。
 伯前:2.15   蓋天主之意欲爾行善，以塞愚夫愚婦悠悠之口。
 伯前:2.16   爾固宜為自由之人，胸中灑脫，無所拘礙；然萬勿以自由為名，而行其放縱恣肆，犯上作亂之實。當為天主之忠僕，
 伯前:2.17   敬眾人、愛同道、寅畏天主、尊重君王。
 伯前:2.18   為僕者宜小心翼翼，順服其主人，不惟於溫良者為然，即於苛刻者亦然。
 伯前:2.19   凡橫逆之來，如能懷念天主而忍受之，斯可嘉矣。
 伯前:2.20   爾若為惡而見責，即能忍受，亦有何功﹖正惟為善而遘辱，逆來而順受，乃能取悅於天主耳。
 伯前:2.21   且爾之使命正在此中。蓋基督亦曾為爾茹苦，垂爾楷式，俾爾踵效。
 伯前:2.22   基督平生未犯一罪，口無欺人之言。
 伯前:2.23   見詬不反，見辱不校，將一切付諸公平主宰之手，
 伯前:2.24   肩負吾人罪累於十字聖架之上。彼之為此，惟欲吾人死於罪而生於義，「以彼創傷，療我瘡痍」云耳。
 伯前:2.25   爾等昔為迷途之羊，今乃得歸本牧，本牧者，即爾靈魂之監督也。
    
 伯前:3.1    為婦者應順服其夫，夫即不信聖道，亦當以平日行為感化之，不必徒騰口說也。
 伯前:3.2    彼既睹爾之貞靜敬恪，亦必欣然歸道矣。
 伯前:3.3    毋事外飾，辮髮、金玦、文繡皆非所宜。
 伯前:3.4    惟修養內心，以溫柔嫻靜之精神為飾，則可大可久，天主所珍也。
 伯前:3.5    在昔懿德之婦，亦莫不以此自飾，仰望天主，敬事其夫。
 伯前:3.6    灑蕾之事亞伯漢也，惟命是從，且呼之為「夫子」焉。爾若孳孳為善，不畏艱危，則可為灑蕾之女矣。
 伯前:3.7    為夫者亦應體恤厥婦，憐其孱弱，平居待之以禮，尊重女性。當念彼乃輿爾伉儷敵體，共承永生之恩澤也。且惟如此，則爾等祈禱方能專心，而無阻礙耳。
 伯前:3.8    總之，爾等皆宜一心一德，富有同情，篤於友愛，慈祥愷悌，謙卑自牧。
 伯前:3.9    勿可以惡報啊，以暴酬暴。要之，咒罵由人，祝福在我；庶幾無忝聖召，自求多福。
 伯前:3.10   聖詠有之：「人欲善其生，長度康樂日：守舌毋惡言，緘口絕詭譎；
 伯前:3.11   棄惡勉行善，和睦最可悅；
 伯前:3.12   主目所樂視，賢者之典式；主耳所樂聽，賢者之心述；作惡必遭譴，胡為自作孽。」
 伯前:3.13   且爾苟以善為樂，誰能害爾。
 伯前:3.14   即使為善而茹苦，亦屬可慶。人之威脅，不足畏也。
 伯前:3.15   但須一心仰望基督作爾聖主。人若問爾，何以懷此望德，則侃侃而對，說明緣由；惟亦須以溫和恭敬之態度為之。
 伯前:3.16   心地務求光明磊落，無愧無怍，庶幾因爾從基督而謗爾者，見爾所為皆善，而自慚其誣。
 伯前:3.17   倘天主之意，欲使爾因行善而苦，不猶愈於因作惡而受苦乎﹖
 伯前:3.18   蓋基督亦曾為眾人之罪而死矣。彼以義者之身，而為諸不義者舍命，欲引吾人歸順天主耳。然彼之肉身雖被處死，而其神靈則生，
 伯前:3.19   且曾藉此神靈，傳道於獄中諸靈矣。
 伯前:3.20   諸靈者，即盡在諾亞之日，心懷狐疑者也。當時忍耐等待諾亞方舟之成，而得濟於洪水者，但有八人而已。
 伯前:3.21   此事實為洗禮之前影。洗禮者爾曹之所由濟渡也。非滌肉身之垢穢，乃憑耶穌基督之復活，而致良心之純潔，以事天主。
 伯前:3.22   基督今已昇天，位於天主右，一切天神及權德諸品，莫不翕然順服，統於一尊。
    
 伯前:4.1    基督在肉體上既備受苦難，則爾等亦應毅然抱此宏願。蓋肉體受苦，則與罪絕緣，
 伯前:4.2    不復徇人欲，惟循天主聖意，以度餘生。
 伯前:4.3    夫過去之日與世俗同流合污，放縱恣肆，沈湎酒色，崇拜偶像，不已足乎﹖
 伯前:4.4    今日爾等則不復醉生夢死，同乎流俗，而世人乃以為咄咄怪事，大施謗毀。
 伯前:4.5    然若輩終須向黜陟幽明者負其全責也。
 伯前:4.6    且已亡之人，亦何為能聞福音乎﹖蓋使若輩身雖因人而死，靈則得以托主而生耳。
 伯前:4.7    萬物之終局，已日近一日，爾其朝乾夕惕，儆醒祈禱。
 伯前:4.8    彼此之間，恒懷熱烈之愛德，尤為切要。惟愛德能掩蓋群罪也。
 伯前:4.9    彼此應互盡東道之誼，慇懃款接無怨言薔色，
 伯前:4.10   各按所賦才能，互相效勞，庶無負天主多方授才之美意。蓋凡百才能，皆屬天主之付託；爾當忠心耿耿，無忝所受之惠也。
 伯前:4.11   凡任宣講者，當講述聖道，一若為天主之舌人者；其任服務者，則當依天主所賦之才力，儘量頁獻。總之，任作何事，務求以耶穌基督之名，歸榮天主。但願天主享受光榮與德能，永世靡暨，心焉祝之。
 伯前:4.12   親愛之同道乎，爾等之受煆煉，所以玉汝於成，切勿大驚小怪，一若遭遇不測也者。
 伯前:4.13   應知此乃可喜之事。蓋爾等既得與基督共患難，則於彼光榮顯現之日，必得與之同樂，將不知手之舞之，足之蹈之矣。
 伯前:4.14   爾等若果因基督之名而受唾罵，福莫大焉! 蓋誠能如此，則光榮大能之聖神，天主之聖神，以爾為安宅矣。
 伯前:4.15   兄弟俱毋以殺人竊盜，為非作惡，或捨己耘人而受苦也。
 伯前:4.16   若為服膺基督之教而受苦，則非惟不可引以為辱，且當以此名義，歸榮於天主也。
 伯前:4.17   蓋審判之時機已熟；其以天主聖宅為開端，宜也。然既以吾人為開端，則一般未順天主福音之人，其結局又將如何!
 伯前:4.18   若義人之蒙救，猶若是其難也；則悖逆不道之人，其將何地以自容耶﹖
 伯前:4.19   因此，吾願凡遵循天主意旨，正在受苦受難者，行善不輟，自強不息，而坦然將其靈魂託付於至誠之主宰也。
    
 伯前:5.1    我乃一長老也，曾目擊基督之受苦蒙難，且於來日將顯之光榮，預有其分焉。吾欲憑此資格，為爾中任長老者進一言。
 伯前:5.2    望爾等勉為天主羊群之良牧，勿用霸道，當用王道。毋惟利是圖，當以善為樂。
 伯前:5.3    勿用高壓手段，凌逼所管教友，當愛之勞之，以身作則，循循善誘，
 伯前:5.4    則於元牧顯現之日，爾等必獲永久不敝之榮冕矣。
 伯前:5.5    幼輩亦當順服長老。彼此之間，皆當以謙德自束。應知天主損傲益謙；
 伯前:5.6    是宜於天主宏能統制之下，溫恭謙讓，庶得於適宜之時蒙其拔擢。
 伯前:5.7    一切憂慮可投諸天主之身；蓋天主眷顧爾等，無微不至。
 伯前:5.8    爾等宜惺惺昭昭，恆自警惕，蓋與爾為敵之魔鬼，如吼獅猖獗，遍覓可吞之人。
 伯前:5.9    務希堅信不拔，全力以抗。應知普世兄弟，現正遭受同一患難。
 伯前:5.10   然大慈天主，既召爾等與基督同享無窮光榮，一俟爾等略受挫折以後，必將親自予爾等以成全，賜爾等以堅貞，而充爾等以神力也。
 伯前:5.11   但願光榮歸於天主，萬有統於一尊。永世靡暨，心焉祝之。
 伯前:5.12   兄弟鍚爾文，忠實可靠，吾所深知因託其寄爾尺素，以資勸慰，且證明凡此莫非天主聖寵。務望在此聖寵上，屹立不搖。
 伯前:5.13   巴比倫教會與爾同蒙恩簡者，祝爾平安。吾兒馬爾谷問候爾等。
 伯前:5.14   彼此宜以純愛之吻禮，互相請安。願凡宗基督者享受康寧，心焉祝之。 [伯多祿前書完篇]

