 弟前:1.        [弟茂德前書]   共 6 章   [弟茂德前書]    [文言版][吳譯]
    
 弟前:1.1    奉吾救主天主，及吾人所仰望者基督耶穌之恩命，而為基督耶穌之宗徒者，保祿，
 弟前:1.2    致書於其同道之神子，蒂茂德，曰：伏願天主聖父，及吾主基督耶穌，降汝聖寵，加汝慈惠，鍚汝平安，是所至頌。
 弟前:1.3    曩者吾適馬其頓，而留汝於伊法所者，欲汝勸告若干同人勿傳異端，
 弟前:1.4    勿傾心於無稽之談，以及不可窮究之祖譜耳。此種研究，徒滋紛爭，非所以建植信德，而促進天主之聖謨也。
 弟前:1.5    夫所當勸告於人者，一言以蔽之，亦曰以光明之心地，純潔之天良，無妄之信德，存養愛德而已矣。
 弟前:1.6    今同人中頗有不此之務，而歧入蹈虛鑿空之迷途者；
 弟前:1.7    若輩好為律學之師，實則懵然不自知其所云，更不識其所信口論列者之為何物也。
 弟前:1.8    夫律法豈不善哉，亦在用之合法耳，
 弟前:1.9    應知律法之設，非為善人，乃為不法、橫行、無道、作惡、喪德、敗行、忤逆、不孝、殺人，
 弟前:1.10   淫亂、褻行、擄掠、誑言、背誓、
 弟前:1.11   以及其他違悖正道者而設也。正道者何﹖即全德天主光榮之福音是已；
 弟前:1.12   而予則受斯重寄焉。竊思基督耶穌以吾為忠實之徒，令供斯役，且予我以扶植，賜我以神力；此恩此德，昊天罔極。
 弟前:1.13   我本為褻瀆天主，摧殘教會，倨傲無禮之人，而竟蒙天主之矜憐者，蓋以我當時未有信德，盲目而行耳。
 弟前:1.14   今則吾主之聖寵，沛然充溢，膏澤吾身，俾我得仰體基督之心，信德愛德，日充日新。
 弟前:1.15   吾人常言，基督之降生斯世，為救罪人也。旨哉言乎，不我欺也! 而罪人之中，吾其尤著者也。
 弟前:1.16   然吾之所以蒙矜憐者，蓋基督耶穌欲以我為先例，以昭示其無荒不包之雅量，庶幾後之信者，聞風而興，以承永生。
 弟前:1.17   伏願一切尊榮，永歸萬世之王，有生無死，超乎形象之唯一天主，心焉祝之。
 弟前:1.18   吾兒蒂茂德乎，我凱切誡汝，一遵當日為汝而發之預言，努力作戰，以達勝利。
 弟前:1.19   務望篤守信德，確保良心為要；頗有數輩因良心之泯滅，而信德亦隨以傾覆；
 弟前:1.20   喜買乃、亞立山即其人也。吾已將此二人，付於沙殫之手，儻亦知懲，不敢再施謗讟歟。
    
 弟前:2.1    勸爾首應為舉世之人，
 弟前:2.2    並為君王以及所有執政者，祈求、禱告、呼籲、謝恩，庶幾吾人得安居樂業，專心敬事天主。
 弟前:2.3    凡此皆屬義不容辭之事，允能取悅於吾救主天主。
 弟前:2.4    蓋天主之意，固欲使普天生靈咸蒙救恩，而體認真理耳。
 弟前:2.5    夫天主一而已矣，而介居天主與人之間者，亦一而已矣，則基督耶穌其人也。
 弟前:2.6    彼已自獻為萬眾之贖，而為天主玄謨，作一適逢時會之明證。
 弟前:2.7    我之蒙簡為傳報福音之宗徒，而充列邦信德上、真道上之導師者，實亦為此明證而已。吾作此言，實屬至誠而無妄也。
 弟前:2.8    吾望信眾隨處祈禱；祈禱時，應舉聖潔之手，更須平心靜氣。
 弟前:2.9    信女服裝，務宜端正素樸，若辮髮、金珠、文繡皆非所宜。
 弟前:2.10   吾望服膺聖教之婦人，皆能以懿德琦行自飾也。
 弟前:2.11   婦人宜淵默受教，一心順服，
 弟前:2.12   不可令其施教，或掌管男子。幽嫻恬靜，是為婦德。
 弟前:2.13   蓋受造時亞當在先，夏娃在後；
 弟前:2.14   亞當初未見惑，見惑而陷罪者，夏娃也。
 弟前:2.15   雖然，母氏劬勞，其蒙救恩也，孰云不宜；亦在恒懷信德愛德，堅守聖潔寧靜而已矣。
    
 弟前:3.1    「有志作司牧者，乃有志為善者也。」旨哉言乎!
 弟前:3.2    是故為司牧者，其立身處世務期無疵可摘，平生未重娶，莊敬自持，循規蹈矩，處事有條不紊，待人和藹可親，優遇遠人，循循善誘；
 弟前:3.3    不可沉湎於酒，舉止暴躁；務須溫柔寬裕，與世無爭，不戀財物，
 弟前:3.4    尤宜齊家有道，教子有方，使其端正孝順；
 弟前:3.5    蓋不能自齊其家者，焉能治理天主之教會乎﹖
 弟前:3.6    奉教不久者，亦不宜遽充司牧；恐其妄自尊大，而蹈沙殫之覆轍。
 弟前:3.7    且在教外，亦須具有相當聲譽；恐遭輕侮，而陷於魔鬼之羅網。
 弟前:3.8    為副祭者，亦須莊重自愛，弗可一口兩舌，飲酒無度，貪婪不義之財，
 弟前:3.9    務以光明正大之心，守持聖教之真諦妙理；
 弟前:3.10   亦須先予陶冶，無可指摘，始可充任副祭，
 弟前:3.11   女司亦宜莊重自愛，毋道人短，溫恭和平，謹事而信。
 弟前:3.12   副祭娶妻，亦以一次為限；教子齊家，無懈可擊。
 弟前:3.13   蓋為副祭而善者，不惟自獲嘉級，且於基督耶穌道中，必臻左右逢源之境也。
 弟前:3.14   予盼不久即能來汝處，又恐濡滯，故先以此書寄汝，
 弟前:3.15   俾汝知曉任事於天主宅第中者，應如何修身砥行。天主宅第者，即永生天主之教會，而真道之柱石也。
 弟前:3.16   嗚呼，聖道之玄妙，不亦浩浩其天，淵淵其淵乎哉! 所謂玄妙者無他，即現於肉身，證於聖神，見於天神，傳於兆民，信於普世，而躋於光榮者也。
    
 弟前:4.1    雖然，依聖神之明示，後來必有叛道棄信者焉。
 弟前:4.2    若輩惑於邪神，溺於魔道，輕信天良銷鑠，言行詐偽之人，
 弟前:4.3    禁止嫁娶，戒絕某種食物；夫食物乃天主所造也，亦在具有信德，而身體真道者，感恩受之而已矣。
 弟前:4.4    蓋天主所造皆善，固無有一物可以暴棄也。惟受之者當飲水思源耳。
 弟前:4.5    憑天主之聖言，及吾人之祈禱，萬物皆成聖潔矣。
 弟前:4.6    汝能以此種種，昭示兄弟，同時涵泳教義，深味聖訓，日漸月漬，毋忘向之所學，則可謂基督耶穌之忠僕矣。
 弟前:4.7    凡世俗之寓言，及村嫗之神話，慎毋注意。惟宜兢兢業業，修身砥行，以達聖域。
 弟前:4.8    蓋「鍛鍊身體，其益猶小；鍛鍊德性，其益莫大，無論今生來生，享受無窮矣。」
 弟前:4.9    旨哉言乎，實堪服膺。
 弟前:4.10   蓋吾人之所為堅苦奮鬥者，正為此耳。應知吾人所屬望者，乃一有生無死之天主，萬人之救主，而尤與信徒相親者也，
 弟前:4.11   汝其以此至理妙道，循循善誘，諄諄訓眾；
 弟前:4.12   不可授人口實，謂汝年輕無知也。務望努力向上，以作信徒之楷式；無論言行、愛德、信德、操守、皆有足法。
 弟前:4.13   我來在即，汝當致力於宣講、勸勉、訓導等事。
 弟前:4.14   曩於諸長老行覆手禮時，汝藉豫言而承受之恩寵，尚在汝之心中；
 弟前:4.15   此恩此德，切莫等閒視之；念茲在茲，惟精惟一，庶幾誠中形外，而汝之上進，昭然在人耳目。
 弟前:4.16   務求己立立人，已達達人，戰戰兢兢，始終如一；如此方能自救，而救聽眾也。
    
 弟前:5.1    對長者毋嚴加斥責，但婉勸之，如諫父焉。勸青年人如勸兄弟，
 弟前:5.2    勸年長婦人如勸母，勸青年女子如勸姊妹，思無邪。
 弟前:5.3    對於真能守節之寡婦，當敬之重之。
 弟前:5.4    凡為寡婦之子孫者，在家中尤應踐履孝道，用報親恩；此事最得天主歡心。
 弟前:5.5    寡婦守節，而一無倚靠者，必能一心仰望天主，恒常祈禱，不舍晝夜。
 弟前:5.6    若夫淫蕩之寡婦，則雖生猶死矣。
 弟前:5.7    務將此道教之，耳提面命，庶幾無過。
 弟前:5.8    若有不顧戚族，不養家人，斯乃背信，其行視不信者猶有愧色。
 弟前:5.9    寡婦年逾六十，而未再醮者，乃可予以入冊。
 弟前:5.10   其人必須有賢德之稱 曾教養兒女，善待賓客，且為聖徒洗足，平生濟人之難，周人之急，孳孳為善，惟日不足者，方得稱是。
 弟前:5.11   至於青年寡婦，勿予入冊；誠恐春心一動，則背棄基督，而再醮矣；
 弟前:5.12   既廢初誓，能免罪乎。
 弟前:5.13   且此輩飽食終日，無所事事，則必穿門踏戶，邀遊鄰里；不第無所事事而已，抑且掉其長舌，妄騰口說，則無事而滋事矣。
 弟前:5.14   故吾寧願青年寡婦再適，生子宜家，庶幾不予敵人以口實；
 弟前:5.15   當知如今已有數輩，流入魔道矣。
 弟前:5.16   若信婦家中，有守寡之戚屬，務須自為撫恤，免貽教會之累，俾有餘力以濟窮苦無告之寡婦。
 弟前:5.17   凡善理教務之長老，當倍加優待，尤以從事於傅道及教訓者然。
 弟前:5.18   經云：「碾穀之牛，毋籠其口。」又云：「勞作之人，應得其酬。」
 弟前:5.19   如有人控告長老，非有二人或三人作證，則勿之聽也。
 弟前:5.20   有怙惡者當眾責之以懲其他。
 弟前:5.21   我在天主與基督耶穌，以及蒙簡天神明鑒之下，剴切誡汝，蠲除成見，遵守此訓，處事無偏。
 弟前:5.22   覆手之禮，不可輕率行之，庶免同承其咎。務須守身如玉，涅而不緇。
 弟前:5.23   毋庸再飲清水，可飲酒少許，以健脾胃，當有補於汝多病之身也。
 弟前:5.24   再者，人之犯罪，固有顯而易見，一望而知其為應受審判也。然亦有須經攷察始能昭然若揭者。
 弟前:5.25   人之為善亦有顯隱之分；顯者固人皆見之，而隱者亦不能久藏也。
    
 弟前:6.1    凡身為奴僕者，當尊敬其主人，庶免天主聖名聖道之被人褻瀆。
 弟前:6.2    若其主人亦為信徒，不可以其為兄弟而輕蔑之，轉宜以所事者為同道中人，而事之加謹焉。望汝以此訓之、勉之。
 弟前:6.3    若有人宣傳異端，而不服膺吾主耶穌基督之至言妙理，以及奉事天主之正道，
 弟前:6.4    是必妄自尊大，懵然無知者也。若輩酖心空言辯論，於是嫉妒紛爭，詆毀猜忌，無所不至，
 弟前:6.5    喪心病狂，天理泯滅，甚且以宗教為貿利之途。
 弟前:6.6    夫樂道安貧，祿在其中矣。
 弟前:6.7    蓋吾人生不帶來，死不帶去，
 弟前:6.8    苟有衣食，亦可以知足矣。
 弟前:6.9    若夫孳孳為利之人，徒自陷於誘惑，墮入羅網，顛冥昏昧，縱情恣慾，終至沉溺淪亡而後已。
 弟前:6.10   信哉，貪財乃萬惡之根也。頗有因求財之故，而離棄正道流入岐途，終至自求辛螫，百慮刺心者焉。
 弟前:6.11   汝乃天主之人，自應避免此等之事，一心惟公義，至誠、信德、愛德、耐德、謙德是務，
 弟前:6.12   振作精神，為道奮鬥，把握永生，無忝汝之聖召，無負汝曩日當眾發表之弘願。
 弟前:6.13   我在涵育萬物之天主前，復在作證於般雀、比拉多治下之基督耶穌前，剴切諭汝，
 弟前:6.14   遵守誡命，務求心跡雙清，無懈可擊，以待主耶穌基督之來臨。
 弟前:6.15   至於何時來臨，則惟萬福全能，眾王之王、眾主之主，依其時節，揭而示之耳。
 弟前:6.16   天主乃永生之源，寓於淵然不可窺測之光中，人所未曾睹亦不能睹也。但願光榮歸於天主，萬有統於一尊，永世靡暨，心焉祝之。
 弟前:6.17   叮嚀斯世富人，不可驕傲；財富無常，未足恃也。所可恃者，惟天主耳。天主慨然以萬物賜予吾人，俾得充量享受者，
 弟前:6.18   亦欲吾人努力為善，富於美德，慷慨為懷，博施濟眾而已矣。
 弟前:6.19   此亦所以為來日自培美基，以把握真生命耳。
 弟前:6.20   蒂茂德乎，所授於汝之託付，汝其謹守勿失。凡支離忘本之空談，似是而非之詭辯，皆汝所應深惡而痛絕也。
 弟前:6.21   人固有鶩於博覽，而昧於真道者焉。願聖寵常與汝等偕。 [弟茂德前書完篇]

