 得後:1.        [德撒洛尼人後書]  共 3 章   [2 Thessalonians]    [文言版][吳譯]
    
 得後:1.1    保祿、西爾文、蒂茂德，致書於德颯洛尼信奉天主聖父及主耶穌基督之聖教同人，曰：
 得後:1.2    伏願天主聖父及主耶穌基督，降爾聖寵，錫爾平安。
 得後:1.3    為我兄弟恆謝天主，實為吾儕之天職也。夫以爾等信德之突飛猛進，及彼此間友愛精神之暢發，則吾儕之感謝天主，不亦宜乎﹖
 得後:1.4    且爾等於重重困辱憂患之中，仍能堅忍不拔，篤信不移，此尤為吾儕之所誇耀於天主眾會者也。
 得後:1.5    蓋天主公平之睿斷，於此已見端倪。正惟爾等為天主之國受苦，是天主以爾等為克承其國也。
 得後:1.6    故今之加爾以困辱者，天主亦將報之以困辱；
 得後:1.7    爾今遭受困辱，天主必賜爾於主耶穌自天顯示之日，與吾儕同受康寧；公義所在，有不得不然者焉。主之臨也，將有無數大能天神衛之，
 得後:1.8    於烈燄中行施報應。凡不識天主，不願服膺吾主耶穌基督之福音者，
 得後:1.9    皆將受刑，必至永遠沉淪，自絕於主之聖顏及其威光。
 得後:1.10   主臨之日，一切諸聖，皆當映其光輝，凡信之者，皆當彰其大德；是乃吾等之所傳，而爾等之所信也。
 得後:1.11   因此吾儕不輟為爾祈禱，求我天主使爾無忝聖召；運其宏能，成爾善志；施其化工，充爾信德；
 得後:1.12   庶幾我主耶穌之聖名，因爾見榮，爾亦得仰賴我天主及主耶穌基督之恩，因彼而見榮焉。
    
 得後:2.1    關於吾主耶穌基督重臨，及吾人與之團聚之事，
 得後:2.2    我懇切勸兄弟，勿輕信任何預言理論，或冒充吾人之書信，而有動於心，乃至驚惶失措，一若主臨之日，即在目前也者。
 得後:2.3    望爾等切莫受人之愚也。彼日之來，必先有反教背主之事，又有元惡大憝，淪亡之子，先行顯露，
 得後:2.4    反抗基督，妄自尊大，目中不復有所謂天主或可敬者，彼且坐於天主聖殿，而自炫其為天主焉。
 得後:2.5    曩者，予在爾中時，曾以此事相告，爾等豈已忘懷乎﹖
 得後:2.6    爾等亦知彼在目前，尚有所阻；如屆其時，則面目畢露。
 得後:2.7    蓋其不法之隱圖，已在醞釀，惟尚有為之阻礙者，故其一時未能遽發；一俟阻礙見除，
 得後:2.8    則彼橫行不法者，行將猖獗。而主耶穌乃必以其所發之正氣，予以懲創，且藉己之昭臨，予以殲滅。
 得後:2.9    惟大憝之暴興也，亦必恃沙殫之魔力，恣權行異，
 得後:2.10   以種種邪法，焚惑自求淪喪之徒。所謂自求淪喪之徒者，即不知愛慕真理，以望得救者耳。
 得後:2.11   既不愛慕真理，天主亦祇得聽其從妄信謊，
 得後:2.12   於是凡不信真理而惟邪惡是好者，必至判罪而後已。
 得後:2.13   兄弟則為主之所愛，吾儕尚可不為爾等恆謝洪恩乎﹖蓋天主自始予爾等以簡拔，俾爾等受聖神之感化，篤信真理，以蒙救恩。
 得後:2.14   其召爾也，以吾儕之傳福音為因緣，而以爾等得沾吾主耶穌基督之光榮為目的。
 得後:2.15   故望兄弟卓立不移；凡吾儕口傳函授於爾之教義，務須堅守勿渝。
 得後:2.16   伏維吾主耶穌基督及天主聖父，既自始寵愛吾人，而惠賜吾人以無窮之慰臥望，
 得後:2.17   必有以鼓舞吾人之心，而使之為善有恆，樂道不倦也。
    
 得後:3.1    最後尚望兄弟為吾儕祈禱，俾主之聖道日見發揚光大，如在爾中；
 得後:3.2    且使吾儕得脫於傲慢小人之手，蓋信德固非盡人而有也。
 得後:3.3    惟主誠實無妄，必能使爾卓爾有立，保爾於惡魔。
 得後:3.4    吾儕仰體主心，深信爾等必能遵行吾儕之訓，始終如一；
 得後:3.5    且主循循善誘，必能引導爾等之心，臻於天主之愛德，及基督之涵忍也。
 得後:3.6    吾儕以吾主耶穌基督名義，囑我兄弟，遠離寡廉鮮恥，不守吾人規範之兄弟。
 得後:3.7    蓋爾等固知應如何以吾儕為法也。吾儕昔在爾中，日用之間，未嘗不規行矩步，
 得後:3.8    亦未嘗仰給於人，惟日夜躬自操作，以免加累於爾。
 得後:3.9    吾人非無權要求供養也；顧欲以身作則，俾爾等知所取法耳。
 得後:3.10   故當時吾儕曾予爾以明訓曰：「不勞無食。」
 得後:3.11   今聞爾中有行無紀律，不務正業，舍己耘人者；
 得後:3.12   茲吾儕憑主耶穌基督，勸誡若輩，安分守己，自謀生計，以糊其口。
 得後:3.13   同時望我兄弟繼續為善，孳孳不倦。
 得後:3.14   倘若有人不從此書之訓，當注意其人，羞與為伍，以激發其廉恥之心。
 得後:3.15   惟勿以仇敵視之，當勸之若兄弟焉。
 得後:3.16   願和平之主，隨時隨處，親賜爾等平安。願主與爾等俱。
 得後:3.17   我保祿親筆問候爾等。凡我手書，必以此為徵；我之字體如此。
 得後:3.18   願我主耶穌基督之寵佑，與爾眾俱。 [德撒洛尼人後書完篇]

