 伯後:1.        [伯多祿後書]  共 3 章   [2 Peter]    [文言版][吳譯]
    
 伯後:1.1    耶穌基督之僕兼宗徒，西門．伯鐸祿致書於因我天主救主耶穌基督之仁義而與我輩一體共承無上之寶信者，曰：
 伯後:1.2    伏願恩寵平安，因認識天主及吾主耶穌基督，源源加爾，日進無疆。
 伯後:1.3    吾人仰賴耶穌之神德，得認識以其大榮大德而恩召吾人之天主。於是凡關於立身處世，敬事天主所需之一切，乃應有而盡有矣。
 伯後:1.4    賴斯大榮大德，吾人復受有無上無疆之恩諾，俾吾人脫世俗縱情恣慾之腐敗惡習，得躋於神化之境，而融於天主之性。
 伯後:1.5    因是望爾等發憤自勉，精益求精；既有信心，加以德行；既有德行，加以明達；
 伯後:1.6    既有明達，加以克治；既能克治，加以堅忍；既有堅忍，加以虔誠；
 伯後:1.7    既有虔誠，加以友愛；既有友愛，冠之以仁。
 伯後:1.8    爾等苟能存養此等美德，使之發榮滋長於爾內心，則體認吾主耶穌基督，自覺日益親切，欲罷不能，必不致華而不實也。
 伯後:1.9    凡不具此等美德者，無異短視淺識之心盲，而自忘其舊罪已蒙滌除矣。
 伯後:1.10   故望兄弟益加奮勉，孳孳為善，務使爾之聖召恩選，根深秪固，確乎不拔。爾能遵此而行，則永無失足之虞；
 伯後:1.11   且吾主耶穌基督永久之天國，當為爾洞開厥門，沛然莫之能阻。
 伯後:1.12   吾雖明知爾之有知，且於爾所受之真道上亦卓爾有立，而猶不憚諄諄予爾以提撕者，
 伯後:1.13   蓋吾一日寓此塵宅，即一日有予爾激發之天職；
 伯後:1.14   且知吾之脫離此宅，即在目前，正如吾主耶穌之所預示也。
 伯後:1.15   不寧惟是，吾必欲使爾於吾去世以後，亦隨在留意此訓也。
 伯後:1.16   蓋吾儕所宣揚吾主耶穌基督之神德及其重臨，非據玄思妙構之稗乘，乃憑親炙目睹之威靈也。
 伯後:1.17   方其受天主聖父之尊榮也，有音發自赫赫天君，臨於其身曰：「斯吾愛子，慰悅吾心。」
 伯後:1.18   此音乃吾儕與彼同遊聖山時，親耳所聞，發自天上者也。
 伯後:1.19   吾儕因是愈益確信先知之言，爾等於此亦宜三致意焉。蓋先知之言，猶黑夜之明燈，所以待旭日之東升，與晨星之興於爾心也。
 伯後:1.20   惟於此首應注意者，乃經中預言，無一能憑私智而解釋也。
 伯後:1.21   蓋歷來豫言，本非出人私智，乃古人感於聖神，而為天主之舌人耳。
    
 伯後:2.1    然適如昔日之有偽先知起自民間，將來爾中亦必有荒誕之師，潛播異端，陷溺人心，乃至忘恩負義，否認其贖身之主，於以自速其亡。
 伯後:2.2    且必有多人與之推波助瀾，同流合污，以致真諦妙道，因斯輩之故，為世詬病。
 伯後:2.3    斯輩貪污成性，巧言如簧，以爾等為營利之具。若而人者，罪案夙定。天網恢恢，固無所逃於天地間也。
 伯後:2.4    昔者天神之干罪也，天主且毅然投之地獄，囚之冥府，以待審判。
 伯後:2.5    古時人欲橫流，天主亦不惜使洪水氾濫，僅有宣揚道義之諾厄及同伴七人得濟。
 伯後:2.6    又索多馬、蛾摩拉二邑亦為天主所黜，而付諸一炬，以為後世不肖之炯戒。
 伯後:2.7    當時所全者，惟憂心悄悄，慍於群小之義士羅德一人而已。
 伯後:2.8    蓋羅德以正直之身，處於群小之中，所見所聞，莫非橫行無道，中心惄焉如擣，無有寧日也。
 伯後:2.9    觀此可見天主固知何以脫善人於危難，而將惡人留待審判之日，以受顯罰。
 伯後:2.10   而縱慾逞邪，犯上作亂者，尤不能倖免。若輩目無法紀，怙惡不悛，誹謗有司，褻瀆神明。
 伯後:2.11   彼大能大權之天神所不敢貿然控訴於主前者，
 伯後:2.12   若輩宵小之徒，竟敢大放厥辭，肆其謗毀。若而人者，實同不具理性之畜類，專為被宰而生者；對於己所不知之事，信口訕謗，害人適以自害，
 伯後:2.13   作孽反以自受；白晝狂歡，是其所樂；於爾席上，恣其饕餮；
 伯後:2.14   心懷叵測，為玷為辱；眸子不正，惟見邪淫；意志薄弱者，受其誘惑；惟利是圖，實地獄中人也。
 伯後:2.15   若輩捨棄正道，流入歧途，與包掃兒之子巴拉盎實屬一路之人。彼巴拉盎者，貪戀不義之財，
 伯後:2.16   因過見懲，曾有驢作人聲，斥責先知之狂妄焉。
 伯後:2.17   斯輩乃無水之泉源，又如浮雲隨風飄蕩，終歸無明而已矣。
 伯後:2.18   蓋斯輩大言不慚，提倡邪淫；凡初脫惡習者，鮮不受惑；
 伯後:2.19   以自由為號召，而自身則為腐敗之奴隸。蓋為邪惡所克者，即成邪惡之奴矣。
 伯後:2.20   夫既因認識吾主耶穌基督，而脫濁世之習氣，今復重入羅網，從此休矣! 且其晚節必有較前更醜者焉。
 伯後:2.21   蓋與其知道而背命，孰若初未聞道之為愈乎﹖
 伯後:2.22   諺云：「犬有所吐，轉復茹之；母豬方潔，又入泥中。」此言茲若人之儔歟。
    
 伯後:3.1    親愛之同道乎，予致書於爾，此已為第二通矣。予之所以一再修書，諄諄不倦者，惟欲激發爾等誠實無妄之心，
 伯後:3.2    俾能恆懷古聖先知之預言，及宗徒所授救主之明誡耳。
 伯後:3.3    惟首應注意者，厥為末世必有輕薄之輩殉其私欲，而大施笑罵曰：
 伯後:3.4    「造物以來，烈祖云亡，萬物如故；臨格之言，而今安在﹖」
 伯後:3.5    是亦不思而已矣! 夫太初天地之成，實憑天主之言；地出水成，因以堅凝，
 伯後:3.6    厥後洪水氾濫，載胥及溺，亦憑天主之言。
 伯後:3.7    即現有天地，亦何嘗非憑天主之言而維持，以待不肖之徒受判被戮之日，而付諸一炬乎﹖
 伯後:3.8    惟以主視之，一日猶如千秋，千秋猶如一日。
 伯後:3.9    凡我良朋，不可不明此理。主之踐諾，人以為遲，實則不遲。主之寬忍，正為吾人之故，欲使血氣之倫，皆能悔過自新，而無一人遭受淪喪也。
 伯後:3.10   雖然，主日之臨，必突如其來，有若不速之客焉。當時諸天訇然而逝，物質之元素，溶解於烈火之中。大地及所載之萬彙，悉皆焚化。
 伯後:3.11   既知天地萬物終歸消滅，則爾等應如何孳孳為善，
 伯後:3.12   翼翼事主，以速主日之臨，蓋正惟諸天焚化，物質消溶，
 伯後:3.13   於是吾人依據天主恩諾所盼望之新天新地，正義之所寓者，乃得而實現也。
 伯後:3.14   夫我良朋，既懷此殷望，則宜發憤為善，修身砥行，務使無瑕無玷俾可安心見主。
 伯後:3.15   吾主之寬裕容忍，正為吾人之福，當作如是觀也。關於此點，我親愛之兄弟保祿，亦已按其所賦之智慧，寓書於爾矣。
 伯後:3.16   渠於他書中，亦多論及此事，書中間有深奧難解之語，而無知無識之輩，乃予以曲解，是猶曲解他經，亦惟自取淪喪而已矣。
 伯後:3.17   故望兄弟深思遠慮，小心翼翼，毋為不肖者之謬說所搖奪，而失其所守務。
 伯後:3.18   宜在吾救主穌基督之聖寵及認識上，日有長進也。願主受享光榮，自今茲，迄永世，心焉祝之。 [伯多祿後書完篇]

