 瑪:1.1       [瑪竇福音]   共 28 章   [Matthew]   [文言版][吳譯]
  
 瑪:1.1      耶穌基督，亞伯漢之後，大維之裔也，其譜系如後：
 瑪:1.2      亞伯漢生依灑格，依灑格生雅各伯，雅各伯生樹德兄弟，
 瑪:1.3      樹德娶達瑪氏生法來斯及匝郎，法來斯生厄斯隆，厄斯隆生亞郎，
 瑪:1.4      亞郎生亞米納大，亞米納大生納宋，納宋生撒爾蒙。
 瑪:1.5      撒爾蒙娶辣亞氏生玻哈士，玻哈士娶路德氏生哈勃特，哈勃特生耶瑟，
 瑪:1.6      耶瑟生大維。大維娶烏利亞之遺室生撒羅滿，
 瑪:1.7      撒羅滿生羅玻盎，羅玻盎生亞必雅，亞必雅生阿撒，
 瑪:1.8      阿撒生若撒法，若撒法生若蘭，若蘭生哈西亞，
 瑪:1.9      哈西亞生若雅璫，若雅璫生亞迦斯，亞迦斯生厄瑟基亞，
 瑪:1.10     厄瑟基亞生瑪納瑟，瑪納瑟生亞蒙，亞蒙生若西亞，
 瑪:1.11     若西亞生耶各尼亞及其兄弟，時徙巴比倫。
 瑪:1.12     徙巴比倫以後，耶各尼亞生撒辣底兒，撒辣底兒生邵老罷勃，
 瑪:1.13     邵老罷勃生亞比伍，亞比伍生厄理亞精，厄理亞精生亞邵，
 瑪:1.14     亞邵生撒鐸，撒鐸生亞金，亞金生厄理伍，
 瑪:1.15     厄理伍生厄勒亞責，厄勒亞責生瑪丹，瑪丹生雅各伯，
 瑪:1.16     雅各伯生瑪莉雅淨配若瑟，瑪莉雅生耶穌，是為基利斯督。
 瑪:1.17     計自亞伯漢至大維，凡十四代；自大維至徙巴比倫時，亦十四代；自徙巴比倫至基利斯督，又十四代。
 瑪:1.18     基督之誕生，其事如次：母氏瑪莉雅既字若瑟，未同室，感聖神懷孕。
 瑪:1.19     其夫若瑟，仁者也；不忍明以辱之，將欲私與之休。
 瑪:1.20     方思維其事，而上主天神見於夢曰：「大維子若瑟，毋以納瑪莉雅為慮；渠所孕者，實自聖神，
 瑪:1.21     行舉一子，宜名之曰耶穌；彼將濟其子民於眾罪也。」
 瑪:1.22     凡此皆所以應驗主假先知而言者曰：
 瑪:1.23     『淑哉貞女，懷孕誕子，人將呼之，愛瑪奴爾。』愛瑪奴爾者，主與我偕之謂也，
 瑪:1.24     若瑟既寤，遵上主天神之示，納其妻，
 瑪:1.25     未嘗識之，及子生，名之曰耶穌。
  
 瑪:2.1      希祿在位之日，耶穌誕生於猶太‧百利恆郡。有哲士數人，自東方來至耶路撒冷而訪，曰：
 瑪:2.2      「適生猶太人之王何在？吾儕既見其星於東方，特來朝拜。」
 瑪:2.3      希祿王聞之，心為不寧，耶路撒冷通都譁然。
 瑪:2.4      王乃集司祭諸長及民間經生，詢以基督應生何地。
 瑪:2.5      對曰：「猶太之百利恆也；蓋先知紀云：
 瑪:2.6      『猶太地，百利恆，猶太諸邑中，爾非最可輕；當有王者自爾出，彼將牧我義塞民。』」
 瑪:2.7      希祿乃密召哲士，詳詢新星出現時；
 瑪:2.8      遣其赴百利恆曰：「爾其往究嬰孩虛實，訪得回報，吾亦欲朝拜也。」
 瑪:2.9      哲士既聆王言，辭出，復睹東方所見之星飛空引導，至嬰孩降生之處乃止。
 瑪:2.10     哲士視星，歡欣雀躍。
 瑪:2.11     入室，果見嬰及其母瑪莉雅，乃對嬰俯伏而拜；啟寶笈，獻黃金、乳香、沒藥，以為禮。
 瑪:2.12     嗣得夢示，勿復詣王，乃改道而歸。
 瑪:2.13     哲士既返，主之天神夢示若瑟曰：「起攜嬰及母奔埃及，居之，以待再示，蓋希祿將欲搜嬰以殺之也。」
 瑪:2.14     若瑟起，當夜攜嬰及其母，首途赴埃及；
 瑪:2.15     居之，以迄希祿之死。此亦所以應驗主假先知而言者曰：「予召吾子，出於埃及。」
 瑪:2.16     當時希祿知為哲士所紿，怒甚；乃按其所告年月，遣人就百利恆及鄰境，凡二歲以下之嬰孩，盡殲之。
 瑪:2.17     先知日勒米亞之預言，於是乎應其言曰：
 瑪:2.18     『哀泣號咷，聲聞辣麻；雷格哭子，悲末以加；諸嬰盡殤，何由慰他？』
 瑪:2.19     迨希祿既亡，主之天神夢示若瑟於埃及曰：
 瑪:2.20     「起攜嬰及母入義塞境，欲害嬰者死矣。」
 瑪:2.21     既起，攜母子入義塞境。
 瑪:2.22     比聞亞爾格老繼乃父希祿為猶太王，不敢前進；復得夢示往加利利，
 瑪:2.23     抵納匝勒城，遂寓焉。是亦所以應先知所言，彼將稱為納匝勒人云耳。
 瑪:
 瑪:3.1      維時，施洗者如望宣道於猶太曠野中曰：
 瑪:3.2      「汝其悔悟，天國伊邇。」
 瑪:3.3      先知意灑雅所言：『曠野有人，揚聲而呼；為主備道，正直其途，』即斯人也。
 瑪:3.4      如望身披駝毛，腰束革帶，以蝗蟲野蜜為食。
 瑪:3.5      時耶路撒冷與猶太全國，以及約但河一帶之居民，群趨如望，
 瑪:3.6      自承其罪而受洗於約但河中。
 瑪:3.7      如望見法利塞及撒杜責之徒，亦群來受洗，訓之曰『蝮種，誰警爾以避將臨之怒耶？
 瑪:3.8      務宜進而結實，以副悔悟之心。
 瑪:3.9      毋思吾輩有亞伯漢為我祖先；蓋吾語爾，天主全能，即欲化此頑石為亞伯漢之子孫，亦易如反掌耳。
 瑪:3.10     方今斧斤已加於樹根，凡不結實之樹必伐而投諸火中。
 瑪:3.11     吾惟以水洗爾，用啟悔悟；然有後我者，威力遠超我上，吾雖為之執履，亦非所宜稱；彼將洗爾於聖神與靈火之中。
 瑪:3.12     厥手持箕，簸汰場禾，納麥於倉，而焚芻槁於不熄之火』。
 瑪:3.13     時耶穌自加利利至約但，來訪如望，欲受其洗。
 瑪:3.14     如望辭曰：『吾當受爾之洗，安可就我乎？』
 瑪:3.15     耶穌應曰：『茲姑許之，聊以盡義。』如望乃許之。
 瑪:3.16     耶穌甫自水出，諸天倏為洞開，見天主之神，化作鴿狀，降於其身；
 瑪:3.17     且有音發自天上曰：『是吾愛子，慰悅我心。』
  
 瑪:4.1      維時，聖神引耶穌入曠野，受試於魔。
 瑪:4.2      嚴齋達四十晝夜，始饑；
 瑪:4.3      誘者乃進而謂之曰：『爾苟為天主子，盍命斯石變餅。』
 瑪:4.4      耶穌曰：『經云，人生非專恃飲食，惟恃天主口中所發諸命。』
 瑪:4.5      魔乃攜之入聖邑，置之殿頂，
 瑪:4.6      而謂之曰：『爾苟為天主子，盍一躍而下。經不云乎：「主將叮嚀眾天神，左輔右翼免爾傾；惟恐爾足觸躓石，天神親手托爾身。」』
 瑪:4.7      耶穌曰：『然經亦云，莫試上主爾所天。』
 瑪:4.8      魔又攜其至高山絕巔，示以天下萬國，及其光華繁榮，
 瑪:4.9      而謂之曰：「但須向我屈膝，悉當以此畀爾。」
 瑪:4.10     耶穌曰：「沙殫，去無留！經云：『爾主天主，汝所宜欽；翼翼奉事，無貳爾心。』」
 瑪:4.11     魔退，天神進而侍之。
 瑪:4.12     耶穌既聞如望被逮，乃退至加利利。
 瑪:4.13     嗣又離納匝勒而寓居葛法農。其地濱海，毗連西布倫、吶大苓。
 瑪:4.14     此亦所以應驗先知意灑雅之言云：
 瑪:4.15     『西布倫，吶大苓，地濱海，約但外；加利利，異邦地，
 瑪:4.16     厥民處暗中，竟得睹大明；向居死蔭下，倏見曙光明。』
 瑪:4.17     自是耶穌開始傳道曰：「爾其悔悟，天國伊邇。」
 瑪:4.18     行經加利利河濱，見兄弟二人，一為西門即伯鐸祿，一為其弟安德烈，正投網海中；漁夫也。
 瑪:4.19     耶穌謂之曰：『從予，將使爾為生靈漁夫。』
 瑪:4.20     二人立棄其網而從之。
 瑪:4.21     復前行，又見兄弟二人，即慈伯德子雅各伯暨弟若望，與父慈伯德修網舟中；召之，
 瑪:4.22     亦即捨網謝父而從。
 瑪:4.23     耶穌遍遊加利利，施訓會堂中，講天國福音，治民間諸疾；
 瑪:4.24     名洋溢乎敘利亞。凡舁染恙、患病、負痛、中魔、顛癇、癱痿者至前，悉救治之。
 瑪:4.25     眾自加利利，代家玻羅，耶路撒冷，猶太，及約但河外，紛紛來從。
  
 瑪:5.1      耶穌見人群集，遂登山而坐，諸徒就焉。
 瑪:5.2      乃啟口而訓之曰：
 瑪:5.3      「安貧樂道乃真福，巍巍天國斯人屬。
 瑪:5.4      哀悼痛哭乃真福，斯人終當承溫燠。
 瑪:5.5      溫恭克己乃真福，大地應由彼嗣續。
 瑪:5.6      饑渴慕義乃真福，心期靡有不飫足。
 瑪:5.7      慈惠待人乃真福，自身必見慈惠渥。
 瑪:5.8      心地光明乃真福，主必賜以承顏樂。
 瑪:5.9      以和致和乃真福，天主之子名稱卓。
 瑪:5.10     為義受辱乃真福，天國已在彼掌握。
 瑪:5.11     爾等為予之故，而被人詬詈迫辱，多方誣衊者，斯為真福，
 瑪:5.12     是宜歡欣踴躍，灑然而樂。蓋爾之天爵大矣。前輩先知被人迫辱，亦猶是耳。
 瑪:5.13     爾曹乃地上之鹽也，鹽失其味，更將何以調之。從此休矣，惟有棄之於外，而任人踐踏耳。
 瑪:5.14     爾曹乃世間之光也；城建於山，不能隱也。
 瑪:5.15     人未有燃燈而藏之於斗下者，必置之檠上，用燭全室。
 瑪:5.16     爾之光輝，亦當燭照世人，庶幾世人皆見爾善行，而歸榮於爾在天之父。
 瑪:5.17     勿以我來為廢律法，或先知之言，我來非為破壞，實為玉成。
 瑪:5.18     吾實語爾，天地未逝，律中無一點一畫可以廢棄，以迨諸事之成。
 瑪:5.19     是故人若違犯一至微之誡命，且以此教人者，天國中必小之。惟篤踐誡命而又能以此教人者，在天國中乃稱為大。
 瑪:5.20     蓋吾語爾，苟爾之仁義，無以尚乎經生與法利塞人者，爾必不得進天國也。
 瑪:5.21     爾已聞誡古人之言曰：『毋殺人，殺人者受判。』
 瑪:5.22     吾乃語爾，凡忿怒其兄弟者受判；詈兄弟曰"蠢才"者，難免讞院之爵；曰"匪類"者，難免地獄之火。
 瑪:5.23     倘爾詣壇前獻禮，而忽憶有負兄弟者，
 瑪:5.24     宜姑置禮物於壇前，先與之和，再來獻禮。
 瑪:5.25     爾與控爾者尚在途中，速與之睦，恐彼送爾於讞官，讞官發爾於隸，而爾下獄矣。
 瑪:5.26     吾實告爾，非分毫悉償，弗克出獄。
 瑪:5.27     爾已聞誡曰『毋犯姦非。』
 瑪:5.28     第吾語爾，見婦人而懷邪念，心中已犯姦非矣。
 瑪:5.29     若爾右目使爾陷罪，應抉而棄之；寧喪百體之一，莫使全身投於冥獄也。
 瑪:5.30     若爾右足使爾陷罪，應斷而棄之；與其全身投於冥獄，不如喪失一肢之為愈也。
 瑪:5.31     古人有言：『出妻當予以休書。』
 瑪:5.32     第吾語爾，妻非犯姦而出之者，是陷之於姦也；娶所出之妻，亦犯姦也；
 瑪:5.33     爾又聞誡古人之言曰：『毋背誓，誓於主者當踐履之。』
 瑪:5.34     第吾語爾，毋發誓；毋指天而誓，此天主之寶座也；
 瑪:5.35     毋指地而誓，此天主之足磴也；毋指耶路撒冷而誓，此天君之聖邑也。
 瑪:5.36     毋指爾首而誓，爾固不能黑白一髮也。
 瑪:5.37     出言當是是非非，過此皆屬邪妄。
 瑪:5.38     爾聞經語云：『目以償目，齒以償齒。』
 瑪:5.39     然吾語爾，毋抗惡人；或批爾右頰，向以左頰；
 瑪:5.40     人與爾爭訟，奪爾內衣，並以外衣與之。
 瑪:5.41     人強爾行一里，則與行二里。
 瑪:5.42     有求必與，有假毋卻。
 瑪:5.43     爾聞語云：『愛爾親鄰，疾爾讎仇。』
 瑪:5.44     惟吾語爾，愛爾仇讎，為辱爾者禱，
 瑪:5.45     庶克成爾天父之子女。蓋天父使旭日上升，兼照良莠；沛然降霖亦無間乎義與不義也。
 瑪:5.46     爾若僅愛所親，何德之有？即稅吏亦秉此而行焉。
 瑪:5.47     若僅向兄弟致敬，何多之有，即異邦人亦類能行之。
 瑪:5.48     故望爾等止於至善，克肖天父之至善也。
  
 瑪:6.1      爾其慎施。施濟行善，不可徇人耳目。不然，不能望報於爾在天之父矣！
 瑪:6.2      故爾於施濟時，毋效虛偽者在堂中或市上，鳴角以求榮於人者之所為也。吾實語爾，彼已獲其報矣！
 瑪:6.3      爾施濟時，莫使左手識右手之所為，
 瑪:6.4      庶幾爾之善舉，隱而不顯，則燭幽洞微之父必將有以報爾矣。
 瑪:6.5      爾祈禱時，亦勿效虛偽之徒。蓋若輩喜立於堂中街頭，而作祈禱，故令人見。吾實語爾，彼已獲其報矣。
 瑪:6.6      爾祈禱時，入爾內室，既閉戶，密求爾父，則燭幽洞微之父，必將有以應爾矣！
 瑪:6.7      祈禱時，毋多言，如異邦人之所為；蓋彼以為冗長其辭，必蒙垂聽矣！
 瑪:6.8      慎毋效之；蓋爾未禱之前，爾父已知爾之所需矣！
 瑪:6.9      禱時宜曰：『在天我儕父，祝爾聖名芳。
 瑪:6.10     願爾國臨格，俾爾德化昌。爾旨行人世，一如在帝鄉。
 瑪:6.11     我儕今爾祈，賜我以日糧，
 瑪:6.12     鑒我恕人過，吾過仰包荒，
 瑪:6.13     免我墮誘惑，拯我出咎殃。』
 瑪:6.14     蓋爾恕人之過，天父亦必爾恕。
 瑪:6.15     爾不恕人，爾父亦不恕爾之過矣。
 瑪:6.16     爾齋戒時，毋戚戚然作憂色，一如虛偽者之故毀厥容，惟恐人之不知其齋戒也。吾實語爾，彼已獲其報矣。
 瑪:6.17     爾齋戒時，沐爾首，潔爾容，
 瑪:6.18     勿令人見爾齋，惟暗中對越爾父，則燭幽洞微之父，必將有以報爾矣。
 瑪:6.19     爾毋儲富於地。蠹蝕焉，銹敗焉，竊者穿窬而盜焉。
 瑪:6.20     惟宜儲富於天，既無蠹蝕銹敗，又無盜竊穿窬之虞。
 瑪:6.21     蓋寶之所在，心之所存也。
 瑪:6.22     目為一身之燈。目正則清明在躬；
 瑪:6.23     目不正則身陷晦冥。是故心光若晦，則晦之為晦，又將何如！
 瑪:6.24     一身不能兼事二主，不嫉此而愛彼，必附此而棄彼矣！天主之與財富，兩者固不能並事也。
 瑪:6.25     故吾語爾，毋庸岌岌於何食何飲以養生，何衣以蔽體。夫生不貴於食，體不貴於衣乎？
 瑪:6.26     盍觀天際飛禽，不稼不穡，無儲於倉，而爾在天之父，猶且養之、蓄之；爾等之貴於飛禽，不亦多乎？
 瑪:6.27     且爾中孰能憑其思慮，而自延尺寸之壽命？
 瑪:6.28     若夫衣飾之事，更何所用其焦慮？盍視田野之玉簪花如何發榮滋長，既不勞作，又不紡績。
 瑪:6.29     第吾語爾，即以撒羅滿之黼黻文章，盛極一時者，視一朵玉簪，猶有遜色。
 瑪:6.30     夫田間野草，今日暫存，而明日投爐者，天主尚且飾之若斯，而況於爾乎？噫！何爾信心之薄也！
 瑪:6.31     故毋事憂慮，曰：吾將何食何飲？何以敝體。
 瑪:6.32     此正異邦人之所營者，爾之有需乎此，天父庸有不知；
 瑪:6.33     惟先求天國及其正義，則其餘一切，必加爾身矣。
 瑪:6.34     勿為明日慮，蓋明日亦自有其所慮也。一日之累，不已足乎？
  
 瑪:7.1      慎毋責人，庶免受責。
 瑪:7.2      蓋爾所責於人者，必有援以責爾者；爾所用以繩人者，必有執以繩爾者。
 瑪:7.3      何察察於兄弟目中之纖芥，而不見自己目中之巨木乎？
 瑪:7.4      己目既有巨木，則又烏得告爾兄弟曰：『容我去爾目中之纖芥』耶？
 瑪:7.5      嗟爾虛偽之徒，盍先去爾目中之巨木，以求明見，然後再思去爾兄弟目中之纖芥乎？
 瑪:7.6      毋以聖物畀犬，毋以珍珠投豕，恐為踐踏，反受其噬。
 瑪:7.7      爾有所求，則必予爾；覓則必獲；叩則必為爾啟。
 瑪:7.8      蓋求者無不得，覓者無不獲，而叩者無不見啟也。
 瑪:7.9      爾中焉有其子求餅而予以石，
 瑪:7.10     求魚而予以蛇？
 瑪:7.11     夫以爾之不仁，尚知以美物貽爾子女，況爾在天之父，詎能不賜求之者以佳惠乎？
 瑪:7.12     故凡爾欲人施諸己者，亦宜施之於人。律法先知，盡於斯矣。
 瑪:7.13     務宜勉入窄門，華門廣道，引入淪亡，而人多趨之。
 瑪:7.14     惟引之永生者，其門何窄，其路何狹，得之者鮮矣。
 瑪:7.15     有現於爾前者，外披羊皮，內實貪狼，冒作先知，不可不防也。
 瑪:7.16     惟視其實，可以辨之。夫荊棘豈能產葡萄，蒺蔾豈能產鳳果乎？
 瑪:7.17     是故嘉木皆生嘉實，惡木必結惡果；
 瑪:7.18     嘉木無惡果，惡木無嘉實。
 瑪:7.19     凡不結嘉實之樹，終必遭伐而投諸火。
 瑪:7.20     故曰：視其實，可以辨之也。
 瑪:7.21     凡呼籲『吾主吾主』之人，未必盡進天國；惟奉行我天父之意旨者；始得進焉。
 瑪:7.22     彼日必有群人謂予曰：『吾主吾主，我儕非奉爾名以傳大道，以驅魔物，以行靈蹟者乎？』
 瑪:7.23     予將明以告之曰：『爾作惡之徒，非予素識，其去無留！』
 瑪:7.24     是以聞道而能篤實履踐者，譬諸有識者，建屋於磐石之上，
 瑪:7.25     雨降潦行，颶風倏起，相與衝而擊之，而其屋屹然不動者，其基固也。
 瑪:7.26     聞而不行，則猶無知者建屋於沙礫之上，
 瑪:7.27     雨降潦行，颶風倏起，相與衝而擊之，而其屋頹然傾圮，而不堪收拾矣。」
 瑪:7.28     耶穌講道既畢，眾皆驚服；
  
 瑪:8.1      耶穌下山，眾人爭從之。
 瑪:8.2      一癩者趨前，跽而求曰：「主若願者，必能潔我。」
 瑪:8.3      耶穌伸手撫之曰：「我願也，爾潔矣。」其癩應聲立淨。
 瑪:8.4      耶穌謂之曰：「慎毋告人，第往自陳於司祭，獻梅瑟定儀，為若輩證。」
 瑪:8.5      耶穌入葛法農有巴總來求曰：
 瑪:8.6      「主，吾僕癱痿。偃臥家中，苦甚。」
 瑪:8.7      耶穌曰：「吾來救之。」
 瑪:8.8      巴總曰：「主臨敝廬，何敢當也。第發一言，吾僕當愈。
 瑪:8.9      蓋予屬人權下，己亦帶有兵卒；命此去則去，召彼來則來，所諭於僕，罔有不從。」
 瑪:8.10     耶穌聞而異之，謂從者曰：「吾實語爾，如此篤信，在義塞人中未之見也。
 瑪:8.11     吾又語爾，將來必有眾人，集自東西，與亞伯漢、依灑格、雅谷伯坐於天國，
 瑪:8.12     而本國之子民，轉見投於無明之絕域；將有痛哭切齒者焉。」
 瑪:8.13     乃顧謂巴總曰：「汝且返；依汝之信，玉汝於成。」斯時，其僕果愈。
 瑪:8.14     耶穌至伯鐸錄家，見其岳母病瘧而臥。
 瑪:8.15     撫其手，瘧立退，起為供事。
 瑪:8.16     既暮，人紛攜中魔者來，耶穌片言祛魔。凡有病者，亦悉為治之，莫不康復。
 瑪:8.17     先知意灑雅言曰：『吾人之疚，由彼身受；吾人之痾，由彼擔荷。』斯之謂也。
 瑪:8.18     耶穌見眾擁擠，命舟欲渡彼岸；
 瑪:8.19     一經生進曰：「夫子任爾所之，我願相從。」
 瑪:8.20     耶穌對曰：「狐有丘，鳥有巢，人子獨無枕首地。」
 瑪:8.21     復有一徒請曰：「主，容我先往葬父。」
 瑪:8.22     耶穌曰：「第從我，任死者葬死人也。」
 瑪:8.23     耶穌登舟，弟子從，
 瑪:8.24     海中大風倏起，舟為浪淹，耶穌方寐，
 瑪:8.25     弟子醒之曰：「求主救命，吾儕死矣。」
 瑪:8.26     耶穌應曰：「何爾信德之薄而憂懼之多也。」遂起斥風與海，霎時風平而浪靜，萬籟俱寂，一片安寧。
 瑪:8.27     其徒驚異曰：「斯誠何人？並風與海亦順其命矣！」
 瑪:8.28     耶穌既抵彼岸，入加大拉境。有中魔者二人，自塚中出，兇猛特甚，無人敢經其處；
 瑪:8.29     大呼曰：『天主子耶穌，我與爾何干，乃先期來苦我耶？』
 瑪:8.30     近處適有群豕放牧；
 瑪:8.31     群魔懇曰：『必欲驅我出，請發我入豕群。』
 瑪:8.32     耶穌曰：『去！』鬼出，逕入豕身；頃刻群豕闖下山崖，投海而溺。
 瑪:8.33     牧人逃入城中，報告諸事，及中魔者之遭遇。
 瑪:8.34     舉城出見耶穌，求其離境。
  
 瑪:9.1      耶穌乘舟返本城，
 瑪:9.2      時一痿者臥榻中，人舁之以至。耶穌鑒其信，謂痿者曰：「小子，安心，爾罪赦矣。」
 瑪:9.3      經生輩腹誹曰：「斯人言何僭妄！」
 瑪:9.4      耶穌燭其意曰：「何腹誹為？
 瑪:9.5      或謂『爾罪赦』或謂『起而行』，孰易？
 瑪:9.6      第欲爾知人子在世，自有赦罪之權耳。」乃謂痿者曰：「起，攜榻而歸。」
 瑪:9.7      即起而歸。
 瑪:9.8      眾睹此，咸駭愕，歌頌天主賜人偌大權能。
 瑪:9.9      耶穌他適，途中見一人坐稅關，名瑪竇，召之曰：「從予」。即起而從之。
 瑪:9.10     移時，耶穌讌於其家，稅吏罪人魚貫而至，與耶穌及諸徒同席。
 瑪:9.11     法利塞人見之，謂其徒曰：「爾師奚為與稅吏罪人同食？」
 瑪:9.12     耶穌聞之曰：「康健者不需醫，惟病者需之。
 瑪:9.13     『予愛仁慈不愛祭祀。』爾其歸而玩索斯語之義。蓋予之來，非召義者，惟召罪人耳。」
 瑪:9.14     時有如望之徒晉謁曰：「吾僚及法利塞人恆齋，爾徒獨不齋何也？」
 瑪:9.15     耶穌對曰：「新婿之友，方伴新婿，詎能哀泣？他日新婿被劫而去，斯彼齋戒時矣。
 瑪:9.16     人未有以新布補舊衣者，恐補之反以損之，而裂痕彌深。
 瑪:9.17     人亦未有置新酒於舊囊者，恐囊突然而裂，則酒漏而囊亦廢，必置新酒於新囊斯克兩全。」
 瑪:9.18     言未竟，有會董來叩曰：「吾女甫死，務求惠臨撫其身，女必生矣。」
 瑪:9.19     耶穌起而隨之，弟子偕行。
 瑪:9.20     一婦患血崩已十有二載，踵耶穌後，撫其衣角，
 瑪:9.21     意謂第能一觸其衣，即可全復。
 瑪:9.22     耶穌顧視之曰：「女兒，安心！爾信玉汝於成矣。」婦從此康復。
 瑪:9.23     耶穌既抵會董家，見吹籥者已至，人聲嘈雜，狀至紊亂；乃諭之曰：
 瑪:9.24     「且退，女未死，第寢耳。」旁人嗤之。
 瑪:9.25     眾既疏散，耶穌入室，執女手，女起，
 瑪:9.26     於是聲名洋溢乎四境。
 瑪:9.27     耶穌既出，有盲者二人踵其後而呼曰：「大維子，其垂憐焉。」
 瑪:9.28     耶穌回寓，盲者隨至；乃詢之曰：「爾等果信予能行此乎？」對曰：「主，信也。」
 瑪:9.29     乃撫其目曰：「依爾之信，玉汝於成。」
 瑪:9.30     其目果明。耶穌嚴戒之曰：「慎毋令人知。」
 瑪:9.31     詎二人出而宣揚其名於通境。
 瑪:9.32     二人甫出，復有攜一中魔而瘖者至前；
 瑪:9.33     魔見逐，瘖者言。眾皆驚異曰：「義塞國中，從未睹此。」
 瑪:9.34     惟法利塞人則曰：「彼藉魔王驅眾魔。」
 瑪:9.35     耶穌周遊城村，施訓會堂中，宣天國福音；諸般疾病，著手成春。
 瑪:9.36     見芸芸之眾，困苦流離無所於歸，一如無牧之羊，惻然憫之，
 瑪:9.37     乃告其徒曰：「莊稼實豐，而工作乏人。
 瑪:9.38     應求莊稼之主，多遣工人從事收穫。」
  
 瑪:10.1     耶穌既召十二門徒，乃授以制伏邪魔之權，用以祛魔治病。
 瑪:10.2     十二門徒之名如下：第一、西門亦名伯鐸祿，其弟安德烈、
 瑪:10.3     慈伯德子雅各伯暨弟若望、斐理伯、巴爾多祿茂、多默、稅吏瑪竇、亞爾咈子雅谷伯、樹德、
 瑪:10.4     加納人西門、茹答斯依斯加略斯、即日後鬻主者。
 瑪:10.5     耶穌遣十二子而諭之曰：「勿往異邦，勿入色馬里城邑，
 瑪:10.6     但訪求義塞家中之亡羊。
 瑪:10.7     隨在宣道曰：『天國近矣。』
 瑪:10.8     病者治之，死者起之，癩者淨之，眾魔祛之。爾既無功而受，亦應無酬而施。
 瑪:10.9     毋攜金銀錢幣於爾腰帶。
 瑪:10.10    首途無行囊，無二衣，無履杖。蓋勞作者，不患無食也。
 瑪:10.11    凡入城村，必探訪其可依者而居之，以迄他往。
 瑪:10.12    入一家，祝其平安。
 瑪:10.13    若其家堪當所祝，則爾之平安臨之；若不堪當，則爾之平安仍返乎爾。
 瑪:10.14    人不爾納，不聽爾言，則離其宅，去其邑，拂爾足塵；
 瑪:10.15    實語爾，審判之日，索多瑪、蛾摩拉之刑，較是邑猶易堪焉。
 瑪:10.16    我遣爾等，如送綿羊入狼群。故宜靈變如蛇而淳良如鴿。
 瑪:10.17    謹防世人，人將送爾於公會，撻爾於會堂，
 瑪:10.18    為我之故，解爾至有司與君王之前，對若輩及萬民，為吾作證。
 瑪:10.19    爾被解時，勿慮將如何言，當作何語；屆時必示爾所當言；
 瑪:10.20    蓋言者非爾，實爾父之神，藉爾而言也。
 瑪:10.21    必有兄付其弟於死，父付其子，甚有兒女起而攻其父母，而置之於死者焉。
 瑪:10.22    為吾名故，爾將見惡於眾，惟忍堅到底，舍生不渝者，必得濟焉。
 瑪:10.23    一邑見逐，則投他邑；吾實語爾，義塞諸邑，爾未遍歷，而人子已臨矣。
 瑪:10.24    徒不能超乎其師，僕不能超乎其主；
 瑪:10.25    徒能及師，僕能如主，足矣；家主且被人呼為魔王，況家人乎？
 瑪:10.26    雖然，人不足畏也；蓋藏者無不彰，隱者無不顯耳。
 瑪:10.27    我暗中教爾者，爾當宣之於光中；爾貼耳所聞者，當布之於屋頂。
 瑪:10.28    彼僅能殺身而不能滅靈者，不足懼也。惟能兼滅身靈於冥獄中者，斯可畏已。
 瑪:10.29    雀一雙，非售銀一分乎？然爾父不許，無有一雀可隕於地。
 瑪:10.30    即爾頭上之髮，亦莖莖見數。
 瑪:10.31    是以無庸鰓鰓過慮，爾固貴於群雀也。
 瑪:10.32    凡認我於人前者，我亦認之於天父之前，
 瑪:10.33    不認我於人前者，我亦不認之於天父之前也。
 瑪:10.34    莫思我來，為錫和平於世；我之來也，非錫和平，乃錫干戈。
 瑪:10.35    蓋我來，則子疏其父，女疏其母，婦疏其姑。
 瑪:10.36    人之讎仇將起於蕭牆之內矣。
 瑪:10.37    愛父母勝於愛我者，非吾徒也。愛子女勝於愛我者，非吾徒也。
 瑪:10.38    不負其十字架，而追踵於我者，非吾徒也。
 瑪:10.39    自保其生者，失之；惟為我捨生者，得之。
 瑪:10.40    人納爾，即納我；納我，即納遣我者。
 瑪:10.41    以先知待先知者，其福報亦同乎先知。以義人待義人者，其福報亦同乎義人。
 瑪:10.42    若有因門徒名義而予此中最小者以一勺之水，我確語爾，彼亦不失其報矣。」
  
 瑪:11.1     耶穌諭十二徒既畢，乃往諸邑施訓布道。
 瑪:11.2     如望在螺絏中，聞耶穌所行，遣二徒問曰：
 瑪:11.3     『將臨者，即汝乎？抑吾人別有所俟耶？』
 瑪:11.4     耶穌對曰：『第以爾之所聞所見回報如望：
 瑪:11.5     瞽者明，跛者行，癩者潔，聾者聰，死者起，而窮苦無告者得聆嘉音。
 瑪:11.6     凡對予廓然不疑者，福哉斯人！』
 瑪:11.7     二徒既返，耶穌向眾論如望曰：「曩者爾曹適彼曠野，出視何物？將風中之蘆葦乎？
 瑪:11.8     出視何物？將袞衣繡裳者乎？袞衣繡裳者，惟居王宮。
 瑪:11.9     然則爾之出也，果何為乎？欲睹先知乎？吾曰是矣，然奚啻先知而已哉！
 瑪:11.10    經云：「我遣使者先汝行，為汝除道開汝路。」即斯人也。
 瑪:11.11    我實語爾，婦女所生，未有大於施洗如望者；然天國中之小者，猶大於彼。
 瑪:11.12    自施洗如望之日以迄於今，天國可以勉彊力行而致也；凡勇猛精進，發揚蹈厲者，必得襲而取之。
 瑪:11.13    蓋先知與律法之預言，至如望而集其成。
 瑪:11.14    倘爾能心領神會，彼即當臨之伊理藹也。
 瑪:11.15    凡有耳者，其諦聽焉。
 瑪:11.16    然今茲世代，吾將何以比之？譬諸童子坐於市井，而招其伴曰：
 瑪:11.17    「我吹笛，爾未舞；我悲歌，爾未哭。」
 瑪:11.18    蓋如望之來，不食不飲，而人曰：「彼中魔矣。」
 瑪:11.19    人子之來，食焉飲焉，而人則曰：「盍視斯人，饕餮也，酒徒也，稅吏罪人之友也。」是惟智德之子，能發智德之蘊耳。
 瑪:11.20    耶穌在諸邑廣行聖跡，而居民終不悔悟；因斥之曰：
 瑪:11.21    「哀哉哥拉潯，哀哉伯撒達，假令爾中所行神蹟，行之於諦羅、西同，早已披麻蒙灰而幡然悔改矣。
 瑪:11.22    第吾語爾，審判之日，諦羅、西同之所受，較爾猶易堪也。
 瑪:11.23    葛法農乎！爾欲蒙陟而登青雲乎？爾必被降而入冥獄也。蓋設令爾中所行神蹟，行於瑣同，則彼邑至今應猶依然無恙耳。
 瑪:11.24    第吾語爾，審判之日，瑣同之所受，較爾猶易堪也。」
 瑪:11.25    爾時，耶穌又言曰：「頌揚聖父，天地真主！蓋爾隱此道於智巧之人，而啟之於赤子；
 瑪:11.26    父之妙旨，不亦善乎！。
 瑪:11.27    吾父已將一切付諸於我矣。知子惟父，知父惟子，及蒙子啟牖之人。
 瑪:11.28    凡爾服勞負重之人，其咸來就我，我當與爾休息。
 瑪:11.29    爾其承我之軛，效我之謙遜克己，則爾必得心曠神怡；
 瑪:11.30    蓋吾軛飴，而吾任輕也。」
  
 瑪:12.1     時值禮日，耶穌行經麥田，諸徒飢，乃摘穗而食。
 瑪:12.2     法利塞人見之，謂耶穌曰：「盍觀爾徒擅犯禮日禁例。」
 瑪:12.3     耶穌對曰：「爾豈未讀大維及從者飢時之所為乎？
 瑪:12.4     彼其如何進天主之殿，取食供餅，而依例此餅固非大維及從者所得而食，惟司祭可食也。
 瑪:12.5     抑爾未閱律中所載禮日司祭干例於殿中，亦不為罪耶？
 瑪:12.6     顧予語爾，在斯有大於聖殿者焉。爾苟了悟
 瑪:12.7     『予愛仁慈，不愛祭祀』之精義，當勿罪無辜矣。
 瑪:12.8     夫人子乃禮日之主也。」
 瑪:12.9     耶穌前行，入會堂，
 瑪:12.10.   適有枯一手者在焉。或試耶穌曰：「禮日可治病乎？」將欲假端以攻之。
 瑪:12.11    耶穌曰：「爾曹孰有一羊禮日墮坑，而不即援之以出乎？
 瑪:12.12    人之貴於羊也，不亦多乎？是故禮日行善宜也。」
 瑪:12.13    乃謂其人曰：「伸爾手。」伸之立愈，無異他手。
 瑪:12.14    法利塞人出，共謀誅滅耶穌。
 瑪:12.15    耶穌知之，即引退，人多從之，耶穌悉治其病，
 瑪:12.16    戒毋外揚；
 瑪:12.17    此亦所以應驗先知意灑雅所言曰：
 瑪:12.18    『斯乃吾僕，吾所簡擢；吾愛所鍾，吾心所樂；賦以吾神，宣義萬族；
 瑪:12.19    不喧不囂，與世無爭；攘攘市井，不聞清音；
 瑪:12.20    不折殘葦，不滅殘燈；所向風靡，以義為兵；
 瑪:12.21    萬民之望，在彼之名。』
 瑪:12.22    時有挈一中魔者至，瞽且瘖，
 瑪:12.23    耶穌康復之；於是口能言，而目能視矣。眾愕曰：「此其大維之子歟！」
 瑪:12.24    惟法利塞人聞之，則曰：「此人驅魔，惟恃魔君白爾真布。」
 瑪:12.25    耶穌洞察其意，謂之曰：「一國自析，必成墟；家邑自析，無以立；
 瑪:12.26    以魔祛魔，是自析也，其國將奚立。
 瑪:12.27    倘吾賴白爾責布以祛魔，則爾子孫之祛魔，又將誰賴？故知判爾罪者，必在若輩之身矣。
 瑪:12.28    倘吾賴天主之神以祛魔，則天主之國已臨爾矣。
 瑪:12.29    夫人亦安能貿然入強者之室，而掠其貨乎？必先縛強者，然後可掠其室也。
 瑪:12.30    凡不附我者，逆我者也；不與我歛，則耗散矣。故吾語爾，
 瑪:12.31    一切罪孽謗毀，皆可赦免；惟詆毀聖神，罪在不赦。
 瑪:12.32    語侵人子，猶可宥也；語忤聖神，則斯世來世，莫之宥矣。
 瑪:12.33    若云果美，則樹亦美；若云樹惡，則果亦惡。樹之美惡，因果而知也。
 瑪:12.34    嗟爾蝮種，本性既惡，言何能善。蓋有蘊於心，口則宣之。
 瑪:12.35    善人所蘊者善，所發亦善；惡人所蘊者惡，所發亦惡。
 瑪:12.36    我語爾，審判之日，凡人所道輕薄之言，必須一一負責。
 瑪:12.37    蓋爾因言而稱義，亦因言而定罪也。」
 瑪:12.38    時經生與法利塞人應曰：「夫子，願一觀爾之靈徵。」
 瑪:12.39    耶穌對曰：「以邪惡不淑之世代而求靈徵，除先知若納之靈徵更無他徵可授。
 瑪:12.40    蓋正如若納居巨魚腹中者三晝夜，人子亦將三晝夜居於地腹。
 瑪:12.41    審判之時，尼尼衛人必將起而定斯代之罪；蓋彼等猶因若納之訓，而起悔悟；顧在斯有大於若納者焉。
 瑪:12.42    審判之時，南國之後亦將起而定斯代之罪；蓋彼不遠千里而來，以聆所羅門之哲言；顧在斯有大於所羅門者焉。
 瑪:12.43    邪魔離人，徘徊於無水之地，欲覓一安身之所而不可得，
 瑪:12.44    則曰：『我將返我故宅。』比至，見其室空空，掃除整潔，粉飾煥然；
 瑪:12.45    乃往召較己尤惡七鬼同來居寓；其人之後患，必有甚焉也。斯邪惡世代，亦復如是。」
 瑪:12.46    耶穌方訓眾，其母與兄弟佇立於外，欲與之語。或報耶穌曰：
 瑪:12.47    「汝母及兄弟在外欲與汝語。」
 瑪:12.48    耶穌應之曰：「孰為我母，孰為我兄弟？」
 瑪:12.49    乃伸手指其諸徒曰：「斯乃我母，我兄弟。
 瑪:12.50    蓋凡能遵行我天父之旨者，是即我之兄弟，我之姐妹，與母氏也。」
  
 瑪:13.1     即日，耶穌外出，憩於海濱。
 瑪:13.2     以民眾蝟集，遂登舟而坐，眾鵠立岸上。
 瑪:13.3     乃多方設喻而訓之曰：「有農人出而播種，
 瑪:13.4     播時，或落道旁，鳥來啄之；
 瑪:13.5     或落磽确，積壤淺薄，發萌迅疾，
 瑪:13.6     日出曝之，則苗槁矣，以無根故也；
 瑪:13.7     或落棘中，棘漸長而蔽之；
 瑪:13.8     或落佳壤，則暢茂條達，有蕡其實，有百倍者，有六十倍者，有三十倍者，
 瑪:13.9     凡有耳者，其諦聽焉。」
 瑪:13.10    門徒進曰：「夫子訓眾，必以譬喻何也？」
 瑪:13.11    耶穌曰：「天國之蘊奧，賜爾知之，不賜若輩；
 瑪:13.12    誠以有者益之，使沛然充溢，而無者並奪其所有。
 瑪:13.13    若輩視而不見，聽而不聞，冥頑不悟，故以譬喻訓之。
 瑪:13.14    意灑亞之預言，實應於若輩之身矣。其言曰：『爾曹儘聽，而無所悟也；儘視，而無所見也。
 瑪:13.15    斯民之心，已成頑梗；厥耳重聽，厥目自閉，若恐其目之有見，耳之有聞，心之有悟，幡然回頭，而獲救於我也。』
 瑪:13.16    然，福哉爾目，以有見故。福哉爾耳，以有聞故。
 瑪:13.17    我實語爾，古之先知義士，咸欲睹爾之所睹，而不獲睹，欲聞爾之所聞，而不獲聞也。
 瑪:13.18    爾其諦聽播種之喻：
 瑪:13.19    聞天國之道而不之悟，惡者旋至，奪其所播於心，斯乃播於道旁者也。
 瑪:13.20    其播於磽地者，乃聞道即欣然受之，
 瑪:13.21    第內無根核，未能有恒，及因道而遇困厄，則頹然而廢矣。
 瑪:13.22    其播於棘中者，聞道之後，世慮縈懷，利慾熏心，遂壅塞其道，乃至無實。
 瑪:13.23    惟播於傷壤者，乃聞道而悟，誠篤結實，所獲或百倍、或六十倍、或三十倍。」
 瑪:13.24    耶穌復喻曰：「天國猶人播佳種於田，
 瑪:13.25    迨人盡寢，讎至，撒稗於麥中而去，
 瑪:13.26    已而苗秀且實，而稗亦顯。
 瑪:13.27    家傭謂主人曰：『主所播於斯田者，非佳種乎？顧夷稗何自而來耶？』
 瑪:13.28    主人對曰：『讎人所為也。』傭曰：『吾儕即往薅之如何？』
 瑪:13.29    曰：『不可，誠恐薅稗而麥亦見拔，
 瑪:13.30    姑容二類並長。以待麥秋；麥秋一至，予當謂刈者曰：先束稗投火，乃歛麥入倉。』
 瑪:13.31    復又喻曰：『天國猶如芥子；
 瑪:13.32    芥子百種之至微者，人取以植於其田，比長，則大於諸蔬，蔚然成樹，即天上飛鳥，亦來棲於其枝。』
 瑪:13.33    更喻之曰：『天國猶如酵母，婦人取而納諸三斗麵中，而麵全醱矣。』」
 瑪:13.34    凡此皆耶穌訓眾時所設譬喻，非譬不言，
 瑪:13.35    此亦所以應驗先知之言曰：『啟口設諭，發古之蘊。』
 瑪:13.36    嗣辭眾回寓，諸弟子進而請曰：「請為我闡明田夷之喻。」
 瑪:13.37    耶穌曰：「播佳種者，人子也；
 瑪:13.38    田，世界也；佳種，天國之子也；稗夷，惡者之子也；
 瑪:13.39    撒稗之讎，魔鬼也；麥秋，世界末日也；刈者，天神也；
 瑪:13.40    束稗而投於火，世界末日，亦復如是。
 瑪:13.41    當是時人子將遣發天神，自其國中聚集誘惡行惡之儔，
 瑪:13.42    投之洪爐，必有哀哭切齒者焉。
 瑪:13.43    是時義士於厥父國中，當輝耀如日。凡有耳者，其諦聽。
 瑪:13.44    天國猶如田間寶藏，有人偶發，即掩之，忻然而去，盡售所有，購置新田。
 瑪:13.45    天國又如賈者之求美珠，
 瑪:13.46    見希世之珠，即售其所有以市之。
 瑪:13.47    天國又如施罟於海，網羅所有鱗介，
 瑪:13.48    既盈，則曳之上岸，坐而選其佳者入簏，而投棄其劣者。
 瑪:13.49    世界末日，亦復如是。天神四出，抉群逆於諸善，
 瑪:13.50    投諸洪爐，將有哀哭切齒者焉。
 瑪:13.51    凡此種種，爾等已徹悟否乎？」諸徒對曰：「然」。
 瑪:13.52    耶穌曰：「是故士子而熟諳天國之理者，譬諸一家之主，庫中取物，新舊兼備。」
 瑪:13.53    耶穌設譬畢，起行，
 瑪:13.54    遄返故里，施訓會堂，眾奇之曰：「斯人何由而得如斯之妙慧異能？
 瑪:13.55    渠非梓人之子乎？厥母非名瑪莉雅乎？厥兄若弟，非雅各伯、若瑟、西門、樹德乎？
 瑪:13.56    厥姊若妹，非與吾輩為比鄰乎？然則斯人亦安得有此耶？」
 瑪:13.57    遂疑忌耶穌。耶穌曰：「先知之不見尊，其惟在故鄉族中歟？」
 瑪:13.58    因里人之不信，故亦未行多奇。
  
 瑪:14.1     時分封王希祿風聞耶穌所行，
 瑪:14.2     謂侍臣曰：「是必施洗如望自死中復活矣，故能顯斯神能。」
 瑪:14.3     先是，希祿為弟婦黑落娣事，執如望，繫以縲絏，下之獄。
 瑪:14.4     如望嘗諫王曰：「爾納此婦，義所不容。」
 瑪:14.5     王欲殺之，而懾於民情，有所不敢；以民眾莫不認如望，為先知也。
 瑪:14.6     值希祿誕辰，黑落娣之女當席起舞為壽，希祿喜，
 瑪:14.7     誓以所求必賜。
 瑪:14.8     女為母所唆，求曰：「願以施洗如望之首，置諸盤中見賜。」
 瑪:14.9     王愀然不樂，然礙於所誓，及在席諸賓，乃准其所請，
 瑪:14.10    飭人斬如望於獄，
 瑪:14.11    置首盤中以授女，女以奉母。
 瑪:14.12    如望弟子收屍葬之，來告耶穌。
 瑪:14.13    耶穌聞之，遂引去，乘舟潛往荒陬；眾聞其行，紛紛出城，徒步從之。
 瑪:14.14    耶穌登岸，見民稠集，惻然憫之；見其疾者，悉予救治。
 瑪:14.15    薄暮，門徒進曰：「此乃曠野，而時又晡，請遣眾散，俾往村落，自購餱糧。」
 瑪:14.16    耶穌曰：「無須遣散，爾與之食可也。」
 瑪:14.17    對曰：「我僅有五餅二魚。」
 瑪:14.18    曰：「攜來與我。」
 瑪:14.19    既命眾人席草而坐，持五餅二魚，仰天祝謝，剖餅授徒，徒轉授於眾，
 瑪:14.20    咸食且飽，收其餘屑盈十二筐。
 瑪:14.21    計食者男子五千，婦孺且不在此數。
 瑪:14.22    俄而耶穌促門徒登舟先濟彼岸，己則遣散眾人。
 瑪:14.23    眾既散，獨自登山祈禱；暮夜仍獨留山中。
 瑪:14.24    其時門徒之舟，猶在海中，逆風而行，困於巨浪。
 瑪:14.25    時方四鼓，耶穌步海詣徒。
 瑪:14.26    徒見其覆海，懼甚，謂為怪物，不禁駭號。
 瑪:14.27    耶穌亟謂之曰：「爾可安心，我也，勿懼！」
 瑪:14.28    伯鐸祿曰：「若果為主，請命我步水就爾。」
 瑪:14.29    耶穌曰：「來也！」伯鐸祿出舟步水，向耶穌行。
 瑪:14.30    無何怵於暴風，身將下沉，因大呼曰：「主其救我！」
 瑪:14.31    耶穌即伸手援之曰：「何爾信心之薄，而疑懼之多也！」
 瑪:14.32    甫登舟，風立息。
 瑪:14.33    舟中人羅拜曰：「汝真天主子。」
 瑪:14.34    既濟，至日吶色地，
 瑪:14.35    土人知之，風傳四境，攜諸患病者來前，
 瑪:14.36    但求耶穌容若輩一撫衣角，而撫者無不立愈。
  
 瑪:15.1     時有經生與法利塞輩來自耶路撒冷，謂耶穌曰：
 瑪:15.2     「爾徒違古人遺規，不盥手而食何也？」
 瑪:15.3     耶穌答曰：「爾等以遺規而違犯天主誡命，則又何說？蓋天主曰：
 瑪:15.4     『敬爾父母；詈父母者，死無赦；』，
 瑪:15.5     汝則曰：『人第對父母云我所當奉親者，已獻為禮物，
 瑪:15.6     乃無須養其父母。』是爾以人之傳習，廢天主之道也。
 瑪:15.7     虛偽之徒，善夫意灑亞之預言爾曹曰：
 瑪:15.8     『斯民敬我以唇舌，其心與我隔天淵；
 瑪:15.9     既傳世教為寶訓，向我朝拜亦徒然。』」
 瑪:15.10    耶穌喚眾近前曰：「聽而悟諸：
 瑪:15.11    非入於口者之能污人，惟出於口者，斯污人已。」
 瑪:15.12    門徒進曰：「法利塞人聞是言，殊深疑怪，子知之乎？」
 瑪:15.13    耶穌對曰：「凡非我天父所植之樹，終必見拔聽，聽之可也。
 瑪:15.14    若輩盲者之盲導也；夫以盲導盲，有不相將入坑者乎？」
 瑪:15.15    伯鐸祿曰：「請申解出口入口之喻。」
 瑪:15.16    耶穌曰：「爾曹亦依然無識耶？
 瑪:15.17    豈不知入於口者，運於腹而遺於廁乎？
 瑪:15.18    若夫出於口者，發於心而汙人；
 瑪:15.19    發於心者，如惡念，謀害、姦淫、苟合、攘竊、偽證、訕主，
 瑪:15.20    凡此皆足污人。不盥手而食，何污人有？」
 瑪:15.21    耶穌出赴諦羅西同境，
 瑪:15.22    有迦南婦人來自彼域，大呼：「主，大維子，其垂憐焉。吾女為魔所祟，苦甚。」
 瑪:15.23    耶穌不答，門徒請曰：「有婦呼於後，蓋遺之去。」
 瑪:15.24    耶穌曰：「我之奉使，惟就義塞宅中亡羊。」
 瑪:15.25    婦趨前而拜曰：「主其助我。」
 瑪:15.26    耶穌曰：「豈宜取兒曹之餅，以投樨犬？」
 瑪:15.27    婦對曰：「主，誠然；惟几下樨犬，猶得沾主人餅屑。」
 瑪:15.28    耶穌曰：「女兒，大哉爾信！依爾所願，成全於爾。」其女遂於此時霍然而愈。
 瑪:15.29    耶穌出至加利利海濱，登山坐，
 瑪:15.30    即之者甚眾，紛攜瘖盲跛廢等人，置耶穌足前，悉為治之。
 瑪:15.31    眾見瘖者言，殘者全，跛者行，瞽者明，乃翕然嘆服，而歸榮於義塞之天主。
 瑪:15.32    耶穌召其徒曰：「我憐斯眾，從我三日，且無以食；雅不欲令其枵腹而歸，恐踣於途。」
 瑪:15.33    徒曰：「在斯曠野，安得如許餅餌，以享若眾？」
 瑪:15.34    耶穌問曰：「爾有餅幾許？」曰：「七，尚有小魚數尾。」
 瑪:15.35    乃命眾席地坐，
 瑪:15.36    持七餅及小魚，祝謝畢，剖而授徒，徒以授眾；
 瑪:15.37    咸食且飽，拾其餘屑盈七筐。
 瑪:15.38    除婦孺外，計食者四千人。
 瑪:15.39    耶穌既遣眾散，駕舟至瑪迦塘境。
  
 瑪:16.1     法利塞、撒杜責輩來試耶穌，求其自天顯示靈徵。
 瑪:16.2     耶穌對曰：「暮有紅霞，爾曰必晴；
 瑪:16.3     朝見陰紫，爾曰必雨。爾何察於天象，而昧於時義耶？
 瑪:16.4     以邪惡不淑之世而求靈徵，除若納之靈徵外，更無靈徵可賜。」遂離之去。
 瑪:16.5     門徒濟彼岸，忘攜餅餌。
 瑪:16.6     時耶穌諭之曰：「慎防法利塞與撒杜責之酵。」
 瑪:16.7     門徒竊議曰：「殆以我未備餅歟？」
 瑪:16.8     耶穌知之，曰：「何爾信心之薄，而以無餅為慮乎？
 瑪:16.9     爾曹豈猶未悟？獨不憶五餅食五千人，而猶得若干筐；
 瑪:16.10    七餅食四千人，而猶得若干筐乎？
 瑪:16.11    吾謂慎防法利塞、撒杜責之酵，非言餅也。爾曹尚無悟乎？」
 瑪:16.12    諸徒至是始悟耶穌言宜防者，非指餅酵，乃指法利塞，撒杜責之傳習耳。耶穌至斐理比凱撒里，
 瑪:16.13    問諸徒曰：「人謂人子是誰？」
 瑪:16.14    對曰：「或曰施洗如望、或曰依理藹、或曰日勒米亞、或曰先知之一耳。」
 瑪:16.15    曰：「然則爾等以我為誰？」
 瑪:16.16    西門伯鐸祿對曰：「子乃基督、永生天主之子也。」
 瑪:16.17    耶穌曰：「福哉！若納子西門，蓋以此啟汝者，非屬血氣肉情；在天吾父，實牖爾衷。
 瑪:16.18    予亦語汝、汝乃磐石、予將建吾教會於斯石上，地獄之門，無以勝之。
 瑪:16.19    予願授子以天國之管籥；凡汝所縛於地者，在天亦當見縛。汝所釋於地者，在天亦當見釋。」
 瑪:16.20    乃嚴戒諸徒，勿宣其為基督。
 瑪:16.21    自是耶穌始預示其徒，彼須往耶路撒冷，將陷於長老、經生、司祭之手，備受凌辱，乃至被殺；第三日復活。
 瑪:16.22    伯鐸祿挽而諫之曰：「主，萬無此理，願此事之莫臨爾身也。」
 瑪:16.23    耶穌顧謂伯鐸祿曰：「沙殫退去！汝為我梗。汝但體人情，不體天意。」
 瑪:16.24    乃諭諸徒曰：「人欲從予，必須克己，負其十字架，而追隨予後。
 瑪:16.25    凡惜其生者，失之；惟為予而捨其生者，得之；
 瑪:16.26    夫人雖富有天下，而自喪其靈。何益之有？更將何以贖其靈乎？
 瑪:16.27    人子必當於厥父光榮之中，率眾天神以臨，按人之行，施人以報。
 瑪:16.28    吾實語爾，現立於斯者，必有未死之前，獲睹人子乘權而降焉。」
  
 瑪:17.1     閱六日，耶穌攜伯鐸祿、雅各伯及弟若望潛登高山，
 瑪:17.2     當前顯容，面耀如日，衣皓若雪。
 瑪:17.3     倏見摩西、依理藹顯臨，與耶穌語。
 瑪:17.4     伯鐸祿謂耶穌曰：「主，我儕得盤桓於斯，不亦樂乎！子若願者，容建三幕，一為子，一為摩西、一為依理藹。」
 瑪:17.5     言未已，倏焉景雲覆之，有聲出自雲間曰：「斯吾愛子，慰悅我心，爾曹其聽從之。」
 瑪:17.6     徒聞之，偃仆戰憟。
 瑪:17.7     耶穌來撫之曰：「起，毋懼。」
 瑪:17.8     徒舉目仰視，惟見耶穌，更無他人。
 瑪:17.9     比下山耶穌諭曰：「人子未復活前，勿以所見告人。」
 瑪:17.10    徒問曰：「經生輩謂依理藹須先至，何也？」
 瑪:17.11    耶穌對曰：「依理藹固須先至，復興萬事；
 瑪:17.12    第予語爾，依理藹實已蒞臨，而人莫之識，且任意處之。人子之將罹橫逆，亦復如是。」
 瑪:17.13    至此諸徒乃悟耶穌所言，係指施洗如望。
 瑪:17.14    既入人叢中，有人趨至耶穌前而跽曰：
 瑪:17.15    「主其矜憐吾子，彼患癲癇甚苦。頻跌於火，屢墮於水。
 瑪:17.16    我攜之就爾徒，而若輩不能治也。」
 瑪:17.17    耶穌曰：「噫，悖謬無信之世乎！我與爾俱，將至何時？予爾含忍，將至何時？姑攜子來。」
 瑪:17.18    耶穌斥魔，魔出而其子立愈。
 瑪:17.19    門徒潛謁耶穌曰：「吾儕莫之能祛，何也？」
 瑪:17.20    曰：「以爾無信故也。蓋吾實語爾，苟有信德如芥子，即命此山自移，亦必從焉；且無事不成也。
 瑪:17.21    惟此類魔鬼，非禱與齋，亦不能祛耳。」
 瑪:17.22    在加利利時，耶穌告徒曰：「人子將被付於人手，
 瑪:17.23    人且殺之，惟第三日復活。」諸徒為之慼然。
 瑪:17.24    行至葛法農，有稅胥至，問伯鐸祿曰：「汝師不輸稅乎？」
 瑪:17.25    曰：「輸也。」伯鐸祿入室，耶穌先問曰：「西門於意云何，世之君王，向誰徵課，己子乎？抑外人乎？」
 瑪:17.26    對曰：「向外人耳。」耶穌曰：「然則子當免焉。
 瑪:17.27    雖然，吾人不欲駭俗也；姑往釣於海，就先獲之魚，啟其口，得錢一枚，取而為我與爾納之。」
  
 瑪:18.1.    爾時門徒進而問曰：「天國中，孰為大？」
 瑪:18.2.    耶穌呼一孩提，使立諸徒中曰：
 瑪:18.3.    「吾實告爾，爾若不幡然化為赤子，則末由進天國。
 瑪:18.4.    故惟自謙自小若此孩者，斯天國中之大人也。
 瑪:18.5.    凡因余名接納若斯一孩者，即納我也。
 瑪:18.6.    苟使信我之一介小子墮入罪中，不如磨石繫頸，沉諸淵海之為愈也。
 瑪:18.7.    哀哉斯世，以其梗障之多也。梗障之生，在所不免，而甘為梗障之緣者，哀莫大焉。
 瑪:18.8.    倘爾一手一足，引爾於惡，當斫而棄之；與其手足雙全而委於無盡之火，曷若殘跛而入永生之為愈乎？
 瑪:18.9.    倘爾之一目，引爾於惡，當抉而棄之；與其具雙目而投入火獄，曷若具隻眼而獲永生之為愈乎？
 瑪:18.10    慎毋蔑視一介小子；蓋吾語爾，若輩之守護天神，在天常得瞻仰吾父之聖顏焉。
 瑪:18.11    夫人子之來，所以救援淪亡者也。
 瑪:18.12    爾等於意云何？人有百羊而亡其一，有不暫留其九十九於山，而追尋其所失者乎；
 瑪:18.13    如能獲之，我實語爾，彼為此羊而喜，有逾於其未失之九十九者焉。
 瑪:18.14    在天爾父之不欲失一小子，亦復如是。
 瑪:18.15    兄弟有過，宜伺其獨處而勸之。彼若聽爾，是全爾兄弟也。
 瑪:18.16    弗聽，則攜一二人偕往；有二三人為證，言乃足徵。
 瑪:18.17    若復不聽，則報教會；設又不聽，則待之如外教人與稅吏可也。
 瑪:18.18    吾實語爾，凡爾等所縛於地者，在天亦當見縛；爾等所釋於地者，在天亦當見釋。
 瑪:18.19    我又語爾，倘爾中二人，在地同心祈禱，則無論何求，在天我父必成全之。
 瑪:18.20    蓋有二三人因我名而會集者，予亦在其中焉。」
 瑪:18.21    伯鐸祿進曰：「主！若有兄弟頻獲罪於我，當寬恕幾次，七次足乎？」
 瑪:18.22    耶穌曰：「吾語爾不僅七次而已，必也七十倍之七次乎。
 瑪:18.23    是故天國譬諸人君與群臣清計；
 瑪:18.24    始計時，有攜負銀千萬者至，
 瑪:18.25    無以償，君命其自鬻其妻孥家產以償。
 瑪:18.26    其人俯伏而求曰：『乞主寬延時日，我當盡償。』
 瑪:18.27    君憐而釋之，寬貸其債。
 瑪:18.28    臣出，遇同僚，負其銀百枚，執之，扼其吭，曰：『償爾負。』
 瑪:18.29    僚友俯伏而求曰：『乞爾寬延時日，我當盡償。』
 瑪:18.30    弗許，下之獄以俟清償所負。
 瑪:18.31    同僚見之，咸抱不平，訴於君。
 瑪:18.32    君召之曰：『狠心惡奴，爾求我，予寬爾債；
 瑪:18.33    爾不當憐爾同僚，一若予之憐爾乎？』
 瑪:18.34    君怒，發之獄吏，俟其清償所負。
 瑪:18.35    倘爾不本真心，各恕兄弟，則在天我父亦將以是待爾焉。」
  
 瑪:19.1     論畢，離加利利，入猶太境，至約旦河彼岸，
 瑪:19.2     群眾從之；其有病者，耶穌悉為治之。
 瑪:19.3     有法利賽人來試之曰：「人可任憑何故而出其妻乎？」
 瑪:19.4     耶穌對曰：「爾未讀經耶？經言：『造化主之創人也，肇造一男一女』
 瑪:19.5     且謂『因此人將離其父母，好合其妻，二人成為一體。』
 瑪:19.6     是已不復為二，乃為一體。夫天主所合，人焉得而離之。
 瑪:19.7     法利賽人曰：「然則摩西何為命與休書而出之乎？」
 瑪:19.8     對曰：「摩西以汝心如鐵石，姑容出妻，非自始已然。
 瑪:19.9     吾語爾，凡非因不貞之故，出其妻而別娶者，姦也；娶已出之妻者，亦姦也。」
 瑪:19.10    門徒曰：「若夫妻關係，嚴格乃爾，則不如不娶之為善矣。」
 瑪:19.11    耶穌曰：「斯言亦非人人能受，惟蒙特寵者能受之。
 瑪:19.12    蓋人有生而閹者，有被人閹者，有為天國而自閹者；惟堪受者始克受焉。」
 瑪:19.13    時有人攜數嬰至，欲耶穌按手而禱。門徒斥之。
 瑪:19.14    耶穌曰：「容嬰兒就我，勿之阻也。天國正屬斯輩赤子。」
 瑪:19.15    乃撫之而別。
 瑪:19.16    有人來謁曰：「夫子！吾當行何善，始可享永生？」
 瑪:19.17    耶穌曰：「奚為以善見詢？善者惟一。雖然，爾欲臻於常生，則守誡尚矣。」
 瑪:19.18    曰：「何誡？」曰：「毋殺人，毋姦淫，毋偷盜，毋妄證，
 瑪:19.19    敬爾父母，愛人如己。」
 瑪:19.20    少年曰：「凡此我皆自幼習行；敢問尚虧何事？」
 瑪:19.21    耶穌曰：「欲為完人，往售所有，施於貧人，精實寶於天，再來從我。」
 瑪:19.22    少年聞言，悵然而歸，以其擁有巨資耳。
 瑪:19.23    耶穌乃謂門徒曰：「我實語爾，難矣哉，富人之進天國也！
 瑪:19.24    吾謂駝經鍼孔，較富人之進天國猶易。」
 瑪:19.25    徒聞斯語，殊為詫異，曰：「然則誰能獲靈救歟？」
 瑪:19.26    耶穌目之曰：「在人固屬不能，在天主則無所不能。」
 瑪:19.27    伯鐸祿應曰：「吾儕則已捨棄一切，以從子矣。將何所獲乎？」
 瑪:19.28    耶穌曰：「吾實語爾，爾曹從我者，至復活時，人子坐於榮座，爾曹亦必坐於十二寶座，審判義塞十二支派。
 瑪:19.29    且無論何人，因我之名，而捨其第宅、兄弟、姊妹、父母、子女、或田地者，必得收獲百倍，並承永生。
 瑪:19.30    顧多有後來居先。先來居後者焉。」
  
 瑪:20.1）   天國譬如家主拂曉而出，為其葡萄園募傭，
 瑪:20.2.    與傭約定，每日一錢，乃遣之入園；
 瑪:20.3.    已初復出，見人閒立於市，
 瑪:20.4.    謂之曰：「爾等亦往我園中，當與爾以應得之值。」
 瑪:20.5.    其人應命。午正，申初，先後復出，行之如前。
 瑪:20.6.    薄暮又出，見仍有徘徊於市者，謂之曰：「爾等何為終日閒立於斯？」
 瑪:20.7.    曰：「無雇。」曰：「爾等亦往我園中。」
 瑪:20.8.    既暮，園主謂管事者曰：「召眾傭至，授以工資，自後來者始，遞及先來者。」
 瑪:20.9.    於是薄暮入園者來前，各受一錢。
 瑪:20.10    輪至先進者，意必多得，詎亦各得一錢。
 瑪:20.11    受而怨主曰：
 瑪:20.12    「我儕辛勞終日，備嘗炎蒸；斯輩後進，工僅半晷，何與我儕一律待遇耶？」
 瑪:20.13    主謂其一曰：「友乎，我未負爾；爾非與我約以一錢乎？
 瑪:20.14    攜爾值去。吾欲給後至者與爾相若，乃出自願；
 瑪:20.15    吾豈不能從心所欲，處吾之所有乎？吾之慷慨，乃使爾側目耶？」
 瑪:20.16    此所謂後來居先，先來居後；見召者多，而中選者寡耳」。
 瑪:20.17    耶穌上耶路撒冷，途中，潛集十二徒而謂之曰：
 瑪:20.18    「此次吾擠上耶路撒冷，人子將被付於經生司祭長，擬死，
 瑪:20.19    解送外邦人，受辱受撻，釘死於十字架上，至第三日復活。」
 瑪:20.20    時慈伯德二子之母，率子至耶穌前，跽之，有所請也。
 瑪:20.21    耶穌曰：「何求？」對曰：「請命我二子，在爾國中，一坐爾右，一坐爾左。」
 瑪:20.22    耶穌應曰：「爾亦不知所求矣！我飲之爵，爾能飲乎？」曰：「能。」
 瑪:20.23    曰：「我飲之爵，爾必飲之；至坐我左右，非我能賜，惟賜於吾父預為之備者。」
 瑪:20.24    十徒聞之，頗憾彼二弟兄。
 瑪:20.25    耶穌召而諭之曰：「爾知外邦之君，奴視其民；其大臣擅作威福。
 瑪:20.26    爾等切莫如是，爾中孰願為尊，當為爾役；
 瑪:20.27    孰願為首，當為爾僕。
 瑪:20.28    正如人子之來，非以役人，乃為人役，且捨其生以為眾人之贖焉。」
 瑪:20.29    方離日里閣，眾群從之；
 瑪:20.30    有瞽者二人，坐道側，聞耶穌過，揚聲呼曰：「主，大維子，其垂憐焉。」
 瑪:20.31    眾斥勿喧，而二人愈益揚聲呼曰：「主，大維子，其垂憐焉。」
 瑪:20.32    耶穌止步，召之曰：「爾何求於予？」
 瑪:20.33    對曰：「願主啟吾目。」
 瑪:20.34    耶穌惻然憫之，撫其目，應手復明。二人乃從之。
  
 瑪:21.1     行近耶路撒冷抵白德熱村忠果山下。耶穌遣二徒曰：
 瑪:21.2     「爾往前村，將見一驢繫焉，有驢駒與俱；可釋而牽之俱來。
 瑪:21.3     人或有言，第告以主所需，彼必立允。」
 瑪:21.4     此亦所以應驗先知之言曰：
 瑪:21.5     「睹哉熙雍女，爾王來就汝。溫恭騎驢背，驢駒與之俱。」
 瑪:21.6     二徒往，遵命行，
 瑪:21.7     牽驢及驢駒至，置己衣其上，耶穌騎焉。
 瑪:21.8     眾亦紛紛解衣布道，或折枝撒路；
 瑪:21.9     導前踵後，同聲呼曰：「賀三納兮，大維裔！奉主名而來兮，堪頌美！賀三納兮，高無極！」
 瑪:21.10    耶穌入耶路撒冷，舉城轟動，問斯何人；
 瑪:21.11    眾對曰：「斯乃加利利、納匝肋人先知耶穌也。」
 瑪:21.12    耶穌入天主聖殿，盡逐殿中賈者，傾兌錢者之几，翻鬻鴿者之架；
 瑪:21.13    而諭之曰：「經云：『吾宅應稱祈禱之所』，爾曹轉以為盜窟矣。」
 瑪:21.14    瞽者跛者，就耶穌於殿中，耶穌盡為治之，皆獲康復。
 瑪:21.15    司祭諸長及經生見其所行異蹟，且聞幼童歡呼曰：「賀三納兮大維裔！」不勝忿恙。
 瑪:21.16    乃謂耶穌曰：「爾不聞若輩所言乎？」耶穌答曰：「聞也；然爾豈未讀『卻從赤子乳香口，引出千秋美譽芳。』
 瑪:21.17    遂離而出城至，伯大尼宿焉。
 瑪:21.18    翌晨復入城，飢，
 瑪:21.19    見道旁鳳果樹，就而覓果，無所得，但有叢葉，乃曰：「願爾從此永不結實！」樹頓枯。
 瑪:21.20    門徒見而奇之曰：「何枯之速也！」
 瑪:21.21    耶穌曰：「吾實語爾，爾第堅信不疑，不特能行之於樹，即命此山自移於海，亦無不成。
 瑪:21.22    誠信而禱，所求必獲也。」
 瑪:21.23    耶穌入殿，方施訓，司祭長與民間耆老前來問曰：「汝憑何權而行此諸事，且孰授汝以此權耶？」
 瑪:21.24    耶穌答曰：「予亦問爾一言，請爾先答，予當告以何權行此。
 瑪:21.25    夫如望之洗，何自而來，自天乎自人乎？」若輩私議曰：
 瑪:21.26    「吾儕若曰自天，彼將問我何以不信；若曰自人，民又可畏，蓋眾皆以如望為先知也。」
 瑪:21.27    因對曰：「不知。」耶穌乃謂之曰：「然則吾亦不願告爾憑何權以行此矣！」
 瑪:21.28    「爾曹於意云何：人有二子，諭其長者曰：『兒今日可往葡萄園工作。』
 瑪:21.29    對曰：『不願。』既而悔之，乃往。
 瑪:21.30    諭次子亦往，次子曰：『大人，我往。』然竟未往也，
 瑪:21.31    二者孰孝？」對曰：「長子。」耶穌曰：「吾實語爾，稅吏娼妓，將先爾曹入天主國。
 瑪:21.32    蓋如望以義路開導於爾，爾不之信；而稅吏娼妓，則信之矣。爾見其事，猶未能侮悟而起信也。
 瑪:21.33    再設一喻，爾其聽之：有家主植葡萄園，範以籬，掘酒池，建樓閣，租之園戶，而遠遊國外。
 瑪:21.34    屆收果之時，乃遣其僕向園戶取果。
 瑪:21.35    園戶執之，擊其一，殺其一，更以石斃其一，
 瑪:21.36    主乃遣他僕往索，其人數倍於前；園戶處之如故。
 瑪:21.37    最後乃使其子往取，意謂必尊吾子矣。
 瑪:21.38    孰意園戶一見其子，乃共議曰：『斯乃厥嗣，我等盍共殺之，可佔其產。』
 瑪:21.39    於是執而殺之葡萄園外。
 瑪:21.40    爾思園主歸時，將如何處此園戶乎？」
 瑪:21.41    曰：「必殲此惡類，而以葡萄園另租良農，俾得按時收果。」
 瑪:21.42    耶穌曰：「經云：『梓人所棄，乃成基石；主之所為，神妙莫測。』爾豈未寓目耶？
 瑪:21.43    故予告爾，天主之國必奪自爾手，而授諸能結嘉實之人。
 瑪:21.44    人若躓於斯石，受傷必重；斯石而隕於其身，體則糜矣。」
 瑪:21.45    司祭長及法利塞人既聞其喻知指彼等而言也；
 瑪:21.46    欲執之，而懾於民情；蓋眾皆奉彼為先知也。
  
 瑪:22.1     耶穌又設喻訓眾曰：
 瑪:12.2     「天國譬諸君王為其子設婚筵，
 瑪:22.3     遣僕速被柬者赴讌，皆不至；
 瑪:22.4     乃遣他僕曰：『告被束者我已備筵，宰牛殺牲，百物畢具，請來參與嘉禮。』
 瑪:22.5     皆置若罔聞，各行其路，或赴田莊，或赴市場，
 瑪:22.6     餘人且執其僕，辱而殺之！
 瑪:22.7     君王聞之震怒，發兵進討，殲其眾，火其居。
 瑪:22.8     乃謂其僕曰：『婚筵既備，而被邀者無德以稱。
 瑪:22.9     可往通衢大街，儘爾所遇，邀之來宴。』
 瑪:22.10    僕遂出赴街中盡集所遇，無聞善惡，賓客滿堂。
 瑪:22.11    王入視客，見一人無禮服，
 瑪:22.12    謂之曰：『友，無禮服安得入此？』其人默然。
 瑪:22.13    王乃謂侍者曰：『縛其手足，投之幽獄，必有哀哭切齒者矣。』
 瑪:22.14    蓋見召者眾而蒙選者寡也。」
 瑪:22.15    於是，法利塞輩出而共議，何以即其言而陷之。
 瑪:22.16    乃發其黨徒，偕希祿黨人來問耶穌曰：「夫子，吾知爾真實無誑，率陳主道，不顧人情，無所偏袒；
 瑪:22.17    敢請明示爾意，納稅於凱撒，宜乎否乎？」
 瑪:22.18    耶穌心知其詐，對曰：「虛偽之徒，試予何為？
 瑪:22.19    且以稅錢示我。」乃出錢示之。耶穌曰：
 瑪:22.20    「此誰之像？誰之號歟？」
 瑪:22.21    曰：「凱撒也。」曰：「當以凱撒之物歸凱撒，而以天主之物歸天主。」
 瑪:22.22    若輩聞而異之，舍之而去。
 瑪:22.23    撒杜責人素言人無復活，是日亦進而問之曰：
 瑪:22.24    「夫子，摩西曾言，人死無子，弟娶其婦，為兄生子立嗣。
 瑪:22.25    茲者吾黨有兄弟七人；長者娶妻，無子而亡，遺婦於弟，
 瑪:22.26    其二其三，乃至其七皆然。
 瑪:22.27    婦亦旋亡。
 瑪:22.28    至復活時，此婦為誰之妻？蓋七人皆曾娶之。」
 瑪:22.29    耶穌曰：「爾曹昧於經義，及天主之大能，宜其誤也。
 瑪:22.30    蓋復活後，不娶不嫁，一如主之天神。
 瑪:22.31    論死者之復活，詎未讀天主所曉示於爾者乎？天主曰：
 瑪:22.32    『我乃亞伯漢之天主，依灑格之天主，雅各伯之天主。』夫天主非死者之天主，乃生者之天主也。」
 瑪:22.33    眾聞其言，嘆服其訓。
 瑪:22.34    法利塞人聞耶穌致撒杜責人語塞，亦會集其黨。
 瑪:22.35    一律師來試耶穌曰：
 瑪:22.36    「夫子，律法中何誡為大？」
 瑪:22.37    對曰：「『盡爾之心，盡爾之情，盡爾之知，以愛爾上主天主。』
 瑪:22.38    斯誡乃首而大者，。
 瑪:22.39    其次即『愛人如己』是已。
 瑪:22.40    此二誡者，實為所有律法及先知書之綱領也。」
 瑪:22.41    法利塞人既集，耶穌問之曰：
 瑪:22.42    「爾於基督之觀念若何？彼其誰之子耶？」曰：「大維裔。」
 瑪:22.43    曰：「然則大維感於聖神呼之曰：『主。』何也？」
 瑪:22.44    『主語吾主，坐我右側。待我克敵，任爾踐踏。』
 瑪:22.45    夫大維既稱之為主，又安得為其裔乎？」
 瑪:22.46    眾不能答；自此不敢復詰。
  
 瑪:23.1     耶穌諭眾及門徒曰：
 瑪:23.2     「經生與法利塞人，居於摩西之位，
 瑪:23.3     爾等固應遵其所言，惟不可效其所行；蓋若輩有言而無行也。
 瑪:23.4     彼以煩重難堪之任，縛置人肩，而己則不運一指以相助。
 瑪:23.5     凡彼所行，惟欲求知於人；廣其佩經，長其綴旒，
 瑪:23.6     宴則首座，會則高居，
 瑪:23.7     又喜受敬市中，呼為『辣比』。
 瑪:23.8     爾曹勿稱『辣比』，蓋爾師唯一，爾曹皆屬兄弟。
 瑪:23.9     勿稱在地者為父，爾父惟一，在天者是。
 瑪:23.10    勿受夫子之稱，夫子惟一，基督是已。
 瑪:23.11    爾中大者，宜為爾僕；
 瑪:23.12    蓋自高者必見抑，而自謙者必被舉也。
 瑪:23.13    哀哉！爾經生與法利塞人，虛偽之徒也！爾曹向眾緊閉天國，己既不進，又阻人之進。
 瑪:23.14    [哀哉！爾經生與法利塞人，爾曹侵吞寡婦之家產，而矯飾以長禱，嚴判其必臨於汝矣！]
 瑪:23.15    哀哉！爾經生與法利塞人，虛偽之徒也！蓋爾周行海陸，招人入教，既入，則引之為地獄子，較爾猶惡。
 瑪:23.16    哀哉！爾曹盲而作導者！爾謂指殿而誓，猶同無誓，若指殿中之金而誓，乃受拘束。
 瑪:23.17    何爾狂妄昏昧，一至於此！夫二者孰大？金乎？抑聖金之殿乎？
 瑪:23.18    爾又謂指壇而誓，猶同無誓，若指壇上儀物而誓，乃受拘束。
 瑪:23.19    昏昧之人乎！二者孰大？儀物乎？抑聖儀物之殿乎？
 瑪:23.20    夫指壇而誓，即指其壇及壇上諸物而誓也。
 瑪:23.21    指殿而誓者，即指其殿及寓於殿中者而誓也。
 瑪:23.22    指天而誓者，即指天主寶座，及居於寶座者而誓也。
 瑪:23.23    哀哉！爾經生與法利塞人，虛偽之徒也！蓋爾斤斤於薄荷、櫰香、蒔蘿、什一之輸，而於律中綱要，如正義、仁慈、信德，則漠然置之。彼固當行，此亦焉可廢哉？
 瑪:23.24    爾瞽而作導者！蚋則濾之，駝則吞焉。
 瑪:23.25    哀哉！爾經生與法利塞人，虛偽之徒也！蓋爾第潔杯盤之表，而內充貪污邪欲。
 瑪:23.26    矇哉法利塞人！爾冀先潔杯盤之內，則其外自潔矣。
 瑪:23.27    哀哉！爾經生與法利塞人，虛偽之徒也！蓋爾猶粉堊之瑩，外形雖美，內充屍骸諸穢。
 瑪:23.28    爾曹飾義以欺人，而內則虛偽邪惡，無所不有也。
 瑪:23.29    哀哉！爾經生與法利塞人，虛偽之徒也！蓋爾茸先知之瑩，飾義士之塚，
 瑪:23.30    自謂若生先祖之世，必不與之共流先知之血。
 瑪:23.31    實則爾已自證為殺先知者之後矣。
 瑪:23.32    乃祖惡貫，爾其盈之！
 瑪:23.33    嗟爾虺蚊之種，將何以逃於地獄之刑乎？
 瑪:23.34    是故，吾遣先知哲人經師於爾，爾或刃之、釘之、或鞭之於會堂、逐之於諸邑，
 瑪:23.35    庶幾凡世上所流義血，自義者亞伯之血，以至殿臺間被殺者巴辣基子集加理之血，皆歸於爾。
 瑪:23.36    吾誠告爾，凡此諸端，咸將歸責於斯代矣。
 瑪:23.37    耶路撒冷乎！嗟爾殘殺先知，石擊天主星使之耶路撒冷乎！吾之欲集爾子女，如牡雞之覆翼其雛者，不已頻乎？而爾終莫之許也。
 瑪:23.38    今者爾室其墟矣。
 瑪:23.39    蓋吾語爾，自今而後，以至爾歡呼：『奉主名而來者，洵堪頌揚』之日，爾將不得睹予矣。」
  
 瑪:24.1     耶穌甫出殿，門徒就之於途，欲其一眺殿宇，
 瑪:24.2     耶穌曰：「凡此非歷歷在爾目乎？吾實語爾，來日必遭拆毀，將不見一石疊於他石之上矣。」
 瑪:24.3     耶穌坐於忠果山，門人潛謁曰：「請告我事見何時；爾之降臨，及世之終局，有何朕兆？」
 瑪:24.4     耶穌曰：「爾其慎旖，毋受人欺。
 瑪:24.5     蓋將有多人，冒我名而來曰：「吾乃基督；」以是惑眾。
 瑪:24.6     爾聞戰爭紛起，風聲鶴唳，毋庸驚惶；蓋此等事在所不免，而終局猶未至也。
 瑪:24.7     行見民族相攻，邦國交戰，飢饉地震，所在多有。
 瑪:24.8     然此猶為憂患之濫殤。
 瑪:24.9     爾時人將付爾於酷刑，加爾以殘殺；爾為我名，將見惡於萬民；
 瑪:24.10    其半途而廢者，亦必甚眾；且將互相陷害，互相嫉恨。
 瑪:24.11    偽先知紛紛而起，愚惑稠人。
 瑪:24.12    邪道既長，愛德寢冷。
 瑪:24.13    惟堅忍不拔，終身不渝者，斯蒙救恩。
 瑪:24.14    且此天國嘉音，先須遍傳夭下，為萬民證，然後終局乃至。
 瑪:24.15    迨見先知達尼理所言『面目猙獰，慘無人道之物』立於聖地，(讀者當會意)
 瑪:24.16    斯時在猶太者，意避入山中；
 瑪:24.17    在屋上者，勿下取家中什物；
 瑪:24.18    在田者，勿返舍取衣。
 瑪:24.19    哀哉彼時之孕婦乳母也！
 瑪:24.20    爾宜祈禱，賜爾逃難時莫值隆冬禮日。
 瑪:24.21    斯時大難，實為創世以來，空前絕後。
 瑪:24.22    若不減其時日，血氣之倫，將無倖全；惟為蒙選者之故，時日必當見減。
 瑪:24.23    爾時，人若告爾『哉基督在此，基督在彼！』勿予置信。
 瑪:24.24    蓋偽基督假先知，將起而大施異跡奇事；倘可能者，並蒙選之人，亦將被惑矣。
 瑪:24.25    茲特先行戒爾。
 瑪:24.26    人若告爾，『基督在曠野，』勿出；『基督在密室，』勿信。
 瑪:24.27    蓋正如電光發自東方，照徹西方，人子之臨，亦復如是。
 瑪:24.28    屍之所在，群鷹集焉。
 瑪:24.29    大難甫平，日即晦冥，月失其明；眾星隕墜，天德動搖。
 瑪:24.30    至是，人子之標幟，見於中天。時率土眾民，咸將哀泣，見人子威靈顯赫駕雲而降，
 瑪:24.31    遣天神吹角，發音洪亮，集簡選之人於四方，自天此極，至天彼極。
 瑪:24.32    爾可於鳳果樹習一教訓：方其枝柔葉綠，知夏令在邇；
 瑪:24.33    爾見以上諸事，可知人子已及門矣。
 瑪:24.34    我確語爾，斯代未逝，諸事必驗。
 瑪:24.35    天地可廢，吾言不可廢也。
 瑪:24.36    其時其日，人不知，天神亦不知，惟我父知之。
 瑪:24.37    人子之臨，正如諾厄時事；
 瑪:24.38    洪水未至之日，人方飲食嫁娶，晏如也；至諾厄入舟之日，
 瑪:24.39    人猶不覺；洪水倏至，咸遭滅頂；人子之臨，亦復如是。
 瑪:24.40    斯時二人在田，一擢一遺；
 瑪:24.41    二女推磨，一擢一遺。
 瑪:24.42    緣此，爾宜朝乾夕惕，蓋爾不知爾主蒞臨之日也。
 瑪:24.43    若家主知盜何時將至，則必儆醒守備，不令穴室。
 瑪:24.44    然則爾等亦當備諸。蓋不意之時，人子至矣！
 瑪:24.45    設有忠智之僕，受家主之託，督其家人，按時給食；
 瑪:24.46    主來時，見其克盡厥職。福哉斯僕乎！
 瑪:24.47    吾實語爾，主必以其全業寄之。
 瑪:24.48    倘有不肖之僕，私揣其主稽遲，
 瑪:24.49    因肆意毆撻其侶，且與酒徒恣食縱飲，
 瑪:24.50    則於不期之日，不意之時，其主突然而臨，
 瑪:24.51    必加以極刑，與虛偽之徒同科，將有哀哭切齒者焉。」
  
 瑪:25.1）   「是時，天國將如童女十人，各持一燈，出迎新婿。
 瑪:25.2.    其中愚者五人，智者亦五人。
 瑪:25.3.    愚者持燈，而無餘油；
 瑪:25.4.    智者攜燈，而又貯油於壺。
 瑪:25.5.    新婿稽遲，皆假寐而寢。
 瑪:25.6.    子夜忽有聲呼曰：『新婿來矣！其出迎之。』
 瑪:25.7.    眾女乃起而整燈。
 瑪:25.8.    愚者謂智者曰：『請予我以油，吾燈垂滅。』
 瑪:25.9.    智者對曰：『共用恐將不給，盍就市購之。』
 瑪:25.10    方往沽，而新婿至矣。有備者偕入，同赴婚筵，戶遂扃。
 瑪:25.11    愚者後至，叩曰：「主乎，主乎，乞為啟戶！」
 瑪:25.12    主應曰：『吾實語爾，予不爾識也。』
 瑪:25.13    是故爾等當小心翼翼，朝乾夕惕；其日與時，非爾所知也。
 瑪:25.14    昔有人焉，將遠行，召其諸僕，託以家貲，
 瑪:25.15    有授金五千者，有二千者，有一千者。亦各因其才耳。託付既畢，遂登程。
 瑪:25.16    其受五千者，出而貿易，獲利五千。
 瑪:25.17    受二千者，亦獲利二千。
 瑪:25.18    受一千者，則出而掘窟於地，以埋其金。
 瑪:25.19    久之，主人返，與僕清計。
 瑪:25.20    受五千者，攜同贏餘五千以至，而白主曰：『吾主，昔以五千金見託予，茲又獲五千。』
 瑪:25.21    主曰：『俞，忠信之僕也，爾既忠於小事，將託爾以大事。其進而享乃主之樂。』
 瑪:25.22    受二千者亦謂曰：『吾主以二千金見託，予茲又獲二千。』
 瑪:25.23    主曰：『俞，忠信之僕也；爾既忠於小事，將託爾以大事，其進而享乃主之樂。』
 瑪:25.24    受一千者繼至，曰：『素知吾主刻薄寡恩，不播而穫，不散而斂；
 瑪:25.25    吾懼焉，因埋金於地；茲以原物奉璧。』
 瑪:25.26    其主應曰：『嗟爾惡而且惰之僕！爾既知予不播而穫，
 瑪:25.27    不散而斂，
 瑪:25.28    胡不以我之財，存諸錢賈，使予歸時亦得兼收本利乎！』
 瑪:25.29    亟奪其金，以授得有萬金之僕。蓋有者益之，使沛然有餘，而無者並其所有而奪之。
 瑪:25.30    其將斯無益之僕，投諸無明絕域，將有哀哭切齒者焉。
 瑪:25.31    當人子偕諸天神，威靈顯赫，駕雲而降也，將坐於尊位，
 瑪:25.32    集萬民其前，而予甄別猶如牧者之間綿羊與山羊，
 瑪:25.33    綿羊置右，山羊置左。
 瑪:25.34    至是王將謂右者曰：『爾等見寵於吾父者，自創世以來為爾所備之國，胥來承嗣。
 瑪:25.35    蓋曩者我饑，爾則食之；我渴，爾則飲之；我作客，爾則納之；
 瑪:25.36    我裸，爾則衣之；我疾，爾則視之；我在獄，爾則來探之也。』
 瑪:25.37    善者將曰：『主乎，吾何曾見爾飢而食之，渴而飲之？
 瑪:25.38    又何曾見爾作客而納之，裸而衣之？
 瑪:25.39    更何曾見爾有疾、在獄、而探視之耶？』
 瑪:25.40    王將謂之曰：『吾實語爾，爾所施於我兄弟中之至微者，即施之於我身也。』
 瑪:25.41    王又將謂左者曰：『被詛者流，其離我！當投諸不熄之烈火，蓋此原為魔鬼及其眾徒而備也。
 瑪:25.42    蓋曩者我飢，而爾不予以食；我渴，而爾不予以飲；
 瑪:25.43    我作客，而爾不予以接納；我裸，而爾不予以衣；有疾、在獄，而爾不予以探視也。』
 瑪:25.44    彼將對曰：『主乎，我何曾見爾飢渴、作客、無衣、患病、在獄，而竟不予以侍奉乎？』
 瑪:25.45    王將答曰：『吾實語爾，爾未施之於至微者，即未施之於吾身耳。』
 瑪:25.46    遂群就天戮，而善者則享永生。」
  
 瑪:26.1     耶穌垂訓既畢，謂門徒曰：
 瑪:26.2     「爾知十日後，即為免難節，人子將被縛而釘於十字架矣。」
 瑪:26.3     斯時，司祭長及民間耆老，方群集於大司祭該法院中，
 瑪:26.4     思以詭謀曲陷耶穌，而置之於死；
 瑪:26.5     惟曰：「毋於節日行之，恐民生變。」
 瑪:26.6     耶穌宴於伯大尼癩者西門家。突有婦人持玉瓶，中貯珍貴之芳液，
 瑪:26.7     傾瓶以渥耶穌之首。
 瑪:26.8     門徒見而不悅曰：「是何徒耗？
 瑪:26.9     盍售此以濟貧乎？」
 瑪:26.10    耶穌知之，乃曰：「何為而阻此婦？彼所加於予身者，美事也。
 瑪:26.11    爾曹恆有貧人與俱，然予則非爾曹所得而長留。
 瑪:26.12    彼以芳液渥予身者，乃所以備予之殮耳。
 瑪:26.13    予實告爾，普天之下，福音所屆，此婦所為，將傳為千古美談。」
 瑪:26.14    十二徒中有名茹答斯、依斯加略者，往見司祭長曰：
 瑪:26.15    「予如以耶穌獻爾，將何以為酬？」彼輩乃授以銀三十兩。
 瑪:26.16    自是茹答斯心存鬻主，將待機而發矣。
 瑪:26.17    除酵之首日，門徒進問耶穌曰：「免難節宴，子欲備筵何處？」
 瑪:26.18    耶穌曰：「爾入城，有某者，告之曰：『師云吾時已屆，欲與門徒在爾處度節。』」
 瑪:26.19    門徒遵諭備筵。
 瑪:26.20    迨晚，耶穌率十二門徒登席。
 瑪:26.21    食間謂徒曰：「予實告爾，爾中有鬻我者一人。」
 瑪:26.22    門徒不勝戚戚，一一問之曰：「主，予乎？」
 瑪:26.23    耶穌曰：「與予共盥手於盤者，即鬻我者也。
 瑪:26.24    人子長逝，正符經言；第鬻之者，哀莫大焉！斯人之有生，不如無生之為愈也。」
 瑪:26.25    鬻主之徒茹答斯，起而問曰：「辣比，豈予乎？」耶穌曰：「爾言之矣。」
 瑪:26.26    方食，耶穌持餅，剖而授徒曰：「爾等食之，此吾體也。」
 瑪:26.27    更舉杯祝謝，復授之曰：「爾盡飲是，
 瑪:26.28    此予之血，為洗除眾人之罪而流者，亦即新約之盟血也。
 瑪:26.29    第予告爾，此後予不再飲此葡萄之汁，以待與爾在吾父國中共飲新釀之日。」
 瑪:26.30    誦聖詩訖，乃往忠果山。
 瑪:26.31    時耶穌謂徒曰：「今夕爾等皆將因予而不能自持矣。經不云乎：『予擊牧者，群羊四散。』
 瑪:26.32    但予復活後，將先爾至加利利。」
 瑪:26.33    伯鐸祿曰：「即使眾皆背子，予決不背。」
 瑪:26.34    耶穌曰：「予實告爾，今夜雞猶未鳴，行見爾不認予者三。」
 瑪:26.35    伯鐸祿曰：「縱須偕子致命，亦決不相背。」餘徒亦同聲矢誠。
 瑪:26.36    耶穌偕其徒至一園地，名日色瑪尼，謂之曰：「爾曹坐此，俟予往禱。」
 瑪:26.37    乃攜伯鐸祿及慈伯德二子同行。時憂自中生，戚然興悲，
 瑪:26.38    顧謂三徒曰：「予心鬱悒，憂傷欲絕。爾等且留此與予同為儆守。」
 瑪:26.39    稍前行，伏地而禱曰：「吾父乎，事苟可能，請免我飲此苦爵。雖然，勿順予意，但遵父旨。」
 瑪:26.40    比返，見門徒已睡，謂伯鐸祿曰：「竟不能與予儆守片時耶？
 瑪:26.41    宜警惕祈禱，庶免墮誘；心志雖堅，形軀實荏。」
 瑪:26.42    再往禱曰：「吾父，此爵苟不能移，而必欲予飲者，惟父旨是行。」
 瑪:26.43    復返，門徒仍睡，蓋厥目昏昏，不能自支。
 瑪:26.44    乃捨之，更往祈禱，是為三次，稟白如前。
 瑪:26.45    既返，謂門徒曰：「爾今可臥以暫憩矣！惟時立至，人子將陷於罪人之手。
 瑪:26.46    起矣！吾儕行矣！鬻我者逝矣！」
 瑪:26.47    言際，十二徒之一茹答斯者果至，群人手刃興梃而隨之，蓋均為司祭長及民間耆老所遣者。
 瑪:26.48    鬻主者先已示眾以密號曰：「予與親吻者即是，可速執之。」
 瑪:26.49    至是乃趨耶穌之前，曰：「夫子平安！」且與之吻。
 瑪:26.50    耶穌曰：「友乎，爾來何為？」於是眾蠡擁而至，遂執耶穌。
 瑪:26.51    時耶穌從者某，拔刀砍大司祭僕，削其耳。
 瑪:26.52    耶穌曰：「納爾刀於鞘！蓋操刀者必傷於刀也。
 瑪:26.53    汝試思之，予豈不能求之吾父，即遣十二營以上之天神以臨之？
 瑪:26.54    如是則經所載必經之事，又將安從而應驗耶？」
 瑪:26.55    顧語眾曰：「爾手刃持梃，捕予一如捕盜。予曩者日坐殿中施訓於爾，何不執之？
 瑪:26.56    然此亦所以應驗先知所紀耳。」至是，門徒盡離耶穌，奔逃四散矣。
 瑪:26.57    耶穌被執，曳至大司祭該法署中，經生耆老群集於斯。
 瑪:26.58    伯鐸祿遙尾其後，既至大司祭院中，乃與隸役共坐，以觀事之究竟。
 瑪:26.59    司祭以及公會，方搜覓偽證，以控耶穌，而置之死。
 瑪:26.60    其時雖有多人加以偽證，然終難得逞。繼有二人前進曰：
 瑪:26.61    「斯人曾云：『予能毀上主之殿，三日而復建之。』」
 瑪:26.62    於是大司祭起謂耶穌曰：「爾聞若輩之證言矣，竟無一言以答耶？」
 瑪:26.63    耶穌默然不答。大司祭曰：「予指永生之天主，使爾誓而告予，爾為天主之子基督乎？」
 瑪:26.64    耶穌曰：「爾言之矣。第予告爾，爾將見人子坐於全能者之右，自天駕雲而降」。
 瑪:26.65    大司祭怒而裂衣曰：「彼言僭妄，更需何證。君等盡聞；
 瑪:26.66    將何以處之？」僉曰：「當死！」
 瑪:26.67    乃唾其面，毆以拳，更有掌之者，且曰：
 瑪:26.68    「基督乎，爾為先知，請語吾儕擊爾者誰也？」
 瑪:26.69    伯鐸祿時坐院外，有使女詣其前曰：「爾與彼加利利人耶穌夙為同夥。」
 瑪:26.70    伯鐸祿當眾否認曰：「吾不知爾所云。」
 瑪:26.71    既出，方及門，又一使女見之，語於眾曰：「此乃納匝勒人耶穌之同夥也。」
 瑪:26.72    伯鐸祿復否認，並誓曰：「予不識其人也。」
 瑪:26.73    無何，旁立者更進謂伯鐸祿曰：「爾確為彼黨，聽爾之方音，已可知之矣。」
 瑪:26.74    伯鐸祿且咒且誓曰：「吾實不識其人。」雞即鳴矣。
 瑪:26.75    方憶耶穌『雞猶未鳴，行見爾不認予者三』之言。伯鐸祿乃悄然而出，不禁涕淚滂沱。
  
 瑪:27.1     黎明，司祭諸長及民間耆老，群議處耶穌以死，
 瑪:27.2     乃縛送於方伯比辣多。
 瑪:27.3     斯時，鬻主之茹答斯，見耶穌死案既決，悔之；乃以銀三十兩，返之司祭長及耆老，
 瑪:27.4     曰：「予賣無辜之血，獲罪實深。」若輩對曰：「此爾之事，與我何涉？」
 瑪:27.5     茹答斯乃投銀殿中而退，出而自縊死。
 瑪:27.6     司祭長拾銀曰：「此乃血值，不合納庫。」
 瑪:27.7     眾議以購陶人田，用瘞羈旅之客。
 瑪:27.8     斯田至今猶稱亞瑟大瑪，譯言「血田」也。
 瑪:27.9     先知日勒米亞之言，於是乎應其言，曰：「渠為義塞子孫所鬻，沽得銀錢三十，
 瑪:27.10    用購陶人之田，此乃上主諭我所言。」
 瑪:27.11    耶穌立方伯前，方伯問曰：「爾為猶太人之王乎？」耶穌答曰：「爾言之矣。」
 瑪:27.12    惟於司祭長及耆老之控訴，概不置答。
 瑪:27.13    比辣多曰：「人控爾多端，爾不聞乎？」
 瑪:27.14    仍默無一言，方伯異之。
 瑪:27.15    每屆盛節，方伯徇民之請，例釋一囚。
 瑪:27.16    時有著名囚犯曰巴辣巴。
 瑪:27.17    眾人既集，比辣多問曰：「爾欲誰釋？巴辣巴乎？抑號稱基督之耶穌乎？」
 瑪:27.18    方伯固知若輩之解送耶穌，純出嫉妒耳。
 瑪:27.19    比辣多坐堂時，其夫人遣人來告曰：「勿預此義者事！予適緣彼得夢，殊苦。」
 瑪:27.20    惟司祭長耆老輩，則唆眾來釋巴辣巴，而殺耶穌。
 瑪:27.21    方伯又問眾曰：「二者中欲釋誰？」眾曰：「巴辣巴。」
 瑪:27.22    曰：「然則號稱基督之耶穌，將何以處之？」
 瑪:27.23    眾呼曰：「釘之十字架！」曰：「異哉，彼曾犯何罪？」眾大呼曰：「釘之十字架！」
 瑪:27.24    比辣多見無濟，且恐民眾生變，乃當眾取水盥手曰：「此義者之血，我無染焉，爾自承之。」
 瑪:27.25    眾應曰：「願其血歸我及我子孫。」
 瑪:27.26    比辣多乃釋巴辣巴，鞭耶穌，而付之於眾，俾釘之於十字架。
 瑪:27.27    方伯之衛卒，引耶穌入公廨，集全營兵士於其前，
 瑪:27.28    褫其衣，被以絳袍，
 瑪:27.29    編棘為冕，加諸其首，置一葦於其右手，跪其前而戲弄之曰：「猶太人之王萬歲！」
 瑪:27.30    復從而唾之，奪其葦，而擊其首。
 瑪:27.31    佯禮畢，褫其袍，為易原服，引之出，將上十字架。
 瑪:27.32    方出，遇有西勒吶人名西門者，兵士強之使負耶穌之架。
 瑪:27.33    既至各爾各大，即所謂「髑髏地」者，
 瑪:27.34    兵士取膽汁和酒以進，耶穌嘗而不飲。
 瑪:27.35    既釘，鬮分其衣，
 瑪:27.36    坐而守之，
 瑪:27.37    置標於其釘之上端，上書：「斯為猶太人之王。」
 瑪:27.38    時有二盜，與耶穌同釘，一在右，一在左。
 瑪:27.39    過者搖首而誚之曰：
 瑪:27.40    「吁！爾既能毀聖殿，而於三日內復建之，蓋自救歟！爾果為天主之子，盍自脫於架。」
 瑪:27.41    司祭長經生耆老亦嘲曰：
 瑪:27.42    「彼能救人，不能救己。彼非義塞之王乎？盍自脫於架，俾我信之。
 瑪:27.43    彼既依恃天主，苟為天主所寵，天主當來救護，以彼自稱天主子故。」
 瑪:27.44    即同釘之盜，亦隨聲附和，加以嗤笑焉。
 瑪:27.45    自午至申，遍地晦冥。
 瑪:27.46    約申初耶穌大聲呼曰：「伊理伊理，拉瑪撒巴大呢！」即言「主兮，主兮，胡為棄我加遺！」
 瑪:27.47    旁立數人聞之，則曰：「呼伊理譪也。」
 瑪:27.48    中一人趨至，以海絨漬醯，束之葦端，以飲耶穌。
 瑪:27.49    他人曰：「姑待，試觀伊理藹果來援彼否？」
 瑪:27.50    耶穌又復長嘯一聲，而氣遂絕。
 瑪:27.51    霎時殿幔徹上徹下，自裂為二。地震石裂，
 瑪:27.52    諸塚自開，而已故諸聖，多有甦者。
 瑪:27.53    迨耶穌復活後出自塚中，入於聖邑，人多見之。
 瑪:27.54    巴總及同守耶穌者，見地震及所歷諸事，皆惴焉而懼曰：「斯真天主子也。」
 瑪:27.55    自加利利從耶穌而供事之眾婦，時亦遙立而觀；
 瑪:27.56    內有瑪達蘭之瑪麗，雅谷伯若瑟之母瑪利亞及慈伯德二子之母。
 瑪:27.57    既暮，有富人若瑟者，亞利馬太人，亦耶穌弟子也。
 瑪:27.58    進謁比辣多，求耶穌遺體，比辣多即許之。
 瑪:27.59    若瑟既待得遺體，裹以潔布，
 瑪:27.60    葬於己之生壙，壙由嚴石渾然鑿成者也。乃移鉅石，封閉墓門而返。
 瑪:27.61    瑪達蘭之馬麗及瑪利亞，對墓兀坐。
 瑪:27.62    是為備禮日。明日，司祭長偕法利塞人同謁比辣多曰：
 瑪:27.63    「大人，憶彼惑眾生者生前曾云：三日後吾當復活。
 瑪:27.64    請飭守墓三日，恐其徒竊屍，而告民以復活，則謬說流傳，必有變本加厲者矣。」
 瑪:27.65    比辣多曰：「爾曹自有守卒，好自為之。」
 瑪:27.66    若輩乃設兵守墓，封錮其石。
  
 瑪:28.1     禮日後週首，拂曉，瑪達蘭之瑪麗偕瑪利亞謁墓。
 瑪:28.2     地忽大震，上主天神自天而降，入陵園，移鉅石，開墓門，而坐其上，
 瑪:28.3     容耀如電，衣白如雪。
 瑪:28.4     守卒驚駭失魄。
 瑪:28.5     天神謂婦曰：「毋懼！吾知爾所覓者，乃為被釘死之耶穌。
 瑪:28.6     彼不在此，已應其言宮而復活矣。可來一視其葬處，
 瑪:28.7     速往告其徒曰：『彼已自死者中復活，先爾等赴加利利，可於彼處見之。吾所能語爾者，止於此矣。』」
 瑪:28.8     婦驚喜交集，捨墓疾趨，將以馳報門徒。
 瑪:28.9     耶穌忽現於前曰：「錫爾康樂。」婦進抱其足而頂禮焉。
 瑪:28.10    耶穌曰：「毋庸驚懼，逕告吾兄弟即赴加利利與我相見。」
 瑪:28.11    婦既行守卒入城，以其經過稟報司祭長。
 瑪:28.12    司祭長與耆老集議，賂卒多金曰：
 瑪:28.13    「當告民眾曰：『夜間吾儕方睡，其徒盜之以去。』
 瑪:28.14    倘事聞方伯，予等當為緩頰，保爾無事。」
 瑪:28.15    守卒受金，遵囑而行。於是斯言流傳猶太人中，至今猶然。
 瑪:28.16    十一徒至加利利，登耶穌預指之山，
 瑪:28.17    既見耶穌，禮拜之。尚有數人心竊疑之，
 瑪:28.18    耶穌進前曰：「天上地下一切諸權，已賦於我。
 瑪:28.19    爾其往勸萬民，服膺聖教，因父及子及聖神之名，為之行洗。
 瑪:28.20    凡予所諭於爾者，爾亦當教之共守。予日與爾俱，迄於世末。」 [瑪竇福音完篇]

