 鐸:1.        [弟鐸書]   共 3 章   [Titus]   [文言版][吳譯]
  
 鐸:1.1      保祿，天主之僕，而耶穌基督之宗徒也。予之所以為宗徒者，乃為傳布天主選民所信之道，使人識聖教之真諦。
 鐸:1.2      此聖教乃建立於永生期望之上，而永生乃真實無妄之天主所許於萬古之前，
 鐸:1.3      及時昭著，而發為福音者也。予奉天主救主之命，而得以福音為己任焉。
 鐸:1.4      茲致書於同一信仰之愛子提多，曰：願天主聖父，及吾儕救主耶穌基督，降爾聖寵，錫爾平安。
 鐸:1.5      予之所以留汝於革雷底者，欲汝將未了之事，部署停當，並遵吾所囑，為各邑置長老。
 鐸:1.6      其人選務求品格純粹，無瑕可指，一婦之夫，兒女奉主，無蕩檢不馴之稱。
 鐸:1.7      蓋司牧乃天主之家宰，是宜無懈可擊，毋剛愎自用，毋暴氣動怒。凡嗜酒毆人，貪婪財貨，皆非所宜。
 鐸:1.8      必須款接遠人，以善為樂，莊敬自持，公明聖潔，克已有節，
 鐸:1.9      篤踐所傳之道，庶能導人於正義，而塞反對者悠悠之口。
 鐸:1.10     方今不可駕御者，實繁有徒，信口雌黃，自欺欺人尤以割禮中人為甚。
 鐸:1.11     此輩貪圖不義之財，教人以不經之事，流毒所及，覆人家室；當有以緘其長舌，莫令謬種流傳。
 鐸:1.12     昔革雷底人之先知，曾曰：「革雷底人慣說謊，飽食終日行如獸。」信哉言乎!
 鐸:1.13     因此望爾嚴加斥責，使若輩之信德純粹，
 鐸:1.14     勿復置信於猶太人無稽之談，及一般背道者之偽律。
 鐸:1.15     由潔者視之，凡物皆潔；若由不潔不信者視之，則萬物皆污，實則其心地自不淨耳。
 鐸:1.16     斯輩口中承認天主，而其行為實否認天主，悖逆不順，自絕於善，可惡莫甚焉。
  
 鐸:2.1      務望訓人以正，納諸軌物。
 鐸:2.2      年長之人，宜有節制，莊敬自持，謹慎小心，於信德、愛德、耐德，涵養純熟。
 鐸:2.3      年長婦女，舉止亦宜溫恭有禮，毋道人短，或沉湎於酒，務須循循善誘，
 鐸:2.4      教訓少婦，敬夫慈子，
 鐸:2.5      嫻靜貞潔，躬操井臼，待人和藹，毋違夫子，庶幾天主聖教，不致為人垢病。
 鐸:2.6      當勸壯年男子，亦寧靜淡泊。
 鐸:2.7      汝本人務宜以身作則，孳孳為善。
 鐸:2.8      講道時，更宜正心誠意，態度莊重，言語純潔，無可指摘，如此則反對之人，將以吾人無懈可擊，而自慚矣。
 鐸:2.9      對為奴者，應勸其服從主人，事事委順，毋違言，
 鐸:2.10     毋私取，披心相付，忠於所事；此正所以顯揚我等救主天主之聖道，於日用之間也。
 鐸:2.11     蓋天主普救之恩，已昌明於世，廣被有眾。
 鐸:2.12     吾人既受其教，自應痛絕邪妄之人欲。立身處世，寧靜淡泊，孳孳為善，
 鐸:2.13     翼翼事主，翹足企首，仰望真福，與夫大主宰及吾救主耶穌基督之光臨。
 鐸:2.14     基督為吾人自舍其身，正欲拯贖吾人，脫免一切罪惡，加以洗滌，俾得充其子民，發憤為善云耳。
 鐸:2.15     汝操傳道之權當以此勸勉人而督責之，毋為人所輕視也。
  
 鐸:3.1      望汝提醒眾人，務宜順服官長有司，從命如流，奉行百善，
 鐸:3.2      勿訕謗、勿爭競。待人接物，務宜心氣和平，寬裕溫柔，
 鐸:3.3      蓋吾人從前亦昏昧悖逆，徬徨歧途，縱情恣慾，險狠媢嫉；己實可惡，而轉以惡人。
 鐸:3.4      惟吾救主天主大發慈悲，
 鐸:3.5      不視人之行為，一惟彼之仁愛，藉重生之洗禮，賜吾人以救拔；
 鐸:3.6      因聖神之妙工，予吾人以復新。而天主之所以沛然以聖神傾注於吾人之心者，實以我救主耶穌基督之功。
 鐸:3.7      吾人托其恩澤，乃得免罪復義，而承嗣永生之望焉。
 鐸:3.8      此言也，真實無妄。願爾以此事切實講明，務使信奉天主之人，兢兢業業，為善毋懈。此事也，盡善盡美，裨益人群。
 鐸:3.9      至理之詰究，譜系之研求，意氣之爭，律法之辯，皆屬浮華無益，悉當遠避。
 鐸:3.10     人有分門結黨，經一再勸戒而不悛者，絕之可也，
 鐸:3.11     若而人者，其心已陷溺，不可救藥，明知而故犯蓋已自證其罪矣。
 鐸:3.12     待我遣發亞代瑪或弟吉各於汝處時，務望速至尼各保利，來與予俱；予決意在彼過冬。
 鐸:3.13     戴納律師及亞波羅動身時，汝當盡力饋贐，免其匱乏。
 鐸:3.14     凡我同人皆當致力於善濟人之急，庶免虛偽無實。
 鐸:3.15     此間同人，咸問汝安。凡愛吾儕於信德中者，乞為代候。願聖寵與爾眾俱，心焉祝之。 [弟鐸書完篇]

