 弗:1.       [厄弗所書]    [Ephesians]    [共 6 章]    [文言版][吳譯]
  
 弗:1.1      奉天主恩旨，而為基督耶穌宗徒者，保祿，致書於伊法所信奉基督耶穌之諸聖徒曰：
 弗:1.2      伏願天主我等父暨主耶穌基督，降爾聖寵，錫爾平安。
 弗:1.3      可頌哉！吾主耶穌基督之天主聖父也。天主已以諸天一切靈祉，因基督而沛加於吾人之身矣。
 弗:1.4      天主於創世以前，夙在基督之身，予吾人以恩簡，俾吾人得成聖潔無瑕，對越所天。
 弗:1.5      蓋天主秉其仁慈，隨其意之所悅，預定吾人緣耶穌基督，得為天主之眾嗣，
 弗:1.6      且沐以芳澤，俾克配其愛子；此乃所以彰其大德也。
 弗:1.7      吾人托庇聖子，仰賴寶血，得蒙拯贖，滌除夙穢；實憑天主之豐恩厚澤。
 弗:1.8      吾人之靈心，既飽霑恩澤，於是暢茂條達，發為妙慧卓識，
 弗:1.9      使吾人得領略其意旨之玄奧。蓋天主夙已從心所欲，
 弗:1.10     預定聖謨；時既成熟，乃予以實現。俾天地萬有，在基督之身，合為一體，而統於一尊。
 弗:1.11     蓋吾人之得因基督而倖成天主之眾嗣者，實由淵然深識，匠心獨運之天主所預定。
 弗:1.12     欲使夙盼基督之吾族，得發揚其光輝；
 弗:1.13     即爾等異族之人，亦得耹福音之真諦，而與基督合為一體，且緣爾之信，咸得憑天主之恩諾，而受聖神之印證矣。
 弗:1.14     聖神者，即吾儕選民承業蒙贖之質也。此亦所以發揚天主之光輝云耳。
 弗:1.15     因是吾既聞爾對主耶穌之篤信，對眾聖之仁愛，
 弗:1.16     輒為爾感謝天主，不能自已；即於祈禱中，亦拳拳於爾，
 弗:1.17     懇求吾主耶穌基督之天主，光榮之父，賜爾明智，啟爾妙慧，
 弗:1.18     俾爾洞識真主；開爾靈眼，俾明聖召之希望無窮，諸聖光榮嗣業之蘊藏無限，
 弗:1.19     及天主於信徒所施神力之廣大無邊也。
 弗:1.20     蓋此神力，天主實已先施於基督之身，起之於死中，升之於諸天，位之於己右，
 弗:1.21     超軼乎一切爵、權、德、統、諸品天神，及今世、來世一切可名之名之上。
 弗:1.22     置天地萬物於其足下，立之為全教會至高無上之元首，
 弗:1.23     而以教會為其身軀。蓋基督涵覆萬有，而教會實為之輔翼也。
  
 弗:2.1      曩者，爾等本已死於罪孽之中，
 弗:2.2      與世俗同流合污，聽命於塵氛中之魔王。魔王者，即至今猶在悖逆心中活動之邪神也。
 弗:2.3      吾輩過去亦在悖逆之列，縱情恣慾，為所欲為，原屬觸怒之子，與外邦人為一丘之貉。
 弗:2.4      然富於慈悲之天主，按其愛人之大德，
 弗:2.5      緣基督之偉功，拔吾人於罪中，起吾人於已死，俾吾人得與基督同享生命；
 弗:2.6      且天主實已賜吾人托基督而復活，托基督而位於諸天之上矣。
 弗:2.7      夫天主之所以為此者，乃欲假吾人因基督耶穌而受之慈惠，以昭示其無窮之恩德於後世耳。
 弗:2.8      蓋爾因信而蒙救，實憑聖寵；凡此皆非爾所固有，純出天主之惠賜。
 弗:2.9      無功而受賜，夫孰得而自矜？
 弗:2.10     即吾人本身亦莫非天主之化工，藉基督耶穌為行善而締造。然則吾人之行善，乃天主之成命耳。
 弗:2.11     爾在血統上為外邦人，且一般曾身受人為之割禮者，咸呼爾為未割之民。
 弗:2.12     爾應恆念昔時爾本與基督相隔，處於義塞社會之外，於盟約恩諾為局外人，在世無所仰望，不識天主。
 弗:2.13     今則不然，爾托耶穌基督之恩，藉其聖血，已得化疏為親矣。
 弗:2.14     蓋基督者，吾人之協和也；身受苦難，以去壁壘之隔，
 弗:2.15     除法令之障。於彼之身，本族外族融成一體，以作新人，以建和平。
 弗:2.16     更以此融成一體之二族，與天主協和於十字架上。十字架者，所以消滅一切敵對之意也。
 弗:2.17     夫基督之來，為傳佈和平之福音。當時爾等在遐，我等在邇，其得親聆斯音則一也。
 弗:2.18     總之，吾人以基督為介，彼此融洽於同一聖神之中，而得親近聖父矣。
 弗:2.19     因此，爾等已不復為外人或賓旅，爾等與諸聖同為天國之公民，聖宅之家人。
 弗:2.20     此聖宅，以宗徒先知為基，而有耶穌基督親充隅石；
 弗:2.21     石上廣廈，經營正殷，結構日精，而規模日宏，駸駸乎將因主而成為聖殿矣。
 弗:2.22     爾等亦為此廣廈之一部，聖神所建於同一隅石之上，以供天主之居停者也。
  
 弗:3.1      因此，我保祿竟為爾異邦人之故，而作基督耶穌之囚徒矣。
 弗:3.2      天主為爾等之益，授我以宣恩萬邦之重寄，爾等諒有所聞也。
 弗:3.3      我蒙特達之啟示，得悉天主奧旨；此於本書前段，已約略述及，
 弗:3.4      爾等讀之，即可見吾於基督之玄妙，實有所悟矣。
 弗:3.5      自有世以來，斯玄妙之旨，未曾啟迪於人。今則已因聖神而明示其諸聖宗徒，及先知先覺之人矣。
 弗:3.6      斯旨無他，即因福音之傳，而萬邦之人，已得於基督耶穌庇蔭之下，同為嗣子，融成一體，共享恩諾是已。
 弗:3.7      天主運用其大能，賜我恩寵，令我得供役於福音。
 弗:3.8      夫我乃諸聖中之至微者，竟亦蒙此殊恩，得在異邦人中弘宣基督不可思議之厚澤，
 弗:3.9      使舉世之人，咸得領會造物主自始隱藏之救世玄謨。
 弗:3.10     不惟世人，即天上之爵權諸品天神，亦有賴於教會，始得窺見天主神妙不測之智慧，
 弗:3.11     凡此皆按天主於創世之前所預定之遠謨，因吾主基督耶穌而實現者也。
 弗:3.12     吾人既信奉基督，宜可托基督之庇，坦蕩無憂，從容自在，以親天主矣。
 弗:3.13     故望爾等勿因吾為爾受難，而頹然沮喪。應知吾之受難，爾亦與有榮焉。
 弗:3.14     因是，吾懇求
 弗:3.15     天地萬族共戴之父，
 弗:3.16     按其無窮之光榮，使爾內心生活，得因其聖神而自強不息，
 弗:3.17     使基督能緣爾之信德，而寓爾心中，使爾於愛德中確立根基，
 弗:3.18     庶能與諸聖共體其奧旨之廣、之長、之高、之深；
 弗:3.19     乃至基督不可思議之仁愛，亦能心領神會；則天主無窮之蘊藏，將沛然充爾之身。
 弗:3.20     天主憑其感化吾人之神力，其所能成全於吾人者，將有超乎吾人之意想者焉。
 弗:3.21     吾願其因教會及基督耶穌，享受光榮，奕世無暨，心焉祝之。
  
 弗:4.1      是故，吾以因主被囚之身，剴切勸爾修身砥行，無忝爾之聖召，
 弗:4.2      謙卑溫恭，足以有容，彼此涵忍於愛德之中；
 弗:4.3      以和平相維繫，務求精誠團結，
 弗:4.4      合為一體，融於一神。蓋爾等蒙召之時，固受有同一希望、
 弗:4.5      同一恩主、同一信條、同一洗禮、
 弗:4.6      同一真宰，即萬有之父，超乎萬有，貫乎萬有，而寓乎萬有者也。
 弗:4.7      然吾人亦各按基督之權衡，受有特寵焉。
 弗:4.8      故曰： 方其上昇，領回眾俘；普天生靈，恩澤是濡。
 弗:4.9      夫既云上昇，則其先已降入地下可知矣。
 弗:4.10     而彼之所以先降，而後昇於諸天之上者，乃欲貫通上下，充塞萬有耳。
 弗:4.11     恩澤所被，或為宗徒、或為先知、或傳福音、或充監牧、師傅，
 弗:4.12     異曲同工，皆為作育聖徒，供役教會，建成基督之體，
 弗:4.13     馴至我眾，翕然歸於一信，共識天主聖子，俾躋完人之境，而止於基督之至善。
 弗:4.14     然則吾人不可再為稚子，隨風飄盪，漫無定止，惑於異端，而溺於邪說。
 弗:4.15     務須篤守真諦，涵養愛德，日漸月漬，暢茂條達，庶克仰配為吾人元首之基督。
 弗:4.16     在元首庇蔭之下，全身組織，緊湊圓密，百節相承，股肱各司其職，使全身平衡發展，植根於愛德之中而蔚為大觀。
 弗:4.17     吾為主故，剴切勸爾，毋復行異邦人之所行，
 弗:4.18     意志虛妄，理智昏昧，冥頑不靈，而自絕於天主之生命。
 弗:4.19     蓋若輩良心既泯，宜其縱情恣慾，甘處下流，
 弗:4.20     此固非爾等所學於基督者也。
 弗:4.21     爾等果已得其真傳，受其薰陶，則應痛革前非，
 弗:4.22     棄絕故我，不復沉湎聲色，日趨朽壞。
 弗:4.23     務當以昨死今生之精神，易以新我。
 弗:4.24     新我者，按天主之典型，依仁義之真諦而締造者也。
 弗:4.25     是宜棄絕謊言，彼此相見以誠。蓋吾人彼此俱屬一體也。
 弗:4.26     即偶有所怒，亦當勉自克制，慎毋犯罪。切勿銜怒終日，
 弗:4.27     而使魔鬼乘間而入也。
 弗:4.28     竊者勿可復竊，寧親手操作，以務正業；有餘且可周人之急。
 弗:4.29     莫使惡言浪語，出爾口中。當因人施教，循循善誘，以成人之美。
 弗:4.30     毋拂逆天主之聖神，以貽其憂。聖神者，固爾等終蒙恩贖之印證也。
 弗:4.31     凡怨恨忿怒，諠鬧毀謗，以及一切惡意，皆爾所應痛絕。
 弗:4.32     彼此當以忠厚相待，慈悲為懷，互相寬恕，亦如天主之因基督而寬恕於爾也。
  
 弗:5.1      爾等既為蒙寵兒女，自當效法天主，
 弗:5.2      力行愛德，亦如基督之愛爾也。彼竟為吾人之故，慨然以身獻於天主，作為祭祀牲牷，芳氣馥馥，有如馨香。
 弗:5.3      至於奸非、淫穢、貪婪之事，非聖徒所可道也。
 弗:5.4      一切穢褻、浪謔、輕薄之詞，皆宜痛絕，惟宜謳歌主德，稱謝洪恩。
 弗:5.5      幸毋自誤，應知凡奸非、淫穢、貪婪，莫非崇拜偶緣之變相。犯此者必不得承嗣基督及天主之國也。
 弗:5.6      勿為浮言所惑，蓋天主義怒之臨於悖逆諸子，正為此耳。
 弗:5.7      萬望勿與若輩同流合污也。
 弗:5.8      蓋爾等本屬昏昏，今則因主而為昭昭矣。故行事當光明正大，庶不愧為光明之子。
 弗:5.9      夫光明之果，曰善、曰公、曰誠；
 弗:5.10     亦在隨時體察何以求悅主心而已。
 弗:5.11     凡黑暗之事，無所裨益，爾等非惟不可染指，且應嚴辭責之。
 弗:5.12     蓋若輩所行曖昧之事，即言之亦可羞也。
 弗:5.13     然凡事一經光明照察，即昭然若揭，斯光明矣，
 弗:5.14     故曰：睡者其興，死者其起！惟彼基督，光明照爾。
 弗:5.15     是以爾當小心翼翼，勿效無智，思齊有智。
 弗:5.16     方今世風日下，正爾立德之時，當日維不足毋失良機。
 弗:5.17     因此，勿為昏昧之徒，務求明瞭主旨。
 弗:5.18     勿酗酒而蕩檢，當醉心於聖神；
 弗:5.19     以聖詠、聖詩、聖歌，互相酬唱，心歌腹詠，以頌美於主。
 弗:5.20     凡事必以吾主耶穌基督名義，致謝於天主聖父；
 弗:5.21     亦當以敬畏基督為懷，而彼此互相服從。
 弗:5.22     妻之事夫，當如事主，
 弗:5.23     蓋夫為妻之乾綱，亦如基督之為教會乾綱，而覆育全身也。
 弗:5.24     是故，為妻者當順從其夫，一如教會之順從基督。
 弗:5.25     為夫者當愛其妻，亦如基督之愛教會；基督為教會而舍己，
 弗:5.26     以聖道和水，洗之使潔，俾其成聖，
 弗:5.27     為己造就光華燦爛之教會，既無瑕疵，又無縐容，惠中秀外，玉潔冰清。
 弗:5.28     為夫者之愛其妻，亦當如此，直與己身無異。愛妻即愛己，
 弗:5.29     人焉有自惡其骨肉者乎？必也養之、畜之、愛之、惜之、正如基督之於教會。
 弗:5.30     蓋吾人皆厥身之肢體與骨肉也。
 弗:5.31     經云：「因此之故，男子當離其父母，以親其妻，二者如膠如漆，融為一體。 」
 弗:5.32     此中有極大之玄妙存焉，蓋所以象徵基督與教會之關係。
 弗:5.33     然爾等各人亦當愛妻如己；妻當小心翼翼，敬事其夫也。
  
 弗:6.1      為子女者，其仰體主心，
 弗:6.2      孝順父母，此天職也。
 弗:6.3      經云：「敬爾父母，必賜爾一生亨通，且享大年於世。」誡命中之附有特許者，以此為首。
 弗:6.4      為人父者，亦莫苛責其子女，令其難堪，而懷怨望；務須在主之規範中，教之、養之，扶其成立。
 弗:6.5      為奴僕者，當服從斯世之主人，一如服從基督，
 弗:6.6      戰戰兢兢，表裡如一，毋陽奉陰違，貌合神離，專以取悅於人為務；當如基督之奴僕，一本赤誠，奉行天主之旨，
 弗:6.7      中心悅服，非以為人，乃以為主。
 弗:6.8      應知人有善行，主必報之，固無間於奴僕與主人也。
 弗:6.9      主人之待其僕，亦當如是，慎毋擅作威福；應知彼與爾自有共同之主在天，而彼固大公無我，不徇私情也。
 弗:6.10     總之，望爾等托主之庇，賴其神力，發憤自強，而自充以剛毅之氣也。
 弗:6.11     務以天主之全副武裝自被，以應付魔鬼之戰略。
 弗:6.12     蓋吾人之對敵，非區區血氣之屬，乃諸品惡神，黑暗世界之權威領袖，以及充塞雲霄之眾魔也。
 弗:6.13     因是之故，惟執有天主之全副武器，足以自全於危難之日，且於勝利之後，尚能屹立不搖，而遊刃有餘也。
 弗:6.14     是以，望爾等立定腳跟，以真理束腰，以正義護胸，
 弗:6.15     以敏捷為履，載欣載奔，以傳平和之嘉音。
 弗:6.16     尤須常執信德之盾，以禦元兇之火箭；
 弗:6.17     亦宜戴望德之盔，佩聖神之劍，所謂聖神之劍者，即天主所發之言也。
 弗:6.18     當憑聖神之靈感，祈禱不輟，儆醒不倦，且為諸聖籲告，
 弗:6.19     亦為予祈求辯才無礙，俾能以大無畏精神，闡發福音之蘊奧。
 弗:6.20     蓋我已為福音之故，而成為被鍊加鎖之星使。果能不為威武所屈，侃侃而談，庶幾不辱使命，是所至願也。
 弗:6.21     第吉各者，我最親愛之兄弟，而主之忠僕也。爾欲悉我近狀，彼能為爾一一道之。
 弗:6.22     我遣之就爾，俾爾藉知吾儕情況，以慰浣爾心。
 弗:6.23     伏願天主聖父及主耶穌基督，賜兄弟平安，及信德愛德，為頌無量。
 弗:6.24     願凡愛吾主耶穌基督始終不渝者，咸蒙恩寵，源源不絕，心焉祝之。  [厄弗所人書完篇]

