 得前:1.        [德撒洛尼人前書]   共 5 章   [1 Thessalonians]    [文言版][吳譯]
    
 得前:1.1    保祿、西爾文、蒂茂德致書於德颯洛尼奉天主聖父及主耶穌基督之聖教同人曰：伏願聖寵平安，降於爾等。
 得前:1.2    吾儕恒為爾等致謝天主；祈禱中亦以為念。
 得前:1.3    蓋爾等信而有行，愛而能勞，仰望吾主耶穌基督，確乎不拔，故在天主聖父之前，時切馳思，不能自已。
 得前:1.4    且知我天主寵愛之兄弟，確在蒙簡之列也。
 得前:1.5    具徵吾儕之授爾以福音，不僅以言，且以神力與聖神，實事求是，廓然不疑。吾儕向在爾中服務，爾等固知其為何如人也。
 得前:1.6    而爾等不計危難，毅然服膺聖道，且受聖神之靈感而怡然自樂；是則爾等不惟以吾儕為則，直以主為法矣。
 得前:1.7    因是爾等已成為馬其頓、亞該亞一般信徒之楷式。
 得前:1.8    蓋主之聖道，已由爾處向外發揚，不僅在馬其頓、亞該亞而已，即在其他各地，爾等之篤信天主，已風傳遐邇，已不須吾儕之自為鼓吹矣。
 得前:1.9    外間頗有人嘖嘖稱道吾儕如何獲爾之心，爾等如何拋棄偶像，歸依聖教，兢兢業業，奉事永生真實之天主，
 得前:1.10   以待其聖子耶穌之臨格。聖子者，即天主所起於死者之中，而令吾人免於將臨之譴怒者也。
    
 得前:2.1    兄弟乎! 曩者吾儕之詣爾處，實不為徒勞，此固爾等之所知也。
 得前:2.2    爾等諒憶當時吾儕在斐立比，雖已飽嘗辛艱凌辱，然賴我天主，再接再勵，餘勇可賈，復於重重磨折之中，為爾傳述天主福音。
 得前:2.3    蓋吾儕所持以勸人者，真實無妄，純潔無邪，而光明正大也。
 得前:2.4    吾儕既承天主不棄，托以福音，故惟知率直講道，不欲取悅於人，但欲取悅於洞察人心之天主而已。
 得前:2.5    吾儕未嘗用阿諛之詞，是爾等所知也。亦未嘗圖私利，是天主所知也。
 得前:2.6    我輩身充基督宗徒，不為不貴，然亦未嘗儼然自尊，求榮於爾，或求榮於人，
 得前:2.7    惟知自謙自抑，赤忱與爾相處，一如慈母之煦嫗其子女；
 得前:2.8    不惟授爾以天主福音，即為爾犧牲性命，亦所甘心；蓋情之所鍾，有不能自已者焉。
 得前:2.9    兄弟當猶憶吾儕傳授天主福音時之如何艱辛困苦，躬自操作，夙夜不遑，以免加爾之累。
 得前:2.10   至吾儕之與爾等信徒相處，如何潔身自好，正直無私，無可指摘，此不惟爾等知之，即天主亦可為證也。
 得前:2.11   蓋爾等固知我等待爾人人，一如為父者之待其子女，獎掖慰勉，耳提面命，
 得前:2.12   務使爾等立身處世，無忝天主，以副其召爾共享天國及光榮之美意。
 得前:2.13   且爾等一聞吾儕口授之天主福音，不以其為世俗之教，乃審知其實為天主聖道，而欣然納之。故聖道亦緣爾之篤信，而運其妙工於爾身；此尤吾儕之所引以為慰，而感謝天主不能自已者也。
 得前:2.14   兄弟乎! 爾等實堪與猶太奉耶穌基督之諸教會，並駕齊驅。蓋爾等所遭受於爾國人之手者，與彼等所遭受於猶太人者，如出一轍也。
 得前:2.15   斯輩猶太人既殘殺主耶穌基督及眾先知，又復逐我同人，實天主之逆子，而人類之公敵也。
 得前:2.16   吾儕郤傳道於異邦人，以弘濟蒼生，若輩乃予以阻撓；因是，若輩惡貫滿盈，而天主之盛怒，已臨其身矣!
 得前:2.17   兄弟乎! 我儕雖暫與爾等睽隔，然中心愛慕，與日俱長。
 得前:2.18   渴欲與爾團聚。我保祿實已一再發念，輒為沙殫所阻，未克如願。
 得前:2.19   嗚呼! 於主耶穌臨格時，孰為吾之希望、吾之欣慰、吾之榮冕乎﹖非爾也耶﹖
 得前:2.20   信哉! 爾等為吾儕之光榮與欣慰也。
    
 得前:3.1    因是，吾實迫不及待，故寧甘孤寂，獨留雅典，
 得前:3.2    而先遣從事基督福音之天主忠僕，兄弟蒂茂德，前來慰問，以堅爾之信德，
 得前:3.3    庶幾造次顛沛，無所動心。蓋知受苦受難，實為吾人分內之事。
 得前:3.4    嚮者吾與爾俱，早已預告吾人必有憂患，今果見驗，亦爾等之所親歷也。
 得前:3.5    因此吾迫不及待，儘先遣人探訪，藉欲知爾信德，深恐誘人之物乘間誘爾，則我等之所為孳孳不倦者，盡付東流矣。
 得前:3.6    今蒂茂德自爾處歸來，盛道爾等之信德與愛德，且謂爾等恒以吾儕為懷，渴欲與吾儕相見，正如吾儕之渴望與爾等相見也。
 得前:3.7    兄弟乎! 吾於艱苦重重之際，得聞爾等之信德，不勝欣慰，樂以忘憂。
 得前:3.8    爾等如能確乎不拔，抱主以終，則吾儕之生機煥發矣!
 得前:3.9    嗚呼! 吾儕在天主之前，因爾而得偌大神樂，將何以報答天恩﹖
 得前:3.10   惟日夜祈求，賜與爾重見，以增補爾之信德耳。
 得前:3.11   願我天主聖父，及吾主耶穌，賜我坦途，以詣爾處。
 得前:3.12   願主激增爾之愛德，使兄弟中能相親相愛，兼愛眾人，亦如吾之愛爾。
 得前:3.13   願主堅爾之心，使爾聖潔無瑕於天主聖父之前，以待吾主耶穌率領眾聖而蒞臨之日。
 得前:3.14   兄弟乎! 曩者吾儕示爾應如何立身處世，以慰悅天主；爾已拳拳服膺。茲復因主耶穌，奉勸兄弟，發憤加勉，勇猛精進。
    
 得前:4.1    吾儕承主耶穌之命，所授於爾之規箴，爾固知之。
 得前:4.2    蓋天主之意旨無他，欲爾成聖而已。是宜戒絕一切邪淫，
 得前:4.3    各宜自愛，守身如玉。
 得前:4.4    切勿縱情恣慾，如異邦不識天主者所為也，凡因縱情，
 得前:4.5    而侵害兄弟，欺負兄弟，皆天主所不容，報應孔邇；此點吾儕前已鄭重言之。
 得前:4.6    蓋天主之召吾人，非欲吾人淪於邪污，乃欲吾人進於聖潔。
 得前:4.7    故凡倒行逆施者，非逆於人，乃逆於賜爾聖神之天主也。
 得前:4.8    至於兄弟友愛之道，當無需吾之喋喋。爾等親沐天主薰淘，固知彼此相愛。
 得前:4.9    爾等對馬其頓全境兄弟，亦確能踐履愛德也。惟望勉益加勉，日新又新，
 得前:4.10   尤須寧靜澹泊，安分守己，躬自操作，悉如吾訓。
 得前:4.11   務使外界睹爾品格高尚，行為端正，而無求於人也。
 得前:4.12   對於已亡之人，勿過於哀傷，一如未具望德者之所為；此吾不欲兄弟之不知也。
 得前:4.13   夫吾人既信耶穌之死而復活，亦應信天主必引諸凡安寢於耶穌懷中者，與之俱來也。
 得前:4.14   抑又有進者，按主之言，即同道中，於主重臨之日，尚存人世者，亦必不能較已亡者早達天國。
 得前:4.15   彼時號令一出，總領天神一呼，天主之號角一鳴，主乃自天降臨，而已亡之信徒，既先復活；
 得前:4.16   於是同道中之尚在人間者，乃將與彼等一齊被攝入雲，迎主於天際而永與相偕矣。
 得前:4.17   望爾等彼此以斯言互相慰藉。
    
 得前:5.1    至於此事實現之時日，亦無庸為爾書之。
 得前:5.2    爾固明知主日之臨，突如其來，有如不速之客之夜襲也。
 得前:5.3    人方曰：「平安無虞，」而倏忽之間，大難已臨其身，正如臨蓐之婦，欲避分娩之苦，未由也已。
 得前:5.4    惟我兄弟，既不處黑暗之中，屆時當不致襲爾如不速之客。
 得前:5.5    蓋爾皆為光明之子，旦晝之人，非屬於暮夜與黑暗也。
 得前:5.6    故吾人不欲效世人之醉生夢死，常宜昭昭惺惺，淡泊有節。
 得前:5.7    蓋沉睡者必於昏夜，狂飲者亦必於昏夜。
 得前:5.8    吾人既屬旦晝，可不恒懷惕若，終日乾乾，擁信愛以為甲，戴望德以為胄，而期待救恩乎﹖
 得前:5.9    蓋天主之恩召，非欲吾人嬰其震怒，乃欲吾人因吾主耶穌基督而沾溉救恩。
 得前:5.10   基督之為吾人而死，亦欲吾人無論生前死後，與之共生而已。
 得前:5.11   故望兄弟，一本爾所素行，互補勸慰，互相鼓勵，
 得前:5.12   凡服務爾中，奉主之命，管理爾等，訓導爾等者，
 得前:5.13   務乞我兄弟敬之重之，念彼勞苦，予以愛戴。兄弟相處，
 得前:5.14   最宜和睦。如有不守本分者，望兄弟加以勸告。鼓勵懦者，扶持弱者，寬裕忍耐，足以有容。
 得前:5.15   切弗以惡報惡；無論彼此相處，或對待眾人，務求成人之美。
 得前:5.16   居恆欣然自樂，
 得前:5.17   祈禱無輟；
 得前:5.18   任處何境，皆應感恩；此乃天主所望於爾等基督信徒者。
 得前:5.19   毋壅塞聖神，
 得前:5.20   毋輕慢預言，
 得前:5.21   審慎萬事，擇善固執，避惡若浼。
 得前:5.22   願和平之天主，躬自成全爾之聖德，保爾心靈形體之純粹無疵，以迨吾主耶穌基督之來臨。
 得前:5.23   召爾者誠實無妄，必將玉汝於成也。
 得前:5.24   望兄弟為吾儕祈禱；
 得前:5.25   請以聖潔之吻禮，為我致候諸兄弟。
 得前:5.26   吾憑主命，囑爾向眾兄弟宣讀此書。
 得前:5.27   願吾主耶穌基督之聖寵，恒與爾偕，不勝心禱。 [德撒洛尼人前書完篇]

