 若三:1.    [若望三書]   共 1 章   [3 John]    [文言版][吳譯]

 若三:1.1   長老致書於我所篤愛之摯友迦猶足下：
 若三:1.2   親愛之同道乎，願汝諸事亨通，貴體康健，適如爾之靈心之暢茂條達也。
 若三:1.3   兄弟中有來此者，每嘖嘖稱道汝之實事求是，力行聖道；
 若三:1.4   此予之所為不勝欣慰者也。得聞子弟力行聖道，何樂如之!
 若三:1.5   親愛之同道，汝之所為，可謂善矣。汝殷勤款待素昧生平之兄弟，而予以種種方便；
 若三:1.6   彼等感激之餘，已將汝之愛德，宣揚於教會矣。尚望助其成行，以上副天主聖意，
 若三:1.7   蓋彼等為聖名而奔走，僕僕風塵，身無長物，不願仰給於異邦人也。
 若三:1.8   若斯者，吾儕自應予以歡迎，庶幾於傳道之大業，得與若輩盡通力合作之誼耳。
 若三:1.9   予曾致書於教會，而好作領袖之丟特非，拒吾人於千里以外，且以惡言相加；
 若三:1.10  故予來時，必數其所行；彼不惟自身不納兄弟，即欲納之者，彼亦禁而阻之，甚且逐之出會；彼實無所不用其極也。
 若三:1.11  親愛之同道乎，勿效惡，當效善。行善者屬天主，作惡者末見天主也。
 若三:1.12  對於蒂梅德略，眾皆有好評，即真道本身亦為作證，故吾儕亦樂為之證，汝固知吾證之真實無妄也。
 若三:1.13  尚有多端，本擬為爾述之，惟雅不欲形諸筆墨，
 若三:1.14  希望不久即可與汝相見，暢敘衷曲。
 若三:1.15  願汝平安! 此間諸友祝汝康樂! 汝處諸友請為我一一喚其名而致候焉。 [若望三書完篇]

