 雅:1.        [雅各伯書]   共 5 章   [James]    [文言版][吳譯]
  
 雅:1.1      天主及吾主耶穌基督之僕雅各伯，致書於僑居外邦之十二支派，曰：願爾康樂。
 雅:1.2      我兄弟如陷於殷憂多難之中，則當引以為樂。
 雅:1.3      須知橫逆之來，能磨練爾之信德，使爾堅忍不拔，
 雅:1.4      而堅忍不拔，乃所以玉汝於成，而躋爾於純全無缺之地也。
 雅:1.5      若爾中有人智慧不足，則當求之天主，終必如願以償；蓋天主賜人至厚，博愛慈祥，而不事呵叱也。
 雅:1.6      然務必求之以信，莫存絲毫狐疑。狐疑之人，如海上波濤，因風而起，隨風而轉，漫無定止；
 雅:1.7      若是之人，莫望有所受於主也。
 雅:1.8      懷二心者，其立身處世，難乎其有恒矣。
 雅:1.9      兄弟之中，貧賤者應以高尚自慶，
 雅:1.10     富貴者應以謙恭為樂。蓋世之榮華，猶如草花，不久即謝；
 雅:1.11     烈日以曝之，毒熱以薰之，而草槁矣，而花落矣，而其美亡矣。富貴之終歸衰落亦復如是。
 雅:1.12     身處逆境而能堅忍自守者，乃為有福之人。蓋經試練而不渝者，必獲生命之冠，此固天主所許於其孝愛之子也。
 雅:1.13     如有人為誘惑所苦，勿曰為天主所誘；夫天主純善，不能被誘於惡，詎能誘人於惡﹖
 雅:1.14     人之見誘，皆受其自身情欲之煽惑勾引；
 雅:1.15     情慾孕而罪孽生，罪孽長成，死亡隨之。
 雅:1.16     故我親愛之兄弟，幸勿自誤。
 雅:1.17     一切美德嘉惠，莫不來自天上，降自光明之父。惟父恆常不變，永無晦蝕。
 雅:1.18     惟父憑其自由聖意，以真實無妄之道，予吾人以再造，俾充薦之果，而與萬物更始；
 雅:1.19     此固我親愛兄弟之所知也。人人應敏於聽，而訥於言。慎毋動怒，
 雅:1.20     人之忿怒，非所以成全天主之正義也。
 雅:1.21     是故爾宜滌瑕盪穢，徹私去蔽，以謙誠溫和之意，領受其所植於爾心田之聖道。惟斯道能全爾靈。
 雅:1.22     然道貴實踐，聞而不行，自欺而已。
 雅:1.23     若是之人，猶如以鑑自照，
 雅:1.24     暫見其容，而轉身即自忘其形容之彷彿。
 雅:1.25     若能以自由之妙法為鑑，凝神諦觀，念茲在茲，不惟聞道，且復實事求是，身體而力行之；則此人所行，必蒙見祐，無往而不樂矣。
 雅:1.26     若有人自以為虔誠，而不能自制其舌，是為欺心之人，其虔誠偽也。
 雅:1.27     自天主聖父視之，純潔無瑕之虔誠，亦曰矜孤恤寡，濟弱扶傾，與夫守身如玉、涅而不緇而已矣。
  
 雅:2.1      兄弟乎，吾人所信仰景慕者，惟在光榮之主耶穌基督。慎毋以勢利之習氣，沾污爾之信仰。
 雅:2.2      設有一人，金環美服，人爾會堂；同時有一貧人，敝衣而入；
 雅:2.3      爾殷勤謂美服者曰：「請爾上座；」而語貧者曰：「爾且立於斯，或坐我几下；」
 雅:2.4      此豈非以偏心待人，而妄分厚薄乎﹖
 雅:2.5      親愛之兄弟，爾其諦聽，斯世之貧人，乃天主之所眷顧，使其富於信德，而簡為天國之嗣子。蓋天國特為愛慕天主之人而設也。
 雅:2.6      而爾等竟敢輕慢貧人! 夫富人非即以勢凌爾，扭爾以至公庭者乎﹖
 雅:2.7      彼非謗讟爾所奉為神聖之美名者乎﹖
 雅:2.8      經云：「爾當愛人如己。」爾能守此王法，則庶幾矣。
 雅:2.9      若一味偏心，妄分厚薄，是即犯罪，不容於法。
 雅:2.10     守全法而犯一誡者，亦為犯法。
 雅:2.11     蓋誡爾毋犯姦淫者，天主也；而誡爾毋殺人者，亦天主也。爾即未犯姦淫，而犯殺人，是亦犯法而已矣。
 雅:2.12     爾之言語行動，均須以自由之法為圭臬。
 雅:2.13     蓋不施矜憐者，被審判時，亦必不蒙矜憐。惟矜憐仁恕 能逍遙於審判之外。
 雅:2.14     兄弟乎，或曰我有信德；苟無善行，亦有何益﹖徒信詎有濟乎﹖
 雅:2.15     設有兄弟或姊妹衣食匱乏，
 雅:2.16     而爾謂之曰：「安心以去，吾信汝必得溫飽；」而不給以切身所需之物，則亦何所裨益。
 雅:2.17     是知徒信而無行，則其信，必索然而無生氣也。
 雅:2.18     人將謂爾曰：「爾有信，我有行；惟爾示我以無行之信，而我將示爾以行，用徵吾信。
 雅:2.19     爾信天主惟一，斯誠善矣，獨不知眾魔亦具此信，且因是而震慄焉。」
 雅:2.20     嗚呼，爾亦淺人也已! 爾亦知無行之信，乃為空虛無實乎﹖
 雅:2.21     昔亞伯漢曾毅然以其子伊灑格獻於祭壇之上矣。彼非以行而取義耶﹖
 雅:2.22     可見其行固有恃乎其信，為之推動，而其信亦有待乎其行，為之玉成也。
 雅:2.23     於是古經所載亞伯漢因信天主而成聖，且稱為「天主之友」云者，乃獲當然之補充，而厥義大備矣。
 雅:2.24     可見人之稱義，以其所行，而不僅憑其所信而已。
 雅:2.25     再如花娘拉哈收留使者，示以改道而歸；寧非以行見義乎﹖
 雅:2.26     信而無行，猶身之無魂，亦惟死而已矣。
 雅:2.27     兄弟中多有好為人師者，是亦謬甚。應知為師者，實任最重。
  
 雅:3.1      蓋吾輩之過失，不一而足，如能慎言，以免口過，則庶幾矣。若而人者，亦可謂能自勒其口，而自主其身者矣。
 雅:3.2      吾人如置勒馬口，則馬身之駕馭，無不如意。
 雅:3.3      舟身雖大，且為暴風所驅，而舵師宴然把一小舵，亦能駕駛自如。
 雅:3.4      舌在人身，亦復如是，其形雖小，其誇實大。星星之火，可以燎原；
 雅:3.5      舌猶火也，亦眾惡之府也；深藏我百體之中，而玷污我七尺之軀體，引上地獄之火，而焚燬我生命之輪。
 雅:3.6      一切飛禽走獸，爬蟲鱗介，皆可馴服，且已為人類所馴服矣。
 雅:3.7      惟此三寸之舌，竟無人能馴服之；其惡不息，其毒無比。
 雅:3.8      吾人所用以讚美天主者，舌也；所用以咒詛人者，亦舌也；然而人固天主之肖像也。
 雅:3.9      兄弟乎，讚美與咒詛，同出一口，有是理乎﹖
 雅:3.10     譬彼泉源，甘苦之水，豈能同出一穴﹖
 雅:3.11     兄弟試思鳳果樹能結橄欖、葡萄樹能結鳳果乎﹖鹹水之泉，亦不能出甘水矣。
 雅:3.12     爾中如有聰明睿智之人，宜以高尚之德行，及溫和之精神，彰其智慧。
 雅:3.13     若爾心中尚存忌刻好勝之意，則勿自誇為智，以欺真理。
 雅:3.14     此之為智，非自上來，乃出自世俗，血氣與魔鬼耳。
 雅:3.15     蓋一有忌刻好勝之心，則必啟爭端，而生紛亂，放僻邪侈，無不為已。
 雅:3.16     惟智慧之自上來者，本質純粹，故其為德也，和平雍容，溫柔恭順，富於惻隱，多結善果，而無偏激矯情之弊。
 雅:3.17     和平之人，寧靜播種，弗助弗忘，終必收穫正義之果也。
 雅:3.18     爾中一切鬥爭紛擾，果何由而起﹖非由爾之情慾交戰於內乎﹖
 雅:3.19     爾貪而不得，乃行兇殺；妒而不獲乃起爭奪。爾之所以不得者，以爾不求也；
  
 雅:4.1      求而不得者，以爾求之不以其道，蓋爾所求者，徒為縱情恣慾而已。
 雅:4.2      嗚呼，爾亦不淑也已! 豈不知與世為友，即與天主為仇乎﹖閹然媚世者，不能取悅於天主矣。
 雅:4.3      經云：「寓我心中之聖神，愛我情深，不容我別有所戀；」爾以此語為虛發乎﹖
 雅:4.4      且天主之所以福惠吾人者，亦已厚矣。經云：「天主抑驕福謙，」此之謂也。
 雅:4.5      是必吾人當心悅誠服，而奉事之，毅然擯絕魔鬼，則魔鬼必逡巡而遠逸矣；
 雅:4.6      親近天主，則天主必殷勤相愛矣。吾願作惡者皆洗濯其手，而二三其德者，皆純潔其心也。
 雅:4.7      吾願爾等皆真心懺悔，痛哭流涕，轉笑為泣，轉喜為憂；
 雅:4.8      在天主明鑒之下，小心翼翼，謙卑自牧，則天主必予爾等以升擢矣。
 雅:4.9      兄弟之間，切勿互相詆毀。詆毀兄弟，即祇毀律法，評判兄弟，即評判律法。爾若評判律法，即非守法之人，而以司法自居矣。
 雅:4.10     夫立法司法，但有一位，惟操生殺之權者天主而己。爾何人斯，乃敢評判他人!
 雅:4.11     爾又曰：「今日或明日，我儕將往某城，作一年之勾留，將營商而獲利焉。」
 雅:4.12     然而明日之事，固非爾所能逆知也。盍一思之，爾之生命，果為何物﹖人生在世，實如雲煙過眼，瞬息即杳。
 雅:4.13     爾如曰：「主若願者，我儕當可仍在人間，而致力於其事；」則言之得體矣。
 雅:4.14     顧爾傲慢成性，至今猶誇誕如初；凡此誇誕，皆屬非善。
 雅:4.15     人如見善不為，即罪也。
 雅:4.16     咄咄富人，爾其休矣，災禍將臨爾身，爾盍哀號痛哭乎!
 雅:4.17     爾之財帛朽矣，爾之衣服蝕矣，
 雅:4.18     爾之金銀銹矣。金銀之銹，將為爾罪之鐵證，而成爾體之烙印。哀哉，爾平生所積之寶，適足以為末日積怒耳。
  
 雅:5.1      工人為爾收穫莊稼，爾竟欺之，而不予工資。此所欠之工資，亦將為工人鳴冤，且其聲已上達萬軍主宰之耳矣。
 雅:5.2      爾在世時，飽暖逸樂，窮奢極侈，以奉爾身；不敬天主，縱情恣慾，以快爾志。
 雅:5.3      爾顛倒黑白，定彼仁者之罪而殘殺之，而仁者固不爾抗也。
 雅:5.4      凡我兄弟，應安心忍耐以俟主來。夫農夫之望收穫嘉穀，必須弗助弗忘，以待秋霖春雨之膏澤也。
 雅:5.5      爾亦當學農夫之忍耐，堅定爾心。蓋主之來臨不遠矣。
 雅:5.6      兄弟不可互相怨尤，庶免遭受審判。蓋審判者已及門矣。
 雅:5.7      諸先知托主名以傳教，忍辱負重，百折不撓，實足為兄弟之楷式。
 雅:5.8      彼等以暫時忍受，換得永久之福樂，不亦可羨乎﹖約伯之忍耐，爾曾聞之，且曾見之。而主之如何溫燠其晚境，皆昭昭在爾耳目。主之富於惻怛哀矜，於此可見一斑。
 雅:5.9      兄弟說話時，務宜是是非非；切莫宣誓，既不可指天為誓，又不可指地為誓。總之，勿立任何咒誓，不然，陷於罪矣。
 雅:5.10     爾中有憂傷者乎﹖祈禱可也。有歡樂者乎﹖絃歌可也。
 雅:5.11     爾中患病者，當邀會中長老，為之祈禱，並因主名為之傅油。
 雅:5.12     至誠篤信之祈禱，必能起沉回生，而其所犯之罪，亦必蒙赦。
 雅:5.13     爾等應彼此認罪，互為祈求，俾得全復。善人之祈禱，厥效甚大。
 雅:5.14     昔伊理藹虔祈勿雨，而其地不見雨者，三年六月。
 雅:5.15     後復祈求，則天沛然下雨，地亦豐登。彼，人也；我，亦人也；有志者，亦若斯。
 雅:5.16     兄弟中如有誤入歧途，而爾能循循規勸，使其回頭，則功莫大焉。
 雅:5.17     當知使一罪人去邪歸正，便是救拔一條靈魂出於死地；爾亦可將功贖罪矣。 [雅各伯書完篇]

