 詠:1.        [聖詠集]   共 150  首   [Psalms]    [文言版][吳譯]
  
 詠:1.       君子與小人
 詠:1.1      長樂唯君子，為善百祥集。不偕無道行，恥與群小立。
 詠:1.2      避彼輕慢徒，不屑與同席。優游聖道中，涵泳徹朝夕。
 詠:1.3      譬如溪畔樹，及時結嘉實。歲寒葉不枯，條鬯永無極。
 詠:1.4      哀哉不肖徒! 與斯天淵別。悠悠逐風轉，飄飄如糠屑。
 詠:1.5      天心所不容，群賢所棄絕。
 詠:1.6      我主識善人，無道終淪滅。
  
 詠:2.       順與逆
 詠:2.1      何列邦之擾攘兮﹖何萬民之猖狂﹖
 詠:2.2      世酋蠡起兮，跋扈飛揚。共圖背叛天主兮，反抗受命之王，
 詠:2.3      曰：「吾儕豈長甘羈絆兮，盍解其縛而脫其韁﹖」
 詠:2.4      在天者必大笑兮，笑蜉蝣之不知自量。
 詠:2.5      終必勃然而怒兮，以懲當車之螳螂。主曰：
 詠:2.6      「吾已立君於熙雍聖山之上兮」，
 詠:2.7      君曰：「吾將宣聖旨於萬方：主曰：『爾乃吾子兮，誕於今日。
 詠:2.8      予必應爾所求兮，以萬民作爾之基業。普天率土兮，莫非吾兒之宇域。
 詠:2.9      爾當執鐵杖以治之兮，痛擊群逆。群逆粉碎兮，如瓦缶之毀裂。』」
 詠:2.10     嗚呼世之侯王兮，盍不及早省悟﹖嗚呼世之法吏兮，盍不自守法度﹖
 詠:2.11     小心翼翼以事主兮，寓歡樂於敬懼。
 詠:2.12     心悅誠服以順命兮，免天帝之震怒。何苦自取滅亡兮，自絕於康莊之大路﹖須知惟有委順兮，能邀無窮之福祚。
  
 詠:3.       恃主無恐
 詠:3.1      達味詩歌，作於逃避其子阿貝沙隆時。
 詠:3.2      達味詩歌，作於逃避其子阿貝沙隆時。
 詠:3.3      主乎主乎，吾敵何多﹖群眾蠡起，向我操戈。
 詠:3.4      曰：彼無神助，其命幾何﹖
 詠:3.5      主作我盾，護我四周。主為我光，令我昂頭。
 詠:3.6      竭聲籲主，聲達靈丘。
 詠:3.7      亦既寢矣，亦既寐矣。寐而又興，主恩備矣。
 詠:3.8      雖在重圍，無所畏矣。
 詠:3.9      主乎救我，俯聽悲嗟。既批敵頰，又折其牙。
 詠:3.8      鮮民何恃﹖主德無涯。
  
 詠:4.       恃主常樂
 詠:4.1      達味詩歌，交與樂官，和以絃樂。
 詠:4.2      呼籲公明主，為我伸冤屈。昔曾出我厄，令我得安逸。今者復求主，垂憐申舊德。
 詠:4.3      嗚呼濁世子! 冥頑盍有極。何為樂虛妄﹖不辨黑與白。
 詠:4.4      須知主公明，忠良是所秩。我求主必應，何苦自作孽﹖
 詠:4.5      清夜當捫心，一省順與逆。
 詠:4.6      應獻忠誠祭，恃主斯無失。
 詠:4.7      眾庶喁喁望，何日見時康﹖吾心惟仰主，願見主容光。
 詠:4.8      主已將天樂，貯我腔子裏。人情樂豐年，有酒多且旨。豐年誠足樂，美酒豈無味。未若我心中，一團歡愉意。
 詠:4.9      心曠神亦怡，登榻即成寐。問君何能爾﹖恃主而已矣!
  
 詠:5.       疾惡如讎
 詠:5.1      達味詩歌，交與樂官，和以管樂。
 詠:5.2      雅威吾主宰，傾耳聽我禱。
 詠:5.3      鑒我默默情，聆我哀哀號。
 詠:5.4      明發即懷主，晨省豈不早﹖
 詠:5.5      無妄惟真宰，懷仁以為寶。
 詠:5.6      正邪不同居，善惡不同道。
 詠:5.7      惟善故疾惡，痛絕諸兇暴。群小在主前，焉能長自保﹖
 詠:5.8      我欲入主室，暢沾主膏澤。爰具敬畏心，朝拜爾聖宅。
 詠:5.9      求主保我身，莫為敵所得。平易爾道路，扶我庶無蹶。
 詠:5.10     敵人何狡猾，出言無誠實。邪惡塞肺俯，心毒口則蜜。咽喉如荒墳，下埋朽腐骨。
 詠:5.11     望主賜懲罰，貶謫諸叛逆。欲使眾醜類，自墬陷人窟。
 詠:5.12     庶幾賴主者，望風咸相悅。揚眉而吐氣，歡聲頌帝力。
 詠:5.13     愛戴聖名者，托庇享安逸。願主納善人，雍容侍爾側。
  
 詠:6.       懺悔吟之一 憂戚
 詩:6.1      達味詩歌，交與樂官，和以絃樂，八度低音。
 詠:6.2      求主勿怒譴，求主息雷霆。
 詠:6.3      垂憐茲荏弱，康復此殘形。我骨慄慄戰，我心惴惴驚。
 詠:6.4      長跪問我主，何時救伶仃﹖
 詠:6.5      祈主一顧盼，援手昭慈仁。
 詠:6.6      死域誰念主，頌聲絕幽冥。
 詠:6.7      心魂困欲絕，徒此長呻吟。夜夜暗流淚，床褥浥秋霖。
 詠:6.8      目枯因愁多，骨消緣辱頻。
 詠:6.9      傳語作孽者，無復纏我身。我泣主已聞，我求主已聽。
 詠:6.10     有禱必見納，有感豈無應﹖
 詠:6.11     行見彼醜類，望風皆逡巡。
  
 詠:7.7      被誣
 詠:7.1      達味有感於本雅明族人古士的話，向上主唱的流離之歌。
 詠:7.2      雅威吾天主，賴爾得平安。仇人肆誣蔑，無風起波瀾。求主速營救，莫使我被害。
 詠:7.3      彼人兇如獅，吞我心方快。除主復何恃﹖不救吾將潰。
 詠:7.4      吁嗟吾天主，容我一申辯。倘吾曾為此，有罪在雙腕。
 詠:7.5      苟以怨報德，未以德報怨，
 詠:7.6      任憑彼凌虐，雖死亦無憾。身敗不足論，名裂亦所願。
 詠:7.7      今我未為此，請主奮身起，為我抗眾敵，莫容橫逆熾。
 詠:7.8      願主作裁判，高坐爾王位。眾民亦會集，環立爾周圍。
 詠:7.9      但願睿哲主，鑒察我忠義。按照爾公平，報答我純粹。
 詠:7.10     欲使惡人懼，不敢行無禮。欲使義人喜，沛然自奮勵。我主固全知，洞悉人俯肺。
 詠:7.11     主是護身盾，永保正直人。
 詠:7.12     天威何顯赫，裁判公且明。
 詠:7.13     磨刀霍霍箭在弦，人不回頭將受刑。
 詠:7.14     兵戈火箭莫不備，誰能不畏主之嗔﹖
 詠:7.15     惡人如妊婦，臨蓐時在即。所懷惟禍胎，所產乃妖孽。
 詠:7.16     心勞信日拙，自墜陷人窟。悖出亦悖入，自中毒人螫。
 詠:7.17     出爾竟反爾，自傷投人石。報應何昭著，絲毫無爽忒。
 詠:7.18     欲頌公平主，欲揚至尊德。
  
 詠:8.1      萬物之靈
 詠:8.2      達味詩歌，交與槳官。調寄「加特」。
 詠:8.3      我主在天上，聖名天下揚。諸天現光彩，妙手運陰陽。
 詠:8.4      卻從赤子口，認出救世王。童蒙識玄機，靈證微而臧。直使諸悖逆，不得再鼓簧。
 詠:8.5      靜觀宇宙內，氣象何輝煌。瑞景燦中天，星月耀靈光。
 詠:8.6      何物渺渺身﹖乃繫爾慈腸。何物人世子﹖聖眷迥異常。
 詠:8.7      使為萬物靈，天神相頡頏。皆自土中生，冠冕獨堂堂。
 詠:8.8      萬物供驅使，取之如探囊。
 詠:8.9      空中有飛鳥，地上有牛羊。
 詠:8.10     尚有鱗介族，優游水中央。悉歸人掌管，樂此無盡藏。
 詠:8.11     飲水須思源，殊恩何以償﹖但願大地上，聖名萬古芳。
  
 詠:9.       神與人
 詩:9.1      達味詩歌，交與樂官。調寄「木特拉本」。
 詠:9.2      我欲一心頌雅威，縷述真神一切妙。
 詠:9.3      歡忭鼓舞主懷中，心歌腹詠至尊號。
 詠:9.4      吾敵已潰退，紛紛仆主前。
 詠:9.5      公義已見伸，睿斷洵無愆。
 詠:9.6      主已懲萬邦，消滅諸悖逆。塗抹不肖名，終古歸沈寂。
 詠:9.7      敵國城邑已荒蕪，樓臺亭閣悉成墟。繁華事散逐輕塵，欲尋遺跡蕩無存。
 詠:9.8      恆存惟有天主國，雅威皇座永不移。
 詠:9.9      審判世界與萬民，聰明正直豈有私﹖
 詠:9.10     困苦無告蒙哀矜，主是窮民避難城。
 詠:9.11     又為聖徒之保障，何曾孤負有心人﹖
 詠:9.12     熙雍居民當絃歌，暢向億兆宣神蹟。
 詠:9.13     無辜之血主常恤，冤屈之人必得直。
 詠:9.14     雅威憐我苦，拯吾出兇門。
 詠:9.15     我在熙雍門前立，中心感主發頌聲。
 詠:9.16     敵人掘井自陷身，敵人布網自絆足。
 詠:9.17     雅威靈騭實昭著，陰謀詭計徒自辱。
 詠:9.18     世上忘主眾不肖，終須相將沈幽冥。
 詠:9.19     窮人豈能長被遺﹖群民之望終有成。
 詠:9.20     寧容人類勝真宰﹖願主興起鞫頑民。
 詠:9.21     務使世間傲慢子，自知僅屬血氣倫。
  
 詠:10.      問主
 詠:10.1     我問主兮何故﹖邈然逝兮不我顧。時艱難兮困苦，主自隱兮何處﹖
 詠:10.2     惡人橫行兮無度，窮人被逼兮無路。設詭計兮逞狂圖，欺孤寡兮陷無辜。
 詠:10.3     驕矜自慢兮，目無主宰。劫奪人財兮，逍遙法外。
 詠:10.4     飛揚跋扈兮心誇大，謂：天主兮安足怕﹖中心兮自忖，天主兮何存﹖
 詠:10.5     基業兮穩固，千秋兮不淪。坐井而觀天兮，夫焉知吾主之經綸﹖
 詠:10.6     恃勢凌人兮，自謂安如磐石，永享康寧。
 詠:10.7     彼之口中兮，惟有欺詐與咒詛。彼之舌底兮，滿貯螫毒與邪污。
 詠:10.8     埋伏窮鄉，殺人僻巷。
 詠:10.9     耽耽虎視，窮民遭殃，
 詠:10.10    驅無辜兮入網。
 詠:10.11    謂天主兮健忘。既揜顏兮不見，我隱惡兮奚彰﹖
 詠:10.12    我向主兮發哀歎，舉爾手兮濟眾難!
 詠:10.13    莫容惡人兮誣神明，謂天主兮其不靈!
 詠:10.14    詎知吾主兮早見，報應兮如電。窮苦兮無告，惟主兮是靠。孤兒兮無父，惟主兮是怙。
 詠:10.15    求主痛擊群姦兮，折其臂膀。
 詠:10.16    窮究妖孽兮，降以淪喪。惟我天主兮，永古為王。與主為敵兮，靡有不亡。
 詠:10.17    主已垂聽兮，謙者之音。必賜慰藉兮，堅固其心。
 詠:10.18    伸彼冤屈兮，保彼煢獨。莫令凡人兮，擅作威福。
  
 詠:11.      答客難
 詠:11.1     友人勸我學飛鳥，飛入深山避災殃：
 詠:11.2     我答友人言：此語何荒唐﹖人能恃主終致祥，何必入山去自藏。君不見群小彎弓箭在弦，欲於暗中射賢良。
 詠:11.3     國家根基已崩潰，賢人焉有濟時方﹖
 詠:11.4     雅威坐天廷，雙目炯炯察世人。
 詠:11.5     賢良蒙鍛鍊，所以玉其成。惟彼兇與暴，乃為主所憎。
 詠:11.6     為惡招天火，雷霆作杯羹。
 詠:11.7     為善邀天眷，常得承歡欣。
  
 詠:12.      世風歎
 詩:12.1     達味詩歌，交與樂官，八度低音。
 詠:12.2     仁義成絕響，忠信已泯沒。
 詠:12.3     交友無誠意，口蜜心詭譎。
 詠:12.4     求主矯浮薄，復使反樸拙。懲罰巧言者，剪截誇誕舌。
 詠:12.5     此輩炫利口，自謂世無敵：脣舌我自主，誰得相干涉﹖
 詠:12.6     雅威聞此語，焉能長默默﹖已見弱者苦，已聞貧人泣。我今將興起，一慰長太息。務使貧與弱，各得其所適。
 詠:12.7     至誠惟天主，聖道何純質。白銀經七煉，未能方其潔。
 詠:12.8     主必濟窮民，莫隨斯世溺。
 詠:12.9     惡逆如橫行，賢良無寧日。
  
 詠:13.      夜如何其
 詩:13.1     達味詩歌，交與樂官。
 詠:13.2     吁嗟天主兮，盍其有極﹖棄我如遺兮，慈顏恆匿。
 詠:13.3     不見吾主兮，中心悒悒。黯然銷魂兮，將至何日﹖敵人高壓兮，何時得息﹖
 詠:13.4     主其垂青兮，應我之求。賜光明於吾目兮，庶免昏睡而長休。
 詠:13.5     豈可使彼敵人兮，幸吾災而樂吾憂﹖
 詠:13.6     我之恃主兮，始末不渝。終必蒙救兮，賜以歡愉。我當謳歌兮，詠主德之特殊。
  
 詠:13.      視爾夢夢
 詠:14.1     愚人心中言，宇宙無主宰。此輩何卑污，所為皆曖昧。欲求為善者，不見一人在。
 詠:14.2     主自九天上，俯首察生靈。儻有智慧子，願與主相親。
 詠:14.3     紛紛落歧途，溷濁同垢塵。悠悠寰海內，竟無一賢人。
 詠:14.4     豈其作惡者，莫具纖屑知。何以不懷主，靦然食民脂。
 詠:14.5     主與德為鄰，惡人惴惴恐。
 詠:14.6     平生侮貧人，貧人主所寵。
 詠:14.7     義塞之救恩，宜自熙雍出。主必引眾俘，歸還其本宅。義塞與雅谷，歡樂將何極!
  
 詠:15.      忠厚廉潔
 詠:15.1     達味詩歌，交與樂官。
 詠:15.2     其惟行善者，心口無欺謾。
 詠:15.3     既無讒人舌，又無惡心肝。處世惟忠厚，克己待人寬。
 詠:15.4     見惡避若浼，見善共相歡。一言九鼎重，得失非所患。
 詠:15.5     不將重利剝，不作貪污官。行善邀福澤，長如罄石安。
  
 詠:16.      精神堡壘
 詠:16.1     主乃我所依，一生安且怡。
 詠:16.2     吾心白吾主：所天惟有汝，方寸無他好，懷主以為寶。
 詠:16.3     城中諸聖人，亦是我所親。同游聖教中，其樂何融融!
 詠:16.4     歸依邪魔者，愁上更添憂。祭祀含血腥，厥名亦可羞。
 詠:16.5     主是我基業，主是我歡杯。杯中酒常滿，家業永不衰。
 詠:16.6     優游田園中，俯仰稱心意。日涉漸成趣，樂斯境界美。
 詠:16.7     為我開明悟，主恩豈不富﹖夙夜無敢荒，惟恐忝大父。
 詠:16.8     恩主恆在目，宛然參我前。有主扶我右，吾志寧能遷﹖
 詠:16.9     怡悅充五內，歡愉騰舌端。永寄無窮望，形體亦自安。
 詠:16.10    爾必保吾魂，莫使淪幽冥。豈容聖者身，沾染朽腐痕。
 詠:16.11    指我生命路，飫我瞻仰欣。常恃爾之右，福樂永盈盈。
  
 詠:17.      無妄
 詠:17.1     求主矜愚直，聽我聲聲訴。我言無矯飾，但將赤誠吐。
 詠:17.2     願主鑒中情，願主持公平。
 詠:17.3     吾主賜鍛鍊，清夜測吾心。吾主莫不知，應見我無妄。凡我口所言，莫非心所想。
 詠:17.4     耿耿懷主訓，習俗非所尚。驕人行殘暴，何曾敢傚倣﹖
 詠:17.5     兢兢履主道，未嘗循邪枉。
 詠:17.6     何為此絮絮﹖知主必聽之。還祈傾爾耳，俾得畢其詞。
 詠:17.7     急難求主佑，吾主未嘗辭。我今復求主，援手昭仁慈。
 詠:17.8     願主保小子，如保目中瞳。庇我翼蔭下，雍雍爾懷中。
 詠:17.9     既無群小慍，又免敵圍攻。
 詠:17.10    兇敵與群小，麻木無側隱。
 詠:17.11    驕矜而自慢，相逼何太甚。
 詠:17.12    眈眈如餓虎，其勢不可遏。又如被伏獅，穴中覷過客。
 詠:17.13    懇切求恩主，興起戮妖孽。用爾干與戈，救我脫橫逆。
 詠:17.14    更望賜提撕，俾與鄉愿隔。鄉愿生斯世，但為斯世活。以主無盡藏，暢恣其口腹。金玉既滿堂，其子皆飫足。積蓄遺兒孫，繩繩相嗣續。
 詠:17.15    吾志異乎是，所求非世祿。清白歸我主，常享承顏樂。當吾甦醒日，見主便是福。
  
 詠:19.      凱旋賦
 詠:18.1     中心愛主兮，我生命之根源。
 詠:18.2     主乃我之磐石與堡壘兮，亦為我之恩保與所天。藏身之窟兮，禦敵之干。仰岑樓之崔蒐兮，視兵革而彌堅。
 詠:18.3     悲我身之遭厄兮，求恩主之矜憐。竟脫我於虎口兮，信慈惠之無邊。
 詠:18.4     殺氣氤氳兮纏身，狂濤氾濫兮驚魂。
 詠:18.5     幽冥之索紡重重，死地之羅網紛紛。
 詠:18.6     身陷艱險兮求主，竭聲向主兮呼籲。主聞吾音兮宮中，哀聲上達兮宸聰。
 詠:18.7     主發怒兮乾坤震，大地顫兮眾岳崩。
 詠:18.8     鼻騰煙兮口噴火，沙石爍兮草木焚。
 詠:18.9     天幕下垂兮主親降，足踏陰霾兮雲茫茫。
 詠:18.10    駕凱神而馳聘，鼓風翼而翱翔。
 詠:18.11    披重昏以為幔兮，假靉靉而為宮。
 詠:18.12    陰陽相薄而成雹兮，絳煙起於雲中。
 詠:18.13    顯至尊之赫赫兮，震天怒之隆隆。
 詠:18.14    火箭四射，敵人傾覆。
 詠:18.15    地基暴露，江海成陸。
 詠:18.16    於是噓氣叱吒，冰炭俱落，
 詠:18.17    主乃引手而相援兮，濟吾身於狂流。
 詠:18.18    脫我於頑敵兮，救我於凶仇。
 詠:18.19    固知吾主之聖心兮，恆抑強而扶柔。我既惟主是怙兮，敵雖眾而何憂﹖
 詠:18.20    夫其解我之倒懸兮，為愛我之故。
 詠:18.21    備承溫燠兮，所以恤我之無辜。
 詠:18.22    心地光明兮手潔。遵主之道兮翼翼。未入歧途兮居安宅，
 詠:18.23    恆懷慈訓兮無愆忒。
 詠:18.24    樂心跡之雙清兮，慎聖目之所視。
 詠:18.25    感吾主之相酬兮，實無微而不至。
 詠:18.26    盛矣哉，雅威之為德也! 以仁報仁，以直報直。
 詠:18.27    以正報正，而以逆報逆。
 詠:18.28    蓋謙者必蒙升，而驕者必見抑。
 詠:18.29    惟主一燃吾心之燈兮，而啟吾目之矇。
 詠:18.30    雖三軍之當前兮，吾亦有所恃而無恐。既有主為之扶翼兮，應能超踰敵人之城墉。
 詠:18.31    主道純兮主言粹，能倚主兮身無危。
 詠:18.32    微雅威兮誰主﹖微天主兮何怙﹖
 詠:18.33    主充我兮以力，使吾路兮安固。
 詠:18.34    健吾步兮如鹿，植吾易兮高處。
 詠:18.35    教吾手兮能戰，強吾臂兮能射。
 詠:18.36    賜我以衛身之盾，佑我以聖手之力。沐我以仁。浴我以澤。滋茂條暢，實憑主德。
 詠:18.37    所履恢兮其有餘，腳踏實地兮而無蹶。
 詠:18.38    追逐敵蹤兮彼其潰，不予殄滅兮誓不歸。
 詠:18.39    紛紛負傷兮倒於地，僵臥足下兮不復起。
 詠:18.40    嗟夫吾之能戰兮，非吾之力也。
 詠:18.41    克服眾仇兮，仗主之德也。敵人狼狽兮逃竄，仇人就戮兮無數。
 詠:18.42    呼人人不應，籲主主不顧。
 詠:18.43    被我痛擊而粉碎兮，如飄風之揚灰。被我委棄於道旁兮，如糞壤之成堆。
 詠:18.44    主既救我於眾民之背叛兮，又立我為萬國之君。作新民以事我兮，且非我素識之人。
 詠:18.45    蓋惟同聲而相應兮，聞吾道而祇遵。苟中情其悅服兮，雖異族而猶親。
 詠:18.46    彼必泯其町畦而去其圭角兮，兢兢然棄其險固而來賓。
 詠:18.47    頌曰：欽哉雅威，願爾萬歲! 行貴屈尊，作我藩衛。銘心鏤骨，永懷慈惠。
 詠:18.48    相我撥亂，安撫庶類。
 詠:18.49    脫我於凶逆，拯我於暴戾。保我於萬死，登我於大位。
 詠:18.50    敢不揄揚，布芳於世﹖敢不歌詠，宣主之美﹖
 詠:18.51    主賜凱旋，於彼之王。主以膏澤，被彼元良。寵祐達味，綏以寧康。來胤後嗣，榮祚無疆。
  
 詠:19.      乾坤與妙法
 詠:19.1     乾坤揭主榮，碧穹布化工。
 詠:19.2     朝朝宣宏旨，夜夜傳微衷。
 詠:19.3     默默無一語，教在不言中。
 詠:19.4     周行遍大地，妙音送長風。
 詠:19.5     晨曦發帝鄉，丰采似玉郎。洋洋溢喜氣，逍遙出洞房。
 詠:19.6     天行一何健，六合任翱翔。普照無私曲，萬物被其光。
 詠:19.7     妙法洵全美，我魂得歸依。靈證洵萬確，童蒙識玄機。
 詠:19.8     玉律豈有瑕，祇守心自怡。聖典何皎潔，悅目驚新奇。
 詠:19.9     天威分明在，萬古永不移。神斷剖黑白，陰騭定是非。
 詠:19.10    價值邁金石，滋味勝蜜飴。
 詠:19.11    小子知趨避，福祿盡在茲。
 詠:19.12    誰能悟其愆﹖惟主濯其疵。
 詠:19.13    去我驕矜意，莫令傲慢滋。庶可無大過，庶免染塵緇。
 詠:19.14    願我口所言，與我心所想，悉能涵聖心，悉能慰天慈。主乃我磐石，微主吾誰歸﹖
 詠:19.15    預祝勝利
  
 詠:20.1     求賜君王勝利
 詠:20.1     達味詩歌，交與樂官。
 詠:20.2     願主自聖殿，錫爾恩寵隆。願主自聖山，錫爾福履充。
 詠:20.3     念爾禋祀勤，悅爾燔祭豐。
 詠:20.4     心願悉獲償，謀為皆成功。
 詠:20.5     行見爾凱旋，萬民喜氣沖。會當樹長旌，共慶主名崇。
 詠:20.6     願主成爾志，使爾樂融融。固知受命王，恃主掃群凶。主在諸天上，安然居九重。援爾以右手，帝力寧有窮。
 詠:20.7     徒誇車馬力，敵人何夢夢。吾人恃主名，不與彼人同。
 詠:20.8     彼皆仆在地，我立猶挺胸。
 詠:20.9     惟願主雅威，保王徹始終。聽我此日禱，鑒我區區衷。
 詠:20.10    勝利謝恩
  
 詠:21.      歌頌賜勝利的天主
 詩:21.1     達味詩歌，交與樂官。
 詠:21.2     仰賴主大德，吾王喜氣沖。荷恩樂無極，陶然醉春風。
 詠:21.3     心願悉已償，所求靡不從。
 詠:21.4     先意介景福，寵遇一何隆。更以純金冕，殷勤加其首。
 詠:21.5     王求保其命，主錫無量壽。
 詠:21.6     英名仗神助，光榮仰天佑。沐浴芳澤中，美德萃其躬。
 詠:21.7     優游恩光下，天樂湧其衷。
 詠:21.8     王惟主是怙，慈惠貫始終。
 詠:21.9     行見我聖主，奮臂逐群凶。
 詠:21.10    群凶懾主威，若處紅爐中。天威震霹靂，燒盡妖魔蹤。
 詠:21.11    斬草在除根，一掃謬種空。
 詠:21.12    若輩懷叵測，對主施頑攻。奸圖焉能逞，分散如飄蓬。
 詠:21.13    主必對眾逆，從容挽神弓。
 詠:21.14    赫赫天地宰，稜威萬古同。吾人當引吭，高歌造化功。
  
 詠:22.      受天下之垢
 詠:22.1.    達味詩歌，交與樂官，調寄「朝鹿」。
 詠:22.2.    主兮主兮，胡為棄我如遺﹖發呻吟於危急兮，何惠音之遲遲﹖
 詠:22.3.    朝籲主而不應兮，暮惆悵而無依。
 詠:22.4.    夫主固吾族之所口碑兮，精靈夙彪炳乎歌詩。
 詠:22.5.    稽先人之遐跡兮，孰不托聖澤而優游。
 詠:22.6.    但聞籲主而見拯兮，焉有倚主而蒙羞﹖
 詠:22.7.    謇予乃蚯蚓而非人兮，為萬民所唾棄而受天下之垢。
 詠:22.8.    睹予者皆大施其嘲嗤兮，相與反其唇而搖其首。
 詠:22.9.    曰：彼既托命於天主兮，應蒙天主之援手。苟為天主之所寵兮，當見天主之營救。
 詠:22.10    信夫吾平生之所仰望兮，惟在天主之躬。主既出予於母胎兮，又教予仰聖恩於慈母之懷中。
 詠:22.11    溯自予之有生兮，向承吾主之恩撫。即予之尚在胎中兮，主亦未始非予所怙。
 詠:22.12    今大難已臨而援手無人兮，吾主寧能捐棄而不顧﹖
 詠:22.13    健牡紛紛兮，圍我周匝。來自巴珊兮，洶洶相逼。
 詠:22.14    猛如餓獅兮，張口欲食。
 詠:22.15    體渙解兮骨脫，心消融兮如蠟。
 詠:22.16    喉焦如礫兮舌貼齶，身被委棄兮符溝壑。
 詠:22.17    惡犬環縈兮，群小蜂聚。
 詠:22.18    洞鑿吾之手足兮，骨森森其可數。眾人旁觀兮，咸慶禍之及予。
 詠:22.19    分我外衣兮，鬮我內服。
 詠:22.20    求主毋我遐棄兮，祈恩佑之神速。
 詠:22.21    保吾魂於刀劍兮，脫吾命於狂畜。
 詠:22.22    出我於獅口兮，拉我於兕角。
 詠:22.23    會當宣聖名於諸弟兮，誦大德於會中。
 詠:22.24    願凡虔敬之人兮，播揚仁風! 願雅谷之苗裔兮，聖道是弘! 願義塞之子孫兮，惟主是崇!
 詠:22.25    惟天主之慈憫兮，樂拯厄而濟窮。信乎其有求而必應兮，何曾掩其天容。
 詠:22.26    吾欲申讚歎於廣眾之中兮，還夙願於諸聖之前。上以報罔極之恩，下以踐平生之言。
 詠:22.27    必使謙謙君子，飲和飽德。懷主之徒，絃歌不絕。心靈日健，永生不滅。
 詠:22.28    行見普天率土兮，幡然憬悟而來歸。列國萬民兮，翕然致眷戀於庭闈。
 詠:22.29    蓋主乃天地之宰兮，又為萬國之君。
 詠:22.30    無貴無賤，無沒無存。悉宜崇主，俯伏投誠。勗哉吾魂! 為主而生。
 詠:22.31    來胤後嗣，事主惟勤。世代綿綿，恭聆福音。
 詠:22.32    父以傳子，子以傳孫。念念毋忘，主之經綸。
  
 詠:23.1     良牧
 詠:23.1     主乃我之牧，所需百無憂。
 詠:23.2     令我草上憩，引我澤畔游。
 詠:23.3     吾魂得復蘇，仁育一何周﹖更為聖名故，率我正道由。
 詠:23.4     雖經陰谷裏，主在我何愁﹖爾策與爾杖，實令我心休。
 詠:23.5     讌我群敵前，感爾恩施優。靈膏沐我首，玉爵盈欲流。
 詠:23.6     慈惠共聖澤，長與我為儔。行藏勿離主，此外更何求﹖
  
 詠:24.1     迎駕
 詠:24.1     率土之濱，莫匪爾屬。普天之下，莫匪爾僕。
 詠:24.2     滄溟之上，肇建寰宇。狂瀾是鎮，中流砥柱。
 詠:24.3     涉彼靈山，登彼聖域。誰堪當此﹖
 詠:24.4     其惟純德，心跡雙清，無愧無怍。
 詠:24.5     必承天休。必蒙恩贖。
 詠:24.6     夙夜懷主，無忝雅谷。
 詠:24.7     嗟爾諸城，矗爾重闡。嗟爾古戶，高爾閈閎。殷勤迎納，光榮之君。
 詠:24.8     榮君伊誰﹖全能雅威。惟仁無敵，凱旋而歸。
 詠:24.9.    嗟爾諸城，矗爾重闡。嗟爾古戶，高爾閈閎。殷勤迎納。光榮之君。
 詠:24.10    榮君伊誰﹖實維雅威。萬有之主，煥焉其輝。
  
 詠:25.1     安宅與正路
 詠:25.1     心魂所仰望，惟在主雅威。
 詠:25.2     既惟主是怙，莫教我蒙恥。勿使我仇人，因我而狂喜。
 詠:25.3     固知盼爾者，不致有所愧。惟彼奸詐徒，終須遭崩潰。
 詠:25.4     求主加指引，從容聖道裹。
 詠:25.5     求主賜教誨，俾我明真理。爾乃我恩神，朝暮所佇俟。
 詠:25.6     爾心存慈愛，振古已如此。
 詠:25.7     忘我幼年過，宥我往日罪。求爾加眷顧，用昭爾慈惠。
 詠:25.8     依爾好生德，領回遊蕩子。示彼何所歸，指彼何所履。
 詠:25.9.    佑彼謙誠者，克己而復禮。
 詠:25.10    守盟樂道者，處處蒙提攜。
 詠:25.11    為爾聖名故，寬兔我罪戾。罪戾積如山，愧悔亦不已。
 詠:25.12    人能懷寅畏，必蒙主愛護。示爾以廣居，指爾以大路。
 詠:25.13    大路從容行，廣居宴然住。愛屋應及烏，後裔承此土。
 詠:25.14    主與虔者親，啟迪道中趣。
 詠:25.15    我目常仰主，賜我脫網罟。
 詠:25.16    望主加哀矜，恤我惸獨苦。
 詠:25.17    愁多心如結，罹難求主助。
 詠:25.18    憐我狼狽狀，赦我一切辜，求主保吾身。
 詠:25.19    身為眾怨府，
 詠:25.20    莫令我蒙羞，主是安身處。
 詠:25.21    鑒我一片誠，忠貞蘊臟俯。脫我於患難，莫孤我延佇。
 詠:25.22    求主救義塞，脫離諸恐怖。
  
 詠:26.1     表明心跡
 詠:26.1     殷勤求我主，一伸我貞愨。平生惟仰主，所守寧不篤。
 詠:26.2     願主測中情，鍛鍊我心靈。
 詠:26.3     慈恩常在目，聖道從容行。
 詠:26.4     未伴妄人坐，未偕奸徒立。
 詠:26.5     群小會集處，何曾敢廁足﹖
 詠:26.6     洗手滌餘穢，留連於悶幄。
 詠:26.7     詠我感謝意，誦主玄妙蹟。
 詠:26.8     心慕爾庭幃，榮光之所宅。
 詠:26.9     莫將我靈魂，使與罪人雜。莫將我生命，與彼同消滅。
 詠:26.10    若輩惡盈貫，受賄一何多﹖
 詠:26.11    吾心愛清白，應與彼殊科。
 詠:26.12    求主賜矜全，俾居安樂窩。綽綽有餘裕，會中獻雅歌。
  
 詠:27.1     處困莫餒
 詠:27.1     主是我恩星，何所用惕惕﹖主是我恩保，誰能褫我魄﹖
 詠:27.2     惡逆徒洶洶，但見其傾蹶。
 詠:27.3     大軍雖當前，吾亦無惴慄。中君既安泰，威武焉能屈。
 詠:27.4     求主惟一事。足以慰幽衷：終身居主宅，陶然醉春風。逍遙聖殿裏，瞻仰樂無窮。
 詠:27.5     我當患難日，必蒙藏其室。納我於幔角，置我於磐石。
 詠:27.6     從此得揚眉，克服周圍敵。宜在聖壇上，獻祭表歡悅。引吭吟詩歌，頌美主大德。
 詠:27.7     望主聽我音，俞允昭矜憐。
 詠:27.8     吾心與主語，吾目盼主顏。
 詠:27.9     主顏固常盼，但望主莫揜。求主勿峻拒，令僕心慘慘。除主無生路，莫將我棄捐。
 詠:27.10    父母縱相棄，知主必見涵。
 詠:27.11    仇敵正洶洶，頗感行路難。求主加指導，叫我入平坦。
 詠:27.12    豈可容群逆，得我乃心甘﹖蓋視彼梟獍，對我長抨擊。妄證且咒詛，無所不用極。豈可將吾命，交付於眾敵﹖
 詠:27.13    深信在人世，重得見春光。
 詠:27.14    告爾氣無餒，仰主圖自強。何以養爾勇﹖惟有信與望。
  
 詠:28.1     口蜜腹劍
 詠:28.1     呼籲我恩保，莫向我作聾。爾若長默默，我將陷泥中。
 詠:28.2     主盍一垂顧，鑒我耿耿忠﹖向主發哀聲，舉手朝聖宮。
 詠:28.3     莫將我消滅，使與群兇同。彼輩口如蜜，心中含辛螫。
 詠:28.4     祈主按其行，報彼諸罪孽。自作應自受，處以所應得。
 詠:28.5     目中無真宰，藐視靈異蹟。願主加掃蕩，莫予以建立。
 詠:28.6     可讚惟雅威，已聞吾歎息。
 詠:28.7     是我衛身干，是我生命力。一心惟賴主，賴主信有益。神樂湧心府，頌聲從中發。
 詠:28.8     祈保受命王，萬民食帝力。
 詠:28.9     拯救爾子民，福佑爾嗣業。長為元元牧，涵育靡有極。
  
 詠:29.1     雷音
 詠:29.1     告爾天神，齊頌主德。
 詠:29.2     聖名馥馥，稜威赫赫。肅雍拜主，被爾黼黻。
 詠:29.3     主音淵淵，在水中央。惟主作雷，自彼湯湯。
 詠:29.4     厥音隆隆，赫其有響。
 詠:29.5     厥音霹靂，折彼香柏。
 詠:29.6     麗盆西連，躍躍如犢。
 詠:29.7     轟雷既行，電光閃鑠。
 詠:29.8     曠野聞音，戰戰慄慄。迦鐵之野，斯惕斯懾。
 詠:29.9     麀震厥音，遄產幼鹿。憬彼森林，木葉盡脫。凡在殿中，莫不祝福。
 詠:29.10    雅威御宇，溯自洪荒。振古如茲，王權無疆。
 詠:29.11    福哉天民! 恃主日強。戢爾干戈，永享安康。
  
 詠:30.1     先悲後喜
 詩:30.1     達味詩歌，交與樂官。
 詠:30.2     心感雅威，扶持小子。未令敵人，揚眉吐氣。
 詠:30.3     曩者有患，呼籲於爾。爾應我求，吾病以治。
 詠:30.4     肉我白骨，生我於死。
 詠:30.5     蒙主煦育，可不頌美﹖晟哉諸聖，讚主莫已。
 詠:30.6     聖怒一時，慈恩永世。長夜悲泣，拂曉乃喜。
 詠:30.7     昔處康樂，自謂安固。
 詠:30.8     主為磐石，寧用後顧﹖忽掩慈顏，心生憂怖。
 詠:30.9     哀哀求主，聽我仰訴。
 詠:30.10    小子之血，於主何補﹖倘轉溝壑，化為塵土。塵土何知﹖寧能讚主。
 詠:30.11    求主垂憐，加以神助。
 詠:30.12    主聞吾禱，化泣為舞。解我麻衣，被以歡緒。
 詠:30.13    感銘靈府，焉能默默﹖稱謝洪恩，永世不息。
  
 詠:31.1     無窮之望
 詩:31.1     達味詩歌，交與樂官。
 詠:31.2     主乃我所恃，莫教我向隅。願主昭大義，援手拯微軀。
 詠:31.3     垂聽小子祈，營救莫躊躇。願主作磐石，俾我無憂虞。
 詠:31.4     願主為安宅，俾我得常居。既是我保障，且為令名故，
 詠:31.5     應賜我指引，脫我於網罟。
 詠:31.6     敬將吾靈魂，托付於爾手。至誠惟吾主，已將我拯救。
 詠:31.7     迷惑邪妄者，為爾所深惡。真神豈有他﹖我惟爾是怙。
 詠:31.8     爾知我艱辛，爾識我心苦。雖苦亦自甘，悅懌爾仁恕。
 詠:31.9     昔曾承主恩，未作敵人俎。置我於平坦，綽綽有餘裕。
 詠:31.10    今日復罹難，求主申舊恩。鬱悒腸欲斷，憂苦目已昏。
 詠:31.11    愁煎生意枯，悲嘆歲月新。精力日以衰，愁多氣消沈。
 詠:31.12    蒙辱因敵眾，無顏見比鄰。相知競迴避，有如眼中釘。
 詠:31.13    雖存渾若亡，棄置如舊瓶。
 詠:31.14    所聞惟讒謗，恐怖充塵氛。群奸相聚議，欲害吾孑身。
 詠:31.15    伶仃惟恃主，惟主是吾神。
 詠:31.16    禍福托主手，脫我於仇人。
 詠:31.17    願爾開慈顏，照護爾微臣。
 詠:31.18    莫令我觖望，應使彼吞聲。惡計既受挫，默默歸幽冥。
 詠:31.19    截彼誇誕舌，緘彼誑訛唇。庶幾傲慢子，不復誣精誠。
 詠:31.20    樂哉諸君子，事主尊且親。主有無窮福，夙為爾貯存。肉眼未曾見，俗耳未曾聞。卻於世人前，一一加爾身。
 詠:31.21    雍雍卵翼下，熙熙承煦溫。毒計無從害，讒舌不得侵。群小見擯絕，爾為入幕賓。
 詠:31.22    偉哉造物主，待我恩何深。捍衛無不至，置我於堅城。
 詠:31.23    情急方寸亂，遽出怨主聲。主實未棄我，心期蒙玉我。
 詠:31.24    告爾諸虔信，愛主務加勤。忠貞承拔擢，驕暴被嚴懲。
 詠:31.25    願凡恃主者，養勇壯其心。
  
 詠:32.      懺悔吟之二承罪
 詠:32.1     其罪獲赦，其過見宥，樂哉斯人，主恩寬厚!
 詠:32.2     主不見罪，真心痛悔。樂哉斯人，主恩似海!
 詠:32.3     我昔有罪，不肯自招。呻吟不輟，生趣日消。
 詠:32.4     聖手所壓，暮暮朝朝。夏日相逼，我體枯焦。
 詠:32.5     我既自承，求主寬饒。誓言真告，罪痕斯銷。
 詠:32.6     傳語虔信，及時祈主。洪水不犯，主實砥柱。
 詠:32.7     爾為我庇，以慈相衛。既獲自由，云胡不喜﹖
 詠:32.8     教爾小子，示爾以路。我目所視，毋失爾步。
 詠:32.9     勿效拗騾，不甘馴御。載鞭載勒，斯知去處。
 詠:32.10    哀哉群小，背主作惡。心勞口拙，徒遭刑戮。胡不順命，自求多福﹖天慈衛之，長蒙仁育。
 詠:32.11    賢人懷主，方寸常寬。清明在躬，云何不歡﹖
  
 詠:33.      新歌一曲
 詠:33.1     我告諸善人，歡躍主懷裏。善人思無邪，讚主最相宜。
 詠:33.2     何以頌主德﹖鼓琴復鼓瑟。
 詠:33.3     何以詠主榮﹖新歌奏一闋。彈者盡其藝，歌聲務和協。
 詠:33.4     主言皆正直，主行皆篤實。
 詠:33.5     所樂惟仁義，慈愛被八極。
 詠:33.6     發號成諸天，噓氣生萬物。
 詠:33.7     海水壺中貯，諸淵庫中集。
 詠:33.8     眾生當畏主，宇宙亦震慄。
 詠:33.9     主乃造化宰，萬有應聲出。
 詠:33.10    列國與兆民，千算亦何益﹖
 詠:33.11    何如主一算，萬古永不易。
 詠:33.12    奉主之國必發達，承恩之民安且逸。
 詠:33.13    主在天庭上，垂視眾生靈。
 詠:33.14    主自聖宮中，俯察萬國民。
 詠:33.15    既造人靈心，亦欲觀其行。
 詠:33.16    君王兵雖多，不能必制勝。
 詠:33.17    勇士力拔山，不能保其命。馬蕭蕭，車轔轔，窮兵黷武殃及身。
 詠:33.18    神目所青睞，惟在虔敬人。一心望主者，必得沐甘霖。
 詠:33.19    大難得不死。饑饉亦能生。
 詠:33.20    吾魂惟盼主，主乃衛身盾。
 詠:33.21    所樂惟天主，所賴惟聖名。
 詠:33.22    鑒我耿耿望，賜我無窮恩。
  
 詠:34.      知味
 詩:34.1     達味在阿彼默肋客前佯狂，被逐逃走時作。
 詠:34.2     誦主願無間，美辭恆在脣。
 詠:34.3     中心弘玄德，憂者必樂聞。
 詠:34.4     我歌爾應和，相與崇真神。
 詠:34.5     拯我出眾難，可不感洪恩﹖
 詠:34.6     人能承主顏，心中蘊神樂。其面映光輝，俯仰無愧怍。
 詠:34.7     即如此區區，備受主之惠。昔日處困厄，今日慶歡慰。
 詠:34.8     寅畏邀主護，天神周身圍。
 詠:34.9     願我眾兄弟，一嘗主之味。其味實無窮，親嘗始知美。
 詠:34.10    敬主邀天休，所需百無缺。
 詠:34.11    壯獅有時飢，忠徒莫不適。
 詠:34.12    願將敬主道，諄諄誨子姪。
 詠:34.13    授爾立身法，傳爾壽康訣。
 詠:34.14    謹守爾之舌，莠言慎毋說。謹守爾之唇，詭詐慎毋出。
 詠:34.15    棄惡勉行善，和睦最可悅。
 詠:34.16    主目所樂視，賢者之行實。主耳所樂聽，賢者之陳述。
 詠:34.17    作惡激天怒，身死名亦滅。
 詠:34.18    賢者求見應，處困不終日。
 詠:34.19    傷心承溫燠，哀慟見矜恤。
 詠:34.20    君子固多難，恃主終致祥。
 詠:34.21    主必全其身，百骸渾無傷。
 詠:34.22    惡人死於惡，仇善祇速亡。
 詠:34.23    忠魂必見贖，托主終無殃。
  
 詠:35.      恩將仇報
 詠:35.1     款款求恩主，奮起抗吾敵。吾敵恣侵略，求主施還擊。
 詠:35.2     執爾干與盾，操爾戈與戟。護我以恩佑，阻彼以神力。
 詠:35.3     明告我心魂，我為爾安宅。
 詠:35.4     挫折諸險狠，擊潰眾凶賊。
 詠:35.5     天兵加追逐，如風飄糠屑。
 詠:35.6     使其所由徑，黯澹多躓石。
 詠:35.7     若輩何險毒，無故加橫逆。設阱且張網，欲圖我隕越。
 詠:35.8     願其遭報應，悴然遭毀滅。自陷羅網中，葬身所掘窟。
 詠:35.9     令我藉主恩，中心自怡悅。
 詠:35.10    主恩實無邊。銘心且鏤骨，誰似主雅威，抑強而扶弱。窮苦無告者，恃主得蘇息。
 詠:35.11    群小紛紛起，誣白以為黑。
 詠:35.12    無風興波瀾，以怨報我德。被誣將誰訴﹖中心痛欲絕。
 詠:35.13    曩者彼有患，吾心為惻惻。衣麻且齋戒，求主脫其厄。所求出至誠，對主披心腹。
 詠:35.14    待之如良友，愛之如骨肉。直如居母喪，心魂慘不樂。
 詠:35.15    一朝我罹難，欣然相慶祝。落井更投石，心中懷叵測。
 詠:35.16    相逼日以甚，欲將我撕裂。切齒為何因﹖醉酒且飽德。
 詠:35.17    此情主應見，寧能長默默﹖祈速保吾命，莫為群獅食。
 詠:35.18    會當在眾前，宣揚主恩澤。
 詠:35.19    莫令昧良者，欣然看我蹶。
 詠:35.20    無故樂我禍，眉目傳悅懌。所議非和平，所懷惟詭譎。域中善良人，不得享安逸。
 詠:35.21    見我遭顛沛，群逆笑嚇嚇。
 詠:35.22    吾目亦何幸﹖得親此一日。
 詠:35.23    奸情實昭著，吾主寧不察﹖祈主毋遐棄，一伸吾之直。
 詠:35.24    發揚爾正義，無令終受屈。莫使彼群小，洋洋喜氣溢。
 詠:35.25    彈冠共相慶，竟將彼吞滅。
 詠:35.26    務使幸災者，弄巧反成拙。
 詠:35.27    但願正直人，歡呼開胸臆。大公惟雅威，忠良必蒙秩。
 詠:35.28    盛德何日忘﹖頌聲上脣舌。
  
 詠:36.      活泉
 詩:36.1     上主的僕人達味作，交與樂官。
 詠:36.2     不肖之人性怙惡，赫赫天主不在目。
 詠:36.3     自媚自衒真宰前，意謂隱私誰能燭﹖
 詠:36.4     言語惟有誑與詐，行為無存知與仁。
 詠:36.5     臥而思惡起而行，羞惡之心早淪泯。
 詠:36.6     主之慈愛沖諸天，主之信我薄雲間。
 詠:36.7     主之正直峻於嶽，主之睿斷深於淵。
 詠:36.8     人畜草木盡覆載，好生之德洵無邊。
 詠:36.9     世人咸庇卵翼下，安居大宅飪肥鮮。主復飲以靈川水，在主身邊有活泉。
 詠:36.10    吾人沐浴靈光內，眼見光明心怡然。
 詠:36.11    願主常將大慈愛，普賜識主眾生靈。我心正直無私曲，願主長與我相親。
 詠:36.12    莫令驕人來蹂躪，莫令群逆來相凌。
 詠:36.13    君不見作惡者，長已矣! 橫尸偏野不復起。
  
 詠:37.      老成人言
 詠:37.1     莫羨彼群小，莫妒作惡人。
 詠:37.2     蔓草終被芟，蕭艾豈常青。
 詠:37.3     恃主勉行善，恬然居廣宅。
 詠:37.4     怡怡承甘旨，飲和且飽德。所求必見應，心願靡有缺。
 詠:37.5     心事全託主，安排自妥帖。
 詠:37.6     爾義必見彰，爾真必大白。遠近仰光輝，有如中天日。
 詠:37.7     應向天主前，默默披心腹。莫因小人達，中心懷不服。
 詠:37.8     此輩恃詭計，爾當恃貞愨。消爾不平意，怒乃惡之媒。
 詠:37.9     群小豈能久。敬主長恢恢。
 詠:37.10    瞬息彼將逝，欲尋無蹤跡。
 詠:37.11    善人承大地，心廣體亦適。
 詠:37.12    彼欲害賢良。相見恨切齒。
 詠:37.13    天主必晒之，知其時已至。
 詠:37.14    彼佩弓與劍，蓄意殺忠賢。
 詠:37.15    劍必自刺心，弓必自斷絃。
 詠:37.16    善人縱清苦，猶勝惡人富。
 詠:37.17    惡人必折肱，善人有主扶。
 詠:37.18    純德主所眷，基業永古存。
 詠:37.19    臨難無惶懼，凶年飽且溫。
 詠:37.20    群小自作孽，敢與主為敵。夭夭復灼灼，一開即凋落。茅草亂蓬蓬，一燒便成空。
 詠:37.21    惡人慣抵賴，善人樂布施。
 詠:37.22    此為主所庇，彼乃主所棄。主棄伏咒詛，主福承大地。
 詠:37.23    主固善人步，喜其行中度。
 詠:37.24    縱蹶不仆地，因有主翼輔。
 詠:37.25    昔幼今已老，老人閱世多。未見為善者，終身歎撼軻。更未見其嗣，流落為乞兒。
 詠:37.26    生前積眾善，後代膺繁祉。
 詠:37.27    棄惡勉行善，永居爾安宅。
 詠:37.28    天主愛正義，忠良不落魄。陰險必殃身，刻薄應無後。
 詠:37.29    義者承基業，亦能長保守。
 詠:37.30    賢者口與舌。惟傳真與善。
 詠:37.31    聖道蘊心府，聖德從容踐。
 詠:37.32    惡人覷賢者，心中懷叵測。
 詠:37.33    主必保無辜，玉鑑照黑白。
 詠:37.34    兢兢守主道，必蒙主提挈。賜爾承大地，親見眾逆滅。
 詠:37.35    曾見惡勢張，蔥翠如春林。
 詠:37.36    旋復經其宅，蕭條不見人。
 詠:37.37    應看仁義人，和平傳家久。
 詠:37.38    惡逆無結果，殃身且絕後。
 詠:37.39    主與善人鄰，有難必見臨。
 詠:37.40    拯之群逆手，報答忠貞心。
  
 詠:38.      懺悔吟之三痛悔聖詠
 詩:38.1     達味紀念歌。
 詠:38.2     求主勿怒譴，求主息雷霆。
 詠:38.3     神箭著微軀，霆威逼吾身。
 詠:38.4     疚深形憔悴，罪多骨震驚。
 詠:38.5     惡盈欲沒頂，孽重實難任，
 詠:38.6     瘡痍已遍體，祇緣心不靈，
 詠:38.7     哀痛度朝夕。
 詠:38.8     自憐傴僂形，舉身無完膚。
 詠:38.9     五內焦如焚，奄奄存一息，徒此長呻吟。
 詠:38.10    丹忱主應見，欷歔主應聞。
 詠:38.11    惄惄心如擣，悒悒氣消沈。疚心如疾首，愁蒸雙目昏。
 詠:38.12    良朋袖手看，家人不敢親。
 詠:38.13    仇人仍設網，殺我方甘心。群聚議詭計，終日出惡聲。
 詠:38.14    裝啞不之答，作聾不之聽。
 詠:38.15    如啞又如聾，委曲求和平。
 詠:38.16    除主復何怙﹖有感寧無應﹖
 詠:38.17    求主挫眾敵，免向我誇勝。
 詠:38.18    戰戰如履薄，兢兢如臨深。
 詠:38.19    願承平生罪，翼翼自小心。
 詠:38.20    吾敵一何多﹖集矢於吾身。
 詠:38.21    以怨報我德，求仁反見憎。
 詠:38.22    祈主莫我棄，須臾勿離身。
 詠:38.23    相援莫遲遲，惟主是恩神。
  
 詠:39.      夢幻泡影
 詠:39.1     嘗歎世道難，寡過在慎言。眼前無知音，尤宜將口緘。
 詠:39.2     因是守靜默，是非概勿論。誰知心非石，久默能無悶﹖
 詠:39.3     悶極陰火熾，中心忽如焚。孤憤不可抑，開口向主問：
 詠:39.4     大限何日屆﹖壽數幾多長﹖求主一啟示，令我悟無常。
 詠:39.5     歲月一何促﹖直可用指量。人生在主目，縹緲如一息。
 詠:39.6     皆為夢中影，一現倏已滅。世事總成空，何苦長戚戚﹖金玉雖滿堂，究竟為誰積﹖
 詠:39.7     何如將一切，托付天主手。
 詠:39.8     願主拔我罪，永塞讒人口。
 詠:39.9     豈敢怨顛沛﹖固知主所授。
 詠:39.10    伏乞賜憐憫，勿再加杖毆。
 詠:39.11    吾主施訶譴，孰能不消瘦﹖
 詠:39.12    含淚籲恩主，渴望主眷佑。在世如作客，作客誰能久﹖
 詠:39.13    求主霽聖怒，俾我一喘息。死前當自新，安然度歲月。
 詠:39.14    報恩之道
  
 詠:40.1     病重者的懇禱
 詩:40.1     達味詩歌，交與樂官。
 詠:40.2     小子所仰望，惟在聖主躬。竟蒙主垂顧，呼籲達辰聰。
 詠:40.3     拯我於深壑，拔我於泥中。置我磐石上，安步且從容。
 詠:40.4     吾主將新曲，置我吟舌端。新曲何所詠﹖美德興讚歎。
 詠:40.5     令人發深省，幡然慕聖德。痛絕邪妄徒，莫交傲慢客。
 詠:40.6     主待我何厚﹖恩德多且奇。聖蹟日日新，浩蕩誰與比﹖我欲詠大德。大德超言詞。
 詠:40.7     祭祀與犧牲，皆非爾所喜。所喜惟耳順，翼翼承甘旨。
 詠:40.8     燔祭贖罪祭，亦非爾所期，吾曰：「我來矣!
 詠:40.9     書中有明示：吾心之所樂，惟在行聖意。自有天主法，深深鏤肺腑。」
 詠:40.10    亦欲向大會，宣布爾佳音。諄諄何曾倦﹖惟主知我心。
 詠:40.11    仁義寧容隱﹖當詔天下人。我願向廣眾，傳爾善與真。
 詠:40.12    莫壅爾仁淵，源源賜洪恩。但願爾聖道，長作我明燈。
 詠:40.13    禍患圍我身，罪孽實不輕。愆尤多於髮，心灰目不明。
 詠:40.14    求爾賜救拔，臨格莫遲遲。
 詠:40.15    務使謀我者，無所施其伎。
 詠:40.16    今雖笑呵呵，來日問奈何。
 詠:40.17    願凡懷主者，雍雍主懷中。願凡愛主者，常貽主光榮。
 詠:40.18    必蒙主眷顧，君子豈終窮﹖主乃我恩保，速來濟吾躬。
  
 詠:41.      病中吟
 詩:41.1     達味詩歌，交與樂官。
 詠:41.2     眷顧貧苦，主必賜福。
 詠:41.3     身罹患難，春回黍谷。主必相之，翼而長之。優游一世，潤之昌之。敵人欲害，保之障之。
 詠:41.4     呻吟病榻，扶之掖之。輾轉不寧，康之復之。
 詠:41.5     敢告天主，我罪實多。求主垂憐，逐此病魔。
 詠:41.6     不聞敵人，大施譴訶：願彼遄死，厥名消磨。
 詠:41.7     甘言慰問，惟誑惟訛。當面戚戚，轉背呵呵。
 詠:41.8     幸災樂禍，竊竊科議：
 詠:41.9     病入膏肓，彼也不起。
 詠:41.10    斯何人哉﹖素所親暱。曾食我粟，醉酒飽德。竟亦懷貳，落井投石。
 詠:41.11    主其垂憐，令我康復。容我再起，報彼眾惡。
 詠:41.12    相我克敵，用昭爾寵。固知我主，賜必扶擁。
 詠:41.13    俾立主前，不被搖動。
 詠:41.14    可頌惟主，義塞之神。千秋萬歲，德威日新。
  
 詠:42.1     渴慕
 詠:42.2     予心之戀主兮，如麋鹿之戀清泉。
 詠:42.3     渴望永生之源兮，何日得重睹天顏﹖
 詠:42.4     人問爾主安在兮，朝暮涕淚漣漣。以涕淚為飲食兮，吾主盍亦垂憐﹖
 詠:42.5     憶昔領導群眾兮，同登聖所。舉國狂歡兮，如享佳節之大酺。撫今思昔兮，予心鬱悒以悲苦。
 詠:42.6     於嗟予心胡為乎鬱悒以悲苦兮，盍不委心於天帝﹖望天帝之莞爾兮，若久雨之新霽。
 詠:42.7     思望吾主兮，憂心欽欽。流離乎約旦之濱兮，徘徊乎黑門之嶺。
 詠:42.8     聆瀑布之喧豗兮，淵與淵其相應。一波未平而一波又起兮，傷夫洪濤之沒頂。
 詠:42.9     追念昔日兮，慈恩何富﹖朝承主之恩澤兮，暮抒予之仰慕。
 詠:42.10    素為予之磐石兮，今胡為棄我如遺﹖
 詠:42.11    豈不見予之轗軻兮，豈不聞敵人之嘲嗤﹖頻問爾主安在兮﹖予心胡云不悲。
 詠:42.12    於嗟予心胡為乎鬱悒以悲苦兮，盍不委心於天帝﹖望天帝之莞爾兮，若久雨之新霽。
  
 詠:43.      真光與妙諦
 詠:43.1     何群逆之詭譎兮，惟殘害之為務。求主一測予之中情兮，吾固不與彼同度。主其伸予之冤兮，辨予之誣。
 詠:43.2     素為予之磐石兮，今胡為棄我如遺﹖豈不見橫逆之頻加兮，豈不聞小子之歔欷。
 詠:43.3     盍發爾之真光與妙諦兮，俾有所依。引予至爾之靈丘兮，接予入爾之幔帷。
 詠:43.4     使盤桓於聖壇兮，養吾心之怡怡。將撫琴以歌詠兮，樂陽春之熙熙。
 詠:43.5     於嗟予心胡為乎鬱悒以悲苦兮，盍不委心於天帝﹖望天帝之莞爾兮，若久雨之新霽。
  
 詠:44.      今昔歎
 詩:44.1     國遭大難祈主保佑
 詠:44.2     吾主古時恩，先輩遞相述。吾儕耳所聞，聖蹟何烈烈。
 詠:44.3     親手逐諸夷，吾族蒙建立。諸夷皆衰落，吾族獨發達。
 詠:44.4     列祖克斯土，非仗刀與戟。敵國望風靡，制勝豈以力﹖惟恃主手臂，及主歡顏色。
 詠:44.5     主乃吾族王，請佑我雅谷。
 詠:44.6     吾欲托主恩，掃蕩彼頑敵。吾欲奉主名，肅清彼眾逆。
 詠:44.7     弓刀安足恃，惟主能救厄。
 詠:44.8     與我為敵者，終必見傾城。
 詠:44.9     會當詠大猷，永感主之德。
 詠:44.10    主今竟離我，令我受挫抑。棄我信如遺，不復相我卒。
 詠:44.11    一見敵人來，紛紛皆竄逸。容彼殘忍賊，恣意肆劫奪。
 詠:44.12    我如待宰羊，流離在異域。
 詠:44.13    主果鬻子民，實未受其值。豈我義塞人，卑賤不如物。
 詠:44.14    見辱於鄰邦，
 詠:44.15    貽笑於異國。冷嘲與熱罵，令我心如結。
 詠:44.16    此辱常蒙首，此恥常在目。
 詠:44.17    所聞惟惡言，所見惟凌虐。哀哉我鮮民，胡為遭此極﹖
 詠:44.18    吾人未忘主，謹守主之約。
 詠:44.19    吾心何曾貳﹖遵命何曾忒﹖
 詠:44.20    奚為降異災，使為野犬食。死影重重垂，令我不得活。
 詠:44.21    我苟忘真神，而為異神役。
 詠:44.22    主知心中事，焉能不發覺﹖
 詠:44.23    正惟為主故，吾人日見戳。一如屠戶羊，默默待宰割。
 詠:44.24    興矣吾恩主，奚為尚睡著﹖興矣毋永棄，我將淪死谷。
 詠:44.25    奚為揜爾顏﹖不見我傾覆。
 詠:44.26    吾命逐塵埃，吾身轉溝壑。
 詠:44.27    祈按爾仁慈，奮起救吾族。
  
 詠:45.      天作之合
 詩:45.1     默西亞君王祝婚歌
 詠:45.2     美辭湧心府，作頌頌吾王。舌如書家筆，瞬息即成章。
 詠:45.3     王儀邁眾庶，齒頰盈芬芳。因得主眷顧，錫福永無疆。
 詠:45.4     吾願大能者，腰劍燦戎裝。光耀與威嚴，煜煜森劍鋩。
 詠:45.5     出征為仁義，所向惟能當﹖右手施奇蹟，蒼生所仰望。
 詠:45.6     爾箭何鋒利，射敵敵皆僵。
 詠:45.7     猗歟救世主，皇圖永熾昌。國權惟正直，扶弱而抑強。
 詠:45.8     罪惡爾所厭，正義爾所彰。天主美爾德，膏澤迥殊常。
 詠:45.9     爾衣世希有，馥郁發眾香。安居象牙宮，天樂聲鏗鏘。
 詠:45.10    赫奕眾女中，有女出天潢。王后佩金飾，亭亭玉座傍。
 詠:45.11    娟娟彼姝子，諦聽且思量。爾民與爾家，爾宜長相忘。
 詠:45.12    王慕爾麗容，王為爾乾綱。小心事夫子，夙夜莫敢遑。
 詠:45.13    諦羅諸淑女，嘉猷會成行。諦羅諸富人，咸求爾包荒。
 詠:45.14    王女在宮中，榮華無與方。金線耀朝日，錦衣而繡裳。
 詠:45.15    招展來王前，環珮鏘琳琅。眾媵隨其後，諸嬪亦相將。
 詠:45.16    歡欣溢眉宇，踴躍入宮牆。
 詠:45.17    爾子與爾孫，將紹祖令望。皆得踐王位，分封暨八荒。
 詠:45.18    芳名被萬世，生靈長稱揚。
  
 詠:46.      靈川與狂瀾
 詩:46.1     第四六篇天主與我們同在
 詠:46.1     主為吾人所依恃，大難臨頭可托庇。
 詠:46.2     縱使地崩山墜海，
 詠:46.3     洪濤洶湧眾嶽駭，神助在咫尺，方寸無震惕。
 詠:46.4     一川溶溶媚帝城，中間坐鎮至高神。
 詠:46.5     主之安宅誰能動﹖恩澤騰沸在清晨。
 詠:46.6     萬民擾攘列邦亂，天主發音大地顫。
 詠:46.7     萬有之宰相吾儕，雅谷之主與吾偕。
 詠:46.8     雅威德業何輝煌﹖傳語世人來觀看：
 詠:46.9     普天昇平戰氛息，於戈銷毀弓箭折。無限戰車付一炬，安居樂業毋自擾。
 詠:46.10    我是天主爾應知，願為爾君作爾表。
 詠:46.11    萬有之宰相吾儕，雅谷之主與吾偕。
  
 詠:47.      大同
 詩:47.1     上主勝利凱歌
 詠:47.2     告爾萬民，齊鳴爾掌。向主諠愉，抒爾景仰。
 詠:47.3     維彼至尊，威靈顯赫。維彼天主，統御八極。
 詠:47.4     撫綏黎元，協和兆域。
 詠:47.5     更為吾族，保定基業。以光雅谷，以昭慈臆。
 詠:47.6     眾庶歡騰，慶主之升。允宜吹角，響徹天雲。
 詠:47.7     普天率土，頌美吾君。
 詠:47.8     血氣之屬，莫匪王臣。整爾雅曲，潤爾歌音。
 詠:47.9     主自寶座，監臨下民。
 詠:47.10    百王歸附，集主之廷。世之屏翰，統於一尊。浩浩蕩蕩，莫之與京。
  
 詠:48.      保境安民
 詩:48.1     頌揚保衛聖城的天主
 詠:48.2     雅威在靈山，於穆無與比。邑民承主恩，頌美永不已。
 詠:48.3     靈山峰巒秀，舉世所嚮往。熙雍鎮朔方，靈邑建其上。
 詠:48.4     主居聖宮裏，生靈所托庇。
 詠:48.5     曩者眾敵酋，會師窺吾地。
 詠:48.6     望見瑟琳城，心中發昏憒。
 詠:48.7     手足無所措，倉皇抱頭退。恐怖塞臟腑，苦痛如產婦。
 詠:48.8     又如搭史艦，颶風捲之去。
 詠:48.9     昔日所耳聞，今日得目睹。樂哉斯京畿，真宰所眷顧。既為主所植，萬世安以固。
 詠:48.10    我在聖堂中，向主披丹臆。
 詠:48.11    願將爾聖名，傳之於八極。聖名之所至，頌聲亦洋溢。主之大手臂，舉指皆正直。
 詠:48.12    願爾熙雍山，樹德諸城邑。感佩主睿斷，望風坐相悅。
 詠:48.13    苟謂予不信，熙雍一遊歷。
 詠:48.14    檢點彼戍樓，周覽彼城闕。細察彼宮殿，何一有毀缺﹖
 詠:48.15    允宜向後世，盛傳主大德。主乃我恩保，芳澤永不絕。
  
 詠:49.      潤首與潤屋
 詩:49.1     世福世樂皆虛
 詠:49.2     萬民其注意，世人宜傾耳。
 詠:49.3     不問貧與富，無間賤與貴，悉心聽吾言。
 詠:49.4     吾言具真慧，平生涵玄默。
 詠:49.5     心與大道契，低首聆微言，撫琴詠妙理。
 詠:49.6     橫逆縱頻仍，心泰何憂否﹖
 詠:49.7     財富安足恃，不能保一己。
 詠:49.8     黃金高北斗，未足賂天帝。
 詠:49.9     生命無價寶，非財所能市。
 詠:49.10    永生與不朽，人力寧能致﹖
 詠:49.11    人生無智愚，終須有一死。身亡留其財，他人為之嗣。
 詠:49.12    埋骨荒塚下，千秋永不起。生前求田舍，瑣瑣標名字。
 詠:49.13    誰知盈難持，榮華荏再已。生榮死則休，蠢蠢如鹿豕。
 詠:49.14    冥頑何足訓﹖世人反稱智。
 詠:49.15    實如待宰羊，死亡為之牧。平明正人興，群小當俯伏。塵影淪重泉，何處可托足﹖
 詠:49.16    主必贖吾魂，安然脫冥獄。脫獄將何適﹖納入主靈幄。
 詠:49.17    富人不足畏，但能潤其屋。
 詠:49.18    潤屋亦何益﹖空手歸寂寞。
 詠:49.19    一生享安樂，人謂善求福。
 詠:49.20    光陰容易度，彈指入昭穆。杳杳即長暮，光明誰復矚﹖
 詠:49.21    富人不悟道，何以異六畜﹖
  
 詠:50.      德行與祭祀
 詠:50.1     全能主雅威，行詔偏八極。東自日所出，西至日所入。
 詠:50.2     熙雍蘊淑氣，吾主所悅懌。主自聖宅中，靈光照萬國。
 詠:50.3     大主行巡狩，聲威何赫奕﹖霹靂為前驅，大風舞周市。
 詠:50.4     揚聲告天地，吾將鞫寰域。
 詠:50.5     傳語獻祭者，與我有成約。
 詠:50.6     集之與我前，宣布我玄騭。臬司主親任，睿斷惟正直。
 詠:50.7     告爾義塞民，吾乃爾之神。
 詠:50.8     靈鑒莫不察，知爾祭祀勤。燔牲無瑕疵，居常聞芬馨。
 詠:50.9     茲欲爾知者，此事非所欣。豈貪爾太牢﹖豈羨爾羔羊﹖
 詠:50.10    林間之百獸，皆屬天地藏。千山與萬壑，為我遊牧場。
 詠:50.11    山上之飛翩，野中之毛族。宇宙與萬物，何者非吾屬﹖
 詠:50.12    吾若患饑渴，寧就爾取足。
 詠:50.13    奚用飲羊血﹖奚用饗牛犢﹖
 詠:50.14    懷恩是真祭，篤行爾所諾。
 詠:50.15    救爾出苦難，賜爾贊化育。
 詠:50.16    主語作惡者，何事研玉律﹖口頭誦盟約，心中存乖逆。
 詠:50.17    吾言如充耳，不復懷大法。
 詠:50.18    盜賊為同黨，奸非是所狎。
 詠:50.19    出口惟莠言，行詐憑長舌。
 詠:50.20    骨肉反不親，中傷盍有極﹖
 詠:50.21    爾罪參在上，吾暫守緘默。遂謂吾無見，與爾為同德。詎知時已屆，將降爾顯罰。罪孽彰在目，何由逭爾責﹖
 詠:50.22    嗟爾忘本者，庶幾知怵惕。莫令我震威，將爾歸消滅。我怒爾誰救﹖我誅爾誰活﹖
 詠:50.23    懷恩以為祭，斯乃明明德。整飭爾行為，賜爾蒙恩澤。
  
 詠:51.      懺悔吟之四自新
 詩:51.1     達味詩歌，交與樂官。
 詩:51.2     作於納堂先知前來指責他與巴特舍巴犯姦之後。
 詠:51.3     求主垂憐，示爾慈恩。
 詠:51.4     抹拭我過，昭爾大仁。
 詠:51.5     為我滌除，眾罪之痕。我已知過，眾惡紛呈。
 詠:51.6     得罪我主，神鑑實明。宜受爾責，宜伏爾懲。
 詠:51.7     嗟我小子，含罪而生。始孕母胎，自已染塵。
 詠:51.8     主實明察，所悅惟誠。祈將慧光，照我五陰。
 詠:51.9     灑以靈莧，澡雪吾魂。載洗載濯，玉潔冰清。
 詠:51.10    錫我天樂，枯骨回春。
 詠:51.11    莫視我罪，銷我邪淫。
 詠:51.12    為我再造，純白之心。充以正氣，煥然一新。自強不息，持之以恆。
 詠:51.13    莫掩慈顏，將我棄絕。莫令聖神，與我永隔。
 詠:51.14    求主重賜，內心之樂。永不退轉，心悅誠服。
 詠:51.15    會當指示，迷途諸人。回心轉意，歸與主親。
 詠:51.16    求我恩主，免我夭折。有生之日，宣爾正直。
 詠:51.17    啟我脣舌，歌詠大德。
 詠:51.18    燔牲祭獻，非主所珍。
 詠:51.19    主之所悅，痛悔之忱。謙卑自牧，實愜聖心。
 詠:51.20    求主美意，懷柔熙雍。重築城垣，保大瑟琳。
 詠:51.21    主於彼時，乃納犧牲。公義之祭，惟主德馨。聖壇之上，燔犢繽紛。
  
 詠:52.1     恃主與恃富
 詠:52.1     達味的訓誨歌，交與樂官。
 詠:52.2     作於厄東人多厄格前去報告撒烏耳，說達味到了阿希默肋客家後。
 詠:52.3     嗟爾濁世之子兮，胡作孽以為豪﹖
 詠:52.4     何爾舌之鋒利兮﹖有如薙髮之刀。
 詠:52.5     獨愛惡而憎善兮，處卑污而為高。黑與白其相混兮，是與非其相淆。
 詠:52.6     泛邪說以溺眾兮，逞狡獝而逍遙。
 詠:52.7     誰知天網恢恢兮﹖將滅爾以終古。逐爾於家室之外兮，除爾於永生之圃。
 詠:52.8     善人睹此初必愕然以驚兮，既乃欣然而相語，曰：
 詠:52.9     「盍觀彼人兮，實其咎由自取。平生不恃天主兮，而自恃其財富。怙惡不悛兮，以犯罪為安身之所。」
 詠:52.10    何吾人之僥倖兮﹖獨有異乎是度。結根於主之園兮，若常青之茂樹。所恃惟主兮，永沐其澤。
 詠:52.11    千秋萬歲兮，稱謝主德。何聖名之馥郁兮﹖長為眾賢之所挹。
  
 詠:53.      愚者之言
 詩:53.1     達味訓誨歌，交與樂官，悲調。
 詠:53.2     愚人心中言，宇宙無主宰。若輩何卑污，所行莫非罪。欲求為善者，渾無一人在。
 詠:53.3     主自九天上，俯首察生靈。儻有智慧子，願與主相親。
 詠:53.4     紛紛在歧途，涵濁同垢塵。悠悠寰海內，不見有賢人。
 詠:53.5     豈其作惡者，莫具纖屑知。何以不懷主﹖靦然食民脂。
 詠:53.6     惡人中心餒，無事亦惴慄。彼與爾為敵，主已碎其骨。眾逆悉蒙羞，實憑主之德。
 詠:53.7     義塞之救恩，宜自熙雍出。主必引眾俘，歸還其本宅。義塞與雅谷，歡樂將何極﹖
  
 詠:54.      讒謗者的惡報
 詠:54.1     不義自斃
 詠:54.2     主兮救我，以爾芳名。為我伸冤，用昭大能。
 詠:54.3     聽吾之禱，聆吾之音。
 詠:54.4     外寇蠡起，暴徒橫行。集力相攻，欲圖吾身。心存邪惡，目無真神。
 詠:54.5     小子所恃，惟在聖躬。吾命之全，實賴聖衷。
 詠:54.6     多行不義，必也自斃。憑爾之誠，加以傾否。
 詠:54.7     中心悅服，用獻吾祭。永誦聖名，聖名實美。
 詠:54.8     重重患難，煙消雲散。敵人顛覆，歷歷在眼。至誠惟主，慈惠無限。
 詠:54.9     翻雲覆雨
  
 詠:55.1     遭難人的哀禱
 詩:55.1     達味訓誨歌，交與樂官，和以絃樂。
 詠:55.2     懇切求天主，傾耳聽我禱。
 詠:55.3     憐此耿耿懷，音容冥冥渺。
 詠:55.4     群小肆炎威，憂心自悄悄。蒙我以惡名，狺狺何時了﹖
 詠:55.5     被逼於仇讎，死亡周圍繞。
 詠:55.6     恐怖欲央魄，中心惄如擣。
 詠:55.7     安得生羽翼，飄如雲外鴿。
 詠:55.8     欲適彼曠野，永與塵世隔。
 詠:55.9     避此暴風雨，安然居寶塔。
 詠:55.10    城市多喧紛，眾口何喋喋﹖懇祈我恩主，截彼讒人舌。
 詠:55.11    營營城垣上，晝夜不曾息。悠悠都邑中，觸目皆罪孽。
 詠:55.12    惡黨充街衢，行為暴且譎。
 詠:55.13    仇人尚可忍，敵人尚可避。
 詠:55.14    就中有一人，初非我仇敵。竟亦懷貳心，無所不用極。
 詠:55.15    今爾非異人，曾與我親比。彼此稱莫逆，相與共密議。攜手入聖所，對主表心志。
 詠:55.16    願彼負義徒，相率皆遄死。惡貫既滿盈，活墮冥獄裏。
 詠:55.17    我能改吾度，一心惟恃主。
 詠:55.18    呻吟徹晝夜，呼籲無朝暮。
 詠:55.19    主必聞吾音，主必來相助。全我於危厄，脫我於眾敵。
 詠:55.20    我求必見應，此輩將淪滅。目中無主宰，惡性終不改。
 詠:55.21    賣友且背盟，口蜜心存害。
 詠:55.22    其言柔如膏，傷人勝似刀。
 詠:55.23    一切委主手，必釋爾重負。善人為主棄，從來未曾有。
 詠:55.24    主必將惡逆，投入死亡壑。我行無忌憚，豈能逃天戮。蕩蕩公平主，吾心之所托。
  
 詠:56.1     落魄之淚
 詩:56.1     達味金詩，交與樂官。作於培肋舍特人在加特捉住他時。調寄「遠方無聲鴿」。
 詠:56.2     求我恩主，憫此阨窮。惡黨攻我，厥勢洶洶。
 詠:56.3     朝暮相逼，憂心忡忡。
 詠:56.4     我之所恃，惟在聖躬。
 詠:56.5     有恃何恐，聖德是歌。血氣之倫，其如予何﹖
 詠:56.6     泯泯棼棼，顛倒是非。蓄意加害，運其心機。
 詠:56.7     鳩眾埋伏，窺我蹤跡。處心積慮，欲褫我魄。
 詠:56.8     豈其作孽，可以自脫﹖惟求我主，降以顯罰。
 詠:56.9     顛沛流離，惟主知之。落魄之淚，惟主貯之。貯之於壺，錄之於書。
 詠:56.10    懲彼凶惡，恤此無辜。固知聖心，未嘗棄予。
 詠:56.11    有恃何恐，聖德是歌。
 詠:56.12    血氣之倫，其如予何﹖
 詠:56.13    平生宿願，何以償之﹖中心藏之，何日忘之﹖誓將主德，宣而揚之。
 詠:56.14    生我於死，扶我於傾。乃有今日，得慶再生。有生之日，報主之恩。以承歡顏，以熙光明。
  
 詠:57.      時艱
 詩:57.1     達味金詩，交與樂官，作於逃入洞中躲避撒烏耳時。調寄「莫要毀壞」。
 詠:57.2     主兮主兮，盍亦垂憐﹖心魂依依，托爾以全。願庇卵翼，度茲時艱。
 詠:57.3     呼籲至尊，顯爾大能。
 詠:57.4     自天降佑，莫使併吞。挫彼頑敵，賜我慈恩。
 詠:57.5     群逆圍我，如獅覓食。齒若戈矢，舌同長戟。
 詠:57.6     惟主之威，峻極於天。光華煥發，普照人間。
 詠:57.7     敵人設網，以絆我足。世路日艱，我步日蹙。設阱我前，意在必獲。詎料自墮，葬身深壑。
 詠:57.8     有主何危﹖方寸安寧。心懷大德，口發頌聲。
 詠:57.9     吾魂不寐，昧爽而興。鼓琴鼓瑟，喚醒清晨。
 詠:57.10    誦主之號，謝主之恩。以傳萬國，以告生靈。
 詠:57.11    大仁塞宇，高義薄雲。
 詠:57.12    威靈顯赫，峻極於天。光華煥發，普照人間。
  
 詠:58.      無日高高在上
 詩:58.1     達味金詩，交與樂官。調寄「莫要毀壞」。
 詠:58.2     嗟時俗之詭詐兮，背繩墨而改錯。
 詠:58.3     執法不平兮，中心懷惡。信手高壓兮，良民之蠹。
 詠:58.4     蓋自幼而已然兮，曾不改乎故度。其口如簧兮，其毒如蠱。
 詠:58.5     猶虺蜴之自塞其耳兮，
 詠:58.6     羌非術士之能御。
 詠:58.7     猛如壯獅兮，牙如矛戟。惟祈吾主兮，厥牙是折。
 詠:58.8     願其如水之覆兮，不可收拾。願其如弓之弊兮，矢不中的。
 詠:58.9     願其如蝸牛之消形兮，載行載滅。願其如胚胎之流產兮，不見天日。
 詠:58.10    束荊炊釜，半焦半青。旋風倏至，掃蕩廓清。
 詠:58.11    使善人睹之而欣欣兮，擢其足於群姦之血。
 詠:58.12    使世人皆愕然而相語兮，曰善惡之報信絲毫無忒，孰云高高乎其在上兮，實監臨下土而行其黜陟。
  
 詠:59.1     群犬之狂吠
 詩:59.1     達味金詩，交與樂官。調寄「莫要毀壞」。作於撒烏耳為殺害達味，派人窺伺他的寓所時。
 詠:59.2     主兮主兮，其拯我於諸讎。
 詠:59.3     救我於作惡之徒兮，全我於暴虐之流。
 詠:59.4     鳩眾而埋伏兮，惟吾命之是圖。
 詠:59.5     無故而與予為敵兮，非予之辜。求吾主之相援兮，莫付予於狂奴。
 詠:59.6     求主一懲群逆而莫予優容兮，豈黑白之可渝。
 詠:59.7     群犬晚歸兮，舉狺狺而吠予。
 詠:59.8     橫行街衢兮，伺我於城隅。又申申而相詈兮，口如刺人之刀。意謂主不之聞兮，乘黑夜而狂號。
 詠:59.9     吾知主必晒之兮，笑狂瀾之滔滔。
 詠:59.10    惟主為吾之力量兮，吾所仰望。
 詠:59.11    主必迎予以仁慈兮，令我見群敵之敗亡。
 詠:59.12    求主加以殲滅兮。恐吾民之受其熒惑。願鼎力以掃蕩之兮，使其不復為吾族之荼毒。
 詠:59.13    何彼口之多孽兮，願咒詛之反應其身。
 詠:59.14    願聖怒之臨之兮，有如火之銷膏。漸削而漸弱兮，終雲散而煙消。俾世人皆識雅谷之主兮，莫敢矜誇而自驕。
 詠:59.15    嗟群犬之狺狺兮，乘暮夜而狂吠。
 詠:59.16    張其口而覓食兮，歷深更而不止。徘徊於街頭兮，傍徨於巷尾。
 詠:59.17    予則昧爽而懷主兮，猶頌美之晨曲。
 詠:59.18    既有主為岑樓兮，亦何恤乎梵獨﹖蓋有恃而無恐兮，聊詠歌以為樂。
  
 詠:60.1     神助與人助
 詩:60.1     達味金詩，交與樂官，調寄「見證的百合」，背唱。
 詩:60.2     作於他和兩河間的阿蘭及阿蘭祚巴交戰時。那時約阿布歸來，在鹽谷殺了一萬二千人。
 詠:60.3     吁嘆我主，盍其有極﹖棄我如遺，令我顛蹶。祈主息怒，賜予休息。
 詠:60.4     瘡痍滿目，大地崩裂。求主垂憐，敷以膏澤。
 詠:60.5     久矣爾民，受爾痛責。飲之以酒，猛矣其烈。孰云瞑眩，莫瘳厥疾。
 詠:60.6     我有采旌，大主所贈。
 詠:60.7     以宣聖德，以揚惠音。主其引手，佑爾子民。
 詠:60.8     大主有命，吾心用樂。將分濕岑，將據疏谷。
 詠:60.9.    基列西蒙，莫匪我屬。法蓮為屏，樹德為牧。
 詠:60.10    摩瓦作盤，夷東置屩。菲莉之野，供我歡躍。
 詠:60.11    誰能領我﹖襲彼崇墉。誰能引我，征彼夷東。
 詠:60.12    我主胡為﹖棄我泥中。我主胡為﹖不護我戎。
 詠:60.13    縱有人助﹖何以為功。求主相我，克彼元凶。
 詠:60.14    既有神助，吾氣則雄。主必佑我，消滅敵蹤。
  
 詠:61.1     高山仰止
 詩:61.1     達味作，交與樂官，和以絃樂。
 詠:61.2     我之哀訴，求主垂顧。
 詠:61.3     雖在地角，惟爾是籲。用抒幽懷，用申景慕。相彼高岡，高不可即。求主接引，令我登陟。
 詠:61.4     求我恩保，作我岑樓。以安吾身，以避凶仇。
 詠:61.5     永居聖所，安庇卵翼。
 詠:61.6     心願見償，優游化域。
 詠:61.7     主福吾王，介以眉壽。
 詠:61.8     眉壽無疆，皇輿不朽。俾承歡顏，以長永久。敕爾仁義，以佐以佑。
 詠:61. .    永頌大德，初服是守。
  
 詠:62.1     天平
 詩:62.1     達味詩歌，交與樂官耶杜通。
 詠:62.2     心魂默默念天主，救恩獨自真神出。
 詠:62.3     主是我磐石，主是我救藥，主作岑樓應無敗。
 詠:62.4     爾曹何事肆凌虐﹖幸災樂禍盍有極，猶如眾手推欹壁。
 詠:62.5     群聚共商欲相傾，若輩所好惟詭譎。巧言令色亦何苦﹖口中祝福心中詛。
 詠:62.6     吾魂且默默，靜候主恩撫。
 詠:62.7     既有天主作金湯，
 詠:62.8     中君泰然復何怖﹖
 詠:62.9     吾民其恃主，向主披肺俯。雖在危厄終必安，主是吾人停泊所。
 詠:62.10    貧富貴賤皆泡影，泡影為重人生輕。若衡二者天平上，人生應升泡影沈。
 詠:62.11    暴虐安足恃，盜賊莫自矜。財帛縱進門，慎毋陷溺爾心魂。
 詠:62.12    主曾一度言，我經二度聞：
 詠:62.13    「能力屬天主，慈德屬真神。按人行實施報應，主之陰騭悉公平。」
  
 詠:63.1     明發不寐
 詩:63.1     達味詩歌，作於飄流在猶大曠野時。
 詠:63.2     明發不能寐，耿耿懷所天。如飢又如渴，心田枯以乾。
 詠:63.3     因此來聖所，瞻仰爾光輝。
 詠:63.4     懷德勝懷生，絃歌慰庭闔。
 詠:63.5     一息苟尚存，誦主誓不輟。景慕不可言，舉手抒胸臆。
 詠:63.6     心魂既飫足，頌聲發歌脣。
 詠:63.7     輾轉於床榻，默憶歷深更。
 詠:63.8     一生承主休，雍雍庇卵翼。
 詠:63.9     夢魂縈左右，聖手扶我立。
 詠:63.10    咄咄逼我者，終究必淪滅。
 詠:63.11    刀兵當不免，體為豺狼食。
 詠:63.12    王宜因主樂，聖民胥怡悅。巧言徒如簧，讒人當截舌。
  
 詠:64.1     天網恢恢
 詩:64.1     達味詩歌，交與樂官。
 詠:64.2     求我恩主，聽我哀訴。敵人謀我，我心恐怖。
 詠:64.3     群小紛怖，橫行無度。祈主保我，莫為所誣。
 詠:64.4     磨礪其舌，利矣其芒。言如暗箭，中傷賢良。
 詠:64.5     突然而發，得意洋洋。
 詠:64.6     以惡相勸，逞其猖狂。設阱陷入，自誇謀臧：誰其覺之﹖作惡何妨。
 詠:64.7     鉤心鬥角，競宣其長。
 詠:64.8     詎知天主，將射彼逆。突然一箭，恰中其的。
 詠:64.9     按其所詛，自遭隕越。眾人睹之，搖首咋舌。
 詠:64.10    悚然以懼，懍然而慄。口揚大猷，心懷明德。
 詠:64.11    賢良正人，聞報欣悅。托庇於主，一生安逸。清明在躬，光風霽月。
  
 詠:65.1     甘雨
 詩:65.1     達味詩歌，交與樂官。
 詠:65.2     讚主與還願，最宜在熙雍。爾乃慈悲主，有求莫不應。
 詠:65.3     但願血氣倫，翕然來歸順。
 詠:65.4     罪多氣消沉，孽重實難任。求主開慈懷，洗我愆尤淨。
 詠:65.5     何幸蒙恩簡﹖得與主相近。居主廊屋下，怡怡共相慶。會當昇其堂，會當入其室。聖堂洵全美，聖室何純潔。願獲常在斯，酣暢主之德。
 詠:65.6     行見我恩主，應我以靈異。靈異何為者﹖所以彰正義。我主何堂堂﹖眾生所仰望。天涯與海角，莫不被其光。
 詠:65.7     大能束其腰，神威鎮山嶽。
 詠:65.8     狂濤靜以恬，萬邦皆穆穆。
 詠:65.9     四海統一尊，東西咸悅服。
 詠:65.10    聖心眷下土，沛然降甘雨。大地恣沾濡，原壤潤以腴。
 詠:65.11    清川溉田疇，百穀何與與﹖犁溝悉以盈，欲與犁脊平。時雨信如膏，潤物細無聲。
 詠:65.12    春沐主之澤，秋食主之祿。芳蹤之所過，步步留肥沃。
 詠:65.13    曠野被綠茵，山丘披青矜。
 詠:65.14    寒谷生豐黍，農哺戲牛羊。天籟宣淑氣，萬類吐芬芳。
  
 詠:66.1     如銀在鑪
 詠:66.1     惟願寰區，向主諠愉。
 詠:66.2     歌頌聖名，宣揚德模。
 詠:66.3     赫赫威威，浩浩宏謨。眾敵畏服，萬彙翕如。
 詠:66.4     心歌腹詠，齊頌令譽。
 詠:66.5     告爾黎元，咸來觀看。主佑其民，神蹟輝煌。
 詠:66.6     轉海為陸，為民康莊。孰謂河廣﹖徒步以行。征人歸鄉，歌舞洋洋。
 詠:66.7     大主御宇，監臨萬邦。嗟爾叛逆，莫再怙強。
 詠:66.8     願爾萬族，讚主仁育。
 詠:66.9.    既保吾魂，亦扶吾足。
 詠:66.10    賜我鍛鍊，如銀在鑪。
 詠:66.11    加我困厄，勞我形軀。
 詠:66.12    令彼敵人，虐我如奴。水深火熱，不遑寧居。試練既畢，惠以安舒。
 詠:66.13    可不獻祭，用表區區：
 詠:66.14    難中所誓，寧可無孚﹖
 詠:66.15    肥牛山羊，無美不俱。惟願芳馨，上達玉廬。
 詠:66.16    敬主之人，悉心靜聽。聽我宣布，主之救恩。
 詠:66.17    平生仰主，未絕頌聲。
 詠:66.18    我若懷邪，寧邀主聞﹖
 詠:66.19    竟蒙眷顧，垂注吾音。
 詠:66.20    敢不稱謝，永懷慈仁。
  
 詠:67.1     豐年謝恩
 詩:67.1     達味詩歌，交與樂官。
 詩:67.2
 詠:67.3     求主垂憐，福我蒸民。求主開顏，光照世人。
 詠:67.4     願爾聖道，風行八極。願爾惠音，播傳兆域。
 詠:67.5     俾我眾生，咸誦大德。萬族欣欣，謳歌不輟。
 詠:67.6     主將鞫民，睿斷正直。統御寰宇，與民休息。孰能無感。豐功偉績。
 詠:67.7     大地向榮，滋生茂實。民生舒裕，實賴帝力。
 詠:67.8     惟願率土，奉事無忒。
  
 詠:68.1     以正克邪
 詩:68.1     達味詩歌，交與樂官。
 詠:68.2     天主其興，一掃群凶。行見悖逆，鼠竄無蹤。
 詠:68.3     如煙之散，如蠟之鎔。眾邪對主，無地自容。
 詠:68.4     愷悌君子，體逸心沖。既見天主，樂也融融。常承歡顏，和氣內充。
 詠:68.5     向主謳歌，歡呼聖名。何以迎駕﹖響遏行雲。聖名曰爺，可不尊親﹖
 詠:68.6     主居聖所，福彼窮民。孤兒之父，嫠婦之鄰。
 詠:68.7     恤彼煢獨，使成眷屬。釋彼冤囚，賜以康樂。澤所不賅，其惟怙惡。無悛於心，何可救藥﹖
 詠:68.8     主昔導民，經彼遐荒。
 詠:68.9     天地震搖，西乃惶惶。沛然降雨，以潤焦土。
 詠:68.10    聖民家焉，
 詠:68.11    恩澤覃敷。
 詠:68.12    主啟凱音。眾姝謠吟：
 詠:68.13    「敵車之帥，倉皇四奔。深閨之女，掠物是分。
 詠:68.14    境內安懿，民如馴鴿。白銀為羽，黃金為翮。
 詠:68.15    列王被逐，紛紛竄逸。彷彿塞門，飄飄飛雪。」
 詠:68.16    維彼巴山，宜為靈岳。
 詠:68.17    千峰競秀，聖心所樂。嗟爾群山，無然側目。天主居之，胡云不服﹖
 詠:68.18    主之車馬，十萬其強。奚啻十萬﹖其數無量。大主出征，西乃有光。
 詠:68.19    我主既升，眾俘成行。萬邦獻珍，群逆來王。歸斯受之，包穢包荒。
 詠:68.20    慈哉雅威，日肩我累。
 詠:68.21    釋我重負，扶我於墜。解我倒懸，脫我於死。
 詠:68.22    惟彼冥頑，永不改悔。主施痛擊，頭顱其碎。
 詠:68.23    近自巴山，遠自深淵。凡屬吾民，悉使歸旋。傲頑之徒，爾其殄之。
 詠:68.24    血濺爾足，眾犬吮之。
 詠:68.25    天主榮旋，普天瞻卯。何所於歸﹖歸於聖堂。
 詠:68.26    歌人導前，樂正殿後。群姝鳴鼓，翼其左右。
 詠:68.27    義塞支派，同聲共奏。
 詠:68.28    本雅明者，實為最幼。蒙主拔舉，為眾之首。次及樹德，布倫拿阜。濟濟牧伯，皆屬優秀。
 詠:68.29    吾族之興，實賴主佑。既立我先，必保我後。
 詠:68.30    以爾駐蹕，於我瑟琳。萬王賓貢，莫敢不勤。
 詠:68.31    如兕如虎，為民荼毒。祈使強暴，獻金屈服。更祈掃除，好戰之族。
 詠:68.32    埃及來朝，古實畏服。
 詠:68.33    咨爾萬邦，歌功誦德。
 詠:68.34    天主御宇，永古不息。發音如雷，布於寰域。
 詠:68.35    峻極於天，坐鎮義塞。
 詠:68.36    主賜其民，以勇以力。可崇惟主，聰明正直。
  
 詠:69.1     孤憤
 詩:69.1     達味詩歌，交與樂官。
 詠:69.2     水氾濫兮侵魂，求吾主兮來援。
 詠:69.3     身深陷兮泥中，欲自拔兮無從。漂入兮深淵，滅頂兮狂瀾。
 詠:69.4     呼籲兮力盡，喉舌兮焦乾。俟主兮不至，望眼兮欲穿。
 詠:69.5     惡黨紛紛兮，擢髮難數。無理而與我為仇兮，洶洶然其相侮。既誣予以攘物兮，又責予以返償。
 詠:69.6     嗚呼天主兮，爾實知予之愚狂。予罪多參在上兮，恐欲蓋而彌彰。
 詠:69.7     惟不欲因予之故兮，而貽恃主者以慚惶。更不欲因予之故兮，而致求主者之失望。
 詠:69.8     夫予之蒙恥而受辱兮，非為主之故乎﹖
 詠:69.9     即吾同胞之兄弟兮，亦因是而視予為陌路。
 詠:69.10    為衛護聖宅而焦心如焚兮，身成眾怨之府。
 詠:69.11    世人見予含淚而守齋兮，舉狺狺然而非之。
 詠:69.12    見予披麻以為衣兮，復振振焉而嗤之。
 詠:69.13    閒人坐於城門而以予為談資兮，酒徒亦將予編入醉後之歌詞。
 詠:69.14    予惟吾主兮是怙，求主及時兮祐護。按爾之仁兮，聽予之訴。依爾之信兮，鑒予之苦。
 詠:69.15    拔我兮泥中，脫我兮諸兇。
 詠:69.16    無使洪水兮溺身，無使深淵兮相吞。莫令予身兮，淪於地腹。
 詠:69.17    應予之求兮，賜以仁育。祈回首而垂顧兮，以證爾恩之不薄。
 詠:69.18    莫掩爾顏兮，於爾臣僕。予今在厄兮，相救務速。
 詠:69.19    求吾主之惠然來臨兮，濟此煢獨。嗟小子之多敵兮，微主其誰相贖﹖
 詠:69.20    夫主固知予之窘狀兮，一身受垢而蒙辱。吾敵無數兮，悉在爾目。
 詠:69.21    飽受侮辱兮腸斷，幽憤填膺兮神昏。舉目無親，誰與同情﹖欲求相慰，闃其無人。
 詠:69.22    人既令予嘗膽兮，又飲予以敗醯。
 詠:69.23    願其筵席之化為羅網兮，俾紛紛然而自罹。
 詠:69.24    願其目之喪明兮，願其腰之不支。
 詠:69.25    願聖怒之加於其身兮，
 詠:69.26    願其居室之成墟。
 詠:69.27    予既受爾之懲創兮，彼又悻悻然而侮予。幸災而樂禍兮，加新痛於舊傷。
 詠:69.28    願其罪上加罪兮，無與於吾主之恩光。
 詠:69.29    願主除彼於生籍兮，勿廁之於義者之場。
 詠:69.30    主必憐予之窮苦而無告兮，置予於高岡。
 詠:69.31    予欲歌頌聖名兮，揄揚洪恩。
 詠:69.32    主必悅納予之讚美兮，勝於純潔之犧牲。
 詠:69.33    良善者將聞報而相慶兮，恃主者當歡欣而鼓舞。
 詠:69.34    蓋主樂於周人之急兮，何曾置囚徙於不顧﹖
 詠:69.35    吾願天地兮，共獻頌美。大海以及鱗族兮，亦應讚主無已。
 詠:69.36    主必拯救熙雍兮，重建樹德諸邑。俾其子民安居而樂業兮，
 詠:69.37    子孫相從而不絕。蓋惟敬愛聖名之徒兮，乃得優游化域。
  
 詠:70.1     虧盈益謙
 詩:70.1     達味詩歌，交與樂官。
 詠:70.2     殷勤求天主，速來救小子。小子罹患難，營救莫遲遲。
 詠:70.3     務使謀我者，蒙羞而逡巡，害我適自害，一蹶不復振。
 詠:70.4     今雖笑呵呵，來日其奈何!
 詠:70.5     願凡懷主者，雍雍主懷中。願凡愛主者，常將聖德弘。
 詠:70.6     小子貧且苦，求爾濟吾窮。爾乃我恩保，速來拯吾躬。
  
 詠:71.1     否極望泰
 詠:71.1     小子何所依，惟有主雅威。願主垂眷戀，莫令我抱愧。
 詠:71.2     傾耳聽哀訴，援手昭正義。
 詠:71.3     常作我磐石，俾我有所寄。於我有成命，保我如赤子。既為我金湯，名實豈能二﹖
 詠:71.4     求主賜拯拔，脫我於醜類。
 詠:71.5     主乃我之望，自幼所依恃。
 詠:71.6     落地即托主，須臾不曾離。呱呱出母腹，非主孰能致﹖感主好生德，歌誦無時已。
 詠:71.7     大能保微軀，世人多駭異。
 詠:71.8     頌辭發口角，終日詠仁惠。
 詠:71.9     垂老莫見絕，衰邁莫見棄。
 詠:71.10    不聞眾狡敵，狺狺向我吠。群姦窺吾命，相聚議詭計。
 詠:71.11    僉曰主所絕，彼又無人濟。吾人盍追擊，執之反掌易。
 詠:71.12    主其毋遐遺，急起護危脆。
 詠:71.13    但願謀我者，紛紛蒙辱恥。
 詠:71.14    我當恆仰主，奉事益勤勵。
 詠:71.15    口述爾之仁，及爾神奇事。救恩一何富﹖亹亹不勝紀。
 詠:71.16    功德見神力，仁義為微旨。
 詠:71.17    自幼承主訓，一生宣靈異。
 詠:71.18    白髮莫相違，俾竟平生志。綦願將大德，宣示我後裔。
 詠:71.19    經綸固炳煥，高誼超天地。巍巍宇宙宰，誰堪與比擬﹖
 詠:71.20    吾生歷憂患，皆為主所賜。所以玉我成，所以示微意。行見主霽怒，引我出死地。
 詠:71.21    求主賜光復，將悲化為喜。
 詠:71.22    會當撫靈瑟，殷勤致讚美。絃歌爾聖德，暢詠爾真諦。
 詠:71.23    脣舌宣誼愉，揚眉且吐氣。心魂荷救贖，頌聲油然起。
 詠:71.24    一日舌尚存，朝夕傳天理。不見昧心人，紛紛遭傾否。
  
 詠:72.1    六合同風
 詩:72.1    論撒羅滿。天主，求禰給君王傳授禰的權柄，求禰給太子傳授禰的公正。
 詠:72.2     祈主相王，迪以聖謨。教彼王子，大公廓如。
 詠:72.3     理民以正，保障無辜。
 詠:72.4     山嶽保安，丘嶺交孚。
 詠:72.5     盛德惟王，矜貧恤孤。掃除蟊賊，窮民以蘇。
 詠:72.6     威如日月，萬世不渝。
 詠:72.7     澤同甘雨，大地以濡。
 詠:72.8     正道昌明，四方恬愉。如月之恆，永燭寰區。
 詠:72.9     四海為家，八絃為閭。
 詠:72.10    遐荒賓服，頑敵候途。
 詠:72.11    他施之王，諸島之酋。示巴之君，西巴之侯。
 詠:72.12    獻珍頌美，咸蒙懷柔。萬國衣冠，齊拜冕旒。
 詠:72.13    拯難濟苦，生靈優游。
 詠:72.14    無絕不繼，無勞不休。
 詠:72.15    抑強扶弱，釋彼冤囚。
 詠:72.16    惟願我主，介爾眉壽。示巴之金，悉歸爾有。眾心所祝，眾口所碑。朝朝暮暮，無時或違。
 詠:72.17    遍地豐稔，黍稷離離。乃至山巔，百穀滋生。汎汎翠浪，彷彿麗盆。邑民欣欣，如草在春。
 詠:72.18    赫赫令譽，與日偕存。悠悠人世，獻以蒙恩。萬邦作頌，百祿萃身。
 詠:72.19    慈哉雅威，義塞之主。神妙莫測，經綸實富。
 詠:72.20    主之聖名，流芳永古。主之光榮，充布下土。耿耿之祝，湧自心府。
  
 詠:73.1     驕人好好勞人草草
 詠:73.1     天主待善人，恩遇豈云薄﹖但能抱精一，莫不承優渥。
 詠:73.2     我昔未悟道，顛冥將失足。
 詠:73.3     艷彼驕慢徒，作惡轉膺福。
 詠:73.4     臨終無痛苦，垂老猶矍鑠。
 詠:73.5     災難不及身，何曾攖挫辱﹖
 詠:73.6     佩驕以為飾，擁暴以為服。
 詠:73.7     麻木焉能仁﹖腸肥思自濁。
 詠:73.8     顏厚口如簧，旁人不在目。
 詠:73.9.    誇誕凌雲霄，人寰供浪謔。
 詠:73.10    聖民亦眩惑，薰染於習俗。
 詠:73.11    意謂主無知，高高何所矚﹖
 詠:73.12    盍看彼群小，嶄然露頭角。
 詠:73.13    心跡蹤雙清，境遇反日蹙。
 詠:73.14    為善而遭殃，何苦自縛束﹖
 詠:73.15    我若隨聲和，將遺子孫毒。
 詠:73.16    欲探箇中理，枯腸費搜索。
 詠:73.17    嗣蒙主啟牖，恍然有所覺。
 詠:73.18    欲論世間人，應觀其終局。小人處順境，所以成其戮。
 詠:73.19    一旦暴風起，驚呼歸寂寞。
 詠:73.20    夢中雖云歡，覺後應悲哭。悲哭復何及﹖幻影不可捉。
 詠:73.21    囊昔懷不平，牢騷充滿腹。
 詠:73.22    冥頑固不靈，愚蠢同六畜。
 詠:73.23    幸蒙主垂憐，更承主教督。
 詠:73.24    迪我以聖謨，入我光榮錄。
 詠:73.25    在天惟有主，在地無他樂。
 詠:73.26    身心雖枯竭，靈魂永有託。
 詠:73.27    背主必淪亡，哀哉諸不淑。
 詠:73.28    親主是良圖，庇恩是上著。會當向熙雍，頌揚爾仁育。
  
 詠:74.1     伊於胡底
 詠:74.1     呼嗟我恩主，胡為長不顧﹖何事對爾羊，炎炎熾恚怒﹖
 詠:74.2     莫忘斯群眾，夙為爾所取。簡之為聖民，殖之於聖土。聖土非有他，熙雍主所住。
 詠:74.3     請主移玉趾，一履荒涼地。聖所今何在﹖早被敵人毀。
 詠:74.4     敵人何猖獗，狂嘯會堂裏。樹幟誌其勝，偶像處處是。
 詠:74.5     持斧砍聖門，洋洋無畏忌。
 詠:74.6     復以斤與錘，摧毀雕鏤器。
 詠:74.7     聖所付一炬，所存惟遺址。侮衊主之名，褻瀆亦云至。
 詠:74.8     心中復自計，拔木須除柢。斯土諸聖堂，悉遭其焚燬。
 詠:74.9     哀哉義塞族，不復見標幟。安得先知者，告我將胡底。
 詠:74.10    仰天問我主，災厄何時已﹖豈能容眾逆，凌辱永不止。
 詠:74.11    何以袖爾手﹖坐看橫逆恣。胡不伸右臂﹖痛殲諸醜類。
 詠:74.12    主是我之君，古今同一揆。昔佑我先民，功德不勝記。
 詠:74.13    中剖彼大海，痛擊龍頭碎。
 詠:74.14    鱷魚亦粉身，委為野狼餌。
 詠:74.15    江河涸以乾，磐石噴泉水。
 詠:74.16    白晝與黑夜，莫非爾所隸。日月與星辰，莫非爾所締。
 詠:74.17    坤輿定方位，歲時分四季。洪荒成宇宙，非主孰能致﹖
 詠:74.18    蕩蕩天地主，竟遭彼無禮。蠻子瀆聖名，誰復能忍此﹖
 詠:74.19    莫將爾馴鴿，供彼豹狼飼。惟求我恩主，莫忘窮苦子。
 詠:74.20    與我有成言，主心寧有貳﹖黑闇塞氛氳，強暴滿塵世。
 詠:74.21    莫令被壓者，飲恨以沒齒。務使無告者，讚歎主之惠。
 詠:74.22    我主盍興起﹖一伸爾之義。不聞頑囂徒，謗瀆無時已。
 詠:74.23    諠嘩徹雲霄，應達天主耳。
  
 詠:75.1     黜涉幽明
 詩:75.1     阿撒夫的詩歌，交與樂官，調寄「莫要毀滅」。
 詠:75.2     告爾諸賢，稱謝所天。經綸炳煥，神力無邊。仰觀俯察，音容顯然。
 詠:75.3     主曰時熟，將行讞輷。彰我正義，賞善罰惡。
 詠:75.4     大地鼎沸，生靈塗炭。作之棟樑，以支危難。
 詠:75.5     告彼傲人，去爾驕慢。告彼眾逆，絕爾妄誕。
 詠:75.6     毋巉爾頭角，毋矜爾強項。
 詠:75.7     或東或西，乃至遐壤。上下八方，靡可仰仗。
 詠:75.8     生殺予奪，惟主攸掌。此陟以升，彼黜以降。
 詠:75.9     手挈瓠壺，滿貯烈釀。斟之酌之，餉彼惡黨。惡黨傾飲，至於糟糠。
 詠:75.10    諦觀妙道，手舞足蹈。雅谷之主，中心所好。
 詠:75.11    福善禍淫，安良除暴。
  
 詠:76.1     天心厭亂
 詩:76.1     阿撒夫的詩歌。交與樂官，樂用絃樂。
 詠:76.2     威名震樹德，令聞鬯義塞。
 詠:76.3     瑟琳為亭園，熙雍為第宅。我主居其所，安坐鎮六合。
 詠:76.4     盡折弓與箭，罄毀盾與戟。聖心厭戰爭，欲與民休息。
 詠:76.5     我主居靈嶽，聲威何赫赫﹖
 詠:76.6     強梁皆伏辜，相將填溝壑。窮兵黷武者，無所措手足。
 詠:76.7     一怒定乾坤，車馬歸寂寞。
 詠:76.8     可畏惟天主，誰堪當其怒﹖
 詠:76.9     自天降誥命，四海肅以怖。
 詠:76.10    地上行讞鞫，良善蒙恩撫。
 詠:76.11    世人之恚憤，適足成主榮。劫後倖存者，歌舞慶昇平。
 詠:76.12    誓願與還願，當向爾恩神。各應罄所有，獻主表爾誠。
 詠:76.13    務使眾牧伯，克己以歸仁。
  
 詠:77.1     念舊恩
 詠:77.1     阿撒夫的詩歌，交與樂官耶杜通。
 詠:77.2     向主發哀聲，求主傾耳聽。
 詠:77.3     小子處患難，求主賜哀矜。中夜舉雙手，寫我仰慕情。仰慕無時已，起坐不能平。
 詠:77.4     思主令人瘦，心如困宿醒。
 詠:77.5     通宵不成寐，黯然自銷魂。
 詠:77.6     默默思古昔，依依舊日恩。
 詠:77.7     昔樂今何苦，撫心索其故。
 詠:77.8     我主豈遐遺，棄置不復顧。
 詠:77.9     仁淵寧枯涸，信義不復著。
 詠:77.10    聖心詎能變﹖忘慈而懷怒﹖
 詠:77.11    主德果衰退，誰能不氣沮﹖
 詠:77.12    小子且無躁，一憶主所作。
 詠:77.13    經綸何煥煥，聖蹟何卓卓。
 詠:77.14    舊日之大猷，歷歷猶如昨。
 詠:77.15    靈異超眾神，全世所仰矚。
 詠:77.16    運其大手臂，子民承恩贖。斯民誰之裔﹖若瑟與雅谷。
 詠:77.17    洪水見主懾，諸淵見主慄。
 詠:77.18    行雲而施雨，中天降霹靂。
 詠:77.19    飄風宣霆威，雷光耀八極。大地亦震顫，萬類皆驚惕。
 詠:77.20    主行大海上，孰知其蹤跡﹖
 詠:77.21    梅瑟與亞倫，被擢為牧伯。主實假其手，領民出埃及。
  
 詠:78.1     先民之頑梗
 詠:78.1     咨爾百姓，諦聽吾訓。
 詠:78.2     啟脣設譬，發古之蘊。
 詠:78.3     歷祖所傳，吾言有本。
 詠:78.4     以授子孫，寧容有隱。俾我來胤，咸知歌詠。誦主之德，揚主之勳。
 詠:78.5     主保吾族，法度以定。叮嚀歷祖，守之惟謹。
 詠:78.6     並告後世，恐懼修省。
 詠:78.7     惟主是仰，惟主是信。克念聖蹟，允遵大命。
 詠:78.8     毋效乃父，頑梗成性。懷主不篤，厥心不正。
 詠:78.9     法蓮子孫，攜弓手刃。臨陣之日，逡巡而遯。
 詠:78.10    背棄盟約，不守明令。
 詠:78.11    忘懷大德，不念靈應。
 詠:78.12    昔在埃及，瑣安之境。大主顯靈，出奇制勝。
 詠:78.13    分裂大海，以作行徑。令彼滔滔，壁立如凝。
 詠:78.14    白雲晝導，明燈夜引。
 詠:78.15    曠野無水，群民思飲。
 詠:78.16    主乃擘石，源泉混混。流水成川，焦壤以潤。
 詠:78.17    群民無饜，厥欲是逞。
 詠:78.18    私心怨主，盍賜佳餅﹖
 詠:78.19    心怨口讟，主亦何吝﹖
 詠:78.20    既能開石，泉水流迸。胡不設筵，餉以珍品﹖
 詠:78.21    雅威聞語，炎炎其忿。怒彼雅谷，
 詠:78.22    何其不順﹖
 詠:78.23    大主雖怒。不忘慈憫，號令諸天，洞開厥閫。
 詠:78.24    嗎哪如雨，自天而隕。
 詠:78.25    天神之糧，厥民是贈。人人飽飫，靡有不罄﹖
 詠:78.26    東風宜和，南風解慍。
 詠:78.27    降肉繽紛，
 詠:78.28    飛鳥落營。
 詠:78.29    家給人足，如沙如塵。
 詠:78.30    既食且飽，貪欲未寢。
 詠:78.31    食猶在口，聖怒大震。肥者壯者，殄戮殆盡。
 詠:78.32    作惡如故，尚不知警。
 詠:78.33    主乃降罰，紛紛夭折。肅殺之威，令人懍慄。
 詠:78.34    死喪臨身，火燃眉睫。大聲疾呼，求主救急。
 詠:78.35    至是方知，主乃磐石。
 詠:78.36    媚主以口，詒主以舌。意實未誠，心存詭譎。
 詠:78.37    雖立盟誓，厥言是食。
 詠:78.38    慈懷包荒，赦其罪孽。惡雖盈貫，未予殲滅。不為己甚，聖怒屢戢。
 詠:78.39    念彼眾生，原係弱質。如風之過，一去無跡。
 詠:78.40    所恨若輩，背叛頻迭。率彼曠野，與主為敵。
 詠:78.41    瀆主犯聖，無所不極。
 詠:78.42    忘恩負義，不念異蹟：
 詠:78.43    主在昔日，如何拯拔﹖主在瑣安，如何提挈﹖
 詠:78.44    埃及之川，悉變為血。使彼敵人，無以止渴。
 詠:78.45    蒼蠅成群，蝦蟆充斥。
 詠:78.46    為災為祟，以嘬以嚙。蟲食其稼，蝗毀其穡。
 詠:78.4     雹傷葡萄，霜殄桑葉。
 詠:78.48    冰炭俱落，滅彼六畜。
 詠:78.49    厥怒奮揚，厥氣震烈。降災無算，百神施罰。
 詠:78.50    天怒暢遂，降彼厲疫。
 詠:78.51    埃及全境，盡喪冢息。哈苗之營，壯丁絕跡。
 詠:78.52    惟於吾族，寵命獨隆。牧之如羊，曠野之中。
 詠:78.53    以導以引，安步從容。海水氾濫，群敵滅蹤。
 詠:78.54    乃經邊疆，乃抵畿封。原壤高敞，聖意所鍾。
 詠:78.55    諸夷被遂，以殖吾宗。
 詠:78.56    頑梗如故，聖命不從。
 詠:78.57    捨正就邪，一如乃翁。不中正鵠，彷彿弊弓。
 詠:78.58    高壇遍設，偶像是崇。輕干天怒，觸迕聖衷。
 詠:78.59    天怒霹靂，痛絕群兇。
 詠:78.60    飄然遠颺，離彼閟宮。
 詠:78.61    選民被擄，紛紛受戮。
 詠:78.62    不敬天怒，遭此荼毒。
 詠:78.63    壯年之男，葬身火腹。閨中之女，終身寂寞。
 詠:78.64    祭司被殺，寡婦不哭。
 詠:78.65    主心慨然，雷霆大作。一如壯士，醉眠初覺。
 詠:78.66    擊潰敵人，永令蒙辱。
 詠:78.67    若瑟之幕，非主所樂。法蓮之支，未蒙簡擢。
 詠:78.68    獨選樹德，眷戀靈嶽。
 詠:78.69    峨峨聖所，實主所築。安如大地，終古自若。
 詠:78.70    復拔達味，充其忠僕。
 詠:78.71    本在牧場，羊群是督。主獨舉之，使為民牧。以治義塞，以正雅谷。
 詠:78.72    勵精圖治。盡其忠愨，納民軌物，實憑經略。
  
 詠:79.1.    民族之厄運
 詠:79.1     我主我主，盍一眷顧﹖異邦之人，作孽無度。侵爾畿輔，辱爾聖所。毀爾京城，殺爾子民。
 詠:79.2     子民之屍，委諸飛禽。聖徒之肉，委諸群畜。
 詠:79.3     流血成潦，盈我四郊。積骨如柴，無人葬埋。
 詠:79.4     見嗤鄰邦，遺笑四方。
 詠:79.5     炎炎天威，盍其有央﹖
 詠:79.6     列國蠢蠢，何曾識主﹖主何恬然，應怒不怒﹖
 詠:79.7     雅谷被吞，居室成墟。
 詠:79.8     先民之罪，莫歸吾徒。開爾慈懷，憫我悲苦。
 詠:79.9     為爾令名，救我窮途。為爾光榮，赦我罪辜。
 詠:79.10    莫令異邦，長加笑侮。曰：「所謂彼主，究在何處﹖」恤爾子民，所流之血。使彼列邦，知所警惕。
 詠:79.11    冤囚之泣，祈爾聽之。待死獄中，祈爾拯之。
 詠:79.12    鄰邦之詛，祈爾懲之。懲之如何﹖七倍以厲。
 詠:79.13    俾爾所牧，稱謝不已。頌揚大德，乃至世世。
  
 詠:80.1     葡萄樹之被折
 詠:80.1     阿撒夫的詩歌，交與樂官。調寄「見證的百合。」
 詠:80.2     義塞之大牧，垂聽吾之禱。若瑟為爾羊，夙賴爾引導。望爾御凱神，發揚爾光輝。
 詠:80.3     庶幾我法蓮，馬拿本雅明。瞻仰爾靈蹟，沾溉爾救恩。
 詠:80.4     求主愍吾族，賜我以光復。求主開慈顏，予我以拯贖。
 詠:80.5     吁嗟萬有宰，胡為長相瞋﹖何時霽聖怒，聽我哀禱聲﹖
 詠:80.6     爾民日戚戚，涕淚充飲食。
 詠:80.7     皆為主所賜，幾時得休息﹖哀哉我鮮民，已成眾矢的。鄰國圖瓜分，相顧笑嚇嚇。
 詠:80.8     祈主一顧盼，加我以顏色。求主愍吾族，賜我以光復。求主開慈顏，予我以拯贖。
 詠:80.9     吾族在昔日，備承主之德。猶如葡萄樹，移之出埃及。諸夷既被逐，植之於聖域。
 詠:80.10    園地沃且廣，根深枝自達。
 詠:80.11    山嶽被其蔭，翠柯如靈柏。
 詠:80.12    扶疏臨海角，蔓衍到幼法。
 詠:80.13    今何毀其籬﹖行人競相折。
 詠:80.14    既為野獸餌，又被林豕踏。
 詠:80.15    懇切求恩主，回首一眷顧。
 詠:80.16    自天注爾目，惠然保此樹。此樹爾手植，竟遭人焚伐。
 詠:80.17    求爾震神威，一掃諸挬逆。
 詠:80.18    吾族主所寵，向承主培植。求爾加扶佑，感恩永不輟。
 詠:80.19    求主愍吾族，賜我以光復。
 詠:80.20    求主開慈顏，予我以拯贖。
  
 詠:81.1     存天理去人欲
 詠:81.1     阿撒夫的詩歌，交與樂官。調寄「加特」。
 詠:81.2     我以雅谷之後裔，引吭高歌主之美。
 詠:81.3     攜爾金鼓與琴瑟，共奏一曲誦雅威。
 詠:81.4     新月盈月宜吹角，
 詠:81.5     佳節原為主所制。
 詠:81.6     曩在出征埃及時，已為若瑟定此例。
 詠:81.7     當時聞異香，聲聲入我耳：「我已釋爾肩上累，我已脫爾手中篚。」
 詠:81.8     爾昔呼籲危難中，我即援手將爾濟。我自雷霆深處應爾求，復於風波場中砥礪爾心志。
 詠:81.9     吾民其諦聽，義塞其注意。
 詠:81.10    異端慎無染，邪神切莫事。
 詠:81.11    我是雅威爾之主，攜爾脫離埃及地。但須爾張口，我必賜供飼。
 詠:81.12    詎意吾民莫我聽，義塞之裔將我棄。
 詠:81.13    縱人欲，昧天理。愚而好自用，冥頑不靈徇私智。
 詠:81.14    吾民倘回頭，聽我諄諄誨。
 詠:81.15    吾必克其敵，手擊眾醜類。
 詠:81.16    悖逆悉歸順，不復懷異志。
 詠:81.17    賜爾嘉麥實爾腹，巖中湧蜜作爾餌。
  
 詠:82.1     決獄務平
 詠:82.1     主在聖會中，審判諸神道：「汝等行訊鞫，是非皆顛倒。
 詠:82.2     目中無法紀，閹然媚強暴。泯泯復棼棼，將於何時了﹖
 詠:82.3     胡不恤孤貧﹖胡不扶窮民﹖秉公斷曲直，掃除諸不平。
 詠:82.4     保障寡與弱，莫被群兇凌。」
 詠:82.5     若輩何昏昧，不復識天理。傍徨黑闇中，綱常已頹廢。
 詠:82.6     我稱爾為神，且為至尊子。
 詠:82.7     今與世合污，應與人同死。又如彼侯王，終必見傾否。生前作威福，沒世長已矣。
 詠:82.8     願主速興起，黜陟人間世。願爾撫萬邦，神器原屬爾。
  
 詠:83.1     反主同盟
 詠:83.1     阿撒夫的詩歌。
 詠:83.2     蕩蕩造化主，誰能與比侔﹖祈主毋緘默，祈主毋長幽。
 詠:83.3     群逆正騰沸，竟與主為仇。側目視天主，洋洋昂其頭。
 詠:83.4     欲害主所庇，相聚共議謀。
 詠:83.5     咸曰滅義塞，莫令厥名留。
 詠:83.6     諸兇惟一心，反主成同盟。
 詠:83.7     夷東以示之戰棚，摩亞阿甲之土人。
 詠:83.8     迦巴阿門亞瑪力，菲璃諦羅之居民。
 詠:83.9     亞述亦與之聯合，共助羅得之子孫。
 詠:83.10    求主處群逆，一如昔日處米叮。又如曩在基順水，對待西拉與亞賓。
 詠:83.11    紛紛隕命於隱朵，血肉塗地染垢塵。
 詠:83.12    求主磔彼眾牧伯，一如阿立西伊柏。求主殲彼諸侯王，一如西伯撒摩納。
 詠:83.13    主豈不聞其狂言，「吾欲併吞主宅第」﹖
 詠:83.14    願主使彼如糠秕，隨風飄蕩無寧息。
 詠:83.15    求主遣驚飆，願主發雷霆。
 詠:83.16    驅逐眾悖逆，如火燒山林。
 詠:83.17    令彼無所措手足，汗顏無地呼主名。
 詠:83.18    恥辱蒙其首，愴怳歸幽冥。
 詠:83.19    務使眾逆知，雅威是真神。普天與率土，惟主是至尊。
  
 詠:84.1     眷戀庭闈
 詠:84.1     科辣黑子孫的詩歌，交於樂官。調寄「加特」。
 詠:84.2     萬有主宰，爾宮可愛。
 詠:84.3     夢魂依依，庭闈藹藹。心歌腹詠，生靈淵海。
 詠:84.4     啁啁之雀，樂主之廬。燕亦來巢，言哺其雛。
 詠:84.5     吁嗟吾主，鑒我區區。聖壇之下，欲寄微軀。福哉諸聖，聖宅是居。絃歌不絕，和樂以舒。
 詠:84.6     仰賴所天，其福無邊。心慕聖殿，景行乾乾。
 詠:84.7     行經悲谷，化為甘泉。及時之雨，膏澤是宣。
 詠:84.8     愈行愈健，彌勞彌堅。竟抵熙雍，直達主前。
 詠:84.9     向主投誠，祈主俯聽。
 詠:84.10    庇主之蔭，祈主垂青。
 詠:84.11    在斯一日，勝似千春。寧在主宅，充一閽人。莫為惡逆，入幕之賓。
 詠:84.12    以熙春陽，以潤吾身。寵惠備至，百祿是膺。
 詠:84.13    大主何私，忠貞是親。一心恃主，樂哉斯人!
  
 詠:85.1     天人交歡
 詠:85.1     科辣黑子孫的詩歌，交於樂官。
 詠:85.2     感雅威之眷聖地兮，領回雅谷之眾俘。
 詠:85.3     宥我之罪兮，除我之辜。
 詠:85.4     慶天威之新霽兮，
 詠:85.5     祈轉否而為泰。
 詠:85.6     豈仁主之怒吾族兮，亙百世而不改﹖
 詠:85.7     其即復蘇爾民兮，俾融融於爾之懷中。
 詠:85.8     沐浴芳澤兮，酣暢春風。
 詠:85.9.    諦聽聖言兮，其馨若蘭。主願與子民言歸於好兮，苟若輩不再陷於冥頑。
 詠:85.10    但能小心翼翼以事主兮，應證救恩之實邇。行見光榮之重臨兮，盤桓乎吾地。
 詠:85.11    仁慈共妙諦交歡，正義與和平吻合。
 詠:85.12    妙諦自地而萌兮，正義由天而發。
 詠:85.13    夫唯雅威之降甘霖兮，吾土乃騰茂實。
 詠:85.14    以仁為居，以義為路。康莊大道，眾庶所步。
  
 詠:886.1    仁淵義府
 詠:86.1     求主傾耳，垂聽我訴。憐我轗軻，恤我貧苦。
 詠:86.2     鑒我丹忱，保我性命。一心仰賴，拯爾僕人。
 詠:86.3     小子何恃﹖實惟真神。朝夕呼籲，盍不見矜﹖
 詠:86.4     引領望主，寬慰吾魂。
 詠:86.5     仁恕惟主，恩澤豐盛。凡百有求，靡不見應。
 詠:86.6     請聽吾禱，聆吾哀聲。
 詠:86.7     我今有難，求主開恩。固知我主，必惠佳音。
 詠:86.8     眾神之中，孰堪配主﹖功德無邊，超絕寰宇。
 詠:86.9     萬邦兆民，主所締造。胡不歸順﹖顯揚尊號。
 詠:86.10    真宰惟主，經綸浩浩。
 詠:86.11    求主教我，服膺聖道。惟精惟一，是則是效。
 詠:86.12    凝神專志，昭事恩保。千秋萬歲，宣揚真教。
 詠:86.13    主之待我，恩德不小。拯吾之身，出於泉窖。
 詠:86.14    驕人悻悻，逞其狂傲。群逆結黨，恣其凶暴。目中無主，哀哉不肖。
 詠:86.15    慈悲惟主，不易有怒。仁愛之淵，信義之府。
 詠:86.16    祈主眷顧，祈主垂恤。維護爾僕，爾婢所出。
 詠:86.17    示以愛徵，用昭大德。賜以神助，加以慰藉。敵人見之，庶幾惶惕。
  
 詠:87.1     念本
 詠:87.1     主之安宅，在彼靈山。
 詠:87.2     雅谷宅第，奚啻萬千。獨戀熙雍，厥門嫻嫻。
 詠:87.3     於穆聖邑，光榮何極﹖
 詠:87.4     拉哈西比，為予素識。菲璃施羅，乃至古實。莫不歸化，視同己出。
 詠:87.5     善育之母，當推熙雍。某也某也，皆彼所生。厥福所自，實惟至尊。
 詠:87.6     主點聖民，錄之於冊。彼哉彼哉，熙雍所出。
 詠:87.7     潤爾歌音，鼓爾鳴琴。吾輩生源，悉在熙雍。子民愉哉，歌舞洋洋。生命泉源，是我故鄉。
  
 詠:88.1     處困籲主
 詠:88.1     科辣黑子孫的詩歌，交於樂官，悲調歌唱。則辣黑人赫曼的訓誨詩。
 詠:88.2     一心懷恩主，哀禱徹朝暮。
 詠:88.3     願爾納我禱，聽我聲聲訴。
 詠:88.4     百憂結柔腸，吾命瀕危亡。
 詠:88.5     雖生無異死，無告亦無望。
 詠:88.6     譬彼陳死人，寂寞杳冥鄉。久為主所絕，已為主所忘。
 詠:88.7     處身幽壑中，黯澹不見光。
 詠:88.8     相識日以疏，視我為不祥。身困重重縛，末由脫其韁。
 詠:88.9     聖怒加吾身，風濤不堪當。
 詠:88.10    愁多目已枯，呼主朝復暮。每每舉雙手，聊抒中心慕。
 詠:88.11    開言問吾主，胡為長相苦﹖人死既瞑目，大猶誰復睹﹖
 詠:88.12    氣絕已吞聲，寧能揚令譽﹖頌聲淪幽冥，雅音絕邱墓。
 詠:88.13    誰在無光地，能將明德布。
 詠:88.14    何以夙夜祈，
 詠:88.15    不見主垂顧﹖
 詠:88.16    吾命一何薄，自幼飽辛楚。每思主之威，恐怖塞臟腑。
 詠:88.17    如何血肉身，能載主之怒﹖
 詠:88.18    怒濤滅我頂，何日見恩撫﹖
 詠:88.19    舉目無所親，所見惟陰府。
  
 詠:89.1     天主之盟
 詠:89.1     則辣黑人厄堂的訓誨詩。
 詠:89.2     歌詠主大仁，傳述主大義。仁義固無窮，諷誦亦不已。
 詠:89.3     惟仁為安宅，惟義乃天梯。
 詠:89.4     「我與僕達味，曾訂一盟誓。
 詠:89.5     保定爾宗室。皇輿永不替。」
 詠:89.6     靈蹟燦中天，信義照聖會。
 詠:89.7     天上主獨尊，人間誰能比﹖
 詠:89.8     赫赫臨天朝，雍雍眾聖侍。
 詠:89.9     浩浩宇宙宰，威儀實大備。全能亦全信，孰敢不敬畏﹖
 詠:89.10    神威鎮滄海，狂濤應聲止。
 詠:89.11    痛擊拉哈伯，一蹶不復起。掃蕩諸悖逆，端賴大手臂。
 詠:89.12    天地爾所有，乾坤爾所締。
 詠:89.13    北方與南極，莫非爾所紀。他泊與黑門，誦名不勝喜。
 詠:89.14    聖臂具大能，神權無比擬。
 詠:89.15    正直與公平，實為御座址。信義與仁愛，充作主前騎。
 詠:89.16    諳爾福音者，當膺無窮祉。怡怡復欣欣，安步明光裏。
 詠:89.17    樂天緣聖名，條達賴真理。
 詠:89.18    嶄然露頭角，非主孰能致。
 詠:89.19    義塞之恩主，吾族所托庇。
 詠:89.20    主曾憑異像，示彼有道人：「吾於爾族中，已得一俊英。
 詠:89.21    俊英非有他，達味為吾臣。吾心之所鍾，膏澤被其身。
 詠:89.22    親手加扶佑，使其永固貞。
 詠:89.23    敵人不得擾，凶逆莫之凌。
 詠:89.24    與彼為敵者，紛紛必見傾。
 詠:89.25    吾仁與吾義，長與彼為鄰。使彼賴聖號，頭角得崢嶸。
 詠:89.26    威權及大海，統治達河濱。
 詠:89.27    向我披心腹，呼我為慈親：『爾為我金湯，爾為我恩神。』
 詠:89.28    彼乃我冢息。德威超萬君，
 詠:89.29    恩寵靡有極，一如吾所盟。
 詠:89.30    達味之苗裔，綿綿萬世存。達味之宗室，天地共長春。
 詠:89.31    子孫苟離經，不守吾規箴。
 詠:89.32    金科與玉律，棄置不復遵。
 詠:89.33    吾當加鞭策，降罰以為懲。
 詠:89.34    終不為已甚，怒中留餘恩。
 詠:89.35    盟約焉可廢，言出豈能更。
 詠:89.36    吾既向達味，立誓見吾誠。
 詠:89.37    後嗣必常興。宗室如大明。
 詠:89.38    明證懸中天，有如月之恆。」
 詠:89.39    今者竟何如﹖棄置莫復論。昔蒙爾膏澤，今遭爾之瞋。
 詠:89.40    盟約見厭惡，冠冕委垢塵。
 詠:89.41    屏藩盡被撤，岑樓悉淪泯。
 詠:89.42    行人恣劫奪，鄰邦咸相輕。
 詠:89.43    敵人蒙提拔，洋洋喜氣騰。
 詠:89.44    臨敵無神助，實劍喪鋒棱。
 詠:89.45    光輝入明夷，皇輿遭覆輪。
 詠:89.46    年壯氣已衰，恥辱實頻仍。
 詠:89.47    何時開聖顏﹖何時息炎蒸﹖
 詠:89.48    應憐年光促，人生似浮萍。
 詠:89.49    誰能無老死﹖誰能逃幽冥﹖
 詠:89.50    舊恩今安在，信誓豈無憑。
 詠:89.51    爾僕蒙大辱，吾主寧不矜﹖
 詠:89.52    強敵日相逼，何以舒憂心﹖蹙蹙靡所騁，何日聞德音﹖
 詠:89.53    德音一何美﹖萬世所仰欽。
  
 詠:90.1     人生
 詠:90.1     安宅惟真宰，庇人亙萬代。
 詠:90.2     未有天地前，吾主先已在。無始亦無終，獨立永不改。
 詠:90.3     悠悠人世子，終須歸塵土。遲速承主命，爾今可回去。
 詠:90.4     千秋在主目，不過一朝夕。
 詠:90.5     光陰似急湍，漂入到大海。人生如朝菌，晨榮暮凋謝。
 詠:90.6     又如中宵夢，夢醒更已易。
 詠:90.7     況復值聖怒，孰能無怵惕﹖
 詠:90.8     吾罪參在上，隱惡何從匿﹖
 詠:90.9     度日霆威下，終身一歎息。
 詠:90.10    人生七十年，康強至八十。中間惟愁苦，俯仰成陳跡。
 詠:90.11    一念主之威，不寒自懍慄。
 詠:90.12    願常存此念，俾啟超凡識。
 詠:90.13    爾僕喁喁望，天威何時霽﹖
 詠:90.14    求主早開恩，清晨加仁惠。
 詠:90.15    俾我樂餘生，絃歌度年歲。計我往日苦，授我來日愉。失於東隅者，畀我收桑瑜。
 詠:90.16    望主顯大能，莫令僕向隅。
 詠:90.17    佑我建大功，流澤永不枯。
  
 詠:91.1     聖道保身
 詠:91.1     居止至尊之堂奧，必得優游覆育下。
 詠:91.2     我之金湯惟雅威，除主寧復有廣廈。
 詠:91.3     主能出爾於羅網，癘疫不加爾身上。
 詠:91.4     翼卵昫伏恩罔極，聖道保身洵不妄。
 詠:91.5     夜間無有諸恐怖，白日無慮中飛箭。
 詠:91.6     午夜魑魅不爾擾，中晝群魔不爾殄。
 詠:91.7     千人萬人倒爾側，死喪之威爾獨免。
 詠:91.8     親見惡人遭報應，天主待爾恩不淺。
 詠:91.9     既以至尊為安宅，
 詠:91.10    免爾災難報爾善。
 詠:91.11    主必叮嚀眾天神，左扶右翼免爾傾。
 詠:91.12    惟恐爾足觸躓石，天神親手托爾身。
 詠:91.13    豺狼虎豹不能害，猛獅毒蛇供蹂躪。
 詠:91.14    彼既向我致丹忱，寧能孤負有心人﹖將彼拔擢登高位，以彼永懷予之名。
 詠:91.15    彼有所求吾必應，彼有急難吾必拯。
 詠:91.16    介以眉壽與榮秩，使彼酣暢我救恩。
  
 詠:92.1     庭植嘉樹
 詠:92.1     安息日的詩歌
 詠:92.2     稱謝洪恩，歌頌至尊。此事洵美，怡悅心魂。
 詠:92.3     朝誦爾仁，暮詠爾信。
 詠:92.4     撫我十絃，寄我幽韻。
 詠:92.5     諦觀大猷，令我心醉。心醉如何﹖歡歌不已。
 詠:92.6     德浩浩，不可思議。聖衷淵淵，經天緯地。
 詠:92.7     彼冥頑，所能領會﹖
 詠:92.8     紛群小，譬彼茅草。乘時蓬勃，終付一燒。夭夭灼灼，豈能長好﹖
 詠:92.9     尊惟主，真貴惟道。統御萬有，永不枯槁。
 詠:92.10    主為敵，以卵投石。嗟彼群小，心勞日拙。
 詠:92.11    感我主，崢嶸我角。澡身浴德，芳澤是沐。
 詠:92.12    睹敵潰，親聞其噩。以戒以慎，以欣以樂。
 詠:92.13    雍君子，何以比擬﹖鳳尾之棕，鬱鬱蔥蔥。麗盆之柏，暢茂條達。
 詠:92.14    根聖圃，霑溉化雨。
 詠:92.15    霜猶青，歷久彌固。嘉實累累，綠陰交布。
 詠:92.16    表正直，以宣永祚。
  
 詠:93.1     道與霸道
 詠:93.1     威御宇，威儀堂堂。德以為衣，能以為裳。建立下土，綏以寧康。
 詠:93.2     輿永固，神權無疆。
 詠:93.3     水氾濫，浪濤澎湃。
 詠:93.4     赫在上，坐鎮四海。狂瀾以恬，聖道常在。
 詠:93.5     秋萬歲，庭闈藹藹。
  
 詠:94.2     明正直
 詠:94.1     懇白雅威，爾乃報應主。
 詠:94.2     爾勃然興，一鞫斯寰宇。務令驕慢徒，受其所應得。
 詠:94.3     暴恣橫行，將至於何日﹖
 詠:94.4     威不可當，炙手信可熱。
 詠:94.5     躪爾天民，摧殘爾基業。
 詠:94.6     寡與羈旅，莫不受荼毒。
 詠:94.7     謂主無眼，不復眷雅谷。
 詠:94.8     木焉得仁﹖冥頑何時靈﹖
 詠:94.9     云作耳者，自身反不聞﹖孰云造目者，自身轉無明﹖
 詠:94.10    云化育主，無權施鞭撻﹖孰云甄陶主，莫具超人哲﹖
 詠:94.11    知人千算，心勞徒日拙。
 詠:94.12    主諄諄誨，斯為無上福。
 詠:94.13    險亦如夷，坐看敵人覆。
 詠:94.14    能忘天民﹖寧能棄基業﹖
 詠:94.15    道歸無辜，凱音屬正直。
 詠:94.16    為我禦侮﹖誰相我抗敵﹖
 詠:94.17    非主相佑，久矣歸冥寂。
 詠:94.18    云將失足，慈恩扶我立。
 詠:94.19    思千萬緒，思主是一樂。
 詠:94.20    逆居上位，弄法施暴虐。
 詠:94.21    良殺無辜，豈能邀主悅﹖
 詠:94.22    是我岑樓，主是我磐石。
 詠:94.23    小罪盈貫，必遭主殲滅。
  
 詠:95.1     神之君
 詠:95.1     我良朋，盍興乎來﹖向主獻歌，歌聲和諧。惟我恩主，為我磐石。
 詠:95.2     以朝覲﹖心懷大德。詠詩頌美，抒我怡悅。
 詠:95.3     哉造物，百神之君。
 詠:95.4     山深谷，咸賴陶鈞。
 詠:95.5     浩滄海，茫茫大陸，莫非主屬，聖手所作。
 詠:95.6     不稽首﹖可不跪拜﹖感激涕零，昭事真宰。
 詠:95.7     人何幸﹖蒙主寵愛。牧我如羊，靡有倦怠。今聞慈音：
 詠:95.8     毋閉爾心。炯戒不遠，
 詠:95.9     爾先人。雖遭百罹，猶不知悛。率彼曠野，頻忤吾神。目擊大猷，冥頑不靈。
 詠:95.10    厭彼逆，垂四十春。中心懷邪，天理不明。
 詠:95.11    憤乃誓，不令安寧。」
  
 詠:96.1     天同慶
 詠:96.1     願普天下，向主奏新曲。
 詠:96.2     聲誦聖名，朝朝詠拯贖。
 詠:96.3     榮於兆民，宣德於萬族。
 詠:96.4     主宜大讚，稜威超百神。
 詠:96.5     邦所供像，無生焉得靈﹖惟主是真宰，親手設諸天。
 詠:96.6     德蘊心府，光輝發於前。
 詠:96.7     民應感德，歸榮生命淵。
 詠:96.8     美且獻珍，咸集主宮庭。
 詠:96.9     潔以為佩，朝拜爾尊君。凡屬血氣倫，孰敢不肅穆﹖
 詠:96.10    威御寰宇，舉世蒙仁育。安撫我百姓，秉公行訊鞫。
 詠:96.11    天應怡悅，大地當歡騰。滄海洋洋舞。
 詠:96.12    疇吐芬芳。萬木吟春風，欣欣咸向榮。
 詠:96.13    主已臨格，將審率土民。真宰樂平章，睿斷公且明。
  
 詠:97.1     音
 詠:97.1     威御寰宇，監臨斯下土。大地應騰歡，諸島宜鼓舞。
 詠:97.2     靉圍周市，幽深不可窺。仁義與正直，實為御座基。
 詠:97.3     火為前驅，焚燒諸叛逆。
 詠:97.4     光燭宇宙，坤輿惴焉慄。
 詠:97.5     岳攝天威，紛紛熔如蠟。
 詠:97.6     天宣義理，萬民仰光烈。
 詠:97.7     事偶像者，終必見隕越。願爾諸神道，敬向主屈膝。
 詠:97.8     音燠熙雍，靈蹟慰樹德。諸城如靜女，聞風坐相悅。
 詠:97.9     尊惟真主，眾神所仰矚。
 詠:97.10    語愛主者，愛主當疾惡。主必拯良善，群小休糾纏。
 詠:97.11    明播心田，神樂湧如泉。
 詠:97.12    雍諸君子，耿耿懷所天。稱謝主供恩，永將芬芳宣。
  
 詠:98.1     曲
 詠:98.1     主奏新曲，暢詠主靈蹟。主憑大手臂，作成救世業。
 詠:98.2     音已昌明，正義燭兆域。恆懷信與仁，眷顧我義塞。
 詠:98.3     恩被邇遐，舉世所目擊。
 詠:98.4     天應同慶，引吭寫歡悅。
 詠:98.5     美宜鳴琴，歌聲貴和協。
 詠:98.6     號且吹角，欽崇天地王。
 詠:98.7     海騰諠愉，水族舞洋洋。大地及眾生，欣欣仰春光。
 詠:98.8     濤齊鼓掌，群山吐芬芳。
 詠:98.9     將鞫大地，世事賴平章。睿斷惟正直，哀矜見慈腸。
  
 詠:99.1     實光輝
 詠:99.1     坐凱神上，赫赫臨下土。大地肅肅顫，萬民慄慄懼。
 詠:99.2     蹕熙雍山，浩氣塞寰宇。眾庶所愛戴，至尊惟真主。
 詠:99.3     應誦聖名，用表敬與慕。
 詠:99.4     力既無邊，正直蘊心府。運其大手臂，建立公正序。教我義塞民，兢兢守法度。
 詠:99.5     應向聖君，中心懷畏怖。
 詠:99.6     瑟與亞倫，充主祭司伍。自古敬主者，虔誠數撒母。諸聖籲雅威，雅威應其籲。
 詠:99.7     自雲柱中，諄諄與之語。教之遵典章，翼翼中規矩。
 詠:99.8     尤蒙糾正，益見慈恩富。
 詠:99.9     願奉主者，朝拜向聖圃。主乃造物宰，神聖實昭著。
  
 詠:100.1    升堂
 詠:100.1    大地歡騰，咸誦主恩。
 詠:100.2    何以事主﹖和樂且湛。何以承顏﹖響遏行雲。
 詠:100.3    於穆真宰，天地之王。作我蒸民，仁育無疆。主為我牧，我乃其羊。
 詠:100.4    既入其門，既升其堂。歌功詠德，厥聲琅琅。
 詠:100.5    聲教四訖，莫匪爾極，世代綿綿，慈恩不竭。
  
 詠:101.1    親君子遠小人
 詠:101.1    我於天主前，立志為聖賢。吟詠惟仁義，歌誦惟所天。
 詠:101.2    孳孳遵大道，兢兢莫踰閑。主肯惠然臨，我心固以貞，修身以齊家。
 詠:101.3    蕩滌邪與淫，痛絕虛偽習。
 詠:101.4    根拔悖逆意。
 詠:101.5    傲者我莫親，讒者我所棄。
 詠:101.6    惟願求賢良，與我共國事。簡拔忠實徒，充我心腹吏。
 詠:101.7    行見我宮中，無復奸佞跡。挾私懷邪者，不復近我側。
 詠:101.8    夙夜勉自強，殲滅諸悖逆。務使天主城，煥然成聖域。
  
 詠:102.1    懺悔吟之五求恩
 詠:102.1    受壓迫者在憂心悲愁時，向上主訴苦訴怨的祈禱。
 詠:102.2    願主聽我禱，呼籲達尊前。
 詠:102.3    小子患難日，莫掩爾慈顏。小子竭聲呼，營救莫遷延。
 詠:102.4    歲月容易度，消散如雲煙。精力已枯焦，有如火相煎。
 詠:102.5    我心如秋草，萎頰不復鮮。遑遑若有失，無意沾盤餐。
 詠:102.6    形容消瘦盡，長噓更短歎。
 詠:102.7    鶘啼荒野地，鴞泣淒涼天。
 詠:102.8    孤燕棲空梁，夜夜不成眠。與此相彷彿，我情亦堪憐。
 詠:102.9    頑敵不相饒，終日苦糾纏。惡仇謀吾命，相將立誓言。
 詠:102.10   風塵充餱糧，涕淚和水飲。祇緣主震怒，顛沛一何甚﹖
 詠:102.11   昔蒙主高舉，今為主遐遺。
 詠:102.12   日暮景翳翳，吾生復幾時﹖主若不反顧，將隨秋草萎。
 詠:102.13   吾主坐天闕，萬古永不移。神威日日在，榮名世世垂。
 詠:102.14   吾主必興起，愍我熙雍卑。熙雍卑已極，蒙寵宜今茲。
 詠:102.15   爾僕戀熙雍，恩愛無與比。既珍熙雍石，亦憐熙雍泥。
 詠:102.16   萬民必賓服，百王來觀儀。
 詠:102.17   主建熙雍後，風光應無涯。
 詠:102.18   主已聽我禱，未蔑卑者祈。
 詠:102.19   書此傳後裔，俾知頌雅威。
 詠:102.20   主自九天上，監臨人間世。
 詠:102.21   垂聽幽囚泣，親釋羈魂縲。
 詠:102.22   惟願我子孫，讚主無窮已。熙雍全盛日，瑟琳映光輝。
 詠:102.23   萬邦既齊集，爾當宣主美。
 詠:102.24   我躬逢聖怒，中道將衰落。
 詠:102.25   長跪白我主，盛年莫見折。我主壽無量，豈靳此一勺。
 詠:102.26   我主立地基，親手設天幕。
 詠:102.27   天地終消毀，惟主長卓卓。乾坤乃主衣，衣敝換新服。
 詠:102.28   萬物有變化，惟主無今昨。
 詠:102.29   還望我子孫，綿綿相嗣續。常立主之前，長蒙主之福。
  
 詠:103.1    慈父
 詠:103.1    吁嗟吾魂，稱謝主恩。心歌腹詠，顯揚聖名。
 詠:103.2    吁嗟吾魂，盍不感主﹖恩澤綿綿，嘉惠無數。
 詠:103.3    赦爾諸罪，蘇爾疾苦。
 詠:103.4    救爾於死，冠以仁恕。
 詠:103.5    心願飫足，無美不俱。反老回童，如鷹更羽。
 詠:103.6    公平惟主，屈者得直。
 詠:103.7    煌煌聖範，親授梅瑟。教我義塞，順主之則。
 詠:103.8    可則惟主，慈惠和藹。緩於譴責，富於仁愛。
 詠:103.9    即有恚怒，移時則解。
 詠:103.10   吾人之罪，己蒙寬貸。
 詠:103.11   如天之覆，如地之載。天高地厚，主恩莫大。
 詠:103.12   脫我於罪，如隔絕塞。所望吾人，敬主毋懈。
 詠:103.13   人能敬主，必蒙青睞。父之憐子，尚有不逮。
 詠:103.14   寬綽惟主，諒我人性。我本泥土，主所陶甄。
 詠:103.15   人生如草，當春發榮。
 詠:103.16   朔風一至，杳焉無存。蹤跡蕩然，一如未生。
 詠:103.17   所恃我主，大慈大仁。千秋萬歲，常若和春。
 詠:103.18   愷悌君子，聖道是遵。必蒙眷顧，澤及子孫。
 詠:103.19   明明在上，統御萬有。
 詠:103.20   凡百天神，敢不稽首﹖諦聽妙音，兢兢自守。
 詠:103.21   凡百天民，敢不跪拜﹖小心翼翼，昭事真宰。
 詠:103.22   芸芸眾生，充塞宇宙。敢不稱謝，主德之茂﹖吁嗟吾魂，頌復神祐。
  
 詠:104.1    偉哉造物
 詠:104.1    吁嗟吾魂，盍不頌主﹖我主蕩蕩，威耀寰宇。
 詠:104.2    披光為裳，黼黻文章。展天為幕，庇覆八荒。
 詠:104.3    建宮水中，峨峨其梁。駕雲馳聘，御風翱翔。
 詠:104.4    風以為驛，音布四方。火以為臣，邇遐仰光。
 詠:104.5    地基既立，永不動搖。
 詠:104.6    被之以水，有如褞袍。厥水滔滔，淹彼岧嶢。
 詠:104.7    我主怒譴，退彼洪濤。懾主雷霆，遂巡潛逃。
 詠:104.8    山嶽以升，眾谷以沈。高卑定位，實合天心。
 詠:104.9    作之防閑，莫使相侵。
 詠:104.10   引泉入谷，水流山麓。
 詠:104.11   群獸來飲，野驢解渴。
 詠:104.12   飛鳥來集，巢於其林。相顧而樂，嚶嚶其鳴。
 詠:104.13   主自高宮，沐山以霖。大地欣欣，結實盈盈。
 詠:104.14   離離芳草，飼彼六畜。青青新蔬，酬人勞作。俾我芸芸，取食地腹。
 詠:104.15   酒以怡神，膏以潤顏。餅餌養生，可以永年。
 詠:104.16   相彼喬木，酣暢芳澤。麗盆之柏，主所手植。
 詠:104.17   以棲眾禽，以憩倦翮。雍雍慈鶴，家於喬松。
 詠:104.18   胹胹山羊，盤桓層峰。爰爰唦番，深居巖中。
 詠:104.19   中天挂月，以序時節。叮嚀驕陽，出納無忒。
 詠:104.20   沈沈遙夜，群獸乃出。
 詠:104.21   獅吼林間，向主求食。
 詠:104.22   東方既白，遄返其窟。
 詠:104.23   惟我蒸民，與彼異轍。日出而作，日入而息。夙興夜寐，無敢荒逸。
 詠:104.24   巍巍我主，經綸無數。陶鈞萬物，澤被寰宇。
 詠:104.25   相彼滄海，浩蕩無垠。鱗族繁滋，巨細咸陳。以泳以游，載浮載沈。
 詠:104.26   以通舟揖，以憩鱷鯤。
 詠:104.27   凡屬受造，仰主資生。按時給食，自有權衡。
 詠:104.28   彼之所受，莫非主恩。主恩不匱，亦富亦均。
 詠:104.29   主但掩顏，庶類遂塵。
 詠:104.30   一經溫昫，大地回春。
 詠:104.31   惟願我主，光榮長存。惟願我主，悅懌生靈。
 詠:104.32   聖目一視，大地震顫。聖手一指，群山噴焰。
 詠:104.33   終吾之身，惟主是讚。有生之日，惟主是歎，惟主是樂，唯主是戀。
 詠:104.34   耿耿此心，倘邀聖眷。
 詠:104.35   願彼群小，絕跡地面。掃蕩廓清，不復為患。吁嗟吾魂，可不頌主﹖芸芸眾生，歡欣鼓舞。
  
 詠:105.1    主恩罔極
 詠:105.1    懷恩主，誦聖名。向眾庶，宣經綸。
 詠:105.2    宜謳歌，獻頌美。念大德，述靈異。
 詠:105.3    以聖名，為爾飾。仰主者，自怡悅。
 詠:105.4    眷雅威，慕其德。承色笑，樂何極!
 詠:105.5    憶偉業，主所作。彼靈異，何卓卓!
 詠:105.6    亞伯漢，主之僕。雅谷伯，蒙拔擢。聖祖裔，可不勉。能敬主，庶無忝。
 詠:105.7    我真主，惟雅威。彼宏謨，塞天地。
 詠:105.8    主不忘，所盟誓。將聖言，詔萬世。
 詠:105.9    受盟者，亞伯漢。聞誓者，曰義繖。
 詠:105.10   向雅谷，申舊命。俾吾族，永保定。
 詠:105.11   吾賜爾，迦南地。爾子孫，繩繩繼。
 詠:105.12   當彼時，人可數。在迦南，如客旅。
 詠:105.13   游列國，與雜處。矜其寡，賜佑護。
 詠:105.14   誡君民，莫之侮：
 詠:105.15   我聖民，莫虐待。我先知，慎毋害。
 詠:105.16   降彼土，以饑饉。民惶惶，糈糧盡。
 詠:105.17   有一人，名若瑟。預遣之，到埃及。
 詠:105.18   初作奴，被桎梏。
 詠:105.19   實聖意，試忠愨。
 詠:105.20   鍛鍊畢，蒙開釋。彼大王，民之辟。
 詠:105.21   命若瑟，任平章。理萬幾，御親王。
 詠:105.22   諸長老，列門牆。
 詠:105.23   時義塞，入斯邦。眾天民，寄於邯。
 詠:105.24   未幾時，我滋繁。庶且富，強於敵。
 詠:105.25   敵懷妒，弄詭譎。
 詠:105.26   主鑒此，遣梅瑟。簡亞倫，相吾國。
 詠:105.27   於邯地，樹標幟。向眾敵，彰靈異。
 詠:105.28   降晦冥，遍地黑。主之命，孰敢逆﹖
 詠:105.29   川變血，魚不活。
 詠:105.30   蛙成群，侵宮室。
 詠:105.31   蠅無數，虱充斥。
 詠:105.32   下冰雹，降烈火。
 詠:105.33   毀葡萄，損眾果。
 詠:105.34   主一言，飛蝗至。又蚱蜢，不可計。
 詠:105.35   蔬與黍，盡被食。
 詠:105.36   彼國人，喪冢息。
 詠:105.37   主導我，出災域。攜金銀，離埃及。我支派，皆康強。非埃及，所能當。
 詠:105.38   見我出，喜欲狂。
 詠:105.39   主張雲，庇我行。夜作火，照吾民。
 詠:105.40   應民求，集鵪鶉。降天糧，實其腹。
 詠:105.41   裂磐石，出噴泉。沙磧地，成清川。
 詠:105.42   主永懷，夙所言。亦未忘，鼻祖賢。
 詠:105.43   主親領，我百姓。使天民，咸相慶。
 詠:105.44   列邦地，我得承。我何功﹖獨蒙恩。
 詠:105.45   主為此，豈無因﹖欲吾族，守聖法。勉之哉，慎毋忒!
  
 詠:106.1    民之不淑
 詠:106.1    可懷惟主，肫肫其仁。慈恩不匱，萬古和春。
 詠:106.2    主之偉蹟，誰能盡述﹖美德如海，難以蠡測。
 詠:106.3    守正不移，必膺多福。為善有恆，斯人常樂。
 詠:106.4    惟彼聖民，慈主所憶。求主憐我，廁彼之列。惠然來臨，賜以拔擢。
 詠:106.5    俾我親沾，天民之福。俾我同享，帝族之樂。爾國發榮，吾心乃足。
 詠:106.6    吾與列祖，一丘之貉。心跡未清，懷邪作惡。
 詠:106.7    憶昔吾祖，客居埃及。不悟靈異，不念大德。紅海之濱，肆行叛逆。
 詠:106.8    我主忍之，仍予救拔。以保令名，以彰神力。
 詠:106.9    呵叱紅海，厥水立竭。俾民得濟，如行沙磧。
 詠:106.10   保之於仇，脫之於敵。
 詠:106.11   海水復合，群敵盡溺。
 詠:106.12   乃信聖言，乃歌顯績。
 詠:106.13   不久即忘，慈訓不恤。
 詠:106.14   纔得安寧，便恣淫伕。率彼曠野，惟求口實。
 詠:106.15   姑應其求，賜以美食。貪食無厭，紛紛嬰疾。
 詠:106.16   復在營中，嫉妒梅瑟。暨彼亞倫，天縱之哲。
 詠:106.17   彼大坍者，實為巨猾。大地頓開，將彼吞滅。僻賴之黨，亦葬地窟。
 詠:106.18   煙騰火發，悉焚餘孽。
 詠:106.19   若輩鑄犢，於彼何烈。五體投地，禮拜斯物。
 詠:106.20   竟以牛像，替彼尊極。夫牛何靈﹖惟草是齕。
 詠:106.21   遽忘恩主，威靈顯赫。震威敵邦，耀德邯域。
 詠:106.22   紅海之事，應猶歷歷。哀哉冥頑，獨不知憶。我主用是，大震霹靂。
 詠:106.23   若非梅瑟，為之緩頰。彼代之人，久矣絕跡。
 詠:106.24   惡性難改，罔悛於心。藐視樂土。不信佳音。
 詠:106.25   心怨口讟，弁髦良箴。
 詠:106.26   主乃發誓，傾覆頑強。使於曠野，終身徬徨。
 詠:106.27   子子孫孫，羈旅異邦。散處各地，欲歸無鄉。
 詠:106.28   斯民之罪，不可勝計。逐物移意，耽心淫祀。奉事死神，食其所祭。
 詠:106.29   復以污行，觸忤雅威。激主震怒，降以疫癘。
 詠:106.30   菲厄哈者，乘時崛起。納民軌物，厥災以止。
 詠:106.31   中流砥柱，千古稱義。
 詠:106.32   風波之地，民亦忤主。梅瑟受累，實為彼故。
 詠:106.33   爾時民眾，向主跋扈。梅瑟遑急，言有失度。
 詠:106.34   雅威有命，敗類是鋤。
 詠:106.35   非惟不從，且與雜居。習其異端，同流合污。
 詠:106.36   供其偶像，甘作其奴。
 詠:106.37   犧牲子女，子女何辜﹖
 詠:106.38   忍流其血，以媚惡魔。迦南之地，眾惡之窠。
 詠:106.39   穢氣沖天，邪淫實多。
 詠:106.40   大主發怒，厭惡斯族。
 詠:106.41   奪其獨立，托命他國。令彼仇人，為其君牧。
 詠:106.42   仇人逞威，肆其凌虐。
 詠:106.43   頻蒙救拔，依然怙惡。哀哉斯民，自求荼毒。
 詠:106.44   窮極呼主，主聞其哭。天心實慈，愍其窘蹙。
 詠:106.45   追念宿盟，不為已甚。
 詠:106.46   憬彼敵人，心懷惻隱。
 詠:106.47   求我恩主，拯救吾人。自彼列國，集吾流氓。俾得完聚，共誦聖名。以爾美德，為我光榮。
 詠:106.48   可頌惟主，義塞之宰。振古如茲，乃至萬代。願爾兆民，同心愛戴。
  
 詠:107.1    人窮返本
 詠:107.1    阿肋路亞! 請你們向上主讚頌，因為衪是美善寬仁，衪的仁慈永遠常存。
 詠:107.2    浩浩其天，淵淵其淵。心感我主，仁澤綿綿。
 詠:107.3    誰宜詠此﹖普天群賢。群賢伊何﹖主所矜全。蒙主救贖，脫身凶惡。
 詠:107.4    自東自西，自南自北。祁祁眾聖，無思不服。相聚而歌，抒其心曲。
 詠:107.5    或遊窮荒，迷途徬徨。煢煢征魂，撫影自傷。
 詠:107.6    載飢載渴，欲歸無鄉。
 詠:107.7    山窮水盡，惟求主恩。
 詠:107.8    花明柳暗，引入芳村。
 詠:107.9    可不稱謝，大仁大能﹖
 詠:107.10   慰我飢渴，錫我溫存。
 詠:107.11   或作幽囚，銷魂獄中。黑影幢幢，鏈鎖重重。
 詠:107.12   不敬天命，遘此鞠凶。
 詠:107.13   援手無人，憂心忡忡。
 詠:107.14   悔罪籲主，拯其厄窮。
 詠:107.15   忽然開朗，天地一新。主實垂憐，桎梏脫身。
 詠:107.16   可不稱謝，大能大仁﹖
 詠:107.17   銅門鐵檻，粉碎如塵。
 詠:107.18   或陷昏惑，積辜成疾。
 詠:107.19   雖有珍羞，亦焉能食﹖戚戚嗟嗟，日與死逼。輾轉病榻，惟存喘息。
 詠:107.20   哀哀求主，賜其康復。
 詠:107.21   憑主一言，竟獲勿藥。主言洵奇，生死肉骨。
 詠:107.22   可不稱謝，再造之恩﹖
 詠:107.23   可不獻祭，慶此更生。
 詠:107.24   或航大海，依水為生。
 詠:107.25   於彼洋洋，目擊大能。
 詠:107.26   但一起意，風掀浪翻。
 詠:107.27   升如沖天，降若墜淵。
 詠:107.28   踉蹌瞑眩，有如醉顛。雖有智巧，何以自全﹖
 詠:107.29   情急求主，轉危為安。
 詠:107.30   狂風懾威，喋若寒蟬。駭浪順命，靜如蠶眠。
 詠:107.31   既經風波，彌甘安恬。卒賴帝力，泊彼岸邊。
 詠:107.32   可不稱謝，大慈大猷﹖
 詠:107.33   宜向老幼，揚主之休。
 詠:107.34   頑民怙惡，主心不悅。變川為沙，泉源枯竭。
 詠:107.35   膏腴之地，焂成磽瘠。咎實自取，鹵莽滅裂。
 詠:107.36   俾建城邑，安居樂業。
 詠:107.37   窮民號飢，主心愍之。開石為泉，沙漠成池。
 詠:107.38   良田多稼，葡萄遍植。春播其種，秋登其實。
 詠:107.39   百穀既豐，六畜蕃殖。庶矣富矣! 優游化域。
 詠:107.40   主德蕩蕩，無偏無黨。
 詠:107.41   憎彼侯王，黜之遐荒。遐荒無路，四顧茫茫。寖削寖弱，淪胥以亡。
 詠:107.42   恤此寡弱，錫以寧康。靡暴於眾，無凌於強。子孫振振，多於群羊。民生裕哉! 如熙春陽。
 詠:107.43   賢者睹此，相顧怡悅。不肖睹此，相顧結舌。
 詠:107.44   哲人睹此，會心玄德。
  
 詠:108.1.   絃歌迎曉
  108.1    達味的詩歌。
 詠:108.2    神樂蘊心，頌聲發脣。
 詠:108.3    昧爽鼓瑟，喚醒清晨。
 詠:108.4    謝主之德，詠主之恩。以傳萬國，以告生靈。
 詠:108.5    大仁塞宇，高義薄雲。
 詠:108.6    峻極於天，光耀乾坤。
 詠:108.7    祈爾垂佑! 祈爾垂聽! 引手拯拔，爾之所親。
 詠:108.8    大主有命，吾心用樂。將分隰岑，將據疏谷。
 詠:108.9    基列西蒙，莫匪我屬。法蓮為屏，樹德為笏。
 詠:108.10   摩瓦充盤，夷東置屩。菲莉之野，供我歡躍。
 詠:108.11   誰能領我，襲彼崇墉﹖誰能引我，征彼夷東﹖
 詠:108.12   我主胡為﹖棄我泥中。我主胡為﹖不護我戎。
 詠:108.13   縱有人助，何以為功﹖求主相我，克彼元凶。
 詠:108.14   既有神助，吾氣則雄。主必佑我，消滅敵蹤。
  
 詠:109.1    自作孽不可活
 詠:109.1    吁嗟我所天，無然守緘默!
 詠:109.2    群小張讒口，向我弄詭譎。
 詠:109.3    惡言紛相加，無故肆抨擊。
 詠:109.4    愛之反見咎，吾禱何曾息﹖
 詠:109.5    將讎報我恩，以怨酬我德。
 詠:109.6    願彼昧良者，自身遇健敵! 黃雀逐螳螂，循環相磨折。
 詠:109.7    願彼受判時，獲其所應得! 願彼虛偽禱，轉增其罪責!
 詠:109.8    願彼遭夭伐，他人繼其職!
 詠:109.9    子女為孤兒，嫠婦歎空室。
 詠:109.10   兒孫作流氓，行乞於異域。
 詠:109.11   家業被拼吞，外人食汗血。
 詠:109.12   生前無人憐，死復不見恤。
 詠:109.13   世系即見斬，姓名被塗抹。
 詠:109.14   願其父母罪，常為主所憶。
 詠:109.15   沒世而無聞，影蹤歸沈寂。
 詠:109.16   平生懷刻薄，好乘人之急。敵壓傷心人，窮民供殘殺。
 詠:109.17   彼既愛咒詛，咒詛應蝟集。彼既惡祝福，百福應遠逸。
 詠:109.18   自以詛為服，斯服何由脫。如水亦如油，浸心復沁骨。
 詠:109.19   衣帶重重束，惟能解其結﹖
 詠:109.20   含血以噴人，報答在朝夕。
 詠:109.21   求主為聖名，秉公伸我屈。求主按仁慈，賜我以救拔。
 詠:109.22   我今處困境，中心傷欲絕。
 詠:109.23   吾生如暮景，翳翳慘將入。身世同飛煌，飄颻無寧息。
 詠:109.24   齋久雙膝軟，肌膚不復實。
 詠:109.25   見者皆搖首，我成眾矢的。
 詠:109.26   惟望我恩主，援手昭慈臆。
 詠:109.27   務使世間人，咸睹爾神力。
 詠:109.28   任憑人謗詛，但求主輔翼。若輩終承羞，爾僕應怡悅。
 詠:109.29   行見吾諸敵，被辱且蒙恥。
 詠:109.30   我欲揚洪恩，當眾獻頌美。
 詠:109.31   誰救窮困者﹖其惟主雅威。
  
 詠:110.1    君子道長
 詠:110.1    天主語吾主：「安坐我右邊。俟我為爾克諸敵，令彼俯伏爾足前。」
 詠:110.2    主必自熙雍，授爾以天權。統治爾敵人，子民咸將心悅誠服獻其身。
 詠:110.3    佩德以為飾，共熙光天與化日。爾稟平旦氣，芳露所滋潤。
 詠:110.4    主已立誓豈能悔﹖爾當永為司鐸第一品。與彼麥基德，職位相彷彿。
 詠:110.5    佑爾之主震霞霹，世之君王被痛擊。
 詠:110.6    彼將鞫全世，屍體遍大地，元惡大憝既被夷。
 詠:110.7    主乃逍遙路上飲清溪，正道抬頭邪道微。
  
 詠:111.1    知與行
 詠:111.1    一心感大德，歌誦聖會中。
 詠:111.2    功德實浩蕩，諦觀樂無窮。
 詠:111.3    經綸既煌煌，仁義亦源源。
 詠:111.4    聖蹟堪永懷，聖心乃慈淵。
 詠:111.5    眷戀虔誠者。
 詠:111.6    恆念夙所言，兆域付天民，德威信無邊。
 詠:111.7    所行真且善。所言可實踐。
 詠:111.8    言行俱正直，千秋永不變。
 詠:111.9    救贖恩既殊，盟約成經典。聖名可不敬﹖慈德可不戀﹖
 詠:111.10   人能畏真宰，妙慧即在斯。聖誡宜篤行，能行始有知。可頌惟雅威，流芳無窮已。
  
 詠:112.1    闇然日彰
 詠:112.1    敬主無懈，樂道不倦。福哉斯人，聖心所眷。
 詠:112.2    積善之家，必有餘慶。
 詠:112.3    潤身潤屋，子孫克昌。
 詠:112.4    溫溫恭人，曖曖含光。
 詠:112.5    慷慨好施，扶弱抑強。福哉斯人。
 詠:112.6    終身無殃，典型常在，萬世流芳。
 詠:112.7    厥心堅固，惟主是怙。雖聞凶昔，無有恐佈。
 詠:112.8    惟貞無畏，知敵必潰。
 詠:112.9    平生疏財，其德長存。宜其挺秀，頭角崢嶸。
 詠:112.10   不肖睹之，怒目切齒。切齒何為﹖胡不遄死! 身敗名裂，何苦出此﹖
  
 詠:113.1    矜貧恤寡
 詠:113.1    願雅威之眾僕兮，咸讚恩主。
 詠:113.2    昉自今日兮，以逮永古。
 詠:113.3    頌主之名兮，朝朝暮暮。
 詠:113.4    高高在上，監臨萬民。威鎮寰宇，光耀天廷。
 詠:113.5    蕩蕩乎其不可象兮，莫之與京。
 詠:113.6    獨屈尊而紆貴兮，垂視乾坤。
 詠:113.7    拯貧寒於糞壤兮，拔煢獨於泥中。
 詠:113.8    使與王侯兮並駕，與牧伯兮比隆。
 詠:113.9    又使不妊之婦兮，安居深宮，竟成多子之母兮，其榮靡窮。
  
 詠:114.1    解放歌
 詠:114.1    溯自義塞出埃及，雅谷宗室得獨立。
 詠:114.2    樹德成聖所，義塞為聖域。
 詠:114.3    紅海為之不敢潮，約但倒流萬頃濤。
 詠:114.4    大山踴躍如牡羊，小丘紛舞如群羔。
 詠:114.5    借問紅海胡為不敢潮﹖約但胡為逡巡逃﹖
 詠:114.6    大山胡為躍如羊﹖小丘胡為舞如羔﹖
 詠:114.7    雅谷之主臨大地，大地亦戰戰。
 詠:114.8    孰能泰然無動真宰前，曾變沙磧為良田。頑石化為活水泉，主之德威信無邊。
  
 詠:115.1    真宰與偶像
 詠:115.1    非為吾人兮為主，願主顯揚兮聖名。證爾之仁兮長存，昭爾之信兮有徵。
 詠:115.2    莫令異邦兮驕泰，曰：彼之主兮安在﹖
 詠:115.3    詎知吾主固在九天之上兮，行其心之所愛。
 詠:115.4    豈同若輩手製之偶像兮，乃金銀之所成：
 詠:115.5    口不能言，目不能視。
 詠:115.6    耳不能聽，鼻不能聞。
 詠:115.7    手不能握，足不能行；雖具喉舌，寂寂無聲。
 詠:115.8    是知造像者固麻木而不仁矣，而信奉之者又安得而非冥頑不靈者乎﹖
 詠:115.9    嗟吾義塞之族兮，當恃主以安固!
 詠:115.10   嗟吾亞倫之苗裔兮，應惟主之是怙!
 詠:115.11   嗟爾普世之聖徒兮，咸應仰賴永生之主!
 詠:115.12   既無間義塞與他族兮，亦不分貴賤與貧富。
 詠:115.13   惟天主之無偏袒兮，歸斯受之。
 詠:115.14   苟中情其悅服兮，主必佑之。既潤爾身兮，亦昌爾後。
 詠:115.15   須知主乃真宰兮，天地是締。
 詠:115.16   天為主之天兮，而授人以大地。
 詠:115.17   夫彼麻木而不仁兮，焉能讚主﹖
 詠:115.18   何吾人之僥倖兮，得頌美以終古。
  
 詠:116.1    報主願
 詠:116.1    中心愛天主，主已聞我訴。
 詠:116.2    既蒙主垂聽，終身申孺慕。
 詠:116.3    曩日罹危難，羅網周圍布。憂心信如結，性命瀕陰府。
 詠:116.4    竭聲呼主名，除主復誰怙﹖
 詠:116.5    雅威惠且信，慈悲充臟腑。
 詠:116.6    童蒙被仁育，小子承恩撫。
 詠:116.7    既為主所眷，吾魂復何怖﹖息爾惶惶意，安心依大父。
 詠:116.8    大父待小子，恩澤豈不富﹖脫我於萬死，拭我目中淚。
 詠:116.9    殷勤相扶持，令我無跌墜。虔將餘生獻，翼翼承甘旨。
 詠:116.10   昔在患難中，自言陷絕境。
 詠:116.11   世人皆虛偽，無一堪置信。此言出倉卒，心實未絕望。
 詠:116.12   備承主之惠，盛德何以償﹖
 詠:116.13   惟願接恩杯，恆頌主名芳。
 詠:116.14   勉行報主願，宣德於萬方。
 詠:116.15   我主待聖徒，猶似掌上珠。其生固足珍，其死價尤殊。
 詠:116.16   殷勤啟吾主，我乃爾之僕。爾僕誰家子﹖出爾婢女腹。我今獲自由，主實解其縛。
 詠:116.17   敬獻謝恩祭，恭祝聖名芳。
 詠:116.18   欲償報主願，宣德於萬方。
 詠:116.19   讚主在何處﹖宜在主之堂。咸集瑟琳城，暢揚主恩光。
  
 詠:117.1    仁與誠
 詠:117.1    普世誦恩，萬民謳德。
 詠:117.2    仁育無邊，至誠不息。
  
 詠:118.1    進行曲
 詠:118.1    稱謝至尊，肫肫其仁。慈恩不匱，萬古和春。
 詠:118.2    歌哉歌哉，義塞之民。慈恩不匱，萬古和春。
 詠:118.3    亞倫之裔，鼓爾歌脣，慈恩不匱，萬古和春。
 詠:118.4    諸凡虔誠，異口同聲。慈恩不匱，萬古和春。
 詠:118.5    昔罹患難，惟主是求。蒙主垂聽，我獲自由。
 詠:118.6    主作我保，我復何憂﹖敵人謀害，亦焉能酬﹖
 詠:118.7    願我同人，敬主之休。相彼頑敵，終必蒙羞。
 詠:118.8    可庇惟主，為我岑樓。悠悠人寰，無可依投。
 詠:118.9    可庇惟主，為我岑樓。誰能依托，世之君侯﹖
 詠:118.10   萬民洶洶，環我四周。我恃主名，粉碎諸仇。
 詠:118.11   萬民洶洶，圍我周市。我恃主名，迎頭痛擊。
 詠:118.12   萬民洶洶，勢如群蜂。我恃主名，驅之絕蹤。
 詠:118.13   萬民洶洶，勢如燎火。我恃主名，克消厥禍。
 詠:118.14   逼人咄咄，意我必墮。爾亦徒勞，主實全我。
 詠:118.15   主乃我德，入我歌詞。主是我福，中心好之。善人承恩，雍雍怡怡。歌樂之聲，透其簾帷。
 詠:118.16   主之右手，大施神奇。主之右手，拯我於危。
 詠:118.17   主之右手，能作能為。我既得生，宜宣主威。
 詠:118.18   主之懲我，允其厲矣。未至於死，亦其慈矣。
 詠:118.19   為我洞開，正義之門。納我人殿，頌主之恩。
 詠:118.20   雅威之門，義者可入
 詠:118.21   蒙主垂聽，可不頌德﹖吾生何幸﹖長沐芳澤。
 詠:118.22   梓人所棄，竟成隅石。
 詠:118.23   主之所為，神妙莫測。
 詠:118.24   良辰美景，乃主所設。濟濟一堂，歡愉何極﹖
 詠:118.25   求我雅威，賜我安逸! 求我恩主，加以百吉!
 詠:118.26   為主而來，應蒙多福。我自聖宅，祝爾康樂。
 詠:118.27   主是真神，靈光曜目。好將祭牲，繫諸壇角。
 詠:118.28   敬向我主，披我心腹。欽哉雅威，皇皇穆穆!
 詠:118.29   稱謝至尊，肫肫其仁。慈恩不匱，萬古和春。
  
 詠:119.1    一、道學津梁：正心誠意(1~8)
 詠:119.1    樂只君子，心地純潔。
 詠:119.2    遵行聖道，兢兢業業。
 詠:119.3    優哉游哉，順主之則。惟精惟一，無貳無忒。
 詠:119.4    聖誡彰彰，寧敢荒逸﹖
 詠:119.5    祈主導我，虔守大法。
 詠:119.6    庶幾無愧，金科玉律。
 詠:119.7    俾得暢詠，主之靈騭。正心誠意，惟主是式。
 詠:119.8    但求吾主，莫我棄絕。
  
 詠:119.9    二、道學津梁：立志學道(9~16)
 詠:119.9    嗟爾青年，何以潔身﹖其惟立志，聖訓是遵。
 詠:119.1    一心仰主，守命惟勤。
 詠:119.1    恆將法度，藏之於心。
 詠:119.1    惟恐獲罪，有忝洪恩。可頌惟主，教我明經。
 詠:119.1    俾我脣舌，述爾諄諄。
 詠:119.1    悅懌爾言，勝似金銀。
 詠:119.1    潛心妙理，瞻仰典型。
 詠:119.1    心歌腹詠，咀華含英。
  
 詠:119.17   三、道學津梁：宅心知訓(17~24)
 詠:119.17   福佑小子，加以慈愍。有生之日，誓遵爾命。
 詠:119.18   發我之矇，宅心知訓。
 詠:119.19   吾生如寄，蹤跡靡定。示我大道，俾識途徑。
 詠:119.20   永慕典章，如渴思飲。
 詠:119.21   固知天心，疾彼頑梗。頑梗伊何﹖弁髦明令。
 詠:119.22   我既守法，當免困窘。
 詠:119.23   權貴相逼，我惟守正。
 詠:119.24   可師惟禮，怡養吾性。
  
 詠:119.25   四、道學津梁：擇善固執(25~32)
 詠:119.25   吾命瀕危，將轉溝壑。祈保吾身，依爾所諾。
 詠:119.26   鑒我丹忱，教我大法。
 詠:119.27   開我明悟，會心玄德。
 詠:119.28   憂心欽欽，祈賜慰藉。
 詠:119.29   示以真道，庶遠邪說。
 詠:119.30   耿耿予懷，擇善固執。
 詠:119.31   居仁由義，應免隕越。
 詠:119.32   發憤守誠，自強不息。祈主使我，心沖體逸。
  
 詠:119.33   五、道學津梁：從容中道(33~40)
 詠:119.33   虔求吾主，迪以聖謨。俾我祇遵，始末不渝。
 詠:119.34   賜我真慧，守誡有孚。心乎愛矣，行自中矩。
 詠:119.35   願主指導，當行之路。
 詠:119.36   務使小子，景慕法度。內有足樂，奚羨財富﹖
 詠:119.37   去華崇實，莫使外鶩。令我親嘗，道中之趣。
 詠:119.38   令我恆懷，修省恐懼。
 詠:119.39   雪我恥辱，莫令受侮。
 詠:119.40   典章炳煥，我心所慕。賜我生命，昭爾恩祜。
  
 詠:119.41   六、道學津梁：守正不移(41~48)
 詠:119.41   依爾金諾，賜我仁育。
 詠:119.42   俾向讒人，知所答復。
 詠:119.43   惟願我口，常宣金玉。一息尚存，守命惟篤。
 詠:119.44   爾之慈訓，吾命所托。爾之聖誠，吾望所屬。
 詠:119.45   優游聖道，恢恢綽綽。
 詠:119.46   庶在王前，申我諤諤。直陳正理，不致屈辱。
 詠:119.47   正理之外，寧有他樂﹖
 詠:119.48   典章常懸，可以仰矚。耳濡目染，燠我心曲。
  
 詠:119.49   七、道學津梁：自強不息(49~56)
 詠:119.49   聖道煌煌，吾心所望。
 詠:119.50   雖在顛沛，寬慰愁腸。常飲活泉，令我自強。
 詠:119.51   任彼驕人，逞其猖狂。我行我素，守誡無荒。
 詠:119.52   永懷古道，樂此綱常。
 詠:119.53   群小離主，我心憂傷。
 詠:119.54   我生斯世，如客他鄉。他鄉寡歡，惟樂典章。
 詠:119.55   即在暮夜，未嘗或忘。
 詠:119.56   一生順命，胡云不臧﹖
  
 詠:119.57   八、道學津梁：心跡雙清(57~64)
 詠:119.57   於穆雅威，為我乾坤。從容中道，亦自溫存。
 詠:119.58   一心求主，賜以洪恩。翼卵昫伏，踐爾前言。
 詠:119.59   遊心玄德，托足聖門。
 詠:119.60   遵主大路，載欣載奔。
 詠:119.61   慍於群小，彌懷春暄。
 詠:119.62   中夜獨興，稱謝至尊。稱謝云何﹖愛爾明箴。
 詠:119.63   敬主之人，為我良朋。
 詠:119.64   感爾仁育，大地歡騰。求主教我，諳爾德音。
  
 詠:119.65   九、道學津梁：玉我於成(65~72)
 詠:119.65   巍巍我主，言出惟行。
 詠:119.66   祈賜真慧，酬我忠心。
 詠:119.67   昔處順境，沈溺邪淫。既遭顛沛，玉我於成。
 詠:119.68   仁主所為，靡有不仁。祈示玉律，俾得遵循。
 詠:119.69   傲人相誣，我懷良箴。
 詠:119.70   相彼群小，腸肥心昏。我獨樂道，怡怡欣欣。
 詠:119.71   體會大法，端賴困屯。
 詠:119.72   寶主之訓，勝於金銀。
  
 詠:119.73   十、道學津梁：日新其德(73~80)
 詠:119.73   渺渺予躬，主所陶鈞。祈開明悟，體道日深。
 詠:119.74   務使君子，因我歡欣。咸稱我主，不負丹忱。
 詠:119.75   靈騭無瑕，實維真神。愛我以德，降災以懲。
 詠:119.76   所賜仁惠，寬慰吾心。固知我主，言出惟行。
 詠:119.77   不見慈愍，何以為生﹖金科玉律，怡悅心魂。
 詠:119.78   相彼群姦，無故相侵。我仍樂道，涵泳日新。
 詠:119.79   惟願君子，與我為鄰。君子伊何﹖守命惟勤。
 詠:119.80   惟願我心，懷道惺惺。恃主不辱，保我令名。
  
 詠:119.81   十一、道學津梁：為善有恆(81~88)
 詠:119.81   吾魂盼主，惄如調飢。
 詠:119.82   望眼欲穿，嗣音何遲﹖
 詠:119.83   肌削色奪，如煙薰皮。造次顛沛，守道不移。
 詠:119.84   吾生在世，復能幾時﹖豈其懲惡，渺茫無期。
 詠:119.85   驕人設網，我跡是窺。心懷叵測，目無明規。
 詠:119.86   主不見佑，我將何依﹖
 詠:119.87   雖在泥塗，未棄禮儀。
 詠:119.88   祈賜康寧，昭爾仁慈。俾我守誡，終身不回。
  
 十:119.89   十二、道學津梁：至誠不息(89~96)
 詠:119.89   帝德罔愆，終古乾乾。
 詠:119.90   至誠不息，仁育無邊。締造大地，大地彌堅。
 詠:119.91   綱常不變，維繫乾坤。普天率土，莫非爾臣。
 詠:119.92   須臾離道，何以自存。
 詠:119.93   道為活泉，賴此以生。
 詠:119.94   既為爾僕，當蒙救恩。
 詠:119.95   洶洶群小，欲害吾身。我惟學道，彼徒悻悻。
 詠:119.96   萬物有涯，大道無垠。
  
 十:119.97   十三、道學津梁：涵咀義理(97~104)
 詠:119.97   我愛玉律，吟味終日。
 詠:119.98   身體聖誡，令我明哲。微妙玄通，遠勝諸敵。
 詠:119.99   會心大道，名師擊節。
 詠:119.10    遵行宏範，智邁父執。
 詠:119.10    棄邪從正，孜孜兀兀。
 詠:119.10    主之心傳，寧容有忒。
 詠:119.10    聖言有味，甘於芳蜜。
 詠:119.10    正惟好善，疾彼邪僻。
  
 詠:119.10    十四、道學津梁：黑夜明燈(105~112)
 詠:119.10    妙哉要道，為我靈燈。雖行闇地，亦見光明。
 詠:119.10    永矢勿諼，堅守良箴。
 詠:119.10    橫逆頻加，求主保身。
 詠:119.10    自頂至踵，歸功恩神。
 詠:119.10    朝不保夕，未忘諄諄。
 詠:119.10    惡人設阱，我惟懷刑。
 詠:119.11    仁宅義路，惟吾德馨。
 詠:119.11    傾心於道，持之以恆。始末不渝，以慰平生。
  
 詠:119.11    十五、道學津梁：惟精惟一(113~120)
 詠:119.11    二三其德，我所痛疾。吾愛大法，惟精惟一。
 詠:119.11    以主為盾，惟道是悅。
 詠:119.11    傳語群姦，莫近我側。容我安然，順主之則。
 詠:119.11    祈主恩佑，莫令望觖。
 詠:119.11    祈主扶持，莫令傾蹶。
 詠:119.11    無道之人，應遭隕越。我主惟誠，無取詭譎。
 詠:119.11    主棄惡人，猶如糟粕。小子睹此，心悅誠服。
 詠:119.12    我體戰戰，實畏陰騭。
  
 詠:119.12    十六、道學津梁：克己復禮(121~128)
 詠:119.12    鑒我忠愨，莫令受虐。
 詠:119.12    驕人罔極，祈保爾僕。
 詠:119.12    望眼欲穿，盼爾救贖。惟爾聖言，為我正鵠。
 詠:119.12    祈賜小子，寵恩優渥。教我以禮，用以自縮。
 詠:119.12    示我大法，涵泳純熟。
 詠:119.12    群凶橫行，我主其興。
 詠:119.12    吾心愛道，勝於黃金。
 詠:119.12    金科玉律，靡有不純。睹彼無道，孰能無瞋﹖
  
 詠:119.12    十七、道學津梁：閑邪存誠(129~136)
 詠:119.12    聖謨奇妙，中心所寶。反覆玩味，漸得其奧。
 詠:119.13    振聵發矇。童蒙悟道。
 詠:119.13    如飢如渴，慕爾大誥。
 詠:119.13    盍一顧盼，加以矜憐﹖俾我承恩，廁身群賢。
 詠:119.13    根深柢固，信道彌堅。莫使謬種，長我心田。
 詠:119.13    惡人相逼，求主矜全。
 詠:119.13    俾我守法，恆承歡顏。
 詠:119.13    群小背主，我為泫然。
  
 詠:119.13    十八、道學津梁：居仁由義(137~144)
 詠:119.13    正直惟主，睿斷公平。
 詠:119.13    主之所命，惟義與仁。
 詠:119.13    群小叛道，我心如焚。
 詠:119.14    聖誡純潔，可以怡神。
 詠:119.14    雖在危厄，未忘天經。
 詠:119.14    爾義不匱，爾法惟真。
 詠:119.14    雖遭百罹，典章是欣。
 詠:119.14    帝德罔愆，順之則生。
  
 詠:119.14    十九、道學津梁：夙夜無懈(145~152)
 詠:119.14    竭聲呼主，祈主見應。我欲發憤，守爾慈訓。
 詠:119.14    如蒙見救，順命益勤。
 詠:119.14    仰望爾道，昧爽而興。
 詠:119.14    侵更歷夜，永懷德音。
 詠:119.14    求主垂憐，昭爾慈仁。按爾典章，錫我康寧。
 詠:119.15    相彼無道，惟惡是欣。
 詠:119.15    但望我主，與我為鄰。金科玉律，靡有不純。
 詠:119.15    真宰所訂，終古不更。
  
 詠:119.15    二十、道學津梁：本末兼賅(153~160)
 詠:119.15    鑒我阨窮，拔我泥中。未忘爾法，耿耿其忠。
 詠:119.15    伸我之屈，贖我之躬。依爾聖道，脫我於凶。
 詠:119.15    相彼群逆，不懷大法。自絕於道，不可救藥。
 詠:119.15    慈悲惟主，吾命所托。祈保小子，依爾之諾。
 詠:119.15    吾敵何多﹖恣其凌虐。吾乃兢兢，守命彌篤。
 詠:119.15    一見群小，令我不樂。目無法紀，背理縱欲。
 詠:119.15    我之所愛，惟在聖誡。祈主開恩，予以覆載。
 詠:119.16    我愛聖法，聖法罔愆。規模弘遠，條理井然。
  
 詠:119.16    二一、道學津梁：和氣愉色(161~168)
 詠:119.16    世之權貴，咄咄相逼。吾心所畏，惟主之律。
 詠:119.16    樂主之道，勝於財帛。
 詠:119.16    深惡邪妄，獨愛正直。
 詠:119.16    瞻仰道統，日七其頌。
 詠:119.16    樂道之人，和氣內蘊。有倚何蹶﹖有恃無恐。
 詠:119.16    小子平生，惟望主恩。兢兢業業，聖誡是遵。
 詠:119.16    煌煌法度，怡懌心魂。
 詠:119.16    守法無懈，懷訓有恆。規行矩步，對越天君。
  
 詠:119.16    二二、道學津梁：默識心通(169~176)
 詠:119.16    願我呼籲，上達宸聰。依爾之言，命我明通。
 詠:119.17    垂納我訴，聽我於窮。
 詠:119.17    教我脣舌，讚揚仁風。
 詠:119.17    默識微言，法度是從。
 詠:119.17    求主扶佑，渺渺之躬。平生懷德，大道是宗。
 詠:119.17    求主垂顧，酬我勤忠。
 詠:119.17    俾藉慈訓，復逸心沖。
 詠:119.17    我如迷羊，歧途徬徨。祈主導引，歸於牧場。鑒我丹忱，未忘典章。
  
 詠:120.1    不可與處
 詠:120.1    昔日罹危厄，籲主乃見脫。
 詠:120.2    今日復求主，濟我於讒舌。
 詠:120.3    讒舌與利口，殺人不見血。主將加何刑，方與厥罪稱﹖
 詠:120.4    利箭集其身，爇炭澆其頂。
 詠:120.5    吾生何不幸! 旅居於昧設。煢煢無所依，長作圻達客。
 詠:120.6    異心而同處，喧嘈增寂寞。
 詠:120.7    和平無所愛，戰爭彼所樂。
  
 詠:121.1    慈愛之主
 詠:121.1    舉目向青山，悠然望天顏。偉哉造物主! 吾心所仰攀。
 詠:121.2    有主作金湯，小子復何患﹖
 詠:121.3    爾立主扶持，足跟誰能移﹖
 詠:121.4    爾眠主守護。眷爾如嬌兒。佑爾無朝暮，更比慈母慈。
 詠:121.5    慈母有時倦，爾主永不睡。
 詠:121.6    朝日不爾害，宵月不爾祟。
 詠:121.7    行藏勿離主，出入百無忌。
 詠:121.8    靈哉主大德! 慈恩永不匱。
  
 詠:122.1    同心之言
 詠:122.1    良朋邀我上聖山，相偕入殿天謁顏，同心之言馨如蘭。
 詠:122.2    昔聞瑟琳名，今入瑟琳門。
 詠:122.3    城廓完堅市容整，室居櫛比民相親。
 詠:122.4    聖民各支派，義塞之子孫。按常例，上瑟琳，稱謝天主之洪恩。
 詠:122.5    達味宗室之寶座，亦在斯京城。
 詠:122.6    爾等皆應為聖邑，祝昇平! 愛戴聖邑者，百福萃其身。
 詠:122.7    我願和平常寓爾城中，百祥咸集爾諸宮。
 詠:122.8    我為親朋故，願爾安且固!
 詠:122.9    更為聖宅故，祝爾庶且富!
  
 詠:123.1    延頸企踵
 詠:123.1    為盼天上主，向天頻仰首。
 詠:123.2    猶如彼僮僕，常看東翁手。猶如婢女目，恆在主婦肘。吾目亦視主，望主頒恩佑。
 詠:123.3    主其加矜憐! 受垢亦已久。
 詠:123.4    既為富人笑，更被驕人咒。
  
 詠:124.1    鳥脫樊籠
 詠:124.1    惟願我義塞，向主披心臆：
 詠:124.2    「若非雅威在我側，敵人勢烈烈，
 詠:124.3    吾儕早應被吞滅。
 詠:124.4    洪濤洶湧狂瀾奔，
 詠:124.5    大水駸駸沒吾魂。
 詠:124.6    賴主佑，身得在。未為敵人所犧牲，焉能不感再造恩﹖」
 詠:124.7    吾魂如小鳥，已脫佃者羅。羅網已被吾得逸，佃者雖多如我何﹖
 詠:124.8    仰恃天地之主宰，死裏逃生能無歌﹖
  
 詠:125.1    代虐以寬
 詠:125.1    依主之人，安如熙雍。確乎不拔，終古長存!
 詠:125.2    穆穆瑟琳，群山圍之。雍雍聖民，慈主衛之。昉自今茲，乃至世世!
 詠:125.3    暴虐之政，不可終日。豈容匪類，高壓化域﹖誠恐良民，受其熒惑。
 詠:125.4    祈我雅威，福彼善人! 善人無邪，心地光明。
 詠:125.5    舍其正路，轉入歧途。當與群逆，同伏其辜! 庶幾義塞，安謐無虞!
  
 詠:126.1    耕耘與收穫
 詠:126.1    昔主挈眾俘，安然返聖地。吾儕當是時，驚喜同夢寐。
 詠:126.2    心中饒甘味，舌端宣歡意。我主施聖蹟，列邦亦驚異。
 詠:126.3    我主大作為，實令我心慰。
 詠:126.4    我今求我主，續引吾民至。源源歸故鄉，猶如南流水。
 詠:126.5    錫彼收穫樂，償彼耕耘淚。
 詠:126.6    去時皆嗚咽，含淚播種子。來時應怡悅，帶笑刈嘉穗。
  
 詠:127.1    心廣聽泰
 詠:127.1    微主建爾屋，建屋徒自苦。微主守爾城，守城豈能固﹖
 詠:127.2    擾擾復攘攘，孜孜度晨昏。究竟何所得﹖愁苦供盤飧。盍看主之友，安臥亦蒙恩。
 詠:127.3    家室承主澤，兒孫忽盈門。
 詠:127.4    壯士手中箭，青春膝下兒。
 詠:127.5    蓄箭須滿橐，結子須滿枝。同心而協力，出門誰敢欺﹖
  
 詠:128.1    善人福報
 詠:128.1    敬主邀天樂，從容聖道中。
 詠:128.2    勤勞應有果，君子豈終窮﹖
 詠:128.3    妻比葡萄樹，葡萄結滿廊。麟兒紛繞膝，和氣溢門牆。
 詠:128.4    悃悃寧無報﹖
 詠:128.5    熙雍與汝親。平生濡帝澤，長樂瑟琳春。
 詠:128.6    積善有餘慶，兒孫世世芳。和平臨義塞，國泰民斯康。
  
 詠:129.1    屋巔草
 詠:129.1    嗟我義塞族! 自幼多顛沛。
 詠:129.2    外患實頻仍，所幸未崩潰。
 詠:129.3    敵人何猖狂，扶犁耕我背。犁溝深且長，凌虐亦云備。
 詠:129.4    公正惟天主，強項應手碎。
 詠:129.5    蠢爾仇熙雍，焉能不傾否﹖
 詠:129.6    猶如屋巔草，未秀先枯萎。
 詠:129.7    采之不盈掬，束之不盈袂。
 詠:129.8    棄置道路邊，見惡如垢穢。行人不祝福，天主豈賜惠﹖
  
 詠:130.1    懺悔吟之六待旦
 詠:130.1    我自窮幽，籲主不休。
 詠:130.2    主其傾耳，俯聽我求!
 詠:130.3    天下之人，誰無罪尤﹖主若深究，孰能無憂﹖
 詠:130.4    惟主寬仁，不絕自新。悠悠人世，可不尊親﹖
 詠:130.5    我心遑遑，惟主是望。望主一言，慰我愁腸。
 詠:130.6    長夜漫漫，惟主是盼。盼主不至，坐以待旦。
 詠:130.7    我告義塞，望主莫怠。肫肫其仁，救恩似海。
 詠:130.8    誰贖爾罪，厥惟真宰。
  
 詠:131.1    天真
 詠:131.1    我心如小鳥，毛羽未全豐。不作高飛想，依依幽谷中。
 詠:131.2    我心如赤子，乳臭未曾乾。慈母懷中睡，安恬凝一團。
 詠:131.3    勗哉吾義塞! 飲水輒思源。世世承流澤，莫忘雨露恩。
  
 詠:132.1    結約之櫃
 詠:132.1    憶昔達味，勞心焦思。悃悃款款，主其念之。
 詠:132.2    曾向雅威，懇切起誓：
 詠:132.3    主無安宅，誓不回第。不願登榻，
 詠:132.4    不遑假寐。
 詠:132.5    必為吾主，物色勝地。以設閟幄，以安法櫃。
 詠:132.6    風聞法櫃，在彼以法。我竟得之，於彼林邑。
 詠:132.7    爰入其所，向主撫臆。
 詠:132.8    求主興起，移爾駐蹕。俾爾及櫃，俱得安息。
 詠:132.9    使爾司鐸，佩德為裳。使爾諸聖，諠愉洋洋。
 詠:132.10   追念達味，福佑元良。
 詠:132.11   既允達味，主寧能忘﹖爾之冢息，必得為王。
 詠:132.12   苟爾來胤，咸守綱常。兢兢業業，遵我典章。當賜康樂，國祚無疆。
 詠:132.13   聖心所鍾，實在熙雍。
 詠:132.14   樂此美土，可安吾神。
 詠:132.15   必使聖域，歲慶豐登。與與百穀，以慰饑民。
 詠:132.16   溫溫司鐸，聖德飾身。祁祁天民，齊騰歡聲。
 詠:132.17   達味之裔，頭角崢嶸。為我元良，永燃明燈。
 詠:132.18   諸敵蒙辱，彼獨長榮。
  
 詠:133.1    和樂且湛
 詠:134.1    弟兄同居樂無涯，
 詠:134.2    渾似靈膏沐首時。靈膏流浹亞倫鬢，直下浸潤亞倫褵。
 詠:134.3    又如黑門山上露，降於熙雍芳以飴。君不見熙雍山，主所喜。永生泉，福履綏。
  
 詠:134.1    昏定
 詠:134.1    終宵守主宅，善哉主之僕!
 詠:134.2    願爾常誦芬，舉手向靈幄。
 詠:134.3    願主自熙雍，介爾以景福! 天地與萬物，莫非主所作。
  
 詠:135.1    造物與受造
 詠:135.1    善哉主之僕! 咸誦主之名。
 詠:135.2    肅肅守主宅，雍雍立主庭。
 詠:135.3    詠主之仁德，挹主之芬芳。
 詠:135.4    雅谷膺主選，義塞承主恩。
 詠:135.5    大德惟我主，浩蕩邁百神。
 詠:135.6    隨意造萬物，品類紛以陳。天地與淵海，咸賴主陶鈞。
 詠:135.7    騰霧於地極，運霆作甘霖。大風何所自﹖實出雲雷屯。
 詠:135.8    降災於埃及，人畜喪冢息。
 詠:135.9    法老及諸臣，紛紛伏威烈。
 詠:135.10   強國被痛擊，霸君受殲滅。
 詠:135.11   亞摩王西宏，巴珊王曰噩。迦南之諸侯，靡不攖顯戮。
 詠:135.12   宗室既淪亡，疆域授吾族。
 詠:135.13   吁嗟主雅威! 芳名長卓卓。
 詠:135.14   主將鞫其民，忠僕當蒙擢。
 詠:135.15   異邦之偶像，乃為金銀器。明明是死物，人工之所鑄。
 詠:135.16   有口不能言，有目不能視。
 詠:135.17   有耳不能聽，鼻觀了無氣。
 詠:135.18   凡鑄偶像者，將與偶像似。供奉偶像者，亦是偶像類。
 詠:135.19   但願義塞族，一心懷雅威。
 詠:135.20   亞倫與利未，頌揚主德偉。舉世敬主者，咸應獻頌美。
 詠:135.21   熙雍與瑟琳，永為主所位。主居聖殿中，於穆盍有已。
  
 詠:136.1    敘德辭
 詠:136.1    稱謝至尊，肫肫其仁。慈恩不匱，萬古和春。
 詠:136.2    歌頌真宰，百神之神。慈恩不匱，萬古和春。
 詠:136.3    皇矣雅威，萬君之君。慈恩不匱，萬古和春。
 詠:136.4    經綸無數，靈異日新。慈恩不匱，萬古和春。
 詠:136.5    憑其真慧，締造天廷。慈恩不匱，萬古和春。
 詠:136.6    洪濤之上，展布乾坤。慈恩不匱，萬古和春。
 詠:136.7    匠心獨運，靈光紛呈。慈恩不匱，萬古和春。
 詠:136.8    何以御晝﹖實憑大明。慈恩不匱，萬古和春。
 詠:136. .   何以御夜﹖惟月與星。慈恩不匱，萬古和春。
 詠:136.10   懲創埃及，矜恤天民。慈恩不匱，萬古和春。
 詠:136.11   領我義塞，脫彼劫塵。慈恩不匱，萬古和春。
 詠:136.12   主之手臂，實具大能。慈恩不匱，萬古和春。
 詠:136.13   但一舉手，紅海中分。慈恩不匱，萬古和春。
 詠:136.14   俾我義塞，魚貫而行。慈恩不匱，萬古和春。
 詠:136.15   海水復合，法老喪身。慈恩不匱，萬古和春。
 詠:136.16   叫我登陸，平沙無垠。慈恩不匱，萬古和春。
 詠:136.17   世之牧伯，受主痛懲。慈恩不匱，萬古和春。
 詠:136.18   赫赫侯王，紛紛伏刑。慈恩不匱，萬古和春。
 詠:136.19   亞摩之君，名目西宏。慈恩不匱，萬古和春。
 詠:136.20   巴珊王噩，遄赴幽冥。慈恩不匱，萬古和春。
 詠:136.21   固有疆域，歸我所承。慈恩不匱，萬古和春。
 詠:136.22   惟我義塞，實主之臣。慈恩不匱，萬古和春。
 詠:136.23   昔見衰削，今慶復與。慈恩不匱，萬古和春。
 詠:136.24   寇盜懾威，不敢再侵。慈恩不匱，萬古和春。
 詠:136.25   主以日糧，惠我生靈。慈恩不匱，萬古和春。
 詠:136.26   上天之主，可不尊親﹖慈恩不匱，萬古和春。
  
 詠:137.1    憶昔
 詠:137.1    憶昔淹留巴比倫，河濱默坐泣熙雍。
 詠:137.2    白楊枝上挂靈瑟，遙寄鄉思到帝村。
 詠:137.3    敵人戲弄恣歡謔，勸我謳歌一笑呵。
 詠:137.4    身作俘囚淪異域，誰能含淚唱鄉歌﹖
 詠:137.5    一心惟戀瑟琳城，雖落他邦未失貞。
 詠:137.6    倘使鳴彈媚仇敵，手應絕藝舌吞聲。
 詠:137.7    猶憶瑟琳遭難日，夷東蠻子競相呼。摧殘聖邑方為快，祈主毋忘作孽徒。
 詠:137.8    巴比倫人恣劫奪，可憐稚子亦遭殃。
 詠:137.9    誰能一雪斯奇恥，聖澤潤身萬古芳。
  
 詠:138.1    道與名
 詠:138.1    感激湧心府，詠主眾神前。
 詠:138.2    穆穆朝聖殿，將爾聖名傳。篤實生光輝，慈德何淵淵! 聖名固已弘，聖道更無邊。
 詠:138.3    昔日罹患難，恃主得平安。充我浩然氣，令我心彌堅。
 詠:138.4    百王應頌主，感主諄諄誨。
 詠:138.5    歌詠主之道，歸榮於雅威。
 詠:138.6    高高無與比，謙謙獨蒙憐。驕者終被抑，傲人遭捐棄。
 詠:138.7    吾雖處困厄，知主必相援。保我於凶敵，解我之倒懸。
 詠:138.8    慈恩徹始未，心願賴成全。前功寧可棄，初月豈無圓﹖
  
 詠:139.1    主之全知
 詠:139.1    明哉雅威! 燭幽洞微。
 詠:139.2    諳我起居，鑒我秘思。
 詠:139.3    行藏出處，明察罔遺。
 詠:139.4    心聲未發，主已先知。
 詠:139.5    瞻之在前，忽焉在後。聖手所指，不離左右。
 詠:139.6    主之全知，超絕萬有。不可思議，矧可詰究﹖
 詠:139.7    神彌六合，靡所不包。聖顏普照，何所用逃﹖
 詠:139.8    曰躍於天，主在雲表。曰潛於淵，主伏於沼。
 詠:139.9.   日出之鄉，遼海之濱。
 詠:139.10   聖臂所及，猶若比鄰。
 詠:139.11   莫謂暗窒，靈鑒無形。
 詠:139.12   莫謂暮夜，神聽無聲。
 詠:139.13   我之有生，亦云奇矣!
 詠:139.14   主之大能，無與比矣! 臟腑森然，主實型之。
 詠:139.15   胚胎母腹，主實甄之。魂魄潛結，主實成之。
 詠:139.16   吾未成形，主已洞察。未見天日，先註歲月。
 詠:139.17   主之蘊奧，神妙莫測。主之微旨，不可勝述。
 詠:139.18   假曰計之，多於沙粒。寢寐思之，恍然自失。
 詠:139.19   惟願我主，殲彼不肖。惟願我主，除彼凶暴。
 詠:139.20   彼何人斯﹖誣蔑大誥。自絕於主，孰敢愛好﹖
 詠:139.21   與主為敵，斯讎必報。
 詠:139.22   不共戴天，疾彼無道。
 詠:139.23   惟願天主，鍛鍊我心。
 詠:139.24   去我邪妄，指我迷津。俾遵大路，直達永生。
  
 詠:140.1    因果
 詠:140.1    達味詩歌，交與樂官。
 詠:140.2    求主拯我，於彼巨猾。求主脫我，於彼暴虐。
 詠:140.3    恃勢挑釁，心存險惡。
 詠:140.4    舌如蠆尾，口含荼毒。
 詠:140.5    求主出我，於彼掌握。扶我翼我。莫令失足。
 詠:140.6    群姦洶洶，設阱持索。羅網密布，機埳暗伏。處心積慮，圖我顛覆。
 詠:140.7    我白雅威，爾為我主。求爾傾耳，聽我哀訴。
 詠:140.8    翳我小子，惟爾是怙。臨陣之日，每蒙庇護。
 詠:140.9    莫容群小，橫行無度。莫容惡計，暢遂無阻。恐長其傲，揚揚闊步。
 詠:140.10   相彼惡黨，信口詛咒。願其所言，悉歸自受。
 詠:140.11   雷擊其頂，火燒其身。沉溺深淵，永不再興。
 詠:140.12   大地雖廣，不容讒人。禍之逐惡，如影隨形。多行不義，何以自存。
 詠:140.13   大公惟主，屈者以伸。窮苦無告，是恤是矜。
 詠:140.14   愷悌君子，常懷主名。光明正大，對越天君。
  
 詠:141.1    擇交
 詠:141.1    殷勤籲天主，慰我引領望。
 詠:141.2    向主獻心禱，宛如薦馨香。舉手抒仰慕，應同晚祭芳。
 詠:141.3    守我口如瓶，防我意如城。
 詠:141.4    莫使私欲萌，閑邪存我誠。教我遠群小，不屑嘗其珍。
 詠:141.5    寧受賢人責，苦口是良藥。莫受惡人諛，蜜中含辛螫。任憑彼作惡，吾禱何曾息﹖
 詠:141.6    大憝既伏辜，當知吾言實。
 詠:141.7    歹徒終瓦裂，屍骨墓前積。
 詠:141.8    我今處危厄，時時虞隕越。吾目惟望主，主是安身窟。
 詠:141.9    求主加矜憐，莫令吾命絕。敵人設羅阱，祈主賜輔翼。
 詠:141.10   務使張網者，紛紛自墜入。
  
 詠:142.1    聖道中自有乾坤
 詠:142.1
 詠:142.2    竭聲向主籲，殷勤向主訴。
 詠:142.3    敬將事實陳，直把丹忱吐。
 詠:142.4    小子落魄日，惟主知其路。吾路一何險﹖羅網密密布。
 詠:142.5    倉皇顧我側，舉目無所親。孤身罹危厄，無人問死生。
 詠:142.6    長跪白我主，惟主可庇身。茫茫塵海裏，主是我乾坤。
 詠:142.7    我今處絕境，顛沛亦已甚。群小相窘辱，其勢一何猛﹖
 詠:142.8    求爾應我禱，求爾加慈愍。拯我於諸敵，脫我於陷阱。俾我獲自由，宣揚爾德盛。務使敬主者，聞風共相慶。
  
 詠:143.1    懺悔吟之七望詣
 詠:143.1    求主聽我禱，傾耳納我訴。依爾真與善，俯允我所籲。
 詠:143.2    勿究我之罪，求爾賜寬恕。凡屬血氣倫，誰能無忝主﹖
 詠:143.3    敵人正相逼，中心生恐怖。猶如陳死人，寂寂度長暮。
 詠:143.4    奄奄存喘恩，心魂無寧處。
 詠:143.5    凝思憶疇昔，默念主舉措。
 詠:143.6    望天舉雙手，寫我心中慕。我心如旱田，望主施甘雨。
 詠:143.7    俞允莫遲遲，應憐我情苦。主若掩慈顏，匍匐將誰怙﹖
 詠:143.8    靜候主好音，長夜豈無曙﹖一心惟盼主，指我當行路。
 詠:143.9    拯我脫諸仇，所賴惟神助。
 詠:143.10   爾乃吾主宰，教我遵爾諭。導我以聖神，從容行中矩。
 詠:143.11   賜我以生命，為爾聖名故。拔我出困厄，徵爾言有孚。
 詠:143.12   消滅我諸仇。著爾慈恩富。莫使爾臣僕，長受群小侮。
  
 詠:144.1    新秩序
 詠:144.1    雅威我磐石，可頌惟有爾。教我手能戰，指揮悉如意。
 詠:144.2    主是我恩保，主是仁惠淵。敵樓兼寶塔，吾身賴以全。吾邦承主佑，上下咸相安。
 詠:144.3    何物渺渺身，乃蒙主垂青﹖何物塵世子，乃蒙主關心﹖
 詠:144.4    人生如夢影，歲月同浮雲。浮雲瞬息逝，蹤跡不可尋。
 詠:144.5    大主駕雲降，眾嶽皆噴煙。
 詠:144.6    霹靂驅諸敵，雷霆磔凶頑。
 詠:144.7    引手濟吾溺，全我於夷蠻。
 詠:144.8    夷蠻無信義，所言惟欺讒。
 詠:144.9    我欲奏新曲，向主撫十絃。
 詠:144.10   百王所仰恃，達味賴以全。
 詠:144.11   敵人何詭詐，無風起波瀾。求主佑小子，安然脫其樊。
 詠:144.12   願使我子孫，萌孽成大樹。女子閑坤範，堪充宮中柱。
 詠:144.13   倉廩盈欲溢，百穀有餘貯。牛羊滋蕃息，芸芸不知數。
 詠:144.14   暮夜無穿窬，白日無遊騖。街巷無諠囂，井然有秩序。
 詠:144.15   安居而樂業，眾庶承雨露。斯民信有福，雅威為之主。
  
 詠:145.1    光天化日
 詠:145.1    一心崇吾主，爾乃天地王。
 詠:145.2    日日誦爾名，永永不能忘。
 詠:145.3    蕩蕩惟雅威，真宰豈有雙﹖天主宜大讚，其大不可方。
 詠:145.4    嘉猶代代傳，聖名世世芳。
 詠:145.5    靈異資默想，經綸何輝煌!
 詠:145.6    眾人述天威，我亦詠堂堂。
 詠:145.7    大慈宜永懷，正直當讚揚。
 詠:145.8    寬仁不輕怒，慈悲蘊心腸。
 詠:145.9    博愛無私覆，萬物熙春陽。
 詠:145.10   天地宣化育，諸聖誦恩光。
 詠:145.11   欲令人世子，懷德勉忠良。
 詠:145.12   王業大且久，
 詠:145.13   垂統永無疆。
 詠:145.14   濟弱更扶傾，慷慨救危亡。
 詠:145.15   按時賜溫飽，用慰喁喁望。
 詠:145.16   信手行布施，群生慶豐穰。
 詠:145.17   所行皆信實，所為惟慈祥。
 詠:145.18   不負有心人，神助在身旁。
 詠:145.19   有求必見應，心願悉見償。
 詠:145.20   逆主必受誅，順主靡不昌。
 詠:145.21   惟願我歌脣，妙音發天香! 惟願血氣倫，共慶化日長!
  
 詠:146.1    主之全仁
 詠:146.1    吁嗟吾心魂，讚主是天職。
 詠:146.2    一息苟尚存，諷詠宜不輟。一日有生命，恆誦主之德。
 詠:146.3    豈可委爾心，仰賴侯與王﹖
 詠:146.4    若輩皆凡人，生命如朝霜。安能尊爾謀﹖自救且不遑。一旦絕其氣，杳如石火光。身體歸塵土，謀為悉秕糠。
 詠:146.5    何如踵雅谷﹖仰主膺多福。彼乃永生主，眾望之所托。
 詠:146.6    天地與滄海，莫非主所作。誠篤惟天主，始終由一轍。
 詠:146.7    屈者必見伸，飢者必得食。
 詠:146.8    瞽目藉復明，幽囚蒙開釋。
 詠:146.9    高舉謙卑人，溫存遠行客。矜恤孤與寡，傾覆諸悖逆。
 詠:146.10   巍巍天地主，世世御寰宇。為我告義塞，永申爾孺慕。
  
 詠:147.1    大地回春
 詠:147.1    虔誦主大仁，暢詠主大義。此事我所樂，盡善且盡美。
 詠:147.2    復興我瑟琳，完聚我流亡。
 詠:147.3    溫燠傷心人，賡續已斷腸。
 詠:147.4    眾星誰能數，惟主喚其名。
 詠:147.5    巍巍不可狀，全知亦全能。
 詠:147.6    扶持謙卑者，傾覆傲慢人。
 詠:147.7    可不歌大德，歌詠宜鼓琴。
 詠:147.8    慈雲何靄靄，大地滋甘霖。蒼生飲芳澤，山丘草木新。
 詠:147.9    既以飼家畜，亦以慰飢禽。
 詠:147.10   戰馬徒有力，佳兵安足恃﹖戰馬與佳兵，皆非主所喜。
 詠:147.11   所喜惟善人，翼翼承甘旨。
 詠:147.12   瑟琳與熙雍，莫忘爾主恩。
 詠:147.13   主既堅爾城，又復鞏爾門。
 詠:147.14   居民咸熙熙，四境安以寧。良田產美麥，眾庶樂豐登。
 詠:147.15   我主頒聖詔，風行遍地極。
 詠:147.16   降雪如羊毛，灑霜似銀屑。
 詠:147.17   隆冬下冰雹，誰堪此凜冽﹖
 詠:147.18   號令方出口，凍結應聲融。春風釀淑氣，百川皆溶溶。
 詠:147.19   微意啟雅谷，玄謨示義塞。
 詠:147.20   他族未有此，焉能明大法﹖
  
 詠:148.1    鈞天廣樂
 詠:148.1    讚主於天中，讚主於蒼穹。
 詠:148.2    讚主爾眾神，讚主爾萬車。
 詠:148.3    讚主爾日月，讚主爾明星。
 詠:148.4    讚主爾九天，讚主爾靈淵。
 詠:148.5    讚主為何因﹖莫非主所成。
 詠:148.6    讚主為何故﹖恃主很安固。各各有定分，祇守莫踰矩。
 詠:148.7    讚主於大地，讚主於海底。溟海與源泉，冰雹與氛氣。
 詠:148.8    雷霆與白雪，飄風布聖旨。
 詠:148.9    小丘與高嶽，果樹與喬木，
 詠:148.10   爬蟲與飛禽，野獸與家畜，
 詠:148.11   王侯與眾庶，權位與貴爵，
 詠:148.12   壯男與閨女，白髮與總角，
 詠:148.13   皆應誦主名，主名獨尊卓，峻德超天地，子民承優渥。
 詠:148.14   眾聖所瞻仰，義塞所依托。天下諸虔信，莫非主之族。
  
 詠:149.1    暢行宿命
 詠:149.1    我籲諸聖者，向主奏新音。
 詠:149.2    義塞樂真宰，熙雍慶其君。
 詠:149.3    誦名表孺慕，萬舞寫歡欣。代鼓布淵淵，撫琴抒殷勒。
 詠:149.4    應知慈悲主，愛悅其子民。尤戀謙卑者，美德飾其身。
 詠:149.5    諸聖可不樂﹖寤寐詠歡心。
 詠:149.6    手執雙鋒劍，口宜諷誦音。
 詠:149.7    竭忠施天誅，群逆知所懲。
 詠:149.8    世王被鏈索，家臣加桎梏。
 詠:149.9    暢行主宿命，此榮將誰屬﹖願爾諸聖者，款款致心曲。
  
 詠:150.1    大小和鳴
 詠:150.1    讚主於聖所，讚主於天府。
 詠:150.2    讚主之偉績，讚主之弘度。
 詠:150.3    讚主宜吹角，鼓琴復鼓瑟。
 詠:150.4    播薣助萬舞，頌聲入絲竹。
 詠:150.5    大鈸和小鈸，噌吰且鏜鉿。
 詠:150.6    願凡含生屬，讚主永不息。 [聖詠集完篇]

